
O POSTANKU OVOG DJELA 


Moj mi je znanac i prijatelj Dragan Bojanić — zovimo 
ga samo tim imenom! — ispripovijedao svoju tešku i če- 
mernu povijest života i ponukao me, da je napišem. Mnoge 
sam stvari već i otprije znao iz vlastitog opažanja, mnogo 
mi je događaja on istom otkrio, a nužne veze i spojeve sam 
stvorio tako, da je nastao roman »Raspeće«, koji je objelo- 
danila Matica Hrvatska g. 1931. kao I. knjigu svoga »Za- 
bavnika«, a državno ga je odvjetništvo zaplijenilo. 

Tim romanom nije bilo gradivo ni približno obrađeno 
i iscrpljeno, pa sam snovao i zamislio, da napišem trilogiju, 
kojoj je drugi dio objelodanila Matica kao II. knjigu svojeg 
»Zabavnika« g. 1932. pod naslovom »Na ponorima«. 

Poradi različitih neprilika nijesam dospio, da ubrzo 
napišem i treći dio. Prolazile su i godine, a da se nijesam 
mogao latiti toga posla, a kad sam imao vremena i raspo- 
loženja, pritisla me je bila misao »Ognjišta«, pa sam se sav 
dao na to djelo, dok ga nijesam u sebi razradio i stavio na 
papir. Istom, kad sam bio i s tim gotov, dadoh se na spre- 
manje gradiva za treći dio »Raspeća«. Pod tim sam naime 
naslovom vazda zamišljao trilogiju: — Raspeće.. 

U proljeće g. 1938. napisah i taj treći dio i dadoh pod- 
naslov »Rasevjetana trešnja«. Kad sam bio gotov, opazih, 
da je ispao toliko opsežan, da ne može biti tiskan u jednoj 
knjizi, pa bi tako nastala trilogija u četiri knjige. To ne bi, 
doduše, bila nikakova ni nesreća ni nemogućnost samo So- 
bom, ali opazih i to, da je treći dio najvažniji — ne samo 
svojim opsegom. To primijetiše i prijatelji kod Matice, kojoj 
sam predao i taj rukopis. 

Od tog opažanja, pa do pomisli, da taj treći dio mora 
dati i vanjsko obilježje cijelom djelu — nije bio velik skok: 


pomislismo, da djelo treba nositi naslov — »Rascevje- 

tana trešnja«. Doduše sam naslov nije prevažan, ali 
ima on svoju težinu! 

Ovako umovanje i snovanje je olakšavala i činjenica, što 
je bilo posve jasno, da treba tiskati drugo izdanje i »Ras- 
peća« i »Na ponorima«, jer ih više nema u prometu. 
»Raspeće« je zaplijenjeno i propalo, a »Na ponorima« po- 
sve raspačano. Zbog toga sam imao još slobodnije ruke, jer 
mi je cijelo djelo ponovno na raspolaganju. 

Pregledavajući gradivo osjetio sam potrebu, da ga u 
prvim dvjema knjigama rasporedim malko drugačije, nego 
li je to prvotno učinjeno. Tako sam prva četiri poglavlja 
uzeo iz druge knjige (»Na ponorima«) i stavio ih na sam 
početak djela, dok sam drugoj knjizi dodao jedno posve 
novo poglavlje. Na početku petog poglavlja sam dodao neke 
nove misli, a možda i još na nekim mjestima. 

Radeći tako posve sam ohladio za misao »trilogije« i 
odlučio, da cijelo djelo dadem kao jednu cjelinu — baš 
kao što sam učinio i s »Ognjištem«. Držim, da je ovo naj- 
opravdanije, jer radnja teče neprekidno, pa nije nikakva 
potreba, da svaku knjigu krstimo posebnim naslovom. . 

Smatrao sam potrebnim, da ovo kažem s razloga, što 
je već bilo u javnosti govora o mojoj trilogiji pod naslovom 
»Raspeće«, a mnogi prijatelji imadu roman »Na ponorima« 
i čekaju — treći dio. »Raspeća« ne bi zapravo smio nitko 
imati (osim mene i antikvarijata, koji — dobiju i ono, što 
nitko ne može dobiti!), ali su ga mnogi čitali, pa je nužno, 
da znadu, da se je i »Raspeće« i »Na ponorima« — raspli- 
nulo u »Rascvjetanoj trešnji«. 

Čudni su i neobični ovi mali ljudi, dok se ne naučimo, 
da ih gledamo. Sve su ljudske zloće i sve naše dobrote 
posve drugačije, kada ih gledamo običnim očima, koje su 
smrtne, a posve drugačije, kad se dignemo i promatramo 
i sebe i druge iz perspektive vječnoga i božanskoga. A samo 
je za takvo gledanje i za takvo shvaćanje i vrijedno pisati. 

Stoga i grozno raspeće i strašno kruženje oko ponora 
dobiva posve drugo, posve novo lice, kad se promatraju — 
kroz rascvjetanu trešnju. 


U Zagrebu, 11. svibnja 1939. PISAC. 





I. KNJIGA 

Pred kućom se sakupilo mnoštvo ljudi. Svi su stajali, 
gurkali se i zurili u zatvorena vrata i u spuštene zastore na 
prozorima. Oči su im gorjele, ruke se sada dizale, sad spu- 
štale, a usnice se pomicale kao da melju. Cijelu je tu ne- 
mirnu gomilu ovijao nejasan žagor, potmulo mrmljanje i 
šapat kao da je svima zastao dah u grlu, a svaki opet želi 
da nešto reče i da pita, da govori i tumači, pak se čuju samo 
isprekidane rečenice, izlomljeni povici i suspregnuto ša- 
putanje. 

Redari su počeli ljude razgoniti, no kako ni oni nijesu 
bili izvan toga brujanja i zujanja, gomila ih je opkolila i 
kretala se s njima i oko njih. 

— Razlaz! Raziđite se! — vikali su redari — Nije se 
ništa dogodilo! 

— Je: ništa, samo su mu mozak pobirali! — dobaci neki, 

— Ne mozak nego crijeva! — ispravi ga drugi i progura 
se mimo stražara bliže vratima, nastavljajući: — Raskrojio 
ga je od pupka do jabučice. 

— A onoga odvukoše okovana — dometne drugi s ne- 
određenim smiješkom. — Njima to nije ništa: jedan pod 
ledinu, drugi pod vješala i — njima to nije ništa! 

— U ratu su tako otišli milijuni, pa nikom ništa — do- 
baci treći. i 

— E, čovječe! — otegne neki stari, sijedi gospodin, za- 
kašlje se i teško izgovori: — U svatovima mogu svi biti 
pijani, pa ništa. Red i ljepota. Na sprovodu i jedan pijan 
— sablazan i sramota. , 

Protivnom stranom ceste prolazili su automobili, ne- 
umorno, prodorno trubili, usporavali brzinu i promicali, a 
svjetina se ugibala, pritiskivala zidove i mrmljala psovke. 
Ljutilo je i gospođe i gospodu, i uglačane i poderane, što ne 

mogu nesmetano zauzeti cijelu ulicu i zuriti u ništa, dok 
ih ne zabole i noge i oči i dok bar nešto ne čuju i ne do- 
znadu o čudu, koje se krije iza tih zaključanih vrata i spu- 
štenih zastora. Svako — i najstarije i najmlađe, i najpa- 
metnije i najluđe, i najpriprostije i najnaduvenije — vla- 
dalo se, kao da je njegovo i pravo i dužnost, da napase 
svoje umorne oči i raširi ojađenu dušu na tuđoj nesreći 
bar jednom, kada se pruži tako divna prilika. Bar jednom! 
Dosta svi pate pod rođenim nesrećama i bijedama, dosta 
jauču u svojem procijepu, pa je ugodno, da bar jednom 
gledaju drugoga, da budu tronuti i sućutni. I eto, taj put 
ih smetaju automobili i redari umjesto da redari smjesta 
zatvore ulicu i otiskuju automobile na druge strane, da tu 
ne smetaju mirne i poštene gledaoce! 

Neočekivano zaokrene jedan auto s protivne strane ulice 
ravno prema kućnim vratima uz prodirno urlikanje kre- 
štave sirene. Narod se zaljuljao i počeo izmicati, no neki su 
kao slijepi srtali pred kola, koja su radi toga morala stati. 
Bila su u tili čas sa svih strana okružena svijetom, te se 
činilo, da su izrasla iz svih tih tjelesa, koja ih okružuju i 
pritišću. Dvojica su se redara progurali do vrata i pomogli, 
da se otvore. Prvi iziđe neki viši redarstveni činovnik u 
uniformi i odmah poče vikati svjetini, da se raziđe, a redari 
nastaviše taj posao neviđenim žarom, mašući kundacima. 

— U ime zakona: raziđite se! — vikali su. 

— Jeste li poludili?! Zašto nas tučete?! — čuli su se 
ogorčeni prosvjedi, no put je do kućnih vrata bio za čas 
otvoren. 

Za redarstvenikom iziđe iz automobila oniska žena u 
skupocjenom perzijskom ogrtaču. Glavu je pognula, te joj 
se lice jedva vidjelo. Tek je nekoliko oštrih pogleda bacila 
lijevo i desno, a iz tih je pogleda bljesnula mržnja i bijes, 
kroz ledac neosušenih suza. 

— Kakav je to policajac? — šane neki iz hrpe. 

— To je pokojnikova žena — odgovori drugi tako brzo 
i sigurno, te nije moglo biti o tome sumnje, da on zna, 
što govori. 

Redarstveni je činovnik udario šakom u vrata i po- 
zvao, da mu otvore. U istome času zijevnu desno krilo 

vrata, a svijet nahrupi usprkos policajskih kundaka, da 
samo poviri u tamno ždrijelo kućne veže, no nije se vidjelo 
ništa osim jednog redara, koji je oštro pozdravio svojega 
starijega, držeći ruku na obodu kape, dokgod nijesu ušli i 
gospođa i činovnik. Zatim je odmah vrata zatvorio i za- 
krenuo ključem. 

— Ništa se ne vidi — reče neki posve razočarano. 

— Koga bi vraga htjeli vidjeti?! — dobaci neki stari, 
neobrijani i odrpani čovjek, koji je kao u čudu promatrao 
finu gospodu i gospođe, kako se guraju i zijevaju pred za- 
tvorenim vratima i spuštenim zastorima. Njega je, očito, 
zanimalo samo ovo, što se događa pred kućom, pak je 
naoštrenim laktovima gurao naprijed i posprdno se smiju- 
ljio. — Vidjeli ste, da su ga odveli u lancima, pa što još 
hoćete?! — gunđao je on kao da govori svima i — nikome. 

— Da, al onaj je drugi u kući. 

— E, moj gospodine! — razjapi stari — Vele, da kod 
onoga više nemate što gledati. On je otišao Bogu na istinu. 

— A, molim vas, zašto ga je?! — upita jedna gospođa, 
naginjući se k starcu, no brzo se trže, jer joj je plijesan s 
njega udarila u nos. I starac se je od nje trgnuo, jer ga je 
upravo po mozgu udario njezin jaki i neobični miris, pa baš 
zbog toga razrogači oči, iznenađenoj je pogleda i reče: 

— Ja ne znam. Vele, da ga je zbog kore kruha, a ja 
ne znam — — — 

Čim su redari žešće udarali, tim se je više svijeta 
skupljalo — doduše, malo podalje, ali su u hrpama zastaj- 
kivali i pitali jedni druge, što se je dogodilo, dok nije naj- 
zad bilo cijeloj okolici poznato, što se je odigralo. Pojedi- 
nosti su se prepričavale na razne načine, no glavno je 
bilo poznato: sjekira, prosut mozak, tamnica. 

Iz kućne su veže vodila vrata na desno u hodnik, a iz 
hodnika jedna u kuhinju, a druga u gostionu. Činovnik 
otvori kuhinjska vrata, malo zastane i okrene se prema go- 
spođi: 

— Budite, gospođo, jaki — reče joj meko i sućutno — 
Rekao sam vam, da je stanje teško. Ono je još i gore. Ne 
da se više popraviti. Budite jaki. 

Ona nije ništa odgovorila. Nije ni okom trenula, već je 
dugi, okamenjeni pogled bacila na neodređeno mjesto i u 

neodređenom pravcu, te se je činilo, kao da ga je uperila 
nekuda u svoju nutrinju. Zastala je pred svojim pratiocem 
i glavu spustila na prsa. 

— Budite jaki — ponovio je činovnik, ne mičući se 
s mjesta. 

Ljubica je lagano, nekako na mahove podigla glavu i 
pogledala ga. On je još uvijek stajao i u velikoj je nepri- 
lici promatrao kao da joj svojim pogledom želi izreći cijelu 
istinu. 

— Strašno je — prošaptao je on opet — Budite jaki. 

— Molim vas, ne mučite me, nego ulazite — odgovori 
ona skoro srđito i zakorači prema vratima. 

— On je mrtav! — reče činovnik kao da bi odapeo 
pušku i naglo stupi u kuhinju. 

Kad je Ljubica ušla, nije vidjela ništa. Na oči joj je 
pala omaglica, pak se je uzalud naprezala, da razazna pred- 
mete u polumračnoj kuhinji. Svuda je vladala stravična 
tišina. 

— Svijetla! — bile su prve riječi, koje je izgovorila, a 
u istom joj času doprije do ušiju jecanmje, bolno i prigušeno, 
sa svih strana kao da se je cijela okolina pretvorila u za- 


grcano, ispaćeno ljudsko grlo, koje se trza i umire u grču 


plača i bolova. 

— Što je to?! — trže se gospođa Ljubica i uhvati se 
objeručke za činovnikovu ruku. 

— Njegova porodica — odgovori činovnik mirno i za- 
pali električno svijetlo, u kojemu se odrazi truplo Ivice 
Dujmovića od bijeloga, čistog poda kao ogromna krasta. 
Ležao je nauznak. Noge su mu bile ukrštene jedna preko 
druge, ruke na prsima uperene prema glavi kao da je želi 
podbočiti, usta otvorena, a tjeme razjapljeno i cijela glava 
u vijencu krvi. 

— Kuku mene! — vrisnula je gospođa Ljubica i pala 
po mrtvacu. Zapala je u strahovito midanje, te se činilo, da 
su joj usta premalena i preuska da sprovedu užas i bolove, 
koji orkanskom snagom naviru iz nutrinje. 

S njenim se jaukanjem ispreplelo vriskanje djece, pri- 
gušeno hroptanje stare Draganove majke i Zlatini jauci, 
koji su bivali sve glasniji i Sve jači. 

Redarstveni je činovnik nepomično stajao u tim bije- 
snim valovima plača i greanja, te nije sam znao, šta bi za- 
počeo, kuda li bi sa sobom. Nije njemu prvi put da čuje 
jauk i zapomaganje. Često se on već znao takvoj glazbi pre- 
zirom i porugom nasmijati, češće ga je već na kakvom po- 
grebu i samoga ganula, mnogo je puta prošao kroz nju, kao 
da je niti ne primjećuje, no ovo je danas još neviđeno i ne- 
doživljeno. Još nikada nijesu po njegovu mozgu u isti čas 
udarale suze i za ubojicom i za ubijenim, a još manje mu 
se do sada desilo, da bi i sam osjećao — Bog da prosti! — 
više sućuti prema zločincu nego li prema njegovoj žrtvi. 
Dragan je Bojanić bio njegov drug u službi, znao je, da je 
bio dobar i čestit, a ujedno znade i to, da je već sjedio radi 
pronevjerenja državnog novca, a sada je, eto, i ruke oma- 
stio čovječjom krvlju, pa ipak — on osjeća za njega neku 
bol i sažaljenje. Ne baš za njega — branio se policajac pred 
čovjekom! — ne osjeća on prema tome zločincu, prema to- 
me prestupniku postojećih zakona, naredaba i naloga ništa 
drugo do strašnoga gnušanja i odvratnosti. Prema njemu 
samo tako, ali prema toj starici majci, koja više nema otkud 
ni da plače, prema toj siročadi, pa i prema samoj toj mla- 
doj i lijepoj ženi — prema njima on osjeća, njih on žali 
njima bi bio spreman i pomoći u granicama zakona i na- 
redaba i koliko to ne bi škodilo njemu kao višem redarstve- 
nom činovniku. Pomogao bi im! 

Stajao je neodlučno i gledao u prebijeli Ljubičin vrat, 
koji je i ljupko i čedno virio između njezina malog šešira 
i jake na kaputu. To je bila bjelina bez i zračka rumenila, 
bez i tračka života. Mirno, nepomično bjelilo uglačane bje- 
lokosti. Leđa su joj se i ramena tresla od jecaja, gdje- 
kada je podrhtala i glava, pa počne u čudu promatrati, 
zašto to ne opaža, da podrhtava i poskakuje i taj bjelokosni 
valjčić između šešira i kaputa, kada tako mora biti. Mora 
i on poskakivati kod svakoga jecaja, kada ti jecaji svaki put 
potresu cijelim tijelom kao puška, kada se opali. Pomisli, 
da je loša rasvjeta, te nenadano, bez razmišljanja diže ruku, 
stavi je na električno puce u očitoj nakani, da pojača svi- 


jetlo, zakrenu i — prosu cijelom prostorijom neprobojno 
velo debeloga mraka. 
— Što je to?! — vrisnu Ljubica i skoči na noge. 

— Oprostite! — reče činovnik i opet zakrenu puce — 
Nehotice. Oprostite. 

Sam se je iznenadio i zaprepastio nad svojim činom, no 
izbrisati ga više nije mogao. 

— Pomislio sam, da je više žarulja, pak sam htio po- 
jačati svijetlo — počeo se ispričavati u velikoj smetnji i ne- 
prilici. 

Ljubica je ostala na nogama i brisala oči. Jecaji su još 
uvijek navirali i nadimali joj grudi, no sve rjeđe i rjeđe, ali 
tim žešće i silnije. 

— Da izvolite možda u sobu, da sjednete?! 

Ona spusti ruke s očiju i sada istom poče pozornije pro- 
matrati raskoljenu glavu svojega muža. Lice mu je bilo 
tamno, a velika donja usna odvratno nabubrela i pomodrila. 
Ljubica skrene pogled u stranu, e da joj se ta strašna slika 
ne usiječe u mozak, i u istom joj času bi drago, što ju je či- 
novnik ponudio, da uđe u sobu, no ne reče ništa, već se 
samo okrene od mrtvaca kao da će poći. Činovnik brzo 
skoči pred njom prema otvorenim sobnim vratima i od- 
vrne elektriku. Ljubica pođe za njim. On joj se htjede uklo- 
niti, pa uđe prvi u sobu tako da je ona išla tik iza njegovih 
leđa. 

— Izvolite stolac — reče om i izmače se na stranu. 

Čim se on mače, pade Ljubičin pogled na Zlatu, koja 

je stajala kraj zida, oborene glave i skrštenih ruku. 

— Tko je ovo?! — upita Ljubica oporim, tvrdim, du- 
bokim glasom i pokaza rukom na Zlatu. Ova se u nepri- 
lici mače s noge na nogu kao da traži ravnotežu, ruke obori, 
a glavu još jače priljubi na prsa. 

Činovnik je šutio kao da pitanje nije njemu upereno, a 
pogled upiljio u Zlatu. Ona nije dizala glave. Nije se čulo 
da jeca, no grudi su joj poigravale i uvojci kose grozničavo 
titrali. Tako su stajale možda cijeli čas: Ljubica uspra- 
vljena i zabačene glave, ko iznenađena i začuđena, a Zlata 
slomljena i pognute glave, dok se nenadano i ona ne 
uspravi, podiže glavu lagano, mirno i dosta sabrano, zatim 
je opet prigne na nijemi pozdrav, uspravi i stupi nekoliko 
koračaja prema Ljubici. Opet zastade u dvoumici, gleda- 
jući ravno u oči svoje protivnice. Njezin je pogled bio sušta, 
gola tuga bez ikakove druge boje i primjese. Malko je ra- 

širila spuštene ruke kao da ih želi podići, a na usnama, joj 
je titrala neizgovorena riječ, no niti je ruke podigla niti je 
progovorila. 

Položaj je bio neugodan, težak, napet i nesnosan, jer 
je među svima ležala duboka neizvjesnost. Ljubica je slu- 
tila, tko je ta žena, koja stoji pred njom, a već su joj po- 
odavno došaptali, da je ljubavnica pokojnoga Dujmovića, no 
nije bila odlučila, kako će se prema njoj držati, jer su joj 
svu svijest i svu snagu zaokupile misli na pokojnika i nje- 
gova ubojicu tako, da za drugo nije ostalo ni vremena ni 
mjesta u njezinu mozgu. Ni Zlata nije prije pomišljala na 
takav susret, pa je bila neobično zatečena, kada je Lju- 
bica stupila u kuhinju, i ako je očekivala njezin dolazak, 
budući da je čula, kada je ovaj činovnik, otpremivši Dra- 
gana sa detektivima, rekao da on ide osobno obavijestiti 
Dujmovićevu gospođu o nesreći, koja se je dogodila. Još se 
je više trgla, a onda zapanjila i okamenila, kad ju je opa- 
zila pred sobom u sobi. Zanijemila je od silne smetnje i 
nikako se nije mogla snaći. Nije njoj taj čas lebdjela pred 
očima kobna sjekira, nije pomišljala na mrtvoga Ivicu, niti 
je gledala njegovu osirotjelu djecu. Sve je to bilo od nje 
daleko. Nije se ni pojavljivalo. Pred njom je stajala žena, 
koja je došla, da traži račun za svojega muža — kojega 
joj je ona otela. Tako je to Zlata osjetila, a da nije ni Taz- 
mišljala. Došlo je samo sobom u njezinu dušu i jednim 
naletom ispunilo sve žlijebove i pore u mozgu, obuzelo 
svaku kapljicu njezine krvi i nesmiljeno tresla svakim nje- 
zinim živcem. Račun, račun valja polagati, treba prekapati 
dušu i utrobu, da se razjasni i raščisti onaj trulež cjelova i 
smrad milovanja, koje je bilo tako mirisavo i svježe, tako 
toplo i ugodno! 

— Pa, ja nijesam kriva! — prošapće Zlata u svojoj 
nutrinji, ne pomičući usana, ne trepćući očima. Šaptala je 
njezina duša kao ševa, kad se skupi pored busena pod vi- 
hornim naletom gladnoga i nesmiljenog kopca. — On je to 
htio, on je mene i zaveo i otrovao i upropastio. On, on! 
On je bio podlac, nitkov i razbojnik već po tome, što je tebe 
uzeo bez ljubavi i štovanja, ženo, sestro moja, drugarice 
moja, nesretnice druga! Zar smo mi, nesretnice, krive, što: 
u našem svetištu otvoriše dućane oni, kojima smo dane kao 


15 


svetohranište budućih, boljih naraštaja, usavršenih slika 
: iga 
si: zlati pom da će pod pritiskom neobuzdanog straha 
početi ridati i možda proliti bujicu isprika, moljakanja đ 
kajanja, a to se ne smije dogoditi. Pred tom ženom, pre 
uvrijeđenom i poniženom osvetnicom ona ne će ine može 
ništa ni priznati ni okajavati, jer to ne bi bilo rldanki 
Mužu bi ona i mogla oprostiti, ali njegovoj ljubovci nikada, 
pa to bila i njegova nevina žrtva! Ne smije ništa priznati. 
— Možda ona ništa ni ne zna?! — sune Zlati nenadano 
mozgom i odmah osjeti veliko olakšanje. Uostalom, kako 
je i mogla doći na pomisao, da to njegova šema mora 
znati?! Kada bi bila prije znala, zar ne bi bila već prije to 
pitanje raščistila?! Kada to nije učinila do sada, ne će > 
gurno ni danas nad mrtvim mužem, pa sve ako i zna cijelu 
istinu. Ne će, sigurno ne će u to dirati. Sigurno ne zna 
S onenjk su joj se rojile u glavi neobičnom brzinom, sije- 
vale, lomile se, ispreplitale kao uzbunjeno | klupko zmija 
ljutica. Posve je zaboravila na mrtvoga Ivicu i kike pai 
Dragana, a pred očima su joj se neprekidno vrtje i u pa- 
klenskom vrzinom kolu preljuba, razvrata i golotinje . 
sama ona i Ivica. Nad njima, u nekoj tajanstvenoj magli si- 
jevaju dva Ljubičina oka kao dvije vatre iz puščanih 
u času, u kome željni kokoti panu na naboje. Ona sve . , 
ona sve zna, ona ih vazda prati, ona pozna svaki Ba 
gadni grijeh, svaki griješni zagrljaj, svaki odvratni cjelov. 
Ona sve zna, ona je sada takovu gleda pred sobom, na- 
bijenu tim užasnim znanjem i strahovitom, neuklonivom 
odlukom, da se sada, jednim udarcem, osveti za sva ta poni- 
"KAME Ja: s 40, gospođo! — — — Eto, vidite — — reče 
Zlata neočekivano i neodlučno, pogledavši Ljubici ravno u 
oči, no brzo, u neprilici, svrne pogled na redarstvenika kao 
1 i za pomoć. a 
E AL A cijelo to vrijeme stajao kao na živoj žeravici. 
Nije ni njemu bila neotkrivena tajna, da su Dujmović i 
Zlata živjeli u tijesnim odnosima, On je znao i to, da : 
nije bila nikakova tajna ni za Zlatina muža, jer je to ra 
cijela policija, koji su Bojanića poznavali, no nije znao, da 

li je i Ljubici poznat taj odnošaj, a nije mu to pitanje ovaj 
čas ni padalo na um. On je pred sobom vidio samo dvije 
unesrećene žene, te je po svojim iskustvima očekivao, da 
će ih ta njihova nesreća natjerati, da se još i dalje unesre- 
ćuju međusobnim napadajima i klanjem, pa je bio spreman, 
da ih umiruje i rastavlja, ako se pograbe. 

Istina, Ljubica ga je iznenadila svojim mirom i priseb- 
nošću, kada joj je donio vijest o teškoj nesreći, koja ju je 
zadesila. Kazao joj je, da je Bojanić napao sjekirom njezina 
muža i da je rana teška i opasna. Ona se je trgla, uspra- 
vila i ukočila kao da ju je gvozden ražanj probio od mozga 
do pete, na smrt problijedjela, splela očajno ruke i umjesto 
vriska i jauka protisnula kroz zube: 

— Ja sam mu govorila, da ovamo mne idemo! 

Suze su joj samo curkom procurile, no niti je zari- 
dala niti zajecala, već žurno navukla na sebe kaput i šešir 
i pošla. Istom je u kolima upitala svojega pratioca, da li je 
Dujmović: još živ. 

— Kako ne?! Živ je i nema opasnosti — odgovorio joj 
je činovnik. Više nijesu progovorili ni jedne riječi, dok ni- 
jesu stigli na vrata. Nije ga upitala ni zbog česa je došlo do 
sukoba. Ništa. Samo je šutjela i buljila preda se. 

Sve je to redarstvenika iznenadilo, bilo mu je previše 
tvrdo i muški, pa je očekivao tim strašniju provalu na- 
gomilanog bijesa i žalosti, krvi i osvete. S tim je i tako- 
vim osjećajima sada stajao tu među njima. Malko se je na- 
prijed pošiknuo da lakše poleti, i spremio ruke, da ih mu- 
njevito rastavi i baci svaku na svoju stranu. Kada je pao 
na njega Zlatin pogled, koji je vapio za pomoć, on se trže, 
pristupi k Ljubici i reče: 

— Ovo je gospođa Bojanićeva — — — Mislio sam, da 
Se gospođe poznaju. 

Ljubica je ostala nepomična, tvrda, mramorna i ule- 
đena. Niti se je pomakla, niti je progovorila, tek je malko, 
jedva primjetljivo, pokrenula očima, da Zlatu znalački pre- 
gleda od pete do glave. 

. — Lijepa je — nehotice pomisli i u istom hipu trže tu 
misao natrag, jer je kanila da je prezirno i bijesno omjeri, 
a ne da ispituje skladne obrise njezina stasa i neobično pro- 
finjene crte lica, koje je teška tuga čarobno uokvirila. Lju- 

posvi ij i od idovice 
i jeti i e svijesno 1 određeno borbu u 
vo eee je spremna da zaleleče i zakuka, da se 
pi sib svojim bolovima i nesrećama, dok žena Ša: i. 
2 2 osjeća toga udarca više i jače nego li n ni: 
trebu, da pregleda tu, koju je njezin muž, uz nju, po : 
Živ i — njegove zakonite žene i matere aja so 
sib: kraj nje, lijepe i pristale žene! _ ja B 2 
njene prisoje i zasjenke ljubavnih vrtova. gle: ne. 
lije a i pristala, doista je zamamna ta zmija me 
u bica je to jasno vidjela, to ju je zaboljelo i uvrij 2 
je htjela, da je vidi ružnu, neskladnu, odvratnu i o 
S no — sve uzalud! Lijepa je i zamamna ta knap a 
nica Koža joj se na obrazima već pod merei p a 
toplo uvija i podaje kao najfiniji baršun, as Z j 
ljubljuje i upija kao bršljan oko razlistane gr sm sam 

— Doista je lijepa i ljepša je open a ka 

misli Ljubica, no odmah se s užasom trže i : e 2 
strašne i — nemoguće tvrdnje. Neka je ljepi . m. 
Pi koa oja et prati 
j — ona joj ne će i ne može toga nisi ati. , 
a SI ud a ka pred samom sobom. Ona je igogbon 
Sauna gnjusna ženka i ništa drugo. Da se jaaa imba i 
odluči Ljubica, da je odmah uvrijedi, pa . e agano, 

glašujući svaku pojedinu 2 pa i svaki slog: 

— A, vi ste dakle ona, koja — — > 4 : 

Riječ joj neočekivano m. s “aj Z oskrjasra 
i pojmila, što je to stište za grlo, m je nije m : 

la ju je pogledala samo pa da =) roonind k + 
iu je izdalo. Gledala ju je sve blaže te J% ajzad učini, 
Z dena uglovima golica sjaj naklonosti i oće 
pa šo stište oči, da priguši taj prona porođaj. 

ja stajala tako sa spuštenim vjeđama. aa 

a “1 Zlata je bila u neprilici, te nije znala, što mo 
dok ne uhvati redarstvenikov pogled, koji ju je a 
sokolio. U tom trenu doprije preko kuhinje f m. 
maloga Željka i slijepe sirotice Slavice, a majčin vo. 

i lomi mrtvačku tišinu. k h 
Aa diko moj! — odjeknu gluhim prostori- 
iama kao da dolazi iz bezdanke. a 
3 Zlatu trže taj bolni uzdah, pa reče: 

— Da, gospođo. Ja sam ona, koja je najviše unesrećena! 

— Da, da. Grozno je to — potvrdi redarstvenik kao da 
je jedva dočekao, da progovori bar nešto, pa bilo i glupo i 
nezgodno i neumjesno. Bilo što! Samo da se govori, da 
se odvija, da ne stoje ovako kao neko prokleto trojstvo, koje 
jedva čeka, da ga nestane. Uostalom, ovo je baš dobro pri- 
mijetio. Bio je posve zadovoljan svojom izjavom, jer je 
dogođaj, bez ikakove sumnje, već sam sobom strašan i gro- 
zan. Teško je i Ljubici ostati bez muža, i ako ima golemo 
bogatstvo, a kako je onda istom Zlati, kojoj je sve bogatstvo 
u deset prstiju, koji su — nježno, krhko dugi, dugi i go- 
spodski tanki i fini, a moraju hraniti četvera usta?! 

— Nijesam tako mislila! — odgovori Ljubica razdra- 
ženo i presiječe je pogledom. 

S takim je pogledom preko lica bila odvratno ružna. Ni 
inače nijesu ni privlačive ni izrađene crte njezina lica. Na 
njemu je sve nabacano s prve ruke, crte istrgane, potezi 
uleknuti, kosti izbočene. Sve je to nesvršeno, neizglađeno i 
nedotjerano, pa kada se još umiješa bijes i srdžba među te 
isprepletene krivulje, lice postaje odbojno, a pogled izobliči 
oči, kao da ih je na stotine metara povukao u dubinu, pa 
otuda vrebaju na plijen. k 

Zlata protrne pod tim pogledom i malko ponikne gla- 
vom, kao da želi izbjeći udarcu, koji joj je smjeren baš na 
tjeme. Kako je glavu prignula, baci ispod sebe pogled na 
Ljubicu i opazi ispod raskopčana kaputa neurednu i neuku- 
snu kućnu haljinu. Sva joj tuga i nesreća nije smetala, da 
odmah pomisli, kako je to nepojmljivo, da žena može biti 
tako odjevena, pa bilo to baš samo i u svoja četiri zida. 
Zar je čudo, ako se takova mužu zgadi, ako je zanemari 
samo zbog toga, što je vidi pred sobom u tim šarenim nagr- 
dama i onda, kada — nema ništa na sebi?! 

Ljubica prijeđe rukom preko čela, osjećajući, da je po- 
dilaze ledeni trnci i hvata omaglica. Na čas se svrati sva u 
sebe i pogleda prema stolici, koja je stajala par koraka pred 
njom. Redarstvenik to primijeti, pa žurno priđe i primače 
Joj stolicu. 

— Izvolite, gospođo, sjesti. Bit će dobro da sjednete — 
reče joj, držeći još uvijek stolicu u ruci. 

Ljubica sjede bez riječi. Nije se ni zahvalila na usluzi. 
- Metne nogu preko noge, podboči se laktom desne ruke i 
nasloni glavu na dlan. Gledala je u svoje krilo. Redar- 
o nije ni primijetila, jer su joj vrata bila 


tvori. Ljubica t 
Zlata pratila neodređenim pogledom. 


iza leđa, dok ga je 


II. 


Ljubica je bila već posve zrela djevojka, kad se je upo- 
znala u nekom beogradskom društvu s majorom Dujmovi- 
ćem. On joj nije posvetio u prvi čas nikakove pažnje, jer 
nije znao ni čija je, ni kakove je rodbine, no ona je — na- 
protiv — odmah zapela okom za njega, jer je bio jak, sta- 
sit momak, a njezin joj je ujak, aktivni general, rekao, da 
je vanredan vojnik i neoženjen, a »ispravan« građanin. 
Umolila je ujaka, da mu izričito napomene, da mu je to 
rođena nećakinja. Tako samo. Potrebno je, da to čovjek 
zna, a dalje će se već vidjeti. Ujo se je dobrostivo nasmije- 
šio, i čim je mlađarija počela plesati, doveo ga k njoj. 

__ Vaša nećakinja, gospodine čenerale?! — iznenadio 
se Ivica, klanjajući se po najstrožijim propisima bečkih 
salona. 

_— Rođena! — odgovori značajno general, nasmiješi se i 
čvrsto mu stisne ruke. 

Tako je to počelo. 

Još je iste večeri pokupio Dujmović točne podatke 0 
svima njezinim rođacima generalima i ministrima, znao je, 
koliko joj otac ima kuća u Valjevu i Beogradu, a čuo je i 
to, na koliko ga milijuna u gotovom po prilici cijene. Neka 
mu je zlobnica još te iste večeri, čim je primijećeno, da se 
zanima za Ljubicu, šanula i to, da joj jedan rođeni stric 
ovaj čas nije kod kuće. On je, naime, suđen na deset go- 
dina robije, jer je kao općinski blagajnik nepažnjom bio 
pomiješao svoje i općinske novce, pa ih poslije nije pogodio 
valjano razlučiti. To Ivica nije zarezivao. Toga se strica 
nije ni sjećao. 

Dosta je bilo, da je u rodu 
liko ministara, a u oca ogroman 


nekoliko generala i neko- 
imetak. Na takovoj vazi — 

ed pr manje ili više. Samo mu jedno nije išlo u 
2 mu: ako su se tamnička vrata uopće mogla zatvoriti za 
m stricom kraj takove rodbine?! Moguće je jedino, da j 
nešto smetao u rodu, pa je općinska blagajna bila e di 
. da ga se riješe. . 
jubici se veoma svidio, jer joj je duša dr 
pebeta žica, a oči se topile š ida okani će 
kojega je znala, da nije oženjen. Sreća ju je već neke 
puta prevarila. Njezine su prijateljice govorile, da je nečisti 
i prosta, pa da je svaki ostavi, čim je upozna. Ona je mi 
slila posve drugačije. Tvrdila je, da ne ide na Tamak, Md 
su je to tražili, pak su se na toj hridini razbili. Ti sa joj 
neuspjesi još više burkali mladu krv i raspirivali sn ka 
T dočaravanje neslućene i nekušane sreće. Kod še NJA 
sva pripila uz Dujmovića, a očima ga je dun i a 
ga ga u svojoj raspjevanoj duši, e da joj ne bi oko 
sn E promatrao i ispitivao vješto i okretno o svim pita- 
x : : Žž oja i. smatrao važnima za svoju budućnost. Vagao 
i: j ; sa e strana. Nije mogao reći, da ga je njezina 
di ua Ne. Toga nije bilo. Lice joj je pri- 
die a ći omalene, a nos tubast, kao da je pala na njega. 
da Bre au tijelu punašna tako, da je pod ru- 
ma ije BENI: Po Dite E ik 
tu — nekoliko generala rekelih didnitee a 
: : a i pune oče 
e i: je tolika sreća i toliki uvjeti za dika 
. u bu učnost, da bi mu bilo dosta i — bez gospojii 
Be no kada već mora i ona s time, n , že se 
a. , ne može je 
E. 18 je de pod pazuho, pa kada je pogledala u 
nije mogla ov a aan I ke di 
romatrati, jer joj j j 
Rona donja usnica. On ki za i 
.. x. . šaljivu smetnju, jer čim bi sa ona izvrnula u 
Be e jas i th» ride se brzo nagnuo, da zaviri u nje- 
zh : o s o! To ga je veselilo i ugodno zaba- 
Nju ni m u: 
A de a ta njegova usnica, jer i što može 
+ ronga Jeana usna na cijelome krupnome momku?! 
. Nije to ništa, pogotovo ne znači baš ništa za dje. 

, i udajom i koja je već unaprijed 
zi Ka arskog časnika, koji se prvi javi. I tu 
Ai odluka bila gotova, a da joj-nije ni na um palo 
na je, da li će ga zavoljeti ili ne. Ona voli momka, ona 
Piće mladoženju, ona voli njegove čvrste mišice i po- 
ložaj, pak će živjeti kao i tolike druge! oo 

Posao se razvijao veoma brzo, jer Dujmović .. 
vljao nikakovih zahtjeva. Sve su ga njihove ponude iro 
nadile i previsile sva njegova očekivanja, pa ke n: 
sve, što su god željeli. Punica je tražila samo da pi vena 
čaju u pravoslavnoj crkvi i da sva djeca budu krš : 
na pravoslavnu vjeru. U redu. Baš mu je otela iz ui 3 
On je to sam htio ponuditi. Dosta je, što je on u Soo 
noj vezi s njima, po zašto da još budui njegova jaka | Na 
bica će očevu krsnu slavu prenijeti i na svoju porod E 
to je dobro. Može, ako hoće, uz očevu slavu uzeti još jednu. 

na svi istaje. : 
i Ea . bio vazda takav, te se Ljubica doista se 
može na njega potužiti. Sve joj je i u svemu potpuno i 
štao na volju, pa i ako nije među njima bilo e pri : 
ljubavi ni nježnosti, nije dolazilo ni do sukoba. i 
njom bio vazda zadovoljan. Nije od nje zapravo voj 
tražio. Svako je radilo, što je htjelo, a A je briga bila, 
e dozna, što baš ne mora znal. 

M m je išlo sve dok on nije umirovljen. Taj ga je o 
gođaj zatekao, iznenadio, zaprepastio! Njega umiroviti sI 
potpukovnika u naponu snage, u najmuževnijim gonna“ 
Njega, koji je već nosio u džepu generalske poe BEE: 
koji je imao sve najbolje ocjene, koj ega su svima ae. e 
stavljali kao uzor vojnika i rodoljuba < njega, . a: 
roviti usprkos ženinih generala i ministara! 'To je bio z 
njega teži i važniji dogođaj od ruske revolucije. Kada Bi je 
malko snašao i smirio, dođe do zaključka, da je ion — 2 “a 
kav nepoćudni stric u ženinoj obitelji, pa odluči, da or K 
preseli u Zagreb, a prema Ljubici postade mrk i maaka, 
ljiv, hladan i nabusit. Njoj je to s početka bilo veoma teš % 
a o preseljenju nije htjela ni čuti. Dujmović se poboja, ž 
bi mu mogla izmaknuti sa svojim milijunima, pak se kt 
ukroti i pritaji, dok je nije predobio za svoje osnove. a 
su stigli u Zagreb, oprezno je uređivao i udešavao, da mu 

dođe ruku sva uprava imetka, pa kako je u tome napre- 
dovao, tako je i prema ženi neopazice mijenjao svoje 
držanje, zanemarujući je sve više i više. Neotesano i su- 
rovo nije prema njoj nikada nastupao, no nije nikada s 
njome nikuda izlazio, niti ju je uveo u ijedno društvo. 

Ona je to dobro opažala i sva gorjela od bijesa i uzbune, 

te ju je stišavala samo velika ljubav prema djeci. Gdjekada 
ga je napala, izbacivši na njega po koji sočni domaći izraz, 
kojega se je sjećala još iz svojega djetinjstva, no kada on 
ne bi uzvraćao — redovito je šutio i odlazio u grad, čim bi 
ona počela grmjeti — tada bi se smirila i ona. Svu je svoju 
ljubav i sve svoje ženstvo poklanjala svojoj djeci. Kako su 
njihove bračne ložnice posve ohladnjele, ona je vjerovala, 
da on imade ljubavnice i to ju je najviše vrijeđalo, i ako 
ga više nije nimalo voljela. Često mu je to i predbacila, ali 
on nije odgovarao ni na takove napadaje. 

— Ispitujem li ja, što ti radiš, kada nijesi sa mnom?! — 
znao bi joj gdjekada reći uz lagan, posprdan smiješak. 

Gostiona »Bakač« je već bila na rubu propasti, kada je 
Ljubica doznala, da ju je njezin muž kupio. Počela se za 
stvar zanimati i doznala, da je gostioničarka — Dujmovi- 
ćeva ljubovca! U njoj je buknuo uvrijeđeni ponos, kao da 
joj se Ivica prvi put iznevjerio i kao da njih dvoje živu u 
najvećoj slozi i ljubavi. Gorjela je za osvetom, ali — ne 
prema njemu ni približno onoliko, koliko prema toj nepo- 
znatoj ženi, koja se njemu bolje sviđa od nje. Smišljala je, 
što će i kako će, pa u tim mislima i borbama jednoga dana 
i njemu predbaci tu podlu prijevaru. 

— Najprije se uvjeri, pa onda govori — reče joj on 
posve mirno i ne ode iz kuće. 

To ju je iznenadilo i poljuljalo u vjeri. Možda on ipak 
nema stalne ljubovce, a možda je uopće nema. Kada bi je 
imao, ili bi se odlučno branio ili bi joj priznao, kao što joj 
je već nekoliko puta rekao, da valjda čovjek nije gori od 
psa, pa da se veže samo na jednu ženku. Sada se vlada 
posve drugačije. Nuka je, neka: ispita svoje vjerovanje, pa 
da onda predbacuje. I Ljubica je doista nekoliko puta pošla 
u gostionu »Bakač«, no svaki se je put predomislila prije 
nego je uhvatila za kvaku na vratima. Zašto bi išla unutra?! 
Što bi vidjela i čula, kada Dujmovića unutra nema?! Hijela 

pa i ne bila jebo 
: izmlari i ocijeni, da-jo): prosi 
jezi uža, da je malko izmjeri 1 ocijem, 
aneover ho htjela bi ona to, no nema za to snage. 
odo joj je zgodom rekao Ivica, da je tu gostionu dao 
neke svome prijatelju na dobre postotke, a žene nije ni 


bi ona vidjeti tu gostioničarku, 


o je tebi dao ženu i bez postotaka! — ujede ga 
em bi, dakle, imala srca, da se podaš i mojemu pri- 
jatelju?! — dobaci on podrugljivo. 


— Nije riječ o mojim svinjarijama! . 
— ea o prijateljstvu, koje je meni A £ 
— Zar je tebi uopće išta sveto?! — usklikne ju zi. 
zasmije se nekim suhim, usiljenim smijehom. vmiekotje die 
njegove su je riječi malko umi le, te je za i rd 
tu stvar smetnula s e. dok joj danas ne dođe 
eni okobnom viješću. Kia foo 
MI sučelice Zlati, ponovno proživje ok obn 
tom brzinom sve te sumnje, sve borbe, sva daa vra: i ze 
danja ljubomornoga bijesa, te lagano ispravi 2 2 
dlanu i poče mirno promatrati svoju suparnicu. | a o. 
je na svoju odluku, da je svakako uvrijedi i Bo sE : 
htjela, da je vidi i da je se nagleda.Oči su joj bile eo 
suza, pa joj se kroz njihov odsijev i zrcala pričini 
ča: om ljepoticom. nr 
obn Dina jel Lijepa je i ljepša je ds o o ga 
zastade u misli. Naglo se uznemiri i uspravi na stolici. a. 
je zapljusne val nezasitne osvete i mržnje, jer je rad 
da je ta sigurno sagriješila s pokojnim ana Ši 
kova je ljepotica rođena da ljubi, a tko am. -. 
mnogo griješi. Ona je grješnica, preljubnica, zmija .. 
nica. Reći će joj sve, mora joj Teci ili će joj srce pući. 
a. Zausti. 
Ro Gospođo — — — Sjednite! o 
Sjednite?! Da. Samo to. To joj je rekla. Samo di 
riječ smogla, a da ni tada ni ikada poslije nije nai i 
je došla baš na tu Tiječ, i ako je kanila reći nešto po 
drugo. Nije znala, da li je ta žena išta pred njom : mia 
ali ju je morala napasti, jer je toliko ljepša od na 
Dujmoviću sigurno sviđala mnogo više nego ona, njeg 

neljubljena žena Ljubica, a kad tamo — »sjednite!« I ništa 
više i ništa drugo. Iznenadila se sama nad sobom i pozorno 
motrila, kako je Zlata zavagnula kao da će pasti, a zatim 
nesigurnom kretnjom desne ruke dohvatila stolac i lagano 
se na njega spustila. 

— Hvala, gospođo! — odgovorila je Zlata drhtavim 
glasom i pogled oborila. 

Obje su i dalje šutjele, a činovnik se u neprilici neko- 
liko puta obazreo, pa zatim i sam uzeo stolicu i sjeo. 
.— Skoro će stići sudbena komisija — reče redarstve- 
nik samo da odoli strahovitom pritisku grobnoga muka. 

— Kako je to bilo, gospođo?! — upita nenadano Lju- 
bica, baci pogled na Zlatu i opet ga obori u krilo. Nije 
kanila, da je to pita. Nije joj bilo ni na kraj pameti, da 
baš s njome o tome govori, no danas je toliko nestalna i 
nesigurna, da ne može gospodariti ni svojim mislima ni 
svojim riječima. 

Na to se pitanje Zlata sva trže i strese. Nije ga oče- 
kivala, nije ni pomišljala, da će tako brzo morati i na to 
odgovarati. Kako je to bilo?! Nesigurno, bojažljivo ispruži 
desnu ruku preda se i oštro se zagleda u nju kao da nešto 
traži. Ona je pogledala, da li tu ima tragova krvi, jer — 
zapravo je ona ubila Dujmovića. Ona ga je prva udarila 
rukom po obrazu, a zatim je Draganu podmetnula sjekiru 
tako zgodno, izazovno i napadno, da se on toj ponudi nije 
mogao oteti. Morao je uhvatiti za držalo, zamahnuti i kres- 
nuti po mozgu. Morao je, jer mu je to ona nalagala u 
svojim mislima, u svojoj odluci i volji. To je moralo biti, 
jer je u njoj u jednom jedinom času zakipio ponos, prevrio 
bijes, pobunila se bijeda i nevolja i sve u jedan mah, jednom 
jedinstvenom mahnitom snagom sjelo na oštricu ljute sje- 
kire. Moralo je tako biti, jer je ona to tako htjela. Zlata 
je o tom svijesna od prvoga časa i taj je osjećaj pritište 
i progoni. Ne bi smjela reći, da se u njoj budi uzvišeno 
kajanje, jer tome nema još ni traga u njezinoj duši. Drugi 
Je osjećaj, koji nju goni, a taj je: sulud, neobuzdan, očajan 
strah. Dragan znade, tko je ubojica, a on je slabić bez volje, 
odlučnosti i snage. Hoće li on izdržati, da ne kaže prave 
istine? Hoće li se sjetiti, da je njegovoj staroj majci i ne- 

jakoj dječici neuporedivo potrebnija i korisnija Zlata nego 

leti. ako mu ta misao sjedne u mozak, 
čak M E. Ne dogodi li se to, ostat će nji- 
Do vočedi i bez oca i bez majke, a “tu je samo i nigdje 
dradišie izvor Zlatina straha i prepasti. Psa sa na 
ne boji. Vidjela je, kako je tamo, kad je ono proi ps ' mira 
Dragan. To bi za nju lično bio samo o; sona : m 
vanje i spas pred svima dnevnim brigama, pa x: . x: 
ženjima, ali što bi onda ovi slabi i ostavljeni?! . ; 
— Ja zapravo ni ne znam, kako se to dogodi: o s pr 
muca ona — Ja ne znam. Ja sam se zaprepastila. Ja . . 
ne znam. Njih su . dobri prijatelji još iz škole. 
ili ijatelji. I sada. Ja ne znam. x 
sE ma a prekinulo njezine riječi, te joj .- aa 
će se zagušiti. Duboko udahne ke sam =. ruku na £ 
i oj a joj ne bl pri: . : 
o S le u "patili a poka Zlata iza odulje 
stanke — Borili smo se za goli život, za koru e i im 
madić krova nad glavom. Mi smo patili, gospođo, da se 
o A dash u lice topao mlaz krvi, osj eti vatru u ne 
žilici, te joj se pričini, da bi morala početi na X ie: 
se bilo s kim bilo za što. Morala bi udarati oko se (es 
to vidi i čuje cijeli ein ra pa izdržati na stolcu, 
nag tade i približi se Ljubici. 
“x pi . smo, Minedo, živjeli čedno i udobno 5%. ze 
ona s neopisivim žarom, vatrom i uvjerenjem ke: e , 
smo pristojno sve do poslije rata. Tada smo vi je: o» 
svijet gazi po novcima, da se razmeću oni, koji su 
da budu sluge i trhonoše, da se vozikaju u pre 
dojučerašnji goniči tuđega blaga, nadripisari, stare pe 
svi neizučeni majstori, svi nedoučeni đaci, svi .odbjeg i 
klerici, izbačeni suci, oslobođeni robijaši — vidjeli smo, 
da je ološ uzjahao na naše grbače, zauzdao nas ra 
nošću, oči nam pokrio drzovitošću i vitla na sve četiri 
a četiri vjetra. x 
ze Mi mije anata pomišljali, da taj ološ i 
svršiti na đubrištu. I mi smo negda bili gospoda kao . 
je on sada. Zaviđali smo mu. Izvukli smo se ispod s 
ostruga i — uzjahali kraj njega! Tu je naša propast. T Bb i 
smo sve dublje i dublje — — — Ne zamjerite mi, gospodo, 

što vas u ovom času zamaram tim stvarima, koje se vas 
ne tiču. Ali one se nas tiču. One su dovele ovamo — — — 
Mi smo jurili ravno u provaliju. Tada je nastala među nama 
panična bijeda, gladovanje, golotinja, poniženja, kakva ne 
doživljuje nijedno gospodsko pseto; nastao je pakao. Vi to 
ne možete razumjeti. Ja vam to ni ne želim. Je li se vama, 
kada, gospođo, desilo, da vam djeca po cijele noći ne zaspu, 
već se neprekidno tresu od zime, plača i vape za komadi- 
ćem kruha?! Nije. Nije vam se desilo. Mi smo tome sami 
krivi, jer nijesmo pomišljali, da je život okrutan i neumo- 
ljiv. To je najstrašniji lihvar. Svaki dan traži obračun 
prošloga dana! Mi na to nijesmo pomišljali. Oprostite, go- 
spođo. Ja uopće nemam prava, da napadam bilo koga, a 
najmanje te razne skorojeviće, koji su nam zdušno poka- 
zali, kako se ne bi smjelo i kako se ne može živjeti. Mi 
smo sami svemu krivi. Kad smo bili na najnižoj stepenici 
i kad sam ja svaki dan očekivala, da ćemo propasti za 
vazda, pojavio se vaš pokojni muž kao sveti Juraj, kao naš 
spasitelj. 

Zlata je osjetila, da podrhtava na cijelom tijelu, pa 
zašuti i opet sjede. Nenadano joj se prekinula nit misli i 
nije znala, kako bi nastavila, što li bi trebala reći, a u 
glavi joj je nešto neumorno i neumoljivo čekićalo i bru- 
jilo kao gnijezdo stršljena. Čupkala je prstima po krilu i 
mislila, što to ona sada radi, zašto je prestala govoriti?! 

Ljubica se malko uspravi na stolici, duboko uzdahne 
i obriše suze sa očiju. 

— Nastavite, gospođo — reče posve toplo i malko se 
nagne naprijed, kao da želi i time ponukati Zlatu, da 
govori. 

—- Oprostite, ne mogu! — odgovori Zlata i pogleda oko 
sebe začuđeno i zabezeknuto — Ne mogu, ne znam. Ne 
mogu. 

— Moj muž je onda došao kao vaš spasitelj. Tako ste 
rekli — ponovi Ljubica Zlatine riječi, da joj tako pomogne 
nastaviti prekinutu nit misli. U njezinu se je glasu sada 
osjećao prizvuk izazova i pritajene poruge. Htjela je čuti, 
kako je izgledalo to spasavanje, što je činio taj veliki do- 


brotvor i kakove je naravi bilo njegovo djelo za spasa- 
vanje. 

— Da, da, da, gospođo! — reče Zlata povišenim gla- 
som, opet naglo ustane i poče skoro vikati, a svaku joj je 
riječ nekoliko puta prekinuo jecaj i polila suza — Došao 
je kao prijatelj i dobacio nam golu kost, pa stao nad nas, 
upio se među nas kao hobotnica i čekao, požudno i halap- 
ljivo čekao čas, kada će se baciti kao proždrljiva hijena na 
naše gole kosture. Da, gospođo! 

Posljednje je riječi izrekla već promuklim glasom, u 
lomu glasnica i živaca. Kako je s početka pa dalje rasla 
visina njezina glasa, tako ju jei Ljubica motrila sa sve 
većim i većim iznenađenjem i neopazice se, nesvijesno, 
kao na perima lagano podizala na noge, dok najzad nije 
ustala i promatrala je razrogačenim očima. Kada je Zlata 
naglo prekinula govor i klonula, kao da se je sva u sebe 
urušila, reče Ljubica u čudu: 

— Pa vi njega, gospođo, optužujete?! 

_— Da — odgovori ona tiho, no odmah se ponovno 
uspravi, opet je obuze prijašnja vatra i nastavi odmjereno, 
odlučno — Plaća je već tu! 

Pokaza objema rukama prema kuhinji, u kojoj je ležao 
Dujmovićev leš, i žurno ih baci na svoje lice i zarida u sav 
glas. Ljubicu je iznenadilo to držanje, jer je očekivala, da 
će se sukobiti sa drskom bezobraznicom, koja će se izmo- 
tavati, koja će ispričavati svoga muža i sebe posve sakri- 
vati. Dolazeći ovamo, osjećala je, da stupa kao sudac, koji 
će izricati kazne, koji će se možda i poigrati sa nesretnom 
i odvratnom prestupnicom, a onda joj po zasluzi odmjeriti, 
što je ide. Nije mogla ni slutiti, da će ona slušati optužbe 
i gledati suze uvrijeđenih i poniženih. To ju je potpuno 
smelo i obezumilo, pa bez ikakova razmišljanja pristupi 
posve k Zlati i po. oži joj svoje ruke na ramena. 

— Smirite se, gospođo — reče joj mirno i sućutno — 
On nije bio zao. 

'Te su riječi Zlatu uvrijedile, pa poželi, da opet viče 
i optužuje, no grcaji su joj potpuno ispunili i prsni koši 
usta, pa nije mogla ni jedne riječi izustiti. Posve je ne- 
svijesno raširila ruke, obujmila Ljubicu oko pojasa i nag- 
nula glavu na njezino rame. Čas je vladao tajac u samrt- 
nom grču, da tim jače i silnije bukne i provali. Plakala je 
u sav glas, bez prekida i oduška, a suza je sustizala suzu 

: nala e je htjela da progovori koju 
su so jedna oko dese ESA a ' 2: 
a pe _ ne a neskladnu tužaljku. asa 
u La Ak na 
žao dg prisustvuju nekom skom didi, mA 
Ao rina 
i bojažljivo S lodavao 2 na S ram 


II. 


Večernji su listovi opisali dogođaj isti 
. ; .v . "1+. . + + J Ba . a iti 
2 M I pojedinosti. Divno su ao 
doe a posve jasno natucali o preljubu, ra 
i saa prona kaljužama, te je bila suliae čitati! 
Pedi pisi sjekire, pa prosuta mozga! Tri su dana 
i , I se ovakove dogodovštine ne ponavljaju 
dao a deo novinama sitno povisuju. Narod to traži 
BE KE nice po osam dana sjećaju zgodnog opisa 
< « a .i prepričavaju ga na sve moguće 
S a jod i, to se čita i pamti! I školska djeca to u 
o 5 o ne dospiju pročitati kod kuće, ponesu no- 
a £ . pa jedan čita glasno, a drugi se skupe oko 
oim ie ju svaku riječ. To je za vrijeme odmora, a za 
a 2 kad ao novine na koljena, malko se izmakne 
MR E ORE, igai4 baš a njećovi tumaienjah 
Čita Ba aš — u njegovo tumačenje! 
dkg < 
Mai | . drugog jutra u uredu opazila »Vijesti« 
. nn 2 groman naslov »Umorstvo iz ljubomore« 
M a Iva prijatelja, jedna žena — Jedan sa sa- 
o is a3 sa sjekirom« i još više toga, nije ni ski 
Sia mre, već je počela naglo čitati sve te Bode 
o ke 1 je vidjela samo to i toliko, da joj se je 
podmjehurila, no nije mogla dalje čitati, jer Z 

: 3 na 
došao gospodin ravnatelj. Žurno je a 
do la šešir i svukla kaput, pa navukla radni 


baš u tom . 
i i inu 1 
Gertač. Kako ipak nije mogla otkinuti pogleda s novina, 


uhvatila je u žurbi prvi redak, koji je glasio: 
»Danas u tri sata u gostioni »Bakač« — — » i 
_— Ako Boga znate! — viknula je ona i pograbila 


i Što vam je?! — upita je gospodin ravnatelj, koji 
se je tu bio zadržao. : : 

Nije mu ništa odgovorila, već je grozničavo preletjela 
cijeli članak i kao izvan sebe: počela goveti: ' 

— Dragan! Ubio — — — Moram ići — — Moja se- 
stra — — : m ž 

j tnula šešir na glavu, p 
Opet je obukla kaput 1 me .šeš 
naglo tlo, no u zadnji se čas povratila i zamolila dopust 
dne. Po, ' 
5 Pednećeli se iznenadio, pa uzme novine 1 žurno preleti 
ogledom članak. >. 
% — Ihre Schwester?! To vaša sestra? — upita je. 

— Da, da. Da, gospodine ravnatelju. Moj svak Dragan 
Bojanić. Moram odmah otići. Stara mati, slijepo dijete. 
Moram, moram — — — Sa va M 

adi itu je naglo, na dušak, na otimačinu 1 odlazila, 
ne čekajući odobrenja. ai 

Zlatu je zatekla u kuhinji. Ispražnjivala je sve pona 
sa živežnim namirnicama u papirnate vrećice, ponije : 
i metala na stol Mara je naglo otvorila vrata, te ma ravana 
trže i prepade toliko, da joj je skoro pala iz ja s. 
g rižom. Srećom je bilo u njoj samo malo, pa da se j 
prosulo, ne bi bilo veće štete. RA 

— Zlato! — viknula je Mara, zanijemila i razvaljenim 
ie očima i ustima pitala za razjašnjenje. | : L 
S a Eto! Čula si valjda sve — odgovori Zlata i odloži 
vrećicu na stol. Bila je potpuno slomljena i neispavana, 
no niti je uzdisala niti je plakala. č 

— To je grozno! — šane Mara i primakne se kao a 
će joj pasti oko vrata. Zlata se izmače mirno poput kipa 
i ne reče ništa. 

— Pričaj, govori, reci: što je to bilo? Zašto, kako? — 
govorila je Mara na dušak i sjela, osjećajući u cijelom tijelu 
tešku drhtavicu — Govori! Što si zanijemila?! 

— Sve je rečeno — odgovori Zlata i nastavi preki- 
nuti posao — Sve je svršeno. Ubili smo ga. 

— Kako?! Ubili ste ga?! I ti?! 

— Ija Ja sam ga prva udarila. Sada je sve gotovo. 

— Ti si, Zlato, luda. Ti ne znaš, što trabunjaš kao da 
si se najela ludih gljiva. 

— Varaš se, Maro — odgovori Zlata, opet prekine 
posao i sjedne kraj sestre — Sve je to tako moralo biti. Mi 
smo bili bolesni. Mi smo oboljeli od bijeloga kruha, od 
mesa, od zabava, od tramwaja i automobila. Bolest je bila 
dozorila, pa je morala okrenuti na drugu stranu: k zdravlju 
ili k smrti. Morala je. Gotovo je. Sinoć je bila tu i Lju- 
bica Dujmovićeva. Najprije me izazivala, pa se sa mnom 
grlila i plakala, a najzad me pred sudbenim povjerenstvom 
opsovala i optužila. Ja sam rekla i njoj i povjerenstvu, da 
je Ivica pošteno zaslužio svoju sudbinu, a Draganu da je 
bolje u zatvoru nego na slobodi. Jedan me je nazvao de- 
monom i lučakinjom, te me htio zatvoriti. Da nije bilo 
djece, bio bi me strpao pod bravu. Ja sam mu se smijala. 
Doista, imao je on pravo: doista, doista ja nijesam zdrava. 
Često mi dolazi, pa ne znam, jesam li to ja ili sam neka 
druga; ne znam, jesam li živa ili sam samo utvara i pri- 
kaza, Što ću ja sada sa dvoje djece i ovom staricom?! Što 
ću ja s njima? Kako ću ih prehraniti? 

— Što će biti s gostionom? 

— Vidiš: zaključana je. Tako će ostati. Ja je ne mogu 
voditi. Nemam čime, a i Ljubica je rekla, da će mene i 
moju kopilad naglavce baciti na ulicu. Htjela nas je već 
sinoć preseliti na dvorište, no došao je bio slučajno po- 
ručnik Stefanović, pa se zauzeo za nas. 

— Ion je bio tu?! — začudi se Mara. 

Na — Da. I on. Ljubicu je sinoć otpratio kući. Ispod ruke 
Ju je vodio u automobil i sve je stiskao k sebi. 

.Kod tih se je riječi Zlata lecnula i počela se uvjera- 
vati, da je njoj posve sporedno, što Stefanović radi i s kime 
se zabavlja. Što je njoj do njega?! Istina, nije od njega li- 
jepo, što je Dujmovički posvećivao svu pažnju, a na nju 

se nije skoro ni osvrnuo. Nije to lijepo od čovjeka, kojemu 
je ona često bila tako dobra, tako mila. Nije to lijepo, i ako 
njoj nije nimalo stalo do njega. I nije to njoj krivo zbog 
njega nego samo zbog Dujmovićke. Čuo je, kako ju je na- 
pala, kako ju je posula najnarodnijim izrazima, nju, koja 
je njemu bila tako dobra, pa ipak — otišao je s njome, 
s tom ružnom udovicom, a na nju se nije ni osvrnuo. 
Nema surnnje, da i Ljubičina nesreća zaslužuje sućut i ob- 
zire, no ona je ipak — samo ružna bogatašica i ništa drugo. 
Da se bar znade za to bogatstvo valjano i ukusno obući! 
Ali ni to. Baš ni to, a on se oko nje raznježio i raskvasio 
kao da će joj svojim glupim srcem previjati rane. Nije to 
lijepo od njega. Ali — svejedno. Neka bude. Sve će to 
Zlata prenijeti i preboljeti. Njoj će ipak biti bolje nego toj 
ograničenoj i ukočenoj milijunašici. Bit će joj bolje. To 
se razumije samo sobom. Bit će joj bolje. 

Nenadano su joj misli zapele o neki erni, neprolazni i 
nepomični greben. Umrtvila se dušom i tijelom, pa netre- 
mice zurila preda se. Nije ništa ni gledala ni vidjela. Samo 
je bila tu. Tu je sjedjela, ali je zapravo nije nigdje bilo. 
Nigdje. Ona je nestala za samu sebe. Posve nestala. 

Neko je vrijeme i Mara šutjela. Nešto je razmišljala, 
ali nije ni sama znala, o čemu misli. Pred očima su joj 
frcali i nestajali dogođaji iz prošlosti kao varnice. Sijevne, 
pa nestane, da načini mjesta drugome. Društva su se i 
zabave motale u čudnu šarenilu, izmjenjivale se dvorane, 
prolazili kreveti, ljubavnici, pijanke, svađe, prostote i po- 
niženja, da joj se najzad zavrti pred očima tamno modri 
kolobar. S početka je bio malen kao gorušičino zrno, a 
onda se širio u vrtoglavom plesu, dok nije ispunio cijelu 
sobu i jošte više. Na dvije se je krajnje točke malko iz0- 
bličio i pretvarao u nekakove čudne građevine. Mara ra- 
širi oči, zjenice joj ispuniše rožnicu i jasno vidje na jednoj 
strani blatno i vlažno groblje, a na drugoj crnu i sramotnu 
tamnicu. 

'Trže se, prijeđe rukom preko čela i naglo ustade. 


— Tu?! Tu je to bilo?! — reče nesigurno Zlati. 
— Baš tu — odgovori ona nesabrano, 
— Baš ovdje?! 

— Tu mu je ležala mrtva raskoljena glava, gdje je 
sada tvoja desna noga — odgovori Zlata i ustade. 

Mara naglo odstupi dva koraka. 

Izmakoše se obje još dalje prema prozoru. 

Ee Tko je oprao pod? — upita Mara, gledajući netre- 
mice na ono mjesto, na kome je ležala mrtva raskoljena 
glava. 

— Ja. Ja sam pokupila krv i bacila je u kanal. 
— U kanal bacila?! 
— Nego kamo? Kuda sam je mogla drugamo baciti?! 
— Da. U kanal — — — . a 
Nastala je opet šutnja. Razišle su se svak j 
a a na svoju 
i nepoznatu stranu. Zlati se je ponovno povratila u da 
briga za budućnost i sjela joj u mozak usijanom težinom. 
Ne boji se ona. Ne strahuje, no niti ne zna, kako će to 
biti. Nema upravo nikakove, niti najmanje, predodžbe ni 
osnove. Pred njom je potpuna tama, crni mrak kao u pod- 
zemnoj špilji, kroz koju ona mora provesti sebe, majku i 
dvoje nejači. Mora, U kući nema ni novčića, hrane za ne- 
koliko dana, a haljina tek toliko da nijesu goli. Poštenih 
cijelih cipela nema baš nijedno. Od cijelog joj je pokućiva 
o svega — dvije stare, rasklimane stolice i nekolike 
Sličice, a u kuhinji nešto loša posuđa. Sve je drugo ostalo 
u stanu, iz kojega su pobjegli ovamo kao na otok spasa. 
Eto, s tim bogatstvom ide ona u život, vodeći za ruke ne- 
S. o a i zaostalu djevojčicu i sinčića, koji 
ek svršio pučku školu. S tim će ona u ži ela i 
1 ni u život. Počela je 
— Sada će se Wetter zavući u rudnik kao miš i 
- S o miš u švi- 
carski sir — reče Mara i okrene se k prozoru. 
— Kako, kako? — iznenadi se Zlata — Kakav rudnik?! 
— Dujmovićkin rudnik — odgovori Mara. 
i. —aA! oč odmahne Zlata prezirno, a krv joj udari u 
: a . “e pra e nikada ništa ni bilo, a osim toga 
retrglija blagom niti nije za milijunaš 
Stefanović će tamo raditi. rp, DAME 
E a Ti misliš na jedno, a ja na drugo — odgovori Mara 
okojni je Dujmović namjestio kod sebe Wettera pred 

koji mjesec dana, a kako je on okretan i sposoban, za ne- 
koliko je već dana imao sve vodstvo u svojim rukama. 

Zlata ju je u čudu gledala. Nije razumjela, kako može 
Wetter raditi s ugljenom, kada o njemu nema ni pojma. 

— Wetterovi su uspjesi zapanjili Ivicu — nastavljala 
je Mara — a Wetter zasukao rukave, pa radio kao crv. 
Kao da je slutio, što će se dogoditi. 

Zlata je sve htjela da nešto reče, da primijeti, da se 
začudi, no nije mogla naći pravoga izraza niti joj je uspjelo, 
da zaokruži bilo koju misao. 

— Za taj posao ni ne treba ništa drugo nego mnogo 
trgovačkog duha — proslijedila je Mara svoje pripovije- 
danje — Kad je taj duh tu, svejedno je, čime se trguje: 
alkoholom, blagom, rudama, drvima, ljudskom radnom sna- 
gom, bijelim robljem — svejedno. Sve je to samo roba. 
Jedni oru, siju, kopaju, ruju zemljinu utrobu, ispuštaju 
dušu pod udarcima oborenih bukava, a ti sjediš u poslov- 
nici, zapališ cigaru, da ti razgaljuje misli i umuješ i odre- 
Čuješ i računaš. Za to treba duha. Za to treba sposobnosti 
i — uspjeh ne može izostati. A Wetter se u to razumije. 
Sigurno će joj on sada sve voditi. 

— Jesi li ti s njime još uvijek dobra? — upita je Zlata 
i stade pred njom. 

— Tako. Kako se uzme. Stari me je u uredu zarobio, 
pa se ne mogu ni maknuti. Zašto pitaš? Misliš: da ti on 
sada pomogne?! 

— Samo tako pitam. Ne mislim ništa — odgovori ona 
i opet poče pospremati kuhinju. 

— Što mamica kaže? — upita Mara. 

— Šuti i plače. Kao i prije. Vazda je jednaka. Idi 
k njima u sobu, da ne bi sirotica pomislila, da je izbjegavaš. 

— Ta sirota doista nije zaslužila, da sve ovo proživ- 
ljava, no ona je kao Job strpljiva. 

— Svi smo mi to, Maro, zaslužili. I mamica: Ne bismo 
inače bili rođeni u ovo vrijeme. Nije to samo naše. Kada 
se približuje jesen, voće mora ili dozrijevati ili propasti 
zeleno. Nema drugog izlaza. Što ću joj ja. Nekako ćemo 
izdržati ili propasti u gomili drugih, koji su nam jednaki 
— — Nas je toliko, da mi ni ne možemo propasti. Nemamo 
kuda. Sve bismo okužili svojim bijednim tjelesima. 

— Pusti ti te gluposti. s mirom! — reče Mara skoro 
posprdno — Bit će pametnije, da se uzdaš u Wettera nego 
u množinu svojih bijednika i hrpu vaših zajedničkih bijeda 
i nevolja. Ja ću mu govoriti! 

— Nije potrebno. Ja ga ne trebam. 

— Ne govori što bilo. On je sada opet — klasa, a 
znaš, da rado daje i troši, kad! ima. On će pomoći. 

— Varaš se, Maro. Štogod on čini, čini radi sebe. 
Nema u njemu ni srca ni savjesti. 

pra Ja ću mu i jedno i drugo već napipati. Budi ti samo 
mirna. Sada je najvažnije, da se odluči, kuda ćeš se 
smjestiti. 

— K tebi — odgovori Zlata, i pogleda je ispod oka. 

o: E, to nije moguće — odbije Mara tu pomisao već 
u njenom začetku — Kuda bih ja s vama?! Gazdarica se 
ljuti već i zbog samog starog, kada dođe, a što bi istom 
rekla, kad bi se vas četvero posve naselilo?! 

— Zar je i ta tvoja gazdarica bez srca? 
ra Sirotinja je ona i dobra je, ali — posteljina je po- 
steljina, a njezin joj je opet mir dr jeniji i 
o pe agocjeniji od svih 

— Sestra sam ti. | f 


— Da. Ja ću ti pomoći, koliko god budem jvi 
mogla, ali se baš zbog toga ne nisi dehnotii jina 
. baciti ga van. Naći će drugu. Bar za tu robu nije nastala 

riza, 

— Pustimo to! — reče Zlata, a preko lica joj preleti 
tračak bolnoga smiješka — I za nas de se već 2 nk 
Pasja kućica. Ako nema stanova, ima drvarnica. Nešto će 
se već naći. Idi k mamici i djeci. 

Mara ju je motrila u velikoj dvoumici. Sune joj u 
glavu pomisao, da tu, u Zlatinu mozgu, nije sve na svome 
ou A to jei vjerojatno. Već je taj rad u toj birtijetini 
nv I sve ono drugo. Sve je to neobično i nena- 
a 0. Dijete odlične gospođe i uglednog suca odlazi za 
e čnog detektiva. Veze i šiva, da se prehrane. Kada joj 
. už nakrade državnih novaca — a ona je za to znala! — 

aca se punom parom u vrtlog života i Živi, živi, živi. On 

i zatvor, a ona u posao kao blagajnica. Radi ne- 
i pošteno, da prehrani sebe, svekrvu i dvoje djece. 
Radi bezumno kao zadnja seljanka. Kada se muž vrati sa 
robije, hrani i njega. Pomalo se prostituira, da poveća 
obroke svojoj siročadi i da im kupi kakve stare prnje. Od 
svoga ljubavnika Dujmovića uzimlje u zakup gostionu. Ona 
vidi, da je izrabljuje, no radi kao rob, da prehrani poro- 
dicu. Radi, radi, radi. Kuha, pere podove, dvori goste, čisti 
njihove bljuvotine i pljuvačke. Radi sve i od negdašnjega 
gospodstva iz roditeljske kuće, od nekadašnje ugledne, raz- 
mažene i prpošne gospojice ostadoše samo oči. Oči velike, 
krupne, žive, vlažne i zavodničke kao dvije tajanstvene, 
čarobne luči, koje te privlače i vode, kamo god požele. 
Ostali su i tragovi plemenitih crta lica. Vidiš ih, kako tre- 
pere nad mučeničkim licem i viju se kao prozirne sanje 
iz daleke mladosti. Samo je to ostalo i ništa više, ništa 
drugo. Činilo se je, da ona podnosi posve lako i ravnodušno 
izrabljivanje svojega dobrotvornog ljubavnika. Njegove na- 
padaje na njezinog muža, djecu i svekrvu kao da mije ni 
opažala, a bar je Mari bilo više nego jasno, da do muža 
ne drži upravo ništa i da se, tako reći, pred njegovim oči- 
ma, na njegovu sramotu, užas i poniženje podaje kao kuja 
njegovom tobožnjem prijatelju. Mara je u to vjerovala. 
Nije ju nimalo bunilo ni smetalo, jer se takav postupak 
nije sudarao ni pobijao ni sa njezinim nazorima ni sa nje- 
zinim načinom života. Sada je nenadano nastala zabuna, 
sada je ona iznenadila svoju seku, kada iz te ravnodušne 
kaljuže diže ruku osvetnicu. To je neočekivano čudo i Mara 
je strepila od bojazni, da tu nije sve u redu — — — 


S tim je mislima otišla u sobu. 


IV. 


. Stara je Marija, Zlatina svekrva, stajala u kuhinji i 
nesigurno se ogledavala, ne znajući, što bi počela, jer za- 
pravo niti nije imala što raditi, dok je Slavica u jednom 
ćošku sastavljala nekakove daščice i tako se zabavljala kao 
da su joj tri godine. 


36 


— Bako, a zašto tatica ne dolazi kući? — upitala ju 
je mala nenadano, ne prekidajući igre. 

— Doći će, dušo, doći, ako Bog da — odgovori starica 
i duboko uzdahne — Doći će tatica. 

Nešto je lupnulo pred vratima, pa kako je gospu Ma- 
riju već sluh pomalo izdao, nije mogla razaznati, što se to 
događa u hodniku, pa otvori vrata, da poviri van. 

— Ja sam to, ja, gospo — javi joj se krupan muški 
glas — Hvaljen Isus, 

— Na vijeke budi hvaljeno ime Isusovo — odgovori 
ona posve mirno — A tko ste Božji? 

— Ja sam, gospo, prijatelj vašega sina — odgovori 
došljak € stupi u kuhinju — Nemojte me se bojati. Ja sam 
Petar Blažević. 

— Prijatelj moga sina?! — priupita ona u čudu, gle- 
dajući njegovu neurednu sijedu bradu i one puste dronjke, 
koji su lepršali oko njega u stotinu raznobojnih krpa. 

— Da, da, gospo. Prijatelj — potvrdi on i sjede, ni 
ne čekajući, da ga ona ponudi. 

Mala se je Slavica prestala igrati, ustala i lagano, pre- 
ma zvuku, dotapkala do bake. 

— A što želite, prijatelju? — upita ga starica na silu 
toplo i prijazno. 

— Ništa, gospo. Ja nikada ništa ne želim. Došao sam 
samo, da vas vidim. Tako. I prije sam ja dolazio nekoliko 
puta. I jeo sam tu već. 

— Sada, bome, nemam ništa gotovo — poče se starica 
ispričavati i smišljati, kako bi ga otpremila. U neprilici je 
gladila Slavicu, koja se je pripila uz nju i čvrsto držala 
za njezine skutove — Dogodila nam se je u kući velika 
nesreća, pa ne znamo ni za sebe. Nit što kuhamo, nit što 
jedemo. Moja je Zlata — to mi je, znate, nevjesta — 

— Poznam ja nju — upade joj Petar u riječ. 

— Ona je sva izvan sebe. 

— Inju ja, gospo, poznam. Al nijesam ja sada došao, 
da mi dadete jesti. Nije mi do jela. 

.— A što vam je? Jeste li bolesni? — upita ga Marija 
doista sućutno i toplo. 

— A, da! Zdrav sam ja kao drenovina. To sam se ja 
ovako nakrivio i izjeroglavio samo zbog posla. Nego i ljut 
sam i jadan sam, kad vidim, što se događa. 


Marija se još više zabavi oko djeteta, čekajući, što će 
Petar dalje reći. Nije ga htjela pitati, nadajući se, da će 
možda otići, a opet je htjela da čuje, na što je on to ljut. 
Vidi na njemu, da je prosjak, pa bi voljela da otide, kad 
mu nema što dati, a opet joj je nekako bliz, posve domaći 
i ko drag, kao da je i njezin stari znanac i prijatelj. Ne 
može mu reći, da odlazi. U njegovu je glasu toliko čovječ- 
nosti i tople privlačivosti, te je starica bila u prvi čas iz- 
nenađena, kako on to tu sjedi i kako oni to razgovaraju 
kao da su najbliži rod, a nijesu se nikada do danas ni 
vidjeli. Sjetila se je svojega djetinjstva, svoje stare seljačke 
kuće, svojega oca i svih svojih starih graničara. Tako oni 
znadu prijateljski i ljudski pristupati k svakome čovjeku. 
Svaki im je znanac i prijatelj, te nikada nijednom niti ne 
padne na um, da rekne svoje ime ili da pita za ime čo- 
vjeka, s kojim je prvi put u životu. Zove ga bratom ili, 
ako je stariji, stricem, pa mu istom poslije doznaje ime i 
pleme. Za početak je dosta, šta vidi, da je čovjek. Čovjek 
pristupa čovjeku. Tako i prosjaci dolaze u njihove kuće i 
tako ih oni primaju. Kao stare, dobre znance, kao prija- 
telje, kao braću. Čim mu srce podnosi da prosi, dosta mu 
je. Ne pitaj i podaj, što možeš i koliko možeš. Ili je sakat 
ili je bez očnjega vida ili šenuo umom ili je pogorio ili 
je druga koja nevolja. Nevolja je svakako, pa podaj, a onda 
ga možeš i pitati, ako noći kod tebe. Podaj i ne pitaj. Tako 
oni dolaze, odlaze i prolaze. Kao braća, kao ljudi. U ime 
Božije ište, u ime Božije podaj, kad je Bog dao tebi, a od- 
redio za sve. 

Sve je to sada iskrslo pred Marijinom dušom i bi joj 
veoma teško, što ne može ništa ponuditi Petru. Osjeti ga 
tako blizu svome ljudskom srcu, te poželi, da se bar poraz- 
govore kao ljudi i braća. On je toga sigurno i te kako 
željan, jer su u gradu rijetki, koji ga razumiju i s njime 
podivane. Najprije ga opsuju, nazovu ga lijenčinom i vuci- 


batinom, a onda mu '— milostiva srca. dobace darak kao 
šugavu psetu. 

Kad je Petar dugo šutio, Marija se malko uznemiri, 
pa prva progovori, želeći, da joj se izdivani. 

— Na što ste to, prijatelju, ljuti?! 

— Imam na što, ne bojte se — odgovori on i stane se 
meškoljiti na stolici — Evo, što se je ovdje dogodilo. Sve 
ja to znam. Slučajno sam: se desio tu u blizini, pa sam se 
pomiješao među narod i blejao tu pred kućom pune tri 
njemačke ure, dogod nas nije policija bajunetama razagna- 
la. Vidio sam i gospodina Bojanića. Bio sam blizu, pa sam 
ga pozdravio i domahnuo mu rukom, da ne bi mislio, da je 
sada osamljen. Znate, gospo: čovjek nije nikada slab, kada 
znade, da ih je još uza nj. Onda samo rastu krila, a prsa 
se nadimlju kao koš. Čim samo pomisli, da je osamljen, 
odmah je jadan i kukavan, Sav se sruši u sebi i odnio 
ga je vrag. Za to sam ja zovnuo gospodina i mahao mu 
šeširom. 

Marija uze stolicu i sjede sučelice Petru. Snašla je 
želja, da se razgovori sa čovjekom, koji je tako dobar 
prema njenome Draganu. Ona i tako malo govori. U gradu 
živi već preko dvadeset godina, no nikako se nije mogla 
naučiti na taj gradski zrak i na gradske običaje, pa se 
je od svakoga tuđila, pred svakim zatvorila svoju dušu i 
mučke nosila svoje križeve i mučila svoju muku. Već je 
prvih dana vidjela, da za nju tu nitko ne mari zato, što 
je čovjek, već samo zato, što radi, i samo toliko, koliko 
može dati svojim tijelom: svojim rukama, svojim polom- 
ljenim noktima, svojim žuljevima. Pa, i tu su vazda kušali, 
da je podcijene i prevare, da je ponize i uvrijede. Koliko 
i koliko je puta samo po glasu i mahanju ruku razabrala, 
da je milostiva psuje nepoznatim jezikom, a sve samo zato, 
da joj otkine kukavni groš njezine zarade, koju ona nije 
trebala ni za što drugo nego za suhu koricu kruha sebi i 
svome malome Draganu?! Koliko se je puta do iznemo- 
glosti naplakala, kada ju je koja milostiva nepravedno okri- 
vila, da joj iz rublja, koje je prala, manjka rupčić ili dje- 
čije čarapice i onda joj sustegla nekoliko novčića njezine 
Krvave muke! Njezina se je seljačka duša bunila proti svoj 
toj bezbojnoj, šarolikoj okolici i u svojoj se nemoći, u znak 
ogorčenog prosvjeda, zatvorila pred svima i za svakoga. 

Ta joj je povučenost, to joj je nepovjerenje, koje je bilo 
protkano prezirom i žaljenjem, prešlo vremenom toliko u 
krv, da je i u svoja četiri zida govorila jedino sa Svemo- 
gućim i sa svojom unučadi, sa Zlatom malo, a sa Draga- 
nom najnužnije. Sav joj je drugi svijet bio neizmjerno tuđ 
i dalek. Zamislite samo tu grozotu: stanuješ godinama s 
nekim čovjekom pod istim krovom, možda i na istom hod- 
niku, a prolazite jedan kraj drugoga kao da se nijeste ni- 
kada ni čuli ni vidjeli! S početka, kada je istom došla u 
grad, započimala je Marija razgovor sa svakim čovjekom 
u kući, pa su je ismjehivali. Rugali su joj se kao da je 
suluda, a ona nije ništa drugo činila nego ono, što bi morao 
činiti, po njezinome mišljenju, svaki pravi i pošteni kršća- 
nin. Kako se ona onda ne bi uplašila, kako ne bi bježala 
od svijeta, koji tako naopako gleda u čovjeka, u brata svo- 
jega, u sliku i priliku Božiju?! Dok je bila na selu, nije ni 
slutila, da je među čovjekom i čovjekom u svakom pogledu 
tako ogromna, nepremostiva razlika, da oni mogu biti samo 
— krvni neprijatelji. To je vidjela, osjetila i naučila u 
gradu, dok je na selu između njezina oca seljaka i gospo- 
dina župnika i gospodina učitelja bila posve drukčija, ne- 
kako pitoma, snošljiva, potrebna i korisna razlika. I ovi 
seljaci iz gradske okolice nijesu kao drugi seljaci. Čovjek 
više ni u njihovim očima nije najprije čovjek, nego tat, 
prevarant, čifut i svih sedam smrtnih grijeha. Ni s njima 
Marija nije mogla onako od srca, po domaću, ljudski, jer 
su je oni sretali s nepovjerenjem kao i sve ostale, koji sta- 
nuju u gradu. A ona nije zasluživala takovih susretaja, pa 
ju je i to boljelo. 

Blažević je prvi, koji je u gradu k njoj pristupio kao 
čovjek. I taj dobri čovjek pozna njezinoga Dragana i prija- 
telj mu je! Kako je to drag i neobično dobar čovjek! Pri- 
jatelj mu je! 

— A otkada vi, molim vas, poznate moga sina? 


— E, već dosta dugo, gospo. Dao mi je deset dinara. 
Posljednji svoj novac. Vidio sam na njemu, to se vazda 
vidi, da nije lagao, pa sam onda išao za njim. Tu je, gdje 
tramway noćiva, čekao svoju gospu, pa sam malko s njime 
podivanio i otišao tobože. Čekao sam, pa kada su pošli 

kući, ja za njima. Idem, rekoh, da vidim, gdje stanuje. Tako 
sam za nekoliko dana sve znao. Mi prosjaci imamo vreme- 
na. Kad ste prešli ovamo, javio sam se nekoliko puta, al ni- 
jesam prosio. Došao sam, kad obično nema drugih gostiju, 
pa zvao štogod — popiti i pojesti. Gospodinu je vazda bilo 
drago, kad sam došao i uvijek bi sjeo k meni, da ljudika- 
mo. Uvijek se branio, da mi potrošak ne će naplatiti, a ja 
sam znao, da on ima manje od mene, pa nijesam dao da ne 
platim. Vidio sam ja odmah, kuda ovo vodi. Ja sam njega 
zavolio, pa sam pazio na sve. Muvao sam se po gradu i 
gledao i slušao. I njegovu gospu poznam, a i ona je mene 
viđala. Bio sam i na sprovodu ovome — Bog; mu dao duši, 
kako je zaslužio. Da ste vi čuli tu glazbu, te govore, pa te 
vijence! E, znate, jad me spopao za grkljan, pa jedva živ 
prenesoh i pretrpih svu tu sramotu i zalagivanje poštenoga 
svijeta. Nema tu, nego eto — anđeo Božji pao na zemlju, 
pa ga razbojnik priklao. Eto, tako, ali — što ćemo?! Mora 
se trpjeti i slušati. Tako — — — A gdje je, molim vas, go- 
spoja, vaša nevjesta?! 


Nm U gradu je — odgovori Marija — Znate, ova smo 
tri dana kao bez glave. Svaki čas čekamo, kada će nas iz- 
gurati na ulicu, pa traži, kuda će nas skloniti. 


— Ija sam već o tom mislio. Ima toga. Naći će se. 
Ja nemam nigdje nikoga, znate, svoga, pa mi je onda drago, 
da se tobože brinem za druge. A, jada se ja i nevolju za 
koga brinem. To samo tako. Bazam i sanatam, pa ništa 
drugo. Bog mi je dao, da mogu živjeti lijepo i bez brige 
Za sebe, pa mogu raditi, što hoću i kako hoću. Ima, ima 
toga, ne bojte se. Naći će se krov nad glavom. Evo, ja sam 
već blizu sedamdeset, pa nikada nije bilo tako, da se ne bi 
dalo podnijeti. A bilo je svakako. 


Mala je Slavica legla potrbuške baki preko krila, okre- 
nula lice prema Blaževiću i gutala svaku njegovu riječ. 
Razumjela je svaku pojedinu, i rečenice su joj skladno 
Zvonile, no pravoga smisla nije mogla uhvatiti osim tu i 
tamo. 

— To vam je ta slijepa unučica, je li, gospo? — upita 
Petar i pomiluje dijete po glavi. 

— Jest. To je to bakino siroče. Njezinoj pameti nema 
para ni među odraslim ljudima, ali, eto, vidite — govorila 
je Marija i sva se nagnula nad dijete — Oboljela u petoj 
godini i već deset godina, pa niti raste niti se razvija, a 
onda pritisle i ljute ospice, pa ostade i bez ovih Božijih 
prozorčića, grdna moja rano, ali — neka se vrši Njegova 
sveta volja. 

— Tako, tako. Tako i ja vazda kažem. On zna, što je 
kome ostavio i to mu ne gine. Evo vidite mene! Moja je 
mati, Bog joj dao duši lako, mislila, da joj je princ ispao 
iz tura, a pokojni je opet ćaća vjerovao, da palentom hrani 
generala. A kad tamo — evo me! Al opet se ja ne bih mi- 
jenjao ni sa princom ni s generalom. Svi oni prolaze i 
odlaze i bježe, a Petar Blažević i dalje mirno capka po 
svojoj zemljici. 

— E, što ćete. Suđeno je — reče gospa Marija tiho i 
nekako meko kao da želi pokazati sućut. 

— Ma, što suđeno, gospo?! — vikne on. — Vrag je 
suđen, a ne ovo! Jest, ono, ako ćemo pravo, strpljiv je naš 
Svemogući, pa pušta, neka se vražija kolica vozikaju, ali 
— suđeno?! Aja, moja gospo. Evo: Zašli mi u Bosnu i još 
kojekuda posijali kosti, pa kad nas više nije trebalo, ono 
lijepo nama svakom ularom po prsluku, pa sada hodi, kud 
te oči vode, a tamo dođoše drugi, da žanju, što smo mi 
posijali. Kud ću, što ću?! Ja momak kao pećina. Bio bi 
vragu pljunuo među oči. Ćaća htio da me oženi, a ja za- 
ćorio, da ću u svijet. Tijesna meni Lika i ona moja njivica. 
Hoću ja svijeta i odem u Prajsku. Kad sam se nekako do 
tamo dotukao, uvalim se u rudokop. Pazili me svi, volili me 
i radnici i gospodari, jer gdje je bilo najteže — hajde, 
Petre! I Petar ide kao mahnit. Gdje je bilo najopasnije, 
gdje nije ni vrag smio ni priviriti — hajde, Petre! I Petar 
naglavce. Sve ja i svuda ja, a plaća — hja, sve nekako 
jadno i kukavno, a oni gore nad zemljom, vidim ja, žive 
lijepo i gospodski. Jesu li učeni, jesu, ali je lako biti učen 
u toploj sobi. Budi ti učen u crijevima matere zemlje, pa 
rovi po njima, a da te ne zaspe; škaklji je po džigericama, 
da ne baci žuči na tebe — tu ti budi, moj rođeni, mudar 

i učen i junačan! Vidim ja, da samo konji zarađuju snagom 
i da se ne živi gospodski od znoja i žuljeva, pa se jednog 
dana iskoprcam na sunce i više — ni za glavu dolje. Lijepo 
ja odlučim, da budem mudar i učen, pa da živim gospodski. 
Nije to teško naučiti. Kartice je vrag stvorio za sebe, pa 
je zato i ostavio, da se lako nauče i da se još lakše na 
njih vara. Okrenem ja baratati, a to ti je, mileno moje: ne- 
radiš ništa, nego čekaš subotu, kad ljudi dobivaju plaće. 
Onda se i ti probudiš, rastareš oči, pa — okreni, prevrni, 
malo prevariš, malo ide karta i sama i — do subote će biti 
dosta. Često su imali posla i noževi i toljage i željezne ba- 
tine i svaki vrag. Al ništa. Malko ti pusti krvi, pa # za- 
raste, ili je ti kome pustiš, pa se makneš u drugi kraj, dok 
se pozaboravi, pa opet sve u redu. Od subote do subote. 
Ide to dok su jaki zubi i laktovi i dok si najjači. Čim se 
pojave mladići, jači i otresitiji, opet — miči se. Tako je to 
išlo desetak, petnaest li godina, pa i dojadilo. Počnem opet 
pomalo raditi, ali samo toliko, da se živi. Gdjekada sam 
još zaigrao na kartice — tako, da me želja mine, Vražija 
je to ljubav, tko se na njih nauči! Mijenjao sam poslove i 
gradove i zemlje, pa u tome i oslabio. Pretrgao me teret, 
kosti se svinule, ruke počele podrhtavati. Rada sam do- 
bivao sve teže i teže. Tko će uzeti mršavo kljuse, kad 
ždrijepci po ledini vrište?! Jednom sam bio dugo bez posla, 
a za karte nijesam imao ni prebijena groša. Krasti nijesam 
mogao, Tada se navratim u neku kuću, da pitam za posao, 
a oni meni odmah — milostinju i opsuju me ko magarca, 
što ne ću da radim. Primim darak, pokunjim se i po- 
đem dalje. Tako je to sada pošlo. Svi psuju, da ne 
ću da radim, a nitko ne daje posla, ali — darak daju, jer 
misle, da će na njemu u raju sjedjeti. A ja nijesam ni 
mislio tražiti milostinje! Meni je bilo do rada. Ja sam znao, 
da je meni Stvoritelj ostavio moj posao, kada me je za- 
frljacio na ovu grudicu, pa sam htio, da ja taj posao i 
obavim, Ali — jok, bogo! Ne da poduzetnik, ne da zakup- 
Nik, ne da kartel i vrag, nego oni lijepo dijele — milo- 
Stinju! Milostinju! — — — E, da. Računi su ta milostinja. 
Svaki želi, da ih predloži svetom Petru, slava mu i dika, 
na isplatu. Tako sam ja onda krenuo tim putom. Pa, da 

je to onda meni suđeno?! Aja, moja gospo! Nije nikom 
suđeno, da besposliči kod ovolikoga posla na ovim našim 
njivicama, ali kada ne daju da radim, onda me moraju 
hraniti i bez rada. Ja ovako — od vrata do vrata, malo 
se nakrivim, malo iskrivim, a onda se izvalim u grmeče, 
dignem u zrak sve četiri i preživam. Nije to, ne, suđeno, 
ali kada Svemogući počne drmati za pelčše, za šišake, bit 
će trke, samo ne će biti mišijih rupa. Vjeruj ti meni, što 
ti kažem. 

Još je Petar bio u riječi, kad netko snažno zakuca na 
vrata. Trže se on, trže se i Marija, a mala Slavica skoro 
pade s bakina krila. Svi troje se osoviše na noge i Marija 
pođe prema vratima, da pogleda tko je, no vrata se otvoriše, 

— Mi smo od suda — reče čovjek, ulazeći, a za njim 
idu još dvojica. Svi pozdrave. 

Blažević se povuče u jedan ćošak, a Marija stade kao 
okamenjena i promuca: 

— Već su bila gospoda od suda. 

— Ovo je drugo. Ja sam sudbeni izaslanik. Mi smo 
povjerenstvo, koje će popisati sve stvari za dužnu naja- 
mninu. k 
Marija nije znala, kakav je ugovor imao njezin sin 
s Dujmovićem radi stanarine, ali je znala, da je namještaj 
tuđi, pa joj nije bilo do njega mnogo stalo. Tuđi je, pa će 
tuđi i ostati. 

— Hoćete li vi to odnijeti gospodinu vlasniku kuće? 
— upita ih, bojeći se, da će morati djeca spavati na podu. 

— Ne ćemo zasada ništa odnijeti — odgovori onaj isti 
gospodin, koji je prvi ušao — Samo ćemo sve popisati, jer 
te sve stvari jamče za najamninu. 

Pošli su najprije u gostioničarske prostorije i počeli 
popisivati svaku i najmanju stvar. 

— Mogao bih ja sada i otići — reče Petar tiho Mariji, 
koja je ostala s njime u kuhinji. 

— Nemojte sada, molim vas, da ne budem sama — 
molila ga je ona. 

— Ja vam, znate, s ovim vragovima od vlasti ne volim 
imati posla. Kud oni stižu, ja izmičem. Nek idu k vragu. 
Al, eto, ostat ću, kad vi velite. 


Popisivanje je u gostioni trajalo preko jednoga sata, 
a međutim su gospu Mariju nekoliko puta pozivali, da i 
ona bude kod njih, da vidi, što rade. Ona se nije dala 
nagovoriti, ističući, da se ne boji, da će je okrasti, Petar 
je uzeo stolicu, sjeo u ćošak kuhinje, oborio glavu i šutio 
cijelo vrijeme kao duh. Ako je Marija što pitala, on je 
odgovarao samo pokretima glave. Tu i tamo su mu se 
omakli zubi o zube, pa je njima zaškrinuo kao da kosti 
hrska. 

Zlata je stigla kući, dok je povjerenstvo radilo još u 
gostioni. Iznenadila se je, kad je opazila Blaževića u kutu, 


smotana u klupko prnja i sijedih kosa. Prepoznala ga je i 


ljubazno mu pružila ruku. Marija ju je upozorila na go- 
spodu od suda, te Zlata odmah otiđe među njih i reče im, 
da se nje najamnina ništa ne tiče. Ona ne odgovara za nju, 
već vlasnik gostione. U ime vlasnika kuće joj je rastu- 
mačio neki mladi gospodin, koji joj nije ni svojega imena 
kazao, da najamnina nije plaćena, a kako je gostiona za- 
tvorena, ne može gazda dopustiti, da ga tko drugi preteče 
i odveze stvari. On će sve popisati. Upravo su gotovi u 
gostioni i pođu u stan. ' 

— Tu, gospodo, možete popisati samo drveninu — reče 
mu Zlata još u kuhinji — Rublje i posteljina je moje. 
Nema Bog zna što, ali je moje, 

— Sve ćemo mi to popisati — odgovori joj zamjenik 
gazdina zastupnika — O posteljini se i radi. Na to nas je 
gospođa Dujmović izričito upozorila. 

— Ne, gospodo! Ja to ne dopuštam. To mi je sve, što 
još imam. To ne dopuštam — reče Zlata odlučno i stane 
na sobna vrata, 

— Vi to morate dopustiti, jer ćemo inače upotrijebiti 
Silu! — odvrati gazdin mladić i pođe prema Zlati. Činilo 
se je, da je želi odgurnuti. U istome se času odnekuda 


45 


stvori kraj nje Petar Blažević, odgurne je od vrata i 
podupre rukama bez i jedne riječi dovratnike, te se pri- 
čini kao da su se sama vrata pretvorila u hrpu prnja. Oči 
gu mu sijevale divljom vatrom, 

— Tko ste vi?! — vikne na njega mladić. 

— Ne daj ti, Bože, da doznaš — odgovori Petar, pro- 
tiskujući svaku riječ kroz zube kao otrovnu strjelicu, i 
škrine zubima tako žestoko, da je mladić ustuknuo. I Zlata 
se je iznenadila. U prvi se je čas u čudu lecnula, no odmah 
joj se iza toga preli licem tračak zadovoljstva. 

Sudski je izaslanik rastumačio Zlati, da se silom ne 
smije i ne će ništa popisivati, no da će na zahtjev gazdin 
doći za koji dan, a možda već i sutra, s redarima, pa da 
će onda morati dopustiti, da sve popišu. Iza toga je une- 
sena u zapisnik molba onog mladića, da se dopusti pomoć 
redarstva, a na to se je povjerenstvo udaljilo. 

— Imate li vi ključeve od kućnih vrata? — upitao je 
Petar, čim su se vrata zatvorila iza gospode. 

— Imam — odgovori Zlata — Zašto pitate?! 

— Zašto?! A, zar vi kanite čekati s to sirotinje, dok 
vam dođe redarstvo?! 

Zlata nije ništa odgovorila. Velika joj je briga okupila 
sve misli, no ni jednoga trena nije pomišljala, da se rastane 
i s tom jedinom imovinom, samo nije znala, kako bi je 
spasila. Ne bi htjela, da još i ona dospije u zatvor, ali -- 
ne da je! 

— Kuda ću? — šane ona. 

— Kuda bilo — odgovori Petar — Duga je noć. Sta- 
nuje li taj vaš gazda u ovoj kući. 

— Ne. On ima još nekoliko kuća. 

— I baš zinuo na te vaše nekolike košulje! E, ne će 
ih vidjeti, dok je na meni glave. Ništa se vi ne brinite, 
Pomagao sam ja već mnogima tako, kad su bježali preko 
noći. Samo vi meni recite, kuda ćete. 

— Ja ne znam, kuda ćemo. Nemamo kuda, nego da 
bismo. u Savu. 

— Tamo neka ide gazda i ta gospa Dujmovićka, koja 
ga šalje na vaše prnje! Ja znam, kuda ćemo s tim, samo 
ako vi hoćete. 


— Hoću sve, štogod vi učinite — odgovori Zlata s 
tolikim naglim i nepromišljenim povjerenjem kao da go- 
vori sa svojim pokojnim ocem. Često je poslije razmišljala 
o tome času i nije nikako mogla rastumačiti, što joj je to 
ulijevalo povjerenje u toga čovjeka. Kao da ju je opčinio, 
kao da ju je začarao, tako se je slijepo i bez razmišljanja 
povjerila u njegove ruke i da je on u tome času predložio 
ili učinio bilo što, ona bi bez oklijevanja bila na sve pri- 
stala. Tolika je bila u njemu snaga osvajanja! Istina, on 
je sav zaudarao po plijesni, po nečisti i po truležu, no taj 
čudni miris nije njoj bio ni gadan ni odvratan kao da ga 
je udisala od svoje prve mladosti. Podsjećao ju je na đu- 
brište u proljeće, kada se iz njega počne izvoziti đubar 
na oranice. Razvali se, razbaca oko sebe mirise u snopo- 
vima, sve se ovije dimom truleža i izgaranja, a seljak 
zadovoljno ruje po njemu, blatnom rukom briše znoj s 
čela i maše rukama kao željeznim kliještima. Zadovoljno 
se smiješi i udiše punim plućima mirise dozreloga đubra. 
Ne smeta ga ništa, ne škodi mu ništa, jer mu opojno miriši 
i taj đubar i njegov znoj, koji mu prelijeva čelo. 

I Zlata se približila k Petru i promatrala ga s nabu- 
brelom vjerom, da će on pomoći, da on može pomoći! 

U njoj nije bilo niti tračka pomisli, da se upita, kako 
bi joj mogao pomoći obični prosjak, skitnica i potucalo. 
Nije se pitala, kako se uopće smije povjeriti čovjeku, ko- 
jega jedva i pozna. Dragan je njega, doduše, neobično 
hvalio i smatrao ga svojim prijateljem, no Dragan se je 
Vazda u životu varao, on je vazda izvukao krivu kartu, on 
je vazda svoj teret naslonio na trulu dasku, Zašto bi samo 
ovdje bio pogodio?! Nikakvog odgovora ne bi Zlata bila 
Mogla dati na ta pitanja, da ih je slučajno postavila, no 
Ona nije — na njih niti pomišljala. Stoga je bez krzmanja 
Pružila Blaževiću ključ od kućnih vrata, čim ga je zatražio. 

— Vi to sve lijepo strpajte u kakve vreće, a ja ću 
doći sutra zorom — reče on šaptom, očito da dijete ne čuje 
— Mogao bih ja i večeras, ali bi ovi vragovi od policije 
mislili, da krademo. Ujutro je to drukčije. Gospoda još 
sva spavaju ko zaklana, kad je već sav drugi pošteni svijet 
na nogama, pa možemo sve iznijeti, da nas u kući nitko i ne 
opazi, a nijesmo sumnjivi, 


Zlata je kimala glavom. 


— A kuda ćemo, moj po Bogu brate?! — upita starica 
u velikoj brizi i tuzi. 

— Pod nebo, mamice, pod nebo. Pod njim ima za sve 
dosta mjesta! — odgovori Petar i zadovoljno se nasmiješi 
— Nego, zbilja, ako vi ne znate i nemate kuda, onda ću 
ja naći. 

— Nemamo nikuda — odgovori Zlata — Mogli bismo 
kod moje sestre prespavati, ali ne možemo tamo stvari 
strpati. 

— Ništa, ništa. Ovdje vi noćas spavajte, samo još 
večeras pospremite nešto, da vam sutra bude lakše i brže, 
a već sutra možete opet spavati na svojim stvarima, Ne 
će biti gospodska vila, ali — opet! 


— Znate — reče Zlata veoma tiho, uzdrhtanim, izlom- 
ljenim glasom — imamo u kući svega par stotina dinara. 
'To nam je sve i za sada i za budućnost. Ne znam sama, što 
ćemo već sutra. 

— Pustite s Bogom! To će sam »sutra« reći — odgo- 
vori Petar, očito nastojeći na silu, da mu glas bude zvonak 
i da zvuči veselo i bezbrižno — Ako nemate vreća, možete 
sve zamotati u plahte. To se opere. A sada — ja idem, da 
sve uredim. 

Obje su ga posve prijateljski ispratile, a kada su se 
za njim vrata zaklopila, stale su jasna prema drugoj i 
časak se nijemo motrile. 

— Mamice moja, što smo dočekale! — nenadano je 
zajecala Zlata i pala svekrvi oko vrata, ridajući kao da 
izbacuje komade pluća, 


48 


I starici su potekle suze niz obraze, a brada joj je 
poskakivala kao u groznici, no jecaji se nijesu čuli. Osje- 
ćala je ogroman pritisak bijede i udarce nenadanih dogo- 
đaja, ali nije očutjela, da bi te muke bile neizdržive. 


— Smiri se. Smiri se — progovorila je iza duže stanke 
— Smiri se. Mnogima je još i gore nego je nama — — — 
Smiri se. 


V. 


Stražar ga je gurnuo u skupnu ćeliju kao šugavo 
pseto, malko zastao na vratima, zagledao se u sobnog 
starješinu, nasmiješio se i rekao podrugljivo: 

— Ded ga dobro i pametno preslušaj! 

A Bojanić je stisnuo usne, stegao obrve i šutio kao nijem, 
a licem su mu svaki čas podrhtavali mišići, kao da ih netko 
drži na korijenu i njima poteže kao u groznici. Bacio je 
pogled po ćeliji i zastao tik pred vratima. 

— Tu je vaše mjesto — reče mu starješina posve pri- 
stojno, pokazujući rukom na slamnjaču u kutu sobe, desno 
od vrata. 


— Hvala — odvrati Dragan, priđe slamnjači i spusti 
na nju stvari, koje je donio, a zatim se posve nesigurno i 
neodlučno ogleda oko sebe, ustavljajući pogled na svojim 
Sustanarima. I oni su njega motrili, no ni bojažljivo ni 
nesigurno nego neobično drsko i izazovno.. 

— Dolazite li prvi put? — upita starješina. 

— Meni nijesi govorio tako meko! — dobaci neki 
otresito. 
i Vidio sam ti na nosu, da si tat i prevarant, pa sam 
ti tako i govorio — odgovori onaj, smiješeći se. 

— A što vidiš na ovome?! 

— To ćeš već čuti! I ne petljaj se u moj posao. Jezik 
Za zube! — govorio je starješina s tolikim mirom, da se je 
osjećalo već po njegovu načinu govora, da je negda oče- 

-kivao i bolje dane nego li su ovi u ćeliji, pa ih provodio i 
kao — starješina! — Kako se zovete? — upita Dragana, 

— Dragan Bojanić. 

— Oho! — usklikne neki treći i žurno mu priđe, pru- 
žajući mu ruku. — Dobro mi došao! Sjećaš li me se?! Skupa 
smo sjedili: ti radi stotine hiljada, a ja radi nekoliko ko- 
koši? Sjećaš li se?! 

To otkriće sve zagrija, pa se skupiše u hrpicu oko 
Dragana, a njemu se učini, da se oko njega steže obruč 
žive žeravice — toliko mu je bilo i tijesno i neugodno. 
Primio je pruženu ruku i zagledao se u tog zamazanog 
odrpanca i nastojao, da ga se sjeti, no to mu nije nikako 
uspjelo. Skoro je već zaustio, da mu to i rekne, no nije 
mogao otvoriti usta, kao da je zanijemio. Pred očima mu 
zalepršaše puste hiljadarke kao paklene ptičurine, a u 
mozgu mu poče čekićati, kao da će mu prsnuti lubanja 
i razletjeti se u milijun komadića. Nenadano i posve nepro- 
računato, posve slučajno podiže desnu ruku prema licu i 
zagleda se u nju. : 

— Gledaš, da li je koja hiljadarka ostala?! — upita 
onaj, hvatajući ga za ruku. — Nema ih, bratec, kao ni 
mojih kokoši! 

— Kad nijeste novajlija, onda znate kućni red — opet 
će starješina. — Ne ćemo vas ni preslušavati i ne ću ti 
više govoriti »vi«. Naš si kao Đuka vraži, pa što nam 
Bog da, da da! Koliko si sjedio?! 

Dragan se je zagledao u to veoma ugodno i prijazno 
lice, želeći, da mu ljubaznost uzvrati pristojnošću, ali nije 
nikako mogao doći k sebi. Osjetio je tu svoju neobičnu 
smetenost, pa nije ni na što drugo mogao misliti nego baš 
na tu smetenost i na tu svoju sapetost, kao da ga je netko 
uđario po glavi. Osjećao je, kako mu neka neobična i ne- 
pojmljiva snaga steže vilice toliko, da nikako ne može 
progovoriti. Nenapadno izvine ruku iz ruke toga svog sta- 
rog druga i znanca, kojega se nije nikako mogao sjetiti, ne 
skidajući pogleda s lica sobnog starješine. 

“ — Zašto si zanijemio?! — upita starješina. 

— Oprostite! — promuca Dragan nenadano, kao da bi 
poslije duljeg, uzaludnog škljocanja opalio malu pušku. 
Htjede još nešto reći, ali mu se riječ i opet ustavi u grlu, 
pa u najvećoj neprilici prođe nekoliko puta rukom preko 
čela. Zaprepastio se je i nad praskom svojega glasa i nad 
činjenicom, da ne može ništa drugo reći. A nije moguće, 
da je zanijemio, nego — eto, nešto ga steže u grlu, pa mu 
se čini, da je izgubio moć govora. 

— Što si se smeo?! — reče starješina posve meko i 
ljubazno, — Pogotovo, kad ti nije prvi put! Znaš već, kako 
je, a kad vidiš nas tolike, onda ti mora biti odmah lakše. 
Jesi li i opet radi hiljadarka?! i 

— Ne! — progovori on i to sada bez ikakove poteškoće, 
te se upravo obradova i posve svijesno, proračunato htjede 
nastaviti i reći još nešto, samo da sam sebe uvjeri, kako 
nije zanijemio. Reče: — Sad je — i opet zamukne, podigne 
desnu ruku pred lice i zagleda se u nju, osjećajući, da bi 
sada i mogao možda govoriti, ali je nastupila neka druga, 
neka nova zapreka, koje čas prije nije bilo. Sad je sprije- 
čilo odgovor nešto iz dubine, iz nutrinje, kojom ne vlada 
jezik, nego neka druga snaga. Uporno je uperio pogled 
u prste uzdignute ruke i vidio na njima osušene mrlje 
krvi, koje tu nema, jer je nije nikad ni bilo osim u nje- 
govoj razdraženoj mašti. Ono je samo prvi dan bio posve 
uvjeren, da su mu obje ruke krvave i nije se nikako 
mogao otresti toga uvjerenja, te je ponovo uzimao u usta 
vode i polijevao ruke, da ih opere. Bio je posve svijestan 
svojega postupka i neprekidno se uvjeravao, kako je to 
sve samo plod strahovito razjarene mašte, ali je ipak već 
slijedećega časa poslije takvoga uvjeravanja uzimao vode 
u usta i njome polijevao ruke. Sjetio se je, da je vidio, 
dok je još bio aktivni časnik, da se tako umivaju vojnici 
Prvih dana svojeg vojnog službovanja. Kako u redarstve- 
nim uzama slobodnoga i kraljevskog grada Zagreba nema 
vodovoda, a nema ni umivaonika, služio se je tim pri- 
mjerom naših seljaka, dok nije kao mrtav pao na daske 
i zaspao. 

Već je slijedećeg dana zaboravio na lijevu ruku i 
bavio se samo desnom, a da ni sam nije znao, kako se je 


riješio tobožnjih mrlja s ljevice. Jednostavno — nije na 
nju više mislio. 

— — — Dragan Bojanić, pošteni, čestiti — — sin svoje 
dobre i požrtvovne mamice — — — ubojica — — — 


Misli su letjele kao bijesne, žile mu nabrekle, kao da 
će se rasprsnuti, a u glavi mu je čekićalo kao u paklenskoj 
kovačnici. Prvih dana nije nikako mogao osjetiti stvarnu, 
istinsku bit svojega čina, jer je neprekidno bio u nekoj oma- 
glici kao iza teškog pijanstva, no ipak je bio toliko pri svije- 
sti, da je znao, da je ubio. Kod preslušavanja je odgovarao 
na postavljena pitanja veoma kratko i neodređeno tako, 
da se je istražitelj morao mnogo naprezati, da iz njegovih 
odgovora stvori potpunu sliku događaja, kako se je odigrao 
u kuhinji, dok nije uopće mogao sastaviti ni približne slike 
svega onoga, što je svojom željeznom logikom zbivanja 
moralo: dovesti do tog krvoprolića. 

— Vjerujte mi, da ne znam, ikako je do tog došlo — 
govorio je Bojanić uzdrhtanim glasom, promatrajući svoju 


suhu desnicu. — Došlo je — — moralo je doći — — — 
Moralo je do tog doći. Ja sam to već davno znao, da do 
tog mora doći i došlo je — — — Jeste li me razumjeli?! 


Moralo je do tog doći. 

— Koji su vas razlozi na to naveli?! 

— Razlozi?! Kakvi bi me razlozi naveli na to?! Tako 
— — Morao sam ga ubiti — — — To je bilo u meni i 
u njemu, To je tako moralo biti — — — 

Istražitelj je bio s njim veoma strpljiv, pa je često 
prekidao preslušanje i pustio ga, da se odmori i sabere. 
Da mu to olakša, nije ga za vrijeme tih odmora dao voditi 
u ćeliju već u predsoblje, gdje je mogao posve nesmetano 
pripovijedati sa stražarom. Međutim on se nije dao zavesti 
u razgovor, jer se nije mogao razabrati i osvijestiti. Buljio 
je preda se, a da nije ništa pravo vidio, a i kad je pogledao 
u stražarevo lice, nije mogao na tom predmetu ustaviti 

svojih misli. Živio je kao biljka i nikako drugačije. U takom 
je stanju dopraćen i sudbenom stolu i gurnut u skupnu 
ćeliju. 

I sada se oko njega jate njegovi nesretni drugovi, pro- 
matraju ga, iskapaju svojim oštrim pogledima njegove 
tajne i žele ih rastrijeti pred sobom po podu, da ih mogu 
mirno i nesmetano razgaziti, proučiti, ismijati i onda 
najzad, sve kao u šali, poniziti, popljuvati i obeščastiti — 
— — Oni su sigurni, da im ne može izmaći, a iskusni su, 
pa stoga previše niti ne navaljuju. Samo polako pipkaju i 
čupkaju po njemu, da im najzad pane na ljepak kao pro- 
zebla ptičica. On ih promatra, no ne vidi njih, ne opaža 
njihovih blijedih i ispaćenih lica, već neprestano gleda 
svoju Zlatu, kako je uperila u njega svoj tugaljivi pogled, 
kao da se moli Bogu — — — 

— — — Eto, ne može im odgovoriti, jer ga je nešto 
steglo u grudima, no nije li i nju steglo?! — — — Ni ona 
ne bi mogla odgovoriti, a ipak — — Nije li baš njezina 
duša dovela do ove užasne provalije?! Duša?! Njezina 
duša?! Pa, što tu duša ima posla?! A ipak je tako, ako smo 
mi sastavljeni od duše i tijela i ako je — kao što jest! — 
duša živa, a tijelo je samo — — — Tako: tijelo je ništa. 
Zlatina je duša došla na ovaj svijet, da prođe sve muke 
i sva poniženja, a sam Svevišnji zna, čemu joj je to po- 
trebno i zašto tako mora biti — — — Mora?! I to je teška 
tajna: mora il ne mora?! 

Kako bilo da bilo, nitko ne zna protumačiti, zašto po- 
jedini poroci i strasti zavladaju nekim stvorovima, dok se 
drugih uopće ni ne primaju, i ako su uvjeti u svakom poje- 
dinom slučaju posve isti i mogućnosti jednake. Ako nam 
je to ostavljeno, onda ne može biti Nepravda, koja jednog 
određuje za uzor dobrote i kreposti, a drugoga nakazi svim 
nepodopštinama. Nešto drugo mora biti odlučno, da nam 
rastumači te pojave. 

Eto: ona je bila — — — Tako. Što ćemo sada o tome?! 
Dragan je posve svijesno odbijao te misli, no one su mu 
se neprestano povraćale kao bijesni stršljeni i udarale ga 

u lice: — Naravno: Zlata je bila svakakva, ali tko može 
rastumačiti njezinu dobrotu u kalu tolikih zloća i nepo- 
dopština?! A ipak — u svemu je neki red i zakon. Ništa 
nije bez uzroka, jer je sve nečemu posljedica, Neprilika 
je za naše prosuđivanje samo u tome, što mi ne možemo 
sve dokučiti, a što ne možemo dokučiti, to tumačimo na- 
opako, umjesto da pošteno priznamo, da ne razumijemo. 
Svako nas novo otkriće poučava, kako mi malo još znamo 
od svega onoga, što jest, pa ipak ne ćemo da naučimo ni 
najniže istine, da znamo malo i ništa, pa da stoga ne smi- 
jemo ni pred kojom pojavom stati kao pred nekim čudom. 
Nije ništa neobično: samo je na stvari to, da mi to još ne 
znamo i ne razumijemo. Na primjer: kako ćeš razumjeti 
zamršeno pletivo istančane ženske duše, kad ne možeš ras- 
tumačiti ni rast najobičnije travice?! U biti je to i jedno 
i drugo život, no u svojim različnostima su to dva svijeta 
ili krajnji rubovi jednog istog svijeta, pa Bog sam zna, 
kako je to — — — 

Čim je čovjek na nižem stupnju razvoja, tim mu je 
više stvari i pojava nerazumljivo. On ne razumije — ali 
nije potrebno ulaziti u to, kad ne razumije ni sama sebe. 
Tu je odmah zagonetka: Kako to, da ne može odgovarati na 
postavljena pitanja?! 

— Jesi li opet došao radi hiljadarka?! — ponovio je 
starješina. 

— Ne — odgovori Bojanić posve lako i mirno. — Sada 
je druga stvar — — — Druga nesreća — — — 

— Jesi li koga umlatio?! 

— Umlatio?! — — Pa — — — Sjekirom sam ga po 
glavi — govorio je, ukotvivši pogled na ruci, koju je ne- 
prestano podizao do visine grudi. I kad bi je spustio, 
pogleda ne bi micao s one točke, na kojoj je tren prije 
bila ruka. 


— Ohoooo! — povikaše mnogi, kao da se čude tolikoj > 


odvažnosti i tolikom uspjehu. — Živio, junače! I neka si 
mu malko naravnao mozak, da zapamti, kako se pravi kaj- 
gana s mozgom! 


54 


Dragan nije slušao riječi svojih drugova, jer se je ne- 
nadano uhvatio, kako posve lijepo odgovara na postavljeno 
pitanje, a koji čas prije toga nije uopće mogao ni progo- 
voriti, pa se je bavio promatranjem te pojave. 

Ubrzo se je posve sljubio sa društvom tako, da je bio 
sa svakim kao sa svojim starim prijateljem i znancem. To 
mu je godilo, jer se je sve malo pomalo — počeo miješati 
u njihove razgovore i tako ubijao vrijeme, zavaravajući 
samog sebe, da mu nije ni do šta na svijetu nego — da 
mu vrijeme što brže prolazi. Nekoliko dana poslije prvog 
preslušavanja zapade ponovno u neko bunilo i smetenost 
tako, da je posve zašutio. Sjeo bi na svoju slamnjaču i sate 
i sate sjedio kao kamen. Malo je misli bilo, koje je mogao 
uhvatiti i pratiti. Većinom bi mu koja sijevnula i izgubila 
se još prije nego li bi je mogao i zamijetiti, no jedna ga 
obuze posve slučajno i nenadano: da napiše svoju tešku 
i tmurnu povijest barem u glavnim potezima. Kad je za- 
tekao tu pomisao, ustao je sa slamnjače, ushodao se po sobi 
i više je se nije mogao riješiti. 

Jedan je drug iz sobe bio pisar kod nekog vijećnika 
sudbenoga stola, pa ga Dragan zamoli, da mu svaki dan 
donese po koji arak papira, što mu je prijatelj rado obe- 
ćao i već istog dana počeo izvršivati preuzetu zadaću. Do- 
nio mu je i olovku. 

— A što ćeš pisati? — pitao je onaj, osjećajući, da on 
sada imade čak neko pravo, da zna, u koju svrhu krade 
papir. 

— Uputu branitelju — odgovorio je Dragan bez raz- 
mišljanja, a kad je već izrekao taj odgovor, opazi, da je 
posve pametan i umjestan. 

Umjesto stola mu je služila poširoka daska, koju je na- 
šao na dvorištu za vrijeme šetnje. Očito je bila od sanduka 
Za petrolejske kante, jer se na njoj još nalazio komadić 
nekakova napisa, koji je upućivao na taj zaključak. 


— Kuda ćeš s tim?! — upitao ga je stražar srdito, kada 
je primijetio, da nosi dasku. 

— Pitao sam gospodina tamničara, pa mi je dopustio — 
odgovori Dragan najsvježijom izmišljotinom, koja je stra- 
žaru odmah začepila usta. — Treba mi u ćeliji. 

Nije mu bilo udobno sjedjeti na slamnjači i držati na 
koljenima dasku, pa pisati, no misao je bila toliko jaka i 
živa, da se nije dala zatomiti nego oživotvorenjem. Napi- 
sao je: 


Zapisci 


jednog malog čovjeka 

Ne, ne, gospodo! Dalje to nije moglo ići. Moralo je 
doći do loma, do užasa i propasti. U meni je već bila pre- 
napeta svaka žilica, svaki mišić, svaki konac mesa i svaka 
iskrica krvi. Moralo je eksplodirati. 

Mrtva glava?! Pa, mrtva. Mene to boli, meni je to 
veoma žao, ali je do toga moralo doći kao što me vidite 
pred sobom. Sve je to prirodni tok događaja, sve je to kruta 
i neumoljiva logika. Kada zinete, mora vam se vidjeti 
jezik. Mora. 

Nemojte misliti, da sam ja lud ili da možda hinim lu- 
dilo. Nipošto. Ja sam u mozgu potpuno zdrav. Ja sam i 
moralno zdrav, ali —- eto. To je prokletstvo naraštaja, da ja 
ispijem čašu, koju nijesam natakao; da ja, dobričina i bena, 
lutam, držeći u objema rukama razbuktale zublje, i da tra- 
žim ranjavo, upaljivo mjesto majčice zemlje, pa da potpa- 
lim mirno, svijesno, proračunato i da se naslačujem, gle- 
dajući, kako plamen pročišćavanja liže do divnih i nedo- 
hitnih nebesa! 

Ja tako, a žena mi, jer joj milosrdna braća ljudi ne 
dadu drugog posla, možda luta polumračnim gradskim uli- 
cama, skriva se pred redarstvom kao divlja zvijer i za koru 
kruha, a sigurno već i za gutljaj rakije, prodaje pijanoj, 
izmučenoj, odrpanoj braći radnicima ono krpa, što joj je 
ostalo od jadnoga tijela iza razvratne gospode. 

Moja majka, moja stara majčica, vjerojatno prosi po 
tuđim kućama zalogaj hrane i hotice se, preko potrebe, 
trese cijelim tijelom, da sirota pobudi veću sućut. 

Moja djeca — to je poglavlje za sebe! Slijepu sestricu 
voda mali, odrpani, zamazani braco od nemila do ne- 
draga, potucaju se od jednoga do drugoga ugla gradskih 
ulica, prose i vjerojatno pomalo već i kradu. Ulica, milo- 
srđe — braća ljudi odgajaju moje male ptiće sokoliće, po- 
dižu na noge skore stupove cijenjenoga ljudskoga društva. 

A vjerujte mi, da smo svi mi zaslužili bolju sudbinu. 
Napose moja stara majka. Ni moja žena ne pliva svojom 
baruštinom. Ne, ne. To je moje uvjerenje i danas, kada već 
slušamo akorde finala ili, ako baš hoćete, mrtvačke korač- 
nice. Sporedno. 

Da, da — — — 

Da u naglosti štogod ne preskočimo, idemo, gospodo 
moja, lagano od događaja do događaja, od činjenice do či- 
njenice. Ne ćemo se vazda razumjeti, jer vi nijeste nikada 
patili ili ste patili premalo, ali će biti udovoljeno vašoj 
službenoj dužnosti, a meni će biti lakše. Ispovijed je ne- 
opisiva blagodat čak i onda, kada je prisilna kao ova moja 
sada. Međutim, ja je shvaćam kao svoje pravo, kojim se 
rado služim. Vi vršite svoju dužnost, slušajući moje ledene 
riječi o događajima, koji su me duboko opekli. Tragovi se 
vide. 

Na tome se raskršću susretamo i da nije te neumoljive 
fatalnosti, da se svi grješnici moraju susresti sa sucima, ovi 
bi vjerovali, da su zločinci same divlje zvijeri. A nije tako, 
gospodo. Mnogo rođenih krvavih suza kane na ruku, koja 
je možda okrvavljena tuđom vrelom krvlju. Ja ne znam, da 
li se to vazda osjeti dovoljno jasno, duboko i snažno s tu 
stranu ovoga zelenoga stola, na kojoj vi sjedite. Na ovoj 
strani imate većinom veliku tragediju, kojoj korijenje siže 
— ja ne znam, možda čak i u vaša srca?! Ne zamjerite mi. 

Možda ću vas i umarati svojim pričanjem. To se re- 
dovno događa. Ljudi smo. Čovjek ima svoje društvene 
Obveze: bio je sinoć u kavani. Morao je ići, kad je to redo- 
viti tjedni sastanak njegova društva. Gospođe se moraju 
porazgovoriti, moraju izmijeniti svoje misli o najnovijim 
društvenim događajima, o najnovijoj modi, o nekoliko ne- 
vjerojatnih skandala i još o koje čemu. Netko je morao na 
zabavu. Morao je, kada to zahtijeva njegov društveni po- 
ložaj, a to znači isto toliko, koliko i njegov ugled. Morao 
je, a ova je riječ najveći tiranin i zlotvor današnjega 
društva. Ako nema takih obveza i potreba, onda je tu ono 
još gore: velika gospodska porodica, a mizerni, prosjački 
dohoci. Brige su to, kada se mora živjeti prema položaju, a 
ne prema dohocima. Razumljivo je, da uz takove brige, uz 
takove umore i iserpljenja — sudbina kakvoga zločinca i 

njegova nakota — što drugo i mogu imati takve životinje?! 
— dolazi kao posve dosadan teret, kojega se čovjek mora 
— čim brže, tim bolje — riješiti. I nije pri tome važno, što 
brblja takav ološ čestitoga ljudskog društva. Ne treba to ni 
slušati. Državni je tužilac stvar proučio i tužio prema pra- 
vome stanju stvari. Velika je rijetkost, da sudac može 
čuti štogod novo. Sve je to šablona. Navučeš paragraf na 
učin, nategneš prema savjesti i raspoloženju paragraf za 
kazan i — gotova osuda. Sve su drugo — bedastoće, koje 
optuženi izmisle i slože u ćeliji. Tako se to prosuđuje. 

Da li pravo ili krivo — to je pitanje, na koje mora 
odgovoriti svaki pojedinac za sebe. Ja ne odgovaram, no 
ne će me smetati, ako koji od gospode bude za vrijeme 
mojega govora zijevao od dosade ili kratio vrijeme čita- 
njem novina. 

To me ne će niti vrijeđati niti izazivati. Mene više ništa 
ne iznenađuje. Nema čaše otrova, iz koje već nijesam oku- 
sio; nema trna, koji nije već zapeo za moje tijelo. Ništa me 
više ne može zaboljeti, ništa me više ne može poniziti. Ni- 
kada jošte u životu nijesam bio tako opasno, tako luđački 
miran i ravnodušan prema svemu, što se sa mnom događa 
kao sada pred vama. 

Pokušat ću, da vam iznesem iz mojega života doga- 
đaje i doživljaje, za koje držim, da su vodili ovamo, gdje 
smo sada. Nemojte očekivati nikakovih romantičnih zaple- 
taja. Život je redovno sastavljen iz malih, neznatnih doga- 
čaja, istrganih naleta, nerazumljivih zastoja, koje ipak vežu 


nevidljivi konci. 


Na tim koncima visimo! 

Ja priznajem, da sam slabić, ali sam ujedno i uvjeren, 
da to nije moja krivnja. To je historija, to su pokoljenja, to 
su prilike, koje su me izbacile takoga, da u svakome odluč- 
nome času udarim krivom stazom, ne znajući, da li sam ja 
— ja, ili netko drugi. 

Riječi su savjeta i savjeti razuma padali na kamenito 
tlo, a ta biljka uspijeva samo na mozgu i krvi. 

Moram zahvatiti daleko u prošlost, jer su to temelji 
sadašnjice, no bit ću kratak. 

Bilo mi je deset godina, kada je umro moj pokojni otac 


.Marko Bojanić. On je bio kroz nekoliko decenija općinski 

bilježnik u jednom slavonskom selu. Kada sam rođen, bilo 
mu je već šezdeset, a mojoj majci Mariji trideset i pet go- 
dina. Ja sam bio prvijenac. Poslije mene je došlo na svijet 
još troje djece, no sva pomriješe već u prvoj godini života, 
čini mi se, s toga, što su začeta u pijanstvu. Tako sam ostao 
jedinac. BZ 

Imetka je bilo vrlo malo. Slaba, neugledna kućica i 
nešto zemljice, a gotovine išta ili ništa. Za očeva se života 
dobro živjelo, jer je kuća bila vazda puna žitka svake ruke. 
Seljaci su donosili. Kada je god koji što trebao iz općine, 
dolazio je »sa obrazom« najprije k mojoj majci, a onda 
istom k. ocu u općinu. 

Očevom smrću prestade sve i majka odluči, da preseli 
u Zagreb radi mojega školovanja. 

Prodala je kućicu i zemlju, te došla s gotovinom. Ne 
znam, koliko je toga bilo, no siguran sam, da je bilo malo, 
dok ovdje nije ništa kupila, već je iznajmila sobicu i ku- 
hinju. Išao sam u četvrti razred pučke škole, a mamica je 
kod nekoliko uglednih porodica šivala rublje, prala i krpala. 
Tako smo se prehranjivali. Ne znam, kako je njoj bilo, no 
ja se ne sjećam, da smo patili i gladovali. Istina, ona često 
puta nije večerala, izgovarajući se, da je boli glava, i na- 
mičući meni kavicu ili drugu malenkost, koju bi pripre- 
mila. Vazda sam veoma tečno pojeo sve, što je bilo sprem- 
ljeno za nas oboje. Ja bih jeo, a ona sjedjela kraj mene, 
nukala me i gladila po kosi. Više puta sam opazio, da joj 
u takovim časovima teku suze niz obraze. Nije to bio plač. 
Samo su se suze same otiskivale iz očiju, a usne podrhta- 
vale. Većinom sam se pričinjao kao da toga ne primjeću- 
jem, jer nijesam znao, što bih joj morao reći, a kada sam 
ipak smogao po koju riječ i pitao zašto plače, mamica je 
redovno — ili žurno bez riječi, otišla u kuhinju, ili mi 
odgovorila, da se je sjetila pokojnoga tatice. : 

Tako sam svršio četiri razreda gimnazije, a po tome 
otišao u kadetsku školu u Pečuhu. Bilo je nas desetak 


Hrvata, a drugo sve Madžari. To su bili većinom dobri 


drugovi, zlatni dječaci, no nije im nikada nitko rekao, da 
na svijetu ima ljudi, koji nijesu Madžari. : 

S početka nije bilo nikakove veće zaoštrenosti u mome 
razredu jednostavno s. toga, što se nijesmo razumjeli, no što 

smo nas trojica — toliko je nas Hrvata bilo u prvom tečaju 
— više znali madžarski, tim su češći bili sukobi. Međutim, 
nas je trojicu izdao drug Ivica Dujmović. To je rođeni 
veoma nadareni .rob. Bio je za nekoliko mjeseci potpuno 
vješt madžarskome jeziku, a na svršetku prve godine naj- 
bolji đak u razredu. Madžarski su ga drugovi i učitelji sma- 
trali uzorom u svakome pogledu. 

Ja sam na svršetku školske godine ubrajan među vrlo 
dobre đake, a madžarski sam govorio smjelo, neustrašivo i 
tečno. Sve bi bilo u carskome redu, da ne bi završne pa- 
rade. Počelo je dobro. Kamenje je frcalo ispod nogu kod 
mimohoda, a zapovjedniku su se škole, pomadžarenome 
Slovaku, pukovniku Szypnyevskome krijesile oči od zado- 
voljstva i ponosa. To je bilo u redu, ali kada je to bilo go- 
tovo, svrstani smo u kolone, sva četiri godišta, i sada — 
dođe lom! 

Sam zapovjednik počinje pjevati madžarsku državnu 
himnu, a za njim zaori nekoliko stotina ponosnih dječačkih 
i momačkih glasova: 


»Isten 4ld meg a Magyart!« 


Ja sam protrnuo i šutio kao zaliven. Zaviđao sam im, 
bilo mi je žao, što to nije naša škola, što to nijesu sve naši 
momčići, pa da zaorimo: 

»Lijepa naša domovino, 

Oj hrvatska zemljo mila« — — — 


Oni završiše, oči im ponosno cakle, mišići trepere, a 
ja tužan i pokunjen. Jedva čekam, da nas puste u sobe s 
toga mjesta — njihova velikoga ponosa, a moje teške ža- 
losti i poniženja. Činilo mi se, kao da sam beskućnik, bez 
oca i majke, bez zemlje, koju bih. smio nazvati svojim 
ognjištem. Nijesam se usudio ni pogledati oko sebe samo da 
se ne bih sukobio s kojim usplamtjelim okom ponosnoga 
Madžara, što bih ja i nehotice, a možda i neopravdano, sma- 
trao izazovom, Stajao sam kao isprebijano pseto, kao šugava 
mačka, Svaki mi je tren oka trajao cijelu vječnost. 

Dok sam ja tako umirao od.boli i želje, da utečem, da 
me nestane, istupi neki stariji drug pred zapovjednika, 
oštro pozdravi i javi, da — Hrvati nijesu pjevali himnu. 

— Hrvati, naprijed! — vikne zapovjednik i proigra 
bjesno konja oko nas. 

Mi istupismo. Nas desetorica. Među nama i Dujmović. 
Stali smo kruto čvrsto kao stupovi iz mramora. Svi blijedi, 
nemirna i mutna pogleda. 
| — Zašto vi nijeste pjevali?! — vikne pukovnik još u 
trku, dojaši pred nas u propanj i naglo jednim mahom 
zaustavi konja kao da je saliven. Na divnoj su životinji ti- 
trali mišići kao prenapete tetive, oči sijevale, a ušesa 
strigla. 
— Pokorno javljam, gospodine pukovniče, ja je ne 
znam pjevati! — odgovorismo mi svi u jedan glas kao po 
dogovoru, kao na zapovijed, kao zbor uvježbanih pjevača. 

Taj jednodušni zvuk malih bratskih glasova svali tešku 
moru s mojih grudi. Ne mičući glave, ponosno sam bacio 
pogled lijevo i desno, a svoja uzana djetinja prsa još jače 
izbočio i glavu podigao. Međutim, jedva se je bio stišao 
zvuk našega odgovora, zaprepasti.me Dujmovićev glas, koji 
je odjeknuo mirno i odrješito: 

— Pokorno javljam, gospodine pukovniče, ja je znam 
i ja sam je pjevao! 

— Zašto to ističeš, nesretna kukavico?! — sune mi kroz 
glavu i ošinem ga pogledom. Pa, i mi smo je drugi znali! 
Znali smo je izvrsno, ali je nijesmo htjeli pjevati, jer to nije 
bila naša državna himna, a silom su nam je htjeli na- 
metnuti kao da smo mi cigani bez domovine ili roblje bez 
ponosa! 

Klonuo sam, sav sam se sasuo u mali uski vojnički 
'kaputić, a noge su mi do koljena propale u zemlju. Bio sam 
satrven i poništen. Nije više bilo na meni ni traga ponosu i 
gordosti s onoga jednodušnoga odgovora. 

— Ovako govore pošteni državljani! — usklikne pukov- 
nik, pokazujući na Dujmovića, koji ga je oštro i ponosno 
gledao oko u oko. 

Ta pohvala opet izmijeni moje osjećaje jednim udar- 
cem. Kao iz puške. Nestade potištenosti, iščeznu stid i klo- 
nulost, a licem mi lizne plamen neobuzdane mržnje i bijesa. 
Na oči mi je pala magla, te sam pomislio, da sam poludio 
ili da sam se onesvijestio. Trgnuo sam se pred tim novim 


osjećajem razbuktale mržnje i nepoznatom pojavom oma- 

glice, krvi, česa li. Pesnice su mi se zgrčile i noga sama 
zakoračila prema tome mladiću. Međutim, ja se ipak nije- 
sam micao sa svojega mjesta. A stupao sam prema njemu 
i davio ga. Osjećao sam, kako idem i pod prstima ćutio 
njegove tople vratne žile. Osjećaj je bio neobično živ, jak, 
istinit i stvaran. 

— Dujmović odstup, a ostali sobni zatvor, dok ne 
nauče pjevati svoju državnu himnu! — zagrmi pukovnik, 
podbode konja i odjaše u skoku. 

Taj me je gromki glas priveo k svijesti. Trgnuo sam 
se. Novi val bijesa preleti mojim tijelom, a u mozak mi se 
zabodoše pukovnikove riječi »svoju državnu himnu« kao 
otrovne paklene strijele, Bio bih rado pustio iz šaka derana 
Dujmovića i pograbio. pukovnika Szypnyevskoga. Toliko 
sam toga časa mrzio! 

Nas devetoricu strpaše u jednu sobu i dadoše nam jed- 
noga druga Madžara, da s nama vježba himnu. Izjavili smo 
mu, da mi znademo pjevati, ali ne ćemo pjevati, jer nam 
to zabranjuje naš nacionalni ponos i naše državno pravo. 
To je izjavio najstariji među nama. Ja to ne bih znao 
reći. Drug Madžar se je smijuljio i slegnuo ramenima. 
Svakako je htio, da bar nešto gunđamo, da se čuje, ako tko 
bude prisluškivao. Učinili smo po njegovoj želji, koja je bila 
opravdana i drugarska. Složili smo dvije partije i u taktu 
madžarske državne himne igrali preferans. Dvojica smo 
naizmjence bili na straži, da nas koji časnik ne iznenadi. 
Morali smo čuvati svoga druga Madžara. t“« 

Nešto prije određenoga sata za večeru stupi u sobu 
naš učitelj, generalštabni satnik Farkaš. Mi smo već bili 
pospremili karte i pjevali, da su sve zidovi pucali. Kad on 
dođe na vrata, mi zanijemismo kao stijene. 

— Samo dalje! — vikne on. 

Mi šutimo. 

— Vidite, kako to ide! — reče on, očito zadovoljan. Bio 
je to čestit i dobar čovjek, pa je bilo jasno, da mu je milo, 
što nas može pohvaliti. 

— Mi bismo rado pjevali hrvatsku himnu — rekao je 
Zlatarić. 

— To je zabranjeno! — odgovori Farkaš mirno. 

— Bar pjevati! — — Pa, mi Hrvati ne tražimo ništa 
više, nego da smijemo pjevati svoju himnu. Ništa više! 

Satnik Farkaš mu se dobrohotno nasmiješio. 

— Sada ćemo otpjevati svi skupa, pa ako bude dobro 
išlo, time ćemo tu stvar završiti, a u buduće pazite, što ra- 
dite — reče on i zauze stav zborovođe, podigne ruke, 
omahne da počnemo i gromko zapjeva: 

 »Isten 4ld meg a Magyart!« 

Mi šutimo. Satnik se zacrveni kao poparen, a oči mu 
sijevnu i bijesno i uvrijeđeno. 

— Što to znači?! — vikne on. — Pjevajte! 

Mi šutimo. Nitko ne obijeli zuba. Kao po dogovoru, a 
doista se nijesmo bili dogovorili za tu demonstraciju. Bilo 
je toliko naravno, da i bez dogovora nije moglo biti druga- 
čije nego baš tako. Ja sam opet osjetio u sebi ogromnu veli- 
činu i snagu. Velik kao Velebit, snažan kao orijaš. Bluza 
mi je skoro pukla, koliko su mi se nadula — uzana prsa i u 
prsima sitno srce. Bio sam silan i presretan od ponosa i za- 
dovoljstva. 

Satnik je pozelenio od bijesa i kriknuo kao zvijer, te mi 
ga je skoro bilo žao. Kriknuo je: 

— Ja vam zapovijedam, da pjevate! 

Badava! Mi smo šutjeli. 

On je stajao pred nama nijem i promatrao nas kao 
obezumljen. On očito nije znao valjano ocijeniti taj naš 
prkos, taj naš ponos. Bio je samo vojnik, dobio je samo voj- 
nički odgoj, te je za njega bila najveća svetinja — vojnička 
zapovijed. Sve je drugo iščezavalo. Zaboravio je na sve 
osjećaje, te se nije sjetio čak ni toga, što znači za njega nje- 
gova državna himna! Sve je nestalo pred činjenicom, da 
je on izrekao svojim vojničkim pitomcima svemoćnu riječ: 
»Ja vam zapovijedam!« — a oni nijesu poslušali. Pred tim 
vojničkim zločinstvom iščezava sve drugo. 

Izletio je iz sobe, a dva sata iza toga — izletjelo je za 
vazda iz te škole nag šestorica, u svakom tečaju po rangu 
najstarija. Trojica su dobila blažu kaznu. 

Oteli su mi uniformu i s nekim me narednikom kao 
kažnjenika poslali preko Drave do prve oružničke postaje, a 
otuda opet pod pratnjom u rodno mjesto. 

Kada sam stigao u Zagreb, ponosno sam, ispričao ma- 
mici tu našu junačku dogodovštinu. Ja nijesam znao, zašto 
smo mi to tako morali učiniti, ali sam osjećao, da nijesmo 
smjeli raditi drukčije, a mamici sam obrazlagao onako, kako 
je to nama malima rastumačio naš najstariji drug iz 
četvrtoga tečaja, Zlatarić. Taj je divni momak znao go- 
voriti! Ne znam, kamo ga je poslije život zanio. 

Mamici sam skoro od riječi do riječi ponavljao njegove 
riječi, vjerujući, da će ona od njih planuti ponosom i odu- 
ševljenjem. Međutim! Ja sam se zaprepastio, ja sam se ska- 
menio od čuda, od iznenađenja, od tupoga neshvaćanja, 
kada sam opazio na njezinim obrazima na mjesto zanosa i 
Sreće samo — suhe suze! Tekle su naglo jedna za drugom, 
a mamica grčevito stiskala usnice i nije plakala. A suze su 
samo tekle, tekle — — — 

Riječ mi je zapela u grlu. Više nijesam mogao zanosno 
i oduševljeno pripovijedati. Počeo sam mucati, zapinjati, 
tražiti i loviti izraze kao slijepac stazu, dok nijesam zašutio. 
Šutjela je i mamica. Suza nije brisala. Nije progovarala. 
Nije ni plakala. Mene je počelo nešto golicati u grlu. Htio 
sam nešto reći mamici, ali se nikako nijesam mogao na- 
mjeriti na pravi izraz. 

— Mamice? — — promucao sam i opet zanijemio. 

— Što ćemo sada, sinko?! — prošapće ona, pokrije oči 
i zajeca. 

— Mamice, mamice slatka! — vrisnuo sam ja kao 
gromom ošinut, priskočio k njoj i uhvatio joj se oko vrata. 
— Mi nijesmo smjeli drukčije raditi. Mi, mi, mi smo radili 
kao pošteni ljudi. 

Ona je počela još jače jecati, a u meni se je savio ne- 
izrecivi bol kao gnijezdo stršena, te mi se je činilo, da će mi 
raznijeti grudi. Nijesam više ništa govorio, a u glavi mi je 
zvonilo, ječalo, urlalo njezino pitanje: »Što ćemo sada, 
sinko?!« Do toga časa nijesam od sreće i herojske slave 
uopće ni dospio, da na to pomišljam. Što ćemo sada?! Kako 
bih ja znao, što ćemo sada?! Kako bih bio i pomišljao na 
tako malenu stvar, na takovu tricu u velikome času borbe 
za čast svoga imena i ponosa?! 

Sada mi je to pitanje neprestano lebdjelo pred očima i 
ja sam se snuždio i rastužio. Nijesam žalio, što sam učinio, 

ali sam se bojao, strepio sam pred onim nepoznatim, što će 
doći. 

i Mamica me nije ukorila niti jednom riječi. Samo je 
šutjela, tugovala i nekuda odlazila. Ja nijesam nikuda 
izlazio iz kuće. Nije me srce vuklo, a i odijelo mi je bilo 
i loše i kratko kao da mi je bilo od mlađega brata, pa sam 
u njemu bio tako jadan, kukavan i neugledan, da je bila 
velika žalost i pogledati me. To mi je bilo i najbolje i naj- 
lošije građansko odijelo, u kome sam otišao u kadetsku 
školu, .i u kome su me iza deset mjeseci protjerali iz nje. 

Desetak dana iza mojega povratka donese mamica no- 
vine, koje su javljale, kako su hrvatski delegati na peštan- 
skom saboru interpelirali vladu zbog događaja u mojoj 
školi. Pročitao sam na dušak i opet se — osovio, podigao i 
uspravio. 

— Jesi li vidjela, mamice, kako ti učeni ljudi ocje- 
njuju naš postupak i držanje, i ako su oni samo madža- 
roni! — uskliknuo sam sretan i ponosan. 

Ona nije ništa odgovorila, već je nešto pažljivo radila. 
Ponovio sam svoje usklike i udivljenje. 

— Traže, da nas moraju primiti natrag u školu! 

— Samo lijepe riječi. Samo riječi. 

— Ne mogu se potući zbog nas, mamice. Mi Hrvati 
imamo svoja prava! 

— A što ćemo, sinko, ako vas ne prime?! — odgovori 
ona. 

Opet ono strašno pitanje! Nijesam znao, što bih odgo- 
vorio, pa sam u neprilici počeo glasno čitati. Moram pri- 
znati, da su ta majčina pitanja zapravo moja prva gorčina 
života. Nikada prije nijesam osjetio, da ipak često nije 
lako živjeti. Više puta sam zapadao u bolno, nejasno, ma- 
glovito i nesuvislo snatrenje, iz kojega sam se vazda trgnuo 
poništen i ponižen. Nijesam žalio za vojničkom čašću i sla- 


vom, i ako sam se ranije njome mnogo i oduševljeno opijao, | 


nego mi je bilo neopisivo žao mamice i ubijalo me je pita- 
nje — što ćemo sada?! Nije mi se dalo ni pomisliti, da bih 
nastavio gimnaziju, za zanat sam se držao prepametnim i 
preučenim, a u kadetsku me školu više ne će primiti, pa 
ostaje neriješeno i nerješivo to novo, neviđeno i prije ne- 
poznato strašilo — što ćemo sada?! 

Taj je sukob radi državne himne u meni stvorio nove 
osjećaje ili bar — produbao osjećaje mržnje, ljubavi, po- 
nosa i poniženja. Čini mi se, da je najstrašniji osjećaj bio 
onaj, koji me je obuzimao, kada bi mi sinuo pred očima 
lik moga nesretnoga druga Ivice Dujmovića. Onako mlad, 
lijep, veoma talentiran, a puzavac bez kičme, bez srca i 
obraza — to je bilo grozno! 

I Madžare sam zamrzio kao nasilnike i megalomane, 
ali mnogo manje nego Dujmovića. Za svoju sam dragu 
Hrvatsku planuo neslućenim plamom ljubavi i oduševljenja 
baš kao što sam ljubio i svoju majčicu. Samo, samo — 
kada sam je god pogledao onako tužnu, pogruženu i umor- 
nu, srce me je zaboljelo, da odmah zatim klonem od sra- 
ma i poniženja pod čekićanjem onoga strašnoga — što 
ćemo sada?! Eto, ja heroj i mučenik, ponos svojega nara- 
štaja, moram gledati, da li ću postati smetlar ili ostati na 
teretu svojoj starici majci. 

Moja umovanja nijesu dalje dopirala. 

Pravio sam osnove, ali sve bez ikakova temelja, jer 
nijesam znao, zašto bih se prihvatio i česa bih se latio, 
pa tako nijesam niti mogao doći do bilo kakova zaključka. 
U tim mi je teškim danima prvi put u životu naletjelo u 
glavu pitanje: od česa ljudi uopće živu? 

Nijesam našao pravoga odgovora, ali se nijesam mogao 
ni osloboditi toga pitanja. Tako je, eto, do dana današnjega. 

U takim sam brigama i mukama nenadano i nepro- 
mišljeno postavio pitanje svojoj tužnoj i zamišljenoj mamici: 

— Od česa mi, mamice, živimo? 

Ona me je pomilovala po glavi, a ruka joj je mdibiita 
i oči se napunile suzama. Iza oduže šutnje reče tiho: 

— Kakovo je to pitanje?! Živimo od jela. 

To nije bio odgovor na moje pitanje. Bio sam u 
dvoumici, da li da je dalje ispitujem. Smeo sam se. 

. — Ja to znam, mamice — odgovorim u neprilici — ali 
tako. Pitam, otkuda nam jelo? 

— Tebi: ga daje car, a meni dobri ljudi! — odgovori 
mamica mirnije. 

Zašto bi meni car davao i otkuda caru, da on daje meni, 
kojega nije nikada čuo ni vidio? Zašto mi daje? Pa, dobri 

ljudi?! Tko su ti dobri ljudi? Otkuda njima, da daju mojoj 
mamici i zašto oni daju?! 

. "Te su me misli okupile, a kako ih nijesam znao Tas- 
plesti, nijesam mamici ništa više rekao. Šutio sam, a ona 
me je gladila po kosi i po obrazima. Cutio sam tvrdu kožu 
i krupne žuljeve na njezinu dlanu. 

Mamica je svaki dan odlazila na rad po tuđim kućama 
i svaki se dan brinula, da pripremi što bolje jelo i da mi 
priča štogod veselo, što je toga dana čula u gradu. Jednoga 
mi dana sva blažena saopći, da ću sigurno biti opet primljen 
u kadetsku školu. Ja se tome nijesam nadao, pak se nijesam 
ni obradovao, 

— Ne veseli te to? — upita me začuđena. 

— Ne vjerujem, mamice. 

— Premilostivi je car dobar! 

— Ne vjerujem, mamice. 

— On se brine za pravedne i sirotne. 

— Ne dospijeva on na to — odgovorim ja posve ne- 
hajno. Nikako se nijesam mogao zagrijati, jer sam se bio 
već sledio u vjeri, da mi Hrvati ne trebamo tražiti pravde. 
Istina, nijesam znao, ni što bismo onda trebali tražiti. Ni 
mamica nije više o tome govorila. Sigurno se je i sama 
uskolebala u svojoj nadi. 

Međutim, za nekoliko dana stiže službena obavijest, da 
se na početku iduće školske godine imam prijaviti u kadet- 
skoj školi u Nagy Varadu. Ne smijem reći, da nijesam za- 
drhtao od uzbuđenja, no to više nije bilo pravo i nepomu- 
ćeno veselje. Pred očima mi prodefiliraše munjevitom 
brzinom razni Szypnyevsky i Dujmovići. Prođoše me ledeni 
srsi. Na maminom sam licu opazio blaženo smirenje i zado- 
voljstvo. Opet su joj potekle suze iz očiju, a usne su tiho 
i skoro bez pokreta prošaptale: 

— Dobar je Bog, slava Mu i hvala! 

Taj njezin uzdah i ono njezino blaženo smirenje na 
uvelim obrazima začepiše moja usta, koja su već bila spre- 
mila bujicu bojazni i zlokobnih slutnja. 

— Vidjet ćemo! — rekao sam mirno, samo da nešto 
rečem. 

— To je, dušo, gotovo! — usklikne ona. — Rekao mi 
je to i sam velemožni dr. Šumić. 

— Gdje si ti bila s njime? — upitam je, iznenađen 
njezinom tvrdnjom. 

— Sreli smo se, pa sam ga pitala. On mi je to rekao, a 
on zna to sve, što tu piše. 

Tako je i bilo. Svi smo primljeni. 

: U Nagy Varadu nije nitko tražio od nas Hrvata, da 
pjevamo madžarsku himnu, a nije tamo bilo ni Szypnyev- 
skih ni Dujmovića. Živjelo se lijepo, uredno, strogo voj- 

Disciplina, poslušnost, pokornost! 

Jedan, dva; jedan, dva! 

Nitko ne smije misliti svojom glavom. Pa, i kakova bi 
to bila vojska, u kojoj. bi svaki časnik i svaki vojnik mislio 
na svoju ruku?! Vrhovni je naš vojskovođa mislio za nas 
sve, koji smo toliko sretni, da možemo živjeti samo da slu- 
šamo. 

Ja sam bio upravo rođen za vojnika, te sam s izvrsnim 
uspjehom svršio kadetsku školu i dana osamnaestoga kolo- 
voza devetsto i osme položio zakletvu! 


Nas Hrvate nijesu puštali da odmah s početka služimo 
kod hrvatskoga domobranstva, a ja sam na svaki način že- 
lio, da budem kod bilo koje pukovnije u Zagrebu, da mogu 
biti s mamicom. Da to postignem, tražio sam se k zajednič 
koj vojsci. Bilo mi je udovoljeno. Dodijeljen sam jednoj za- 
grebačkoj pješačkoj pukovniji, koja je petnaest dana iza 
mojega imenovanja premještena u Bjelovar. To je bio za 
mene velik udarac, ali — nije se dalo pomoći. 

I mamica je bila tužna, no na toj se divnoj, mučeničkoj 
duši nije nikada vidjelo, da mnogo pati. Nekoliko suza, 
nijemo stezanje suhih usana i — gotovo. Neobična žena. 

— Glavno je, da si mi ti sretan i zadovoljan — govorila 
je ona, spremajući moje rublje. 

— Ti bi mogla, mamice, preseliti u Bjelovar — re- 
kao sam ja. 

— Ne, ne. Tamo ja ne bih našla zarade, a ne bi ni 
mogla — — Malo mjesto, sve se vidi i zna — — 


Zašutjela je ponosna i neumorna — oficirska majka! 

Ne smijem reći, da sam nakon Pečuha i svih doži- 
vljaja s Madžarima bio osobito oduševljen vojničkim zva- 
njem. Umjesto oduševljenja nastupila je nužda. Morao sam 
svršiti kadetsku školu, kada nijesam mogao u drugu tako 
lako i jeftino, a kada sam je već svršio, morao sam se i po- 
svetiti časničkome zvanju. Nije bilo drugoga izlaza. Najzad, 
tu je već bio učinio svoj posao u mojoj duši i vojnički odgoj. 
Otvoren je put do najviših časti, a društveni položaj — 
prvi među najprvima. Udari to pomalo u glavu. 

Samo: disciplina, poslušnost, pokornost, uglačane hlače, 
utegnuta bluza s malim steznikom, pa — ide sve kao po 
loju. 

I Osjećao sam pravo stanje stvari i s tim osjećajima 
osvanuo jednoga jutra u Bjelovaru, da se javim kod svoje 
pukovnije. 

Moram spomenuti, da smo mi tada izlazili iz kadetskih 
škola u činu kadeta časničkoga zamjenika i da smo spadali 
u stališ momčadi. Nijesmo imali pravo na naziv »gospo- 
din«, jer su gospoda počinjala istom s poručnikom. Za- 
pravo, mi nijesmo bili ni časnici ni momčad, a uistinu smo 
bili za momčad strašila, a za časnike šegrti, na kojima su 
oni iskaljivali svoj bijes. Kadet je vazda bio kriv, 

Tako sam se ja, eto, kao to nešto neodređeno prijavio 
gospodinu Njegovanu, svojemu pukovniku. Pristupio sam 
mu s velikim strahom i neopisivom pokornošću, te sam se 
jedva usudio odgovarati na postavljena pitanja. A morao 
sam odgovarati. Ubrzo sam se, međutim, raskravio, jer me 
je stari gospodin primio upravo očinski. Kada me je ispitao 
o mome đakovanju i o obiteljskim prilikama, savjetovao 
me je na dugo i široko, kako moram živjeti, kako se moram 
vladati, upozoravajući me, da se osobito čuvam vina, ka- 
rata i žena. . 

Dodijelio me je k osmoj satniji i otpustio me sa smi- 
ješkom na usnama. Još je za mnom doviknuo: 

— Merke dir, mein Junge: Wein, Karten und Weib! 


Taj: je doček ulio u moju dušu nove snage i poleta. 

Bio sam presretan, što sam došao pod ruku tako ljubezna 
i čestita čovjeka, te sam upravo otrčao da se prijavim kod 
svoje satnije, i ne razmišljajući o tome, kako će me tamo 
primiti. Bio sam zadovoljan i u tome času nijesam ništa 
više želio. U tome oduševljenju naletim pred vrata pisarne 
osme satnije. Bez razmišljanja, bez ikakova ogledavanja 
i oklijevanja, snažno, momački zakucam na vrata i jurnem 
u sobu. Za stolom je sjedio zapovjednik satnije, plavokos 
mršav, visok satnik, koji se je zvao Kudrnka. Kada sam 
upao u sobu, on je skočio sa stolice kao da ga je netko 
bacio prema meni i riknuo: 

— Zar ti ne znaš čitati?! Zar nijesi pročitao na vra- 
tima, da se ne smije kucati, ti ušljivac kadetski?! 

Ja sam se okamenio i jedva promucao svoje ime i po- 
korno javio, da sam dodijeljen k osmoj satniji. Neprekidno 
me je bijesno motrio, lamatao rukama i. psovao rodno i 
krupno kao tuča. 

Nije me ništa pitao, ali nije ni ispustio nijedne psovke 
iz bogatoga vojničkog rječnika, a da je nije na mene sasuo. 
Šutio sam i stajao u krutome pozoru. Kad se je dosta na- 
galamio i napsovao, odmjeri me prezirno od glave do pete 
i reče ljubeznije: 

— Und so einen Dreckfink schicken sie gerade mir! 
Abtreten! 

Bio sam neopisivo sretan, kada sam ispao iz sobe, Sne- 
bivao sam se od pustoga čuda i jednostavno nijesam poji- 
mao, što sam ja to skrivio tome svome zapovjedniku, ali 
sam u svoj toj neprilici opazio činjenicu, da iz svake sobe 
izlazim — sretan. , 

Istom sam poslije i iskusio i razumio postupak g, Ku- 
drnke. On je, naime, bio toliko nervozan od pijančevanja, 
kartanja i dugova, da više nije kraj sebe podnosio ni šuma 
svojih rođenih kretnja. Stoga je i stavio na vrata svoje 
pisarne natpis, kojim je sve više pokorno molio, a svima 
nižima najstrože nalagao, da ne kucaju. 

S njime se nije dalo razumno razgovarati, dok ne bi 
bio prilično pripit i držao karte u rukama. Radi te svoje 
bolesti bio je na vježbalištu ne nipošto strog i neumoljiv 

vojnik, ne nipošto tiranin, nego prava i potpuna zvijer i 
prema vojnicima i prema podčasnicima, i prema kadetu i 
prema časnicima i prema svome konju i prema samome 
sebi. Za nas je bila jedina sreća onda, kada on ne bi izišao 
s nama na vježbalište ili kada bi i pukovnik bio s nama. 
Starac je dobro poznavao svoje ljude, pa je s toga satnika 
Kudrnku vazda uzeo k sebi, a najstarijem časniku kod 
satnije naložio, da preuzme zapovjedništvo. 

Naravno je, da takav postupak nije mogao niti zado- 
voljiti, a kamo li usrećiti moju vojničku ćud. Vidio sam 
samo zlo, samo naopaki postupak i mrcvarenje ljudi, što 
nije mogla izravnati sva dobrota i ujedno strogi vojnički, 
ponosni i samosvijesni, ali pošteni nastupi našega starca 
pukovnika. Propalo je u meni sve, što je bilo i zanosa i 
ideala i ponosa na to drago i veliko zvanje! Od svega je 
ostalo samo blještava uniforma i — Wein, Weib und Kar- 
ten! Posljedice nijesu izostale. 

Mamica mi je često pisala i vazda me savjetovala, da 
se molim Bogu i da se čuvam zla društva. Ta su mi pisma 
bila mila i sveta, ali ih uz najbolju volju nijesam nikako 
uzimao k srcu, i ako su mi bila prirasla za srce. Jedva sam 
ih iščekivao, rado sam ih čitao ne samo jednom, ali — bez 
koristi. Jedno jedino, što su mi ta pisma spasila, jest moja 
vjera u Svemoćno Biće nad svima nama, nad nebom i zem- 
ljom. Ja ne znam, što je, ja nijesam nikada ni ispitivao, 
pa nijesam nikada ni došao u sumnju. To je moje najveće 
bogatstvo, moja snaga, moj život. To mi je dala moja maj- 
čica sa svojim mlijekom, to je uzdržala u meni svojim 
pismima, i u kadetskoj školi i sada. 

Nijesam je poslušao: niti sam se molio Bogu, niti sam 
Se čuvao zla društva. Za pijanca nijesam rođen, ali sam 
zato neumorno premetao i kecove i trefove. Gdje su bili 
kartaši, ja sam bio ili nervozni kibic ili suludi igrač, Na- 
«ravno, da se nijesam mogao upuštati u velike i opasne igre, 
jer je svakome bilo jasno, da nemam zaleđa, ali sam vazda 
morao igrati. Ja sam bio svijestan, da se lavina počela 
valjati, te sam neprekidno gledao preda se, e da bih opazio 
kakovo uporište, na kojemu bi se zadržala. Opažao sam tu 

i tamo neke sjene, no kada sam ih promatrao iz bližega, 
razočaran sam klonuo; ali već sam taj moj osjećaj, samo 
to moje promatranje, stvaralo je u meni zapreke u strmo- 
glavome padanju. 

Moji su dohoci jedva dopuštali, da podmirujem svoje 
najpreče potrebe, a kamo li da hranim, gojim i pitam još 
nezasitne ljudske strasti. Tako se nije moglo dalje, osim 
ako sam spreman, da u odlučnom času zakrpam sljepočice 
olovnom kuglom. A na to nijesam nikada, ni prije ni po- 
slije, pomišljao, i ako je bilo u mome životu mnogo prilika, 
u kojima bi mi kukavički hitac bio prištedio neizrecivo 
mnogo i patnje i poniženja. 

Strast je uzimala maha, a divna joj je hrana bilo moje 
potpuno nezadovoljstvo sa službom. Kudrnka me je na 
svakome koraku, gdje me je god opazio, psovao, gonao i 
ponizivao gore nego najzamazanijeg i najnespretnijeg 
momka, a ja sam i znao i pogotovo užasno osjećao, da je 
on nepravedna i nemilosrdna zvijer. Za njega je, doduše, 
potpuna isprika, da je bio bolestan do neubrojivosti, ali 
nijesu zbog toga na mene manje djelovale njegove psovke 
i progoni. Da se bar malo oporavim iza tih dnevnih, ne- 
prestanih i neumoljivih udaraca, morao sam ići u društvo, 
da se rastresem. Kao časnik — i ako to nijesam bio! — 
morao sam ići u prvom redu u časničko društvo, a za tim 
— nijesam smio ići u društva, koja nijesu bila »Offiziers- 
missig«. Taj je prokleti pojam zakrenuo vratom mnogome 
mladom časniku. Ja naprosto nijesam smio ići u ona dru- 
štva, koja bi mi bila najbolje odgovarala i koja bi me bila 
mne samo uzdržala na visini, nego još i podigla, a to su bila 
pristojna građanska društva. Dobar sam pjevač, bio sam 
izvrstan vježbač, ali — ne! Nijesam smio ni u pjevačko 
društvo ni u »Sokol«. Radi toga sam, posve naravno, mo- 
Tao tamo, gdje se je pilo i kartalo. 

Češće sam, tako utučen dnevnim trkama i suvišnim 
tabananjem po vježbalištu, izmučen nespavanjem, pićem i 
kartaškim živčanim potresima, lunjao gradom bez misli i 
Volje kao pseto bez gospodara. Tako sam jednom, lutajući, 
susreo nekoga poručnika sa dvije djevojke. Pozdravio sam 

dosta nehajno i prošao, no i nehotice sam se obazreo za 
tim malim društvom. Udarila mi je, naime, u oči jedna od 
onih dviju djevojaka. Visoka, punašna i jaka, plavojka, lice 
fino, samo malko dugoljasto, kretnje neobično skladne i 
privlačive. Cijela je pojava odavala nešto aristokratsko, 
plemenito. Ne smijem reći, da sam se na prvi pogled za- 
ljubio, ali je istina, da mi se na prvi pogled veoma svidjela. 

Ja sam već tada opazio, da ljudske fizionomije odgo- 
varaju posve točno pojavama iz životinjskoga carstva. 
Samo dobro motrite, pak ćete posve sigurno opaziti, da se 
susretate na ulici s tigrima, lavovima, hijenama, vuko- 
vima, lisicama, jazavcima, jelenima, orlovima, sokolovima, 
lešinarima — ukratko: s cijelim prirodopisom na nogama 
braće ljudi. Kada pojedince upoznate, vidjet ćete, da vanj- 
sko lice i obličje nepogrješivo odaje srce zvijeri, ili domaće 
životinje, koju pokazuje. a 

U ovoj sam djevojci vidio stasitu, razvijenu rusku 
dogu, odgojenu na svili i kadifi. 

Prva mi je misao bila, da se moram s njom upoznati. 
Čemu će mi to poznanstvo, koja mu je svrha — niti sam 
znao, niti sam se pitao. Glavno je bilo, da se upoznamo. 
Do toga mi nije bilo teško doći, jer sam se poznavao s po- 
ručnikom, koji je bio u njezinom društvu. Okrenuo sam se 
i pošao za njima. Nijesam htio da im se približim, dok ne 
čujem koju o toj lijepoj životinjici. 

Išao sam za njima na kojih trideset koračaja. Na sa- 
mome se trgu oprostiše. Poručnik okrene na jednu, a njih 
dvije na drugu stranu. Požurim za njim i pridružim mu se. 

— Tko je ona plavojka?! — bilo je prvo pitanje. 

— To je jedna ruskinja. Neka aristokratkinja — od- 
govori on. 

Ja sam protrnuo. Ništa mi više nije znao reći, Tako 
se bar držao. Zašutio sam i ja i razmišljao. 

Tu večer prvi put iza duga vremena nijesam ostao u 
društvu, već odmah iza večere otišao kući. Bila je mrtva 
jesen. Soba hladna i neugodna. Uzeo sam neku knjigu i 
počeo čitati. Nijesam ništa razumio. Pred očima mi je ne- 
prestano bila lijepa stasita plavojka. 

Ruskinja! Kako je baš Ruskinja zalutala u naš mali 
Bjelovar?! Da bude stvar ljepša, ona je i aristokratkinja, 
a da bude stvar savršena, ja sam u njoj vidio — vitku, 
visoku i okretnu rusku dogu. 


Zaklopio sam knjigu, svukao se i legao. Bilo mi je 
hladno. Otvorio sam bio prozor, kao i obično, dobro se 
pokrio, na silu stisnuo oči i nastojao, da zaspem. Malko' 
sam se zgrijao i počeo se vrtjeti. Nema sna ni za lijek. Uza- 
lud ja zatvaram oči, kad u mozgu vlada žurba kao da je pi- 
lana, a ne motor za malo i neznatno tijelo najobičnijega 
kadeta. Tome je mome nemiru bio vjerojatno razlog u 
tome, što sam te večeri prvi put legao mnogo, mnogo ra- 
nije, nego li sam to obično činio, a k tome je još došla ta 
lijepa ruska zvjerčica, pa sam ležao kao na mravinjaku. 

Tako sam se vrpoljio pola sata, a možda i više, nena- 
dano skočio s kreveta, obukao se i sunuo u mrak, Nijesam 
imao pred očima nikakova cilja. Išao sam. Išao sam, da 
zahodam svoj nemir i uzbuđenje, te da utažim želju za 
nečim nepoznatim, česa nemam, što tražim, što ne poznam 
i što ne znam nikako opredijeliti ni po vrsti ni po rodu. 
Lutao sam, tražeći samoga sebe s onim nečim nepoznatim, 
o čemu sam slutio samo i jedino, da je veliko, divno i ne- 
dokučivo. Lutao sam za — nedokučivim! Počeo sam žestoko 
mahati rukama oko sebe kao da nešto ili nekoga lovim, 
a zatim sam se uhvatio, kako sam sa sobom poluglasno 
razgovaram. To mi je bilo prvi put u životu, da razgovaram 
sam sa sobom. 

— Kako bi bilo, da sam ja žensko?! — upitam se polu- 
glasno i kod toga se pitanja malko trgoh i otrijeznih. Bilo 
mi je hladno, jer sam već veoma dugo lutao raskopčane 
kabanice. Počeo je padati snijeg. Samo tu i tamo po koja 
bijela svilena latica. Podigao sam glavu i čekao, dok mi 
koja pane na lice. To mi je veoma godilo. Počeo sam brojiti, 
koliko će ih se na meni uhvatiti i rastopiti. I brojio sam 
poluglasno. U mraku sam nabasao na nečije veliko pseto. 
Kako je noć bila tamna, susret je bio nenadan, pa smo se 
obojica malko trgli i uplašili. Neznanac je zarežao i izgubio 
se u mraku, a ja sam se okrenuo na peti i udario protivnim 

pravcem. Išao sam prema središtu grada. Tu je i tamo 
žmirkala po koja svjetiljka, Nikada do tada nijesam opazio, 
kako svako svijetlo krije u sebi neku veliku tajnu svojega 
bića. Svijetli na sve strane i svi ga vide, a ono — samo 
svijetli kao da nitko drugi na svijetu i ne postoji osim 
njega, toga tajnovitoga, čudnoga plamečka. I duše se naših 
pokojnika gdjekada javljaju kao tajnovita, tajanstvena 
svijetla. I Svemogući je samo Svijetlo. 

— Udijelite, gospodine, siromahu  beskućniku Boga 
radi! — grune mi nenadano iz mraka u lice. 

Preplašio sam se i trgnuo natrag, primijetivši pod no- 
som zamazanu ruku, a iza nje zamazana odrapanca. Ja sam 
bar mislio, da ne može biti drugačije nego zamazana i ruka 
i onaj, tko je pruža. 

— Što hoćete od mene? — upitao sam ga oštro i zastab. 

— Udijelite, gospodine, Boga radi. Nijesam već dva 
dana ništa jeo! — ponovi ispucani, nesigurni glas iz mraka. 

Preda mnom je stajao pogružen čovjek, sav obrastao 
sijedom neurednom bradom. Na njemu su bile nekakove 
crne prnje, koje je vjetar u komadima podizao kao zastave. 

— Lažeš! — odgovorim ja zbunjeno i nepromišljeno. 
Osjetio sam, da sam se i pred ovim neznancem malko 
preplašio. 

— Ne lažem, gospodine — odgovori on sigurnije. — 
Ne dao vam Bog, da okusite na sebi. 

— Nemam ni ja ništa. 

— Ti sada lažeš, gospodine! — dobaci onaj sigurnijim 
glasom. U tome je glasu bilo nešto čudno i tajanstveno, što 
je natjeralo trnce kroz moje kosti. 

— Radite, pa ne ćete gladovati — odgovorim mu ja, 
osjetivši, kako je to glupo i blesavo stati u noći, u mraku, 
i raspravljati s nekom vucibatinom, koja nije ni podčasnik 
a kamoli nešto još i više. 

— Nemam gdje raditi, gospodine. 

— Tko treba rada, taj ga i nađe, ako hoće — odgo- 
vorio sam ja mnogo odlučnije, i zakoračio dalje. Ipak nije 
dostojno carskoga kadeta, da se s ovakima upušta u 
razgovore. 

— Hahaha — — nasmije se neznanac demonskim, 
strahovitim smijehom, te i on zakorači, da ide dalje. Opet 
zastane i reče: mirno — Dao ti Bog, gospodine, da me ni- 
kada ne razumjedneš. Vidjeli se, ne sastali se! . : 

Oteturao sam naprijed, a u glavi su mi šumile njegove 
nerazumljive riječi i drski, posprdni smijeh. Što on misli 
o meni?! Što je značio onaj njegov grozni smijeh?! Kaže, 
da je gladan, prosi krajcaru, a smije se kao kakav vlasnik 
tvornica! I ode u mrak, u krpama, sa štapom u ruci — — — 

Potjeran nekom nepojmljivom i nerazumljivom silom, 
nenadano se okrenem i potrčim za odrapancem. Nijesam ni 
mislio, a kamo li znao, što to činim i zašto to činim. 

— Hej, stari! — viknuo sam za njim — Čekaj malo! | 

Brzo sam ga stigao i uhvatio ga rukom za rame. On se 
preplašio i još se više zgurio. Sav je drhtao. Meni sune u 
glavu pitanje, da li on to drhće od straha ili od stuđeni. 

— Ti si mene, stari, uvrijedio! — izbacim ja u nekoj 
groznici, 

— Bog bio s vama, gospodine! — odgovori on meko i 
bojažljivo. — Nijesam ja nikakav ni gazda ni gospodin, 
da koga vrijeđam. Ja sam, gospodine, siromak! 

— Vi ste rekli, da ja lažem, a to je uvreda — rekao 
sam mirnije. 

— Na što vi gospoda gledate! — usklikne on već mnogo 
slobodnije — A da što, gospodine, radiš, nego lažeš, kada 
mi kažeš, da ni ti ništa nemaš?! A da, man lažeš?! 

— Jest! Imam evo još svega jedan groš u džepu. 

— E, moj brate, koliki su to novci?! Ja bih se za groš 
sit najeo — odgovori on i pogladi se po onim prnjama na 
trbuhu. — Ne znaš ti, što je to ljuta glad. Evo već drugi 
dan kao prokleto! Bili su me malko pritvorili, a ne dali 
mi ništa žderati, pa kada me pustiše — opet nema nitko 
ništa, koga sam god sreo. 

— Zašto nijesi išao u koju kuću?! 

— Za to sam i bio u zatvoru — odgovori on i pljune 
— Kada sam tražio posla, nije mi ga nitko dao, a kada sam . 
Bieo stoga prositi, zatvoriše me, što ne radim. Taki su to 
zakoni. 

— Evo ti groš. Bog ti ga blagoslovio, pa se najedi — 
rekao sam i pružio mu posljednje svoje filire. 

— Bog ti platio, gospodine! — odgovori on sav blažen 
— Meni si pomogao, a ti ne ćeš propasti ni bez toga. Još 
si mlad. Bog zna, gdje ćeš ti ovaj groš naći! 

Ovaj me je susret porazio, a njegove su mi se riječi 
usjekle i u mozak i u srce kao iz mramora isklesane. 

— Kako se ti zoveš? — upitao sam ga. 

— A — da ti pravo kažem, više ni sam ne znam, kako 
mi je ime. Svaki put kažem žandarima drugo ime, a s nji- 
ma se često sretam, pa sam već sav izgubljen. Zovu me i 
Petrom Blaževićem, a nijesam blažen, nego jadan i kukavan. 

— Otkuda si rodom? 

— Tamo iz Like. 

— S Bogom, starče! — rekao sam i žurno otišao natrag 
svojim starim putem. 

Što je to bilo, što me je gonilo k njemu, kakove li su 
to riječi, koje je on govorio, ja nijesam razumio ni poji- 
mao. I glas mu je bio neobičan. Nekako čudnovato mutan, 
a ipak je prodirao i kroz kosti. 

Usporio sam korake. Nijesam pazio, kuda idem. Snijeg 
je padao sve gušći, kao zastori od vrpca ili kao rasevala 
trešnja. Došao sam pred časnički dom i po staroj navici 
okrenuo u njega. Neki su kartali, a drugi pili i pripovije- 
dali. Ušao sam ponizno i pokorno, no s osjećajima, kakovi 
su mi do toga dana bili nepoznati. U tome društvu, kod 
mnogo čestitih ljudi, nijesam vidio druga, kojemu bih se 
mogao približiti i raspravljati o onom nepoznatom, što je 
u nama, a što mi ne ćemo ili ne možemo vidjeti. Mi 
oficiri, mi gospoda, mi ulašteni i utegnuti bijednici! Činilo 
mi se je, da bih bio najsretniji, da sam i tu našao odra- 
panca Petra Blaževića. S njime bih se mogao od srca 
napripovijedati. 


Sjeo sam kraj jednoga stola, kod kojega su kartali, | 


kao da kibiciram, ali nijesam pratio igre. Buljio sam u one 
šarene sličice i u dugačke bijele prste, koji su ih premetali. 

Nijesam ništa vidio, nijesam ništa govorio, a nijesam za- 
pravo ni znao ni gdje sam. Bio sam kao biljka. Bez osje- 
ćaja, bez misli, bez volje. 

— Naš se kadet Bojanić ukrutio kao kakav šiljeg! — 
dobaci jedan časnik Graničar. : 

— Šta ti je to šiljeg?! — upita drugi — Vazda donosiš 
nekakove nerazumljive hrvatske riječi. 

— Ovan od dvije godine — odgovori prvi, — Pogledaj 
ga samo u profilu. Prava glava šušata šiljega. 

Neki su i dalje uporno zurili u karte, dok su drugi 
usidrili svoje poglede na mojemu licu, dobacivali primjedbe 
i smijali se. Bio sam u neprilici, no da se to ne opazi, po- 
čeo sam se i ja na silu smiješiti, a po glavi mi je šumjela 
ta primjedba. Već sam dugo razmišljao, čiju ja to glavu 
nosim, no nijesam našao odgovora. Birao sam životinje, 
oprezno i znalački, kao što oprezni račundžije biraju dje- 
vojku. Tražeći što bolji uzor, nijesam nikako mogao izaći 
na čistac, a ovaj prijatelj — udari kao iz puške, Nema 
nikakove sumnje, da ima izvrsno oko samo, sigurno, on i 
ne sluti, što znači ta njegova opaska. Kada su na mene 
zaboravili i opet se zabavili drugim besposlicama i kome- 
dijama, lagano sam i nenapadno ustao i prošao dvoranom, 
žmirkajući u ogledala. Doista: savršena ovnovska glava, 
samo bez rogova. Kako bi se složila ruska doga s običnim, 
dobroćudnim ovnom? Kakvo bi to društvo bilo?! — po- 
mislim i priđem k polici, na kojoj su bile poredane knjige. 
Pade mi oko na Brehmov »Tierleben«. Bez velikoga raz- 
mišljanja uhvatim svezak s natpisom »S&ugetiere«, sjed- 
nem kraj praznog stola i počnem listati. 

Ja sam se prevario. Ona Ruskinja nije slična dogi. Ja 
sam zamijenio. Pojava je to hrta i to ruskoga visokoga, 
divnoga hrta. Držim, da taj naziv odgovara za pojavu, koju 
Brehm nazivlje imenom »Windhund« (Barzoi) i za koju 
kaže, da je u stanovitom pravcu kruna ljudskoga umjet- 
noga odgoja među psima. Ta se osobita odlika sastoji u 
tome, što mu je vid vanredno razvijen na štetu njuha, dok 
je kod ostalih vrsta pasa upravo obratno. 

Na dušak sam pročitao cijeli odlomak o divnoj živo- 
tinji. Ne znam, da li sam bio osobito oduševljen, no nije- 
sam bio nezadovoljan. 


VII. 


Prijatelj je zbijao sa mnom šalu. Ona nije Ruskinja, 
a tako su je samo prozvali. Zvala se Zlata Rujević, 

Bila je zlatna djevojka ta moja Zlata. Na oko je bila 
hladna, dostojanstvena, mirna, a kada se s njome čovjek 
zbliži, kada se ona osjeti na svome i sigurnome zemljištu 
— ne bi je prepoznao. / 

Zavoljeli smo se, i ja sam joj rekao, da ću je uzeti 
* za ženu. 

— Nemam kaucije — odgovorila je ona. 
— Znam. Nemam je ni ja. 


— Što ćemo onda?! — upitala je Zlata mirno, ali 
zabrinuto. , a 

— Ako hoćeš, ja ću napustiti vojsku. 

— A onda? 


— Onda ćemo se vjenčati. 

— "Tata nam ne može ništa pomoći od svoje sudačke 
plaće. Još su dvije sestre iza mene. 

— Ja ću naći građansku službu, pak ćemo živjeti. 

— Govori s tatom. Radit ćemo i živjeti! 

Roditelji su me primili ljubazno, kako je bilo i naravno. 
Majka je već znala Zlatinu i moju tajnu i oduševljeno nam 
već unaprijed podjeljivala svoj blagoslov. Otac nije ništa 
znao, ali je slutio, čim je čuo, da neki mladi kadet želi 
doći u kuću, u kojoj je njegova Zlata. Pretvarao se je, da 
ništa ne sluti. 

Ja sam bio odlučan i otvoren. Slušao je veoma pozorno 
i strogo, kako ja razvijam osnove za budućnost. Posve je 
razumljivo, da sam vidio pred sobom samo ravne: staze 
i ružična polja. Sigurno je on zbog toga, kada sam ja već 
bio iserpio svoju pjesmu budućnosti, stavljao meni razna 
neugodna pitanja, koja sam ja s lakoćom rješavao. Zar je 

mene moglo baciti iz kolotečine pitanje o bolestima, mno- 
gobrojnoj djeci, maloj plaći i drugim sličnim tricama i ku- 
činama, kada sam slijepo vjerovao u sebe, u Zlatu i u 
sve ostale ljude!? Sve je to bilo dobro, pošteno, nasmijano, 
unatoč — iskustva s Kudrnkom. 

— Zar vam ne bi bilo žao napustiti vojničku karijeru? 
— upitao je gospodin sudac. 

— Volim svoje zvanje i ne bih ga napuštao, da se 
nijesam sreo s gospođicom Zlatom, i ako sam u svom 
zvanju ovaj čas ne samo nezadovoljan, nego i nesretan. 

Pričao sam mu potanko o satniku Kudrnki, 

— To vam je dokaz, da nijesu svi ljudi dobri. Kudrnka 
nije posljednji, s kojim ste se sreli. 

— Nije on, poglaviti, niti prvi, ali ja veoma brzo za- 
boravljam i praštam, pa mi zli ljudi nijesu opasni. 

— Bene — reče on ozbiljno i teško. — Što bi moglo biti 
iz toga braka, ako vi nastavite s kartanjem i prijanče- 
vanjem?! 

— Oprostite! To nijesu moje rođene mane. Prilike me 
sile, da češće zabrazdim, no tih prilika nestaje, čim stvorim 
svoj dom, koji će me usrećiti. 

— Što će biti, ako vas ne usreći?! 

— To je isključeno! To je nemoguće. 

— Nažalost, to je sve moguće. 

Ja sam se zamislio. Na to pitanje nijesam ni pomišljao. 
Bio sam veoma zatečen tim pitanjem svojega budućega 
tasta. Najprije mi je poletjelo na jezik pitanje, da li je 
možda i on nesretan, no brzo sam se snašao i dalje šutio. 

— Što će onda biti?! — priupita on, gledajući oštro u 
mene. 

— Tada ćemo oboje biti nesretni! — odrežem ja tako 
naglo, da sam i sam sebe iznenadio tim odgovorom. 

— Nažalost! — potvrdi on tiše i obori glavu na prsa. 

Nijesam se prije toga zanimao za njegove obiteljske 
prilike, te sam istom poslije i vidio i čuo od drugih, da 
je Zlatina majka dama aristokratskih prohtjeva. Djecu nije 
teško naučiti na takav život, a jadni je muž muku mučio 
S vjerovnicima i gostima, Prije posjeta u kuću ja toga nije- 
sam znao, a sve da sam i znao, ja ne bih bio drukčije radio. 
Kada požutjelo lišće na smrt zatreperi i zamru zadnji mi- 

risi pokošene otave, bude se ljubavi bjelorunih stada. I 
tada — čobani uzalud luče ovnove vilaše! Ljubav je jača 
od svih pastira, pa se oni zvali i zdravi razum! 

Ja ne bih bio drukčije radio, pa da sam i znao, da je 
Zlata odgojena za damu, za aristokratkinju u lošem: smislu, 
a ne za ženu. Naknadno mi je sijevnula u glavu misao, da 
su nju sigurno podrugljivo i potajno zvali aristokratki- 
njom iz Rusije zbog takoga odgoja i kućnoga života. Me- 
đutim, sve je to bilo za mene bez ikakove važnosti. Ja 
sam se zaljubio, ja sam zaslijepioi — nijesam ništa više 
niti razmišljao niti koga pitao, 

Bila mi je jedina i glavna misao, kako ću se izvući 
iz vojske. To nije bio lak posao, jer sam bio dužan, da 
državi odradim u nekoliko godina ono, što mi je dala 
školovanjem. Prijavio sam, da sam bolestan, no odmah se 
je znalo, kuda ja pucam. To je doznao i moj pukovnik, te 
me pozvao preda se. O svemu me je ispitivao. Frfljao sam 
mu i motao koješta, a težište je bilo na tome, da sam 
doista bolestan. Osim toga, imam staru majku, koju moram 
uzdržavati, a to kao časnik ne mogu, dok sam neoženjen, 
jer nemam čim, a kada se oženim, ne bih imao s kim. 
Kaucija, dama, bogatstvo, visoko društvo — premalo je tu 
srca za male, neznatne, umorne ženice, koje su rađale 
junake, kopajući njive i perući rublje. Redovita je to po- 
java, pa ja imam veoma malo prava, da se nadam, da će 
baš kod mene biti drukčije stanje. Zašto bi baš moja žena 
bila ta divna iznimka?! 

— Sve je to lijepo, moj mladiću — reče starac pukov- 
nik — ali mi dopusti, da ne vjerujem tvojim razlozima. 
Žena jest, ali ta žena nije tvoja dobra mamica. 

Ta me je primjedba smutila. 

— Ja sve znam. 

— Da, gospodine pukovniče, pokorno molim! Samo ta 
druga žena nije razlog nego tek posljedica moje odluke, 
da dadem ostavku — odgovorim ja dosta čvrsto i uvjerljivo. 

— Sinko — reče starac Njegovan hrvatski — ja ne 
želim stavljati zapreka vašoj sreći i budućnosti, samo pa- 
zite, da se ne prenaglite. Kajanje bi moglo doći prekasno. 

Šutio sam kao zaliven. 

— Kod osme si satnije bio dosta dugo, pa te premje- 
štam k trećoj. Tamo ćeš kod vrijednoga satnika Kresojića 
upočinuti i predomisliti se. Abtreten! 

Bio sam sretan zbog te očinske pažnje, koju mi je 
učinio premještanjem, ali više nijesam imao što predo- 
mišljati. Osnova je bila gotova i ja sam pristupio punom 
parom, da je što prije izvedem. Mamici sam pisao, da 
malko pobolijevam, pa da se sve bojim, da ću biti pro- 
glašen nesposobnim za daljnje službovanje u vojsci. U dru- 
gom sam joj listu javio, da to nije nikakva nesreća. I drugi 
su već mnogi istupili, što silom prilika, što dobre volje, 
pak su svi dobili izvrsne službe u građanskim zvanjima. 
Ne će ni meni biti gore. U trećem sam joj pismu razložio 
cijelu svoju osnovu za budućnost, u kojoj je bila glavna 
točka, da će moja draga mamica biti vazda sa mnom, što 
ne bi bilo moguće, kada bih ostao u vojsci. Tek sam joj 
usput spomenuo, da ću se tada moći i oženiti po svojoj 
volji, iz čiste ljubavi i nagnuća bez obzira na kauciju. Ni- 
jesam joj ni spomenuo, da sam već izabrao djevojku, jer | 
bi onda ona svakako tumačila, da samo zbog toga napu- 
štam svoju lijepu karijeru, a to nijesam želio. 

Odgovarala je kratko, a iz svakoga je slova izbijala 
bojazan i teške brige za moje zdravlje i za moju buduć- 
nost. Nije me odgovarala od mojega nauma, ali je bilo 
jasno, da uza svu brigu za moje zdravlje ne vjeruje, da 
moram zbog bolesti istupiti. 

»Mnogi je mladi čovjek — pisala mi je u jednom pismu 
— napustio vojsku zbog kakove lijepe djevojke, pa kada 
ju je poslije uzeo kao mali činovničić, uvjerio se, da ga 
je ona voljela samo zbog toga, što je bio oficir.« 

Teške su bile te majčine riječi! Usjekle su mi se u 
mozak i ja sam neprekidno htio, da ih u bilo kome obliku 
kažem Zlati, ali nijesam za to imao dosta odlučnosti. Bojao 
sam se, da ću je uvrijediti, a ona je bila već i onda veoma 
ćudljiva. Vidio sam, da me doista voli i da je sretna, što 
sam odlučio, da sa sebe zbacim uniformu, pa mi je već tu 
bilo donekle odgovoreno na majčine bojazni. 

Kada je moj pukovnik uvidio, da ja ostajem kod svoje 
odluke, zvao me je opet preda se. 

— Ja ti ne ću pomagati, jer je dosta, što ti ne ću 
smetati — rekao mi je lagano, odmjereno i teško — Bog 
ti dao, sinko, stotinu sreća. Ova bi djevojka, s kojom ti 
hodaš, bila sigurno izvrsna oficirska dama, a da li će ona 
biti dobra žena i domaćica kakvog sitnog činovničića, to 
ćeš ti vidjeti. Ja sumnjam. Na čistokrvnom se araberu ne 
voze taljige. 

Rekao sam mu, da ne istupam radi ženidbe, no on je 
samo odmahnuo rukom. 

Nije mi smetao. Išao sam na nekoliko pregledba i naj- 
zad riješen službe kao potpuno nesposoban za vojništvo. 
Za građansko sam odijelo nekoliko mjeseci skucavao krunu 
do krune. Išlo ja teško, a možda ne bi ni išlo, da nijesam 
morao davati svojoj budućoj punici svaki novčić. Ona je 
za mene štedjela. Kada sam već bio potpuno siguran, da 
će mi uspjeti, da se strmoglavim sa kruha i karijere, po- 
zvala je krojača u kuću, da mi uzme mjeru. O plaćanju 
nije bilo ni govora. Ja bar nijesam ništa čuo. 

Jednoga sam se dana našao na ulici, u građanskom 
odijelu, bez filira u džepu. Stao sam i ogledavao se oko 
sebe. Zlata je plakala od veselja, a njezine su se mlađe 
sestre, Jelka i Mara, smijale, vukle me za skutove i ska- 
kale oko mene. 

— A što sada? — upitao je budući tast. 

— Idem u Zagreb tražiti službu. 

— Lijepo zanimanje — rekao je on i udaljio se. 

Zlata je plakala, a ja sam se ukočio u svome novome 
odijelu i nijesam mogao ni progovoriti. Čini mi se, da sam 
s nekom tugom pomislio, kako sutra ne ću ići na vježba- 
lište. Nijesam ja ni sam sebi priznavao, ali je tu doista bilo 
tuge i žaljenja, te da mi je bilo moguće vratiti sve doga- 
đaje u prijašnje stanje, vjerujem, da me ne bi bilo vidjelo 
povjerenstvo na natpregledbi. : 

Bilo je sve svršeno. Trebalo je početi nanovo. Istu sam 
večer otputovao u Zagreb, a da mamici nijesam ni javio, 
da dolazim i što se je dogodilo. Došao sam po noći i bo- 
jažljivo zakucao na prozor u prizemlju u Radničkome dolu. 
Za čas se je stvorila kraj stakla u dugoj bijeloj košulji, 
bijelih vlasi. Kao duh. Malo je gledala neodlučno i krzma- 
jući, a zatim naglo otvori prozor i šane: 

— Ti, Dragane, u civilu?! 

— Da, mamice. Ja sam. Daj mi ključ. 

Pripremao sam je svojim pismima na to, no ipak — 
ona je plakala tiho, isprekidano, teško i bolno, te mi se 
činilo, gledajući je, da će i meni srce pući. 

— Ovo je, mamice, moralo ovako biti — tješio sam je 
ja. — Da nijesam sada istupio, bio bih najzad za pola go- 
dine pao u neizlječivu sušicu. To su mi rekli svi liječnici. 

— U sušicu?! — trže se ona. 

— Da, mamice. U sušicu. 

Prestala je plakati, ali se nije razveselila. 

— A što ćemo sada? — upitala je. 

— Lako za to, mamice. Brzo ću ja nači službu. 

To sam uskliknuo veselo i odlučno, jer sam doista vje- 
rovao u to. 

Nastali su dani lutanja, kucanja na mnogobrojna vrata, 
beznadnih povraćaja na polaznu točku i opet nanovo. Ni- 
jesam prije ni slutio, da je tako teško naći službicu, pa 
bila i najčednija. Nedavno sam stvar zamišljao — tako 
na laku ruku. Sve mi se je činilo, da bivšega kadeta, apsol- 
venta univerzalne vojničke srednje škole, čekaju na vra- 
tima svih ureda i nude i mole: 

— Ne biste li izvoljeli nas usrećiti svojim znanjem i 
sposobnostima?! 

Našao sam sve obratno i protivno tim očekivanjima. 
Pao sam u duboki jaz, koji je zijevao između vojske i gra- 
đana, te više nijesam bio vojnik, a još nijesam bio postao 
građaninom. Svoju sam vojničku školu, uglađenost i dre- 
suru nezgrapno umotao u građanske haljine i nudio na sva 
četiri vjetra na prodaju, no kupaca nijesam nalazio. Pro- 
tekao je u tim uzaludnim obijanjima tuđih pragova cijeli 
mjesec dana, a svaki idući dan teži i tjeskobniji od pro- 
šloga. Lutao sam zdrav, mlad, jak, bez prebijene pare, ha- 
lapljiva želuca. Umjesto da se negdje upregnem i hranim 
Svojom snagom i sebe i majku, već iznemoglu, iscrpljenu , 
i ostarjelu, ona je prala tuđi smrad, te kukavno prehranji- 
vala i mene i sebe. Obuzimao me sram, podilazila me jeza 
i počeo sam osjećati fizičke bolove u mozgu, kada bi me 
god mamica tužno pogledala i šanula: 

— Još ništa?! 

*— Imam već osigurano, mamice, na nekoliko mjesta 
— odgovarao sam ja vazda, samo da joj ublažim bol i 
tugu. U stvari, nije bilo nikakovo mjesto ni na vidiku, a 
kamo li da bi bilo što osigurano. Nigdje ništa. Ni na pošti, 
ni na željeznici, ni kod vlade. Nigdje ništa osim nekoliko 
riječi žaljenja. 

Tako je prošao i mjesec dana. Zlati sam često pisao 
i pričao joj o svojoj velikoj ljubavi i o sretnoj budućnosti, 
koja nas čeka u zajedničkom životu i na položaju, kojega 
još nemam, ali koji mi je već toliko koliko i osiguran. Ja 
sam vjerovao u ono, što sam joj pisao, pak me nije sme- 
talo malo pretjerivanje, koje bi se moglo nazvati i neisti- 
nom, ali me je boljelo, što je moja mamica morala zaraditi 
i zadnji filir, koji sam davao za marke i listovni papir! 
Tištilo me je sve teže i teže. Odlučio sam se, da se latim, 
što mi najprije naleti bez obzira, da li se traži srednjo- 
školska matura, kojom sam se ja.veoma ponosio, ili naj- 
običnija pismenost s pučkom školom. 


Mamica je samo tužno pitala: »Još ništa?!«, u meni 
već sve vrelo i kipjelo od nestrpljenja, a Zlata mi najzad 
predbacila, da se ja očito ne brinem za mjesto, dok ga 
tako dugo ne dobivam i nabrojila mi mnoge, koji su iz 
vojske ravno, bez ikakova prekida, prešli u građansku 
službu. Bilo mi je već potpuno dosta i odlučim, da ću pre- 
dati molbu financijalnom ravnateljstvu, da me prime za 
običnoga stražara unatoč mojoj — srednjoškolskoj maturi. 
Nijesam ni znao ni pomišljao, da se ni financ ne može 
ženiti, kada mu to pane na um, već kada mu dopuste. Već 
sam bio i molbu sastavio, kada se slučajno sastadoh na 
ulici s jednim svojim bivšim školskim drugom, koji je 
bio činovnik kod policije. 

Na njegove sam mu upite točno ispričao svoje stanje 
i želje. Svjetova mi, da odmah idem policiji i da zatra- 
žim mjesto, jer je baš sada jedno prazno. Kao na krilima 
pohrlim u Petrinjsku ulicu i ravno pred najvišega. Primio 
me ljubazno i milo, ali — mjesto je već popunjeno. Žali 
veoma. 

— Gospodine doktore! Zaklinjem vas, uzmite me za 
podvornika ili običnoga policajca! Više ne mogu ovako — 

zavapio sam ja očajno. Vjerojatno su mi se i oči orosile, 
koliko sam bio utučen njegovim odgovorom, 

— Ako je tako — odgovori on policajskim mirom — 
onda ću vas uzeti za detektiva. Tamo trebamo inteligentnih 
ljudi, a nemamo ih. Jedva su pismeni. 

— Prihvaćam sa zahvalnošću! — upadoh mu ja u riječ, 
i ako sam vidio, da on želi dalje govoriti. 

— Dok se svjetske policije — nastavljao je ravnatelj 
— ponose uspjesima, koji su rezultati velikih študija, mi 
se dičimo samo brzinom i snagom. Ako se svojski prihva- 
tite posla, čeka vas veoma lijepa budućnost. 

— Hoću, gospodine doktore! Sav ću se posvetiti svome 
zvanju. 

Morao sam napraviti molbu, a za dva sam dana već 
bio u službi. 

— Hvala Svemogućem, koji je pogledao na nas! — 
uzdahnula je mamica. 

— Obični detektiv?! — pisala je Zlata. — Zar je to 
namještenje za bivšega oficira?! 

Nijesam se dao smesti. Drugo ništa nijesam mogao 
dobiti, pa sam se punom dušom prihvatio onoga, do česa 
sam mogao. Ako joj je pravo, dobro je, ako li nije — ona 
je još uvijek slobodna, pa se ne mora vezati. Računao 
sam, i tako je bilo ugovoreno, da ćemo se odmah vjenčati, 
čim ja dobijem namještenje, no iza toga njezina pisma ni- 
jesam htio žuriti. Neka se predomisli, neka počeka, da 
vidi, ne će li joj se pružiti bolja zgoda za udaju. To ju je 
pismo uvrijedilo, te sam joj se morao na dugo i široko 
ispričavati, Smirili smo se i odredili vjenčanje na petnajst 
dana iza onoga dana, kada budem imenovan definitivnim 
namještenikom, što bi moglo biti za par mjeseci. Pristala 
je. I njezina je majka bila zadovoljna. Ne sjećam se, što 
je o mojoj novoj karijeri i o udaji svoje kćeri mislio njezin 
otac, a najvjerojatnije je, da mu nijesu ništa ni pripovi- 
jedale. On je uopće bio u kući samo hambar, koji nije 
nikada smio biti prazan. To mu je bila jedina zadaća i 
jedino pravo. Kako je on to siromak vršio, vidjelo se je 
poslije, kada su sve kćeri odrasle. 

Ja sam nagovarao mamicu, da više ne ide na rad po 
tuđim kućama. Imao sam pristojnu plaćicu, zarađivao sam 

.i na dnevnicama i na noćnim službama, jer sam ubrzo 
postao najuvaženijom ličnošću u detektivskom zboru, pa 
sam prema tome dobivao i sve delikatnije zadaće, koje su 
iziskivale mnogo pažnje, ali su pružale i prilično nuzgred- 
ne zaslužbe. Mamica me nije htjela poslušati. 

— Dok mogu, nije mi teško, pa bi bio grijeh ne ra- 
diti — odgovarala je. — Moramo štogod i prištedjeti. Ne 
daj, Bože, bolesti, mora se vazda naći koji krajcar. 

Od zaslužbe sam ostavljao sebi samo nekoliko kruna 
mjesečno, a drugo sam sve davao mamici, Živio sam veo- 
ma solidno. Karata nijesam uzimao u ruke, a pio sam ri- 
jetko, no opijao se nijesam nikada. Svoju sam službu 
smatrao uzvišenim i tajnovitim oružjem državnoga života, 
pa sam je tako i vršio. S oštroumnošću, dosjetljivošću, pri- 
stojnošću i velikom, neumornom okretnošću postizavao sam 
velike uspjehe, koji su mi bili vazda priznati i nagrađeni. 
To me je još više pobuđivalo na revno vršenje službe i na 
solidan život. A čudan je život detektiva u veliku gradu. 
Dužnost ti je, da pod cijenu rođenoga života štitiš imetke 
i živote svojih sugrađana, a oni te za uzdarje — mrze i 
preziru, jer si veoma oštra i slijepa pandža nemilosrdnoga 
državnog stroja! 

Služba je bila teža nego vojnička, napornija od svih 
napora, koji se dadu zamisliti. Državne su vlasti osjetile, 
da hrvatski kotao vrije, pa je na svu silu trebalo staviti 
na njega poklopac. A to je bio težak i mučan posao. 

Uza sve najgrublje nakane, trebalo je vazda i prema 
svakome nastupati u rukavicama. Meni je to uspijevalo, jer 
sam bio dresiran za parket, a mojim drugovima je polazilo 
za rukom, jer su vazda — pisali velike izvještaje o onome, 
što nijesu obavili: Lagali su. 


VIII. 


Vjenčali smo se ravno godinu dana iza mojega istupa 
iz vojske. Uzeli smo stan od dviju soba s nusprostorijama. 
Majka više nije išla na rad po tuđim kućama, već je vodila 
naše malo gospodarstvo. Nijesam opazio, da bi Zlata bila 
nezadovoljna takim kućnim redom. Nije ju vukla želja, 

da bude sama gazdarica. Pomagala je majci i ubrzo iza 
vjenčanja počela vesti za jedan dućan. Radila je marljivo 
i sa mnogo ljubavi, te sam često uzalud, s velikim zadovolj- 
stvom, tražio u njoj loša aristokratska svojstva. Nije ih 
bilo, te sam bio uvjeren, da ih nije bilo ni prije, a koliko 
se je činilo, da je Zlata njima obdarena, bili su to samo 
puki refleksi majčine ličnosti. 

Živjeli smo posve sređenim životom malih građana, 
koji šest dana rade kao robovi, jedu varivo i gdjekada go- 
vedinu, a sedmi dan se omrse pečenkom i kolačima, svečano 
se obuku i šetaju u Tuškanac, u Maksimir ili u koju birtij- 
sku bašću, u kojoj svira glazba. Kada sam ja i nedjeljom 
imao službu, mamica i Zlata nijesu izlazile osim u crkvu. 

Morao bih ovdje odgovoriti na pitanje, da li smo bili 
sretni. Ja sam bio sretan. I Zlata je govorila, da je sretna 
i zadovoljna, a u njezinim dubokim, mirnim očima nijesam 
mogao naći ništa, što bi me mučilo. A te njezine oči — to 
su za mene bile i ostale tajne s devet pečata. Mirne, du- 
boke, kao prevučene nekom tankom, prozirnom i neobič- 
nom koprenicom. Rijetko sam kad vidio, da su te oči sijev- 
nule, a kada su sijevnule — to su bili ponori, strijele, ne- 
odoljive zamke. Pred tom sam vatrom vazda klonuo kao 
najslabija biljčica i tada je Zlata mogla od mene zahtijevati, 
što joj se god svidi. Ne vjerujem, da bih bio mogao odbiti, 
pa da je od mene zahtijevala, da učinim i najgnjusniji 
zločin. Ponavljam: ne vjerujem, da bih bio odolio. 

Ne znam, da li je Zlata bila sretna. Ona je bila samo 
mirna i radina. Preko toga — ne znam ništa više. Ne znam 
niti to, da li je voljela moju mamicu, ali se je vladala 
prema njoj posve korektno i lijepo. Topline nijesam među 
njima dvjema nikada opazio. 

Sigurno je zbog toga moja mamica bila češće tužna. 
Kada bi ona Zlatu pomilovala po kosi, bez ijedne riječi, 
Zlata bi se hladno nasmiješila i odmakla. Mamica je već 
bila stara žena, primicala se djetinjstvu, pa bi joj tetošenje 
bilo godilo. Stoga je ona to izazivala, ali ga nije nalazila. 
Šutjela je i neumorno radila svoj posao. Ni za nju ne smi- 
jem reći, da li je bila sretna ili ne. Nesretna nije bila i nije 
patila, a svakako joj je bilo lakše i udobnije nego li prije 
moje ženidbe. Ja sam se prema njoj vazda vladao najpaž- 

ljivije i najljepše, samo nijesam imao vremena, da joj po- 
svećujem osobitu pažnju, kakva bi nju sigurno bila pot- 
puno usrećila, 

Za to nijesam imao vremena, jer sam bio u službi re- 
dovno najmanje po deset, a često i petnaest i dvadeset sati 
na dan. Nije bio rijedak slučaj, da sam bio neprekidno i 
po nekoliko dana u uredu, odnosno u službi. To je osobito 
onda, kada su učestale đačke demonstracije, pa je trebalo 
budno paziti na svaki pokret i gospode sveučilištaraca i go- 
spode na vladi i još kojekakve druge gospode. Ja sam imao 
sreću, da me dopadne vazda takova služba, koja zahtijeva 
i mnogo pažnje i mnogo vremena. 


— Zanemaruješ me — reče mi jednom Zlata i tuga- 
ljivo ovije ruke oko mojega vrata. 
— Oprosti, nemam vremena — odgovorim joj ja — 


Sama znaš, kakva je moja služba, a zanemarim li je, ne ću 
nikada naprijed. 

— Razumijem i znam, ali — to mi je teško. 

Nijesam razumio te njezine opaske, a nijesam imao ni 
vremena, da o tome razmišljam. Trebalo je letjeti, valjalo 
je njuškati, morao sam napraviti karijeru. 

Ona je i dalje vezla, postajala je sve tišom i tužnijom 
i šutjela. 

Kada je Luka Jukić, jurist iz Bosne, pokušao ubiti ko- 
mesara na stolici hrvatskih banova, nastalo je na redar- 
stvenom ravnateljstvu pravo ludovanje od posla. Pero- 
vodni su činovnici dan i noć preslušavali uhapšenike, a mi 
smo detektivi ili lovili i predvodili ili pazili po ulicama. 
To je bio paklenski tempo, kojim se je radilo! Istina, niti 
uspjeh nije izostao, te su i krivci i velik broj osumnjičenih 
bili već za dvadeset i četiri sata predani sudbenome stolu. 
Tada smo malko odahnuli, no s time još nije bio posao 
dovršen. Trebalo je ići kojekakvim tragovima, koji su na 
prvi mah samo bljesnuli u tami. Valjalo je vidjeti, kuda 
oni vode, što znače i dokle su došli. Među ostalim smo u 
toj jurnjavi bili nabasali i na neki otmjeni salon, u kome 
su se sastajale ugledne dame s odličnom gospodom. Meni 
je bilo povjereno, da pohvatam sve konce i da ustanovim, 


ne drže li se tamo tajnovita predavanja o tome, kako će te. 


dame odgojiti svoje kćeri; ili se možda radi o kakvoj ta- 

janstvenoj vjerskoj sekti ili, najzad — možda još i o čemu 
delikatnijemu. Preko jedne sam ljepušne i naivne djevojke, 
kojoj sam kroz tjedan dana udvarao i obećao joj ženidbu, 
došao do dragocjenog materijala. Ukrala je, naime, svojoj 
milostivoj, dražesnoj i uglednoj udovici, predsjednici druš- 
tva za zaštitu mladih djevojaka, cijeli snop fotografija. 
Očekivanje me nije prevarilo. Slike su bile očito iz raznoga 
vremena, raznih društava, no vazda u istim prostorijama 
i vazda u velikim grupama. Još je nešto bilo na svima 


«jednako: i gospoda i dame su bile obučene na svim slika- 


ma samo uskom crnom krinkom preko očiju. Razne su poze 
prikazivale obrede te ugledne, odlične sekte. 

Time je bilo riješeno pitanje same naravi »Mesničke 
ulice«. Tako se je, naime, među nama na policiji nazivalo 
to tajanstveno pitanje, o kojemu je znao samo ravnatelj, 
jedan perovodni činovnik, nadzornik i ja, a i meni je bilo 
najsvečanije obećano, da ću naglavce letjeti iz službe, ako 
ikome pisnem samo i jednu ciglu riječ o tome otkriću. 

Po fotografijama sam pošao tražiti sobu. Ušao sam 
samo u jednu kuću, no tada sam se brzo predomislio i 
izišao. Ustanovio sam, kojim danima milostiva predsjed- 
nica društva za zaštitu mladih djevojaka uveče redovno 
izostaje, prvu je iduću večer slijedio i — oko deset sati 
stigao iza nje pred kuću, u kojoj su se nalazile prostorije 
tajanstvenoga kluba. Sklonio sam se u mrak i promatrao 
sve one, koji su poslije stizavali. Znak je bio trokratno 
lagano kucanje u najgornji rub vrata. Mnogu sam ugled- 
nu, veoma uglednu gospodu prepoznao i zabilježio, a od 
dama sam prepoznao samo dvije, koje su sigurno u žurbi 
zaboravile da metnu koprenu na lice. 

Sve sam još istu noć izvijestio, ne ispustivši ni to, da 
se je društvo razišlo istom iza pola noći, sve jedno po 
jedno, sve tiho i tajanstveno. Uživao sam, kako ćemo ih 
jedne noći opkoliti i sve tajno i polako odvesti na redar- 
stvo, a onda s tom bombom prasnuti u javnost. Nijesam 
se veselio ničemu drugome tako kao trganju svetačkih 
krinka. To me je napunjalo tolikim veseljem, da sam jedva 
izdržao, da ne izbrbljam Zlati sve, što sam otkrio. 

Policajac je u meni ipak pobijedio i ja sam održao 
Tiječ i šutio. 

Kada sam bio u najvećem zamahu posla, dobih zapo- 
vijed, da predam sve bilješke i da se prijavim kod tajnika 
“Njegove Preuzvišenosti gospodina komesara. 

Bilo mi je žao, što će sada drugi sjesti na moj gotov 
uspjeh, ali — zapovijed je zapovijed. 

Smjesta sam otišao u banske dvore i prijavio se. 

— Imate li vi odijela, gospodine Bojaniću? — upitao 
me je tajnik. 

— Ovo na sebi i još jedno svečano — odgovorim ja, 
sluteći o čemu se radi. — Razumije se samo sobom, da 
nemam odijela za bolje društvo. 

— Idite odmah krojaču Njegove Preuzvišenosti, da 
vam uzme mjeru. 

Malko sam se iznenadio ovom odredbom i već htio, da 
ga upitam, čemu to, no u zadnji se čas svladam. Pravi 
policajac ne pita više, nego li mu stariji kaže. 

. — Što ću učiniti iza toga? — upitao sam, da znam, 
kuda ću i što ću dalje. 

— Idite u svoju službu. 

Kada sam došao krojaču, on se je značajno smiješio i 
veoma užurbano počeo da me okreće i mjeri. 

— Što se tako čudno smiješite? — upitao sam ga. 

— Ništa, ništa — odgovori on malko smeteno. — Drago 
mi je, kada imam posla. Da nije velike gospode, mi bi si- 
romaci pocrkali. Radiš i dan i noć, pa se ne možeš pravo 
ni najesti, a velika gospoda eto — — — — — 

— Vi se bar ne možete tužiti! —upanem mu ja u riječ. 

— Da, da. Nije loše meštrima, ali gdje smo mi od go- 
spode?! Eto, najednom tri skupocjena odijela, a ja u tri 
godine jedva jedno nešto bolje. 

— Kako to mislite: najednom tri?! 

— Lijepo. Evo za vas tri odijela najednom, a ja sam 
meštar za odijela, pak si to ipak ne mogu priuštiti. 

Nijesam htio više pitati, jer bi taj pošteni građanin 
bio još ogorčeniji, kada bi doznao, da ja nemam ni pojma 
o tome, da će mi šivati tri skupocjena odijela, a on će mi 
ih ipak šivati. 

Javio sam se opet kod nadzornika. 

— Predvesti ćete Marka Zajca — reče mi nadzornik 
— To znači: pronaći ga i uhititi. 

— Što je načinio? 

— Tu vam je prijava. Iz vagona je uzeo veću količinu 
drva i sakrio. 

— Ja imam posla s »Mesničkom ulicom« — pri- 
mjetim ja. 

— Nemate. To je završeno i obustavljeno. 

— Ne, ne — usprotivim se ja — Vi se varate. 

— Ne varam se. Ovaj čas sam bio kod gospodina 
tajnika. 

— Obustavljeno?! 

— Nema ništa. Nije ništa ustanovljeno, pa se nema 
što ni voditi. 

Problijedio sam, okrenuo se i otišao na Lašćinsku cestu, 
da pronađem i uhapsim Marka Zajca. Došao sam u bijednu, 
zamazanu i zagušljivu sobicu. Našao sam još mladu ženu 
i troje sitne djece. Oca još nije bilo iz službe. Nijesam ra- 
zumio, zašto su bijedni, siromašni ljudi vazda i zamazani. 
Upitao sam ženu, zašto kuću ne uredi, 

— U nedjelju, gospodine! — odgovori ona. — Radnim 
danom ne mogu, kada sam cijeli dan u poslu. 

— A tko vam djecu čuva? 

— Dragi Bog i dobre susjede gdjekada prigledaju, da 
ne izgore. 

— Što je vaš muž po zanimanju? 

— Zavirač na željeznici — odgovori ž ženica — Poznate 
li vi moga Marka? 

— Ne. 

— A što ga onda trebate? 

— Tako. Da ga nešto pitam. 

Nepovjerljivo me je gledala. Očito je slutila, da ne do- 
lazim s dobre strane. Da joj ne pustim mnogo vremena za 
razmišljanje, odlučim, da odmah navalim. 

— Gospodin Zaje ima dobru plaću?! 


— Hvala Bogu! Zato radi. Radimo oboje i štedimo, pa 
živimo lijepo, ali novaca je malo. 

— No da, da. U novcu niti ne dobiva mnogo, ali zato 
imate svoj konzum, pa drva i još koješta. I neki dan ste 
dobili voz drva. 

— To nije istina. To je laž! To je prijavila ova copr- 
njica! — poče se mala gospa žestiti. — Moj je dobio deset 
cjepanica, pa sada odmah digoše to na čitav voz. 

— Nemojte se, gospođo, žestiti. Ja o tome ništa ne 
znam. Samo tako govorimo. 


— Da, samo tako govorimo, kada se radi o deset cje- 
panica, a da se radi o deset vagona, onda ne biste o tome 
ni govorili. Jeste li vi od policije?! Sigurno ste vi od 
policije! ' 

— Jesam, gospođo. Imate pravo. Samo se nemojte 
uzrujavati. Prijava je tu, pak moram stvar izvidjeti. 

— Možda moj muž niti ne dođe kući — reče ona ne- 
nadano. — Bilo bi najbolje, da idete k njemu na kolodvor. 

— Maloprvo ste rekli, da će doći, a ja imam vremena, 
pak. ću čekati. x 

Postajala je sve nemirnija i na svaki način, sve izda- 
leka, nastojala, da me otpremi na kolodvor, a ja se nijesam 
dao. Najzad pođe ona van, govoreći, da ide po muža. 

— Nemojte, gospođo — usprotivim se ja — Ne mogu 
vas sada pustiti van, dok ne dođe gospodin Zajc. Nemojte 
se uzrujavati. Ne ću mu ja učiniti ništa zla. Najzad — sve 
to skupa nije ništa. 

Brekćala je od ljutine, no nije niti progovorila, a skoro 
u istome času otvori vrata visok, krupan i lijep muškarac 
u željezničarskom odijelu. Kada opazi mene, malko ustukne. 
Ja ga ljubezno pozdravim, pođem k njemu i pružim mu 
ruku. On je primi. 

— Nemojte se ni uzrujavati ni srditi — rekoh ja, ne 
puštajući ruke — Ja sam od redarstva. 

— Pokrao si drva! — prsne žena kao granata. 

— Ja nešto pokrao?! — vikne on i trgne ruku, 

— Ne uzrujavajte se. Nije sigurno ništa, ali je prijava 
tu, pak vas moram predvesti. 

— Ne, gospodine! — odreže on i ustukne. — Mene 
nitko ne će predvoditi. Ja nijesam ni tat ni razbojnik. 

— Vjerujem, ali ipak morate sa mnom na redarstvo. 

— Nijesmo mi tatovi! — vikne žena — Ne daj se, 
Marko, sramotiti! 

— Ne uzrujavajte se — mirio sam ih ja — Imam na- 
log, da vas predvedem, pa morate ići. Imam takav nalog. 
Budite pametni. 

— Gospodine, razumite me: — vikne Zaje — ja s vama 
ne idem, pa gotovo. Ja sam pošten čovjek i ne spadam na 
redarstvo. Čast vama, ali ja s detektivom ne idem! 

Djeca su počela plakati, žena se uzvikala i susjede 
strčale. Bio sam u strašnoj neprilici, a uredovati sam morao. 

— Što se kupite tu?! — izderem se ja na pridošlice i 
dadem Zajcu rukom znak, da uđe u sobu. On se ukočio, 
pa ni smjesta. 

— Ja idem bez vas na redarstvo! — reče on i krene, 
a ja bez ijedne riječi za njim. Nijesam htio, da izazivljem 
veću strku i sukob. Kada smo bili u Petrovoj ulici, ja mu 
se približim, da ću s njime. 

— Odmaknite se, gospodine — škrine on zubima i lju- 
tito procijedi. — Ja imam ono službice i gladnu djecu. 

Šutio sam i zaostao, a on je išao kao vjetar ravno u 
Petrinjsku ulicu na redarstvo. U samoj zgradi priskočim 
k njemu i rečem mu: 

— Sada stanite. Morate znati, da sam vas već u vašem 
stanu proglasio uhapšenim. 

— Mene?! — zabezekne se on. 

— Da. Takav sam nalog imao i ja sam ga izvršio. Je 
li me razumijete? 

Nije me razumio, ali nije ništa ni rekao. Išli smo u 
drugi kat. Preslušao sam ga. Čin poriče. Nije ukrao niti 
jedne cjepanice, a kamo li voz drva. Pozivlje se na vlas- 
nika trgovine drvima Ignjata Bčhma. Od njega je dobio 
deset cjepanica. Izvijestim nadzornika i predlažem, da si- 
romašnoga čovjeka pustimo. 

— A prijava?! — upita me nadzornik. 

— Što prijava?! Prijava je lažna. 

— Ne će sigurno žena jednoga nadoficijala podnositi 
lažne prijave. 

— Sporedno je, od koga je prijava. Lažna je. Samo je 
to važno. Pa da i nije lažna! 

— Kako vi to govorite? — okosi se on na mene. — 
Referirajte gospodinu tajniku, pa kako on odredi. 

Poslušao sam. Tajnik je pažljivo slušao. 

1 
. — U redu — reče. — Dok preslušate Bčhma, Zajca 
zatvorite. 

— Ne će čovjek uteći, gospodine tajniče. 

— Ne filozofirajte. Napravite uhapšenicu i donesite na 
potpis. 

Poslušao sam. Kada je potpisao, upitao sam ga, svla- 
davajući bijes: 

— Mogu li sada nastaviti, gospodine tajniče, s »Mes- 
ničkom ulicom«, 

— Ne! — odgovori on preko volje. Ne zapinjite za 
stvari, koje vas se ne tiču. 

Oteturao sam iz njegove sobe i strpao Marka Zajca 
u samicu. Čovjek je molio, zaklinjao i najzad proplakao 
kao malo dijete. Nijesam ga mogao slušati od bijesa, srdžbe 
i srama. Upravo sam trčao, bez ičije i zapovijedi i dopu- 
štenja, da nađem i preslušam Bčhma. Imao sam sreću. Bio 
je u poslovnici i u cijelosti potvrdio Zajčeve navode. Opet 
sam išao tajniku i podnio mu zapisnik. 

— Vi se za toga Zajca veoma zauzimljete — reče 
tajnik. 

— Siromak je, gospodine tajniče, a nevin, pa bi bio 
grijeh, da ga zadržavamo preko najveće potrebe. 

— A nije grijeh, kada mi zbog kojekakvih palavorda 
i tatova radimo trijest sati na dan? To nije grijeh?! 

— Mi to radimo, da ne izgubimo službe, pa moramo 
paziti i na tuđu i službu i obraz, gospodine tajniče — od- 
govorim ja. 

— Vi ste zreli za opaticu! 

— Iza još koješta! — odgovorim ja i odmah nastavim. 
— dakle, kažete, s Mesničkom ništa?! 

— Vi ste lud čovjek! — reče tajnik i počne se smijati. 
— Zar vi želite škandal u najvišem društvu?! Hoćete li vi 
za to odgovarati?! 

Odgovor me nije iznenadio. Očekivao sam ga, samo 
sam htio, da ga jasno čujem. 

— Da, da — odgovorim ja. — Mi možemo odgovarati 
samo za Zajca i njemu slične. Samo me je zanimalo da 
znam, da li će se stvar dalje istraživati ili ne . 


S tim je razgovorom za mene bilo to pitanje riješeno. - 


Više nikada nijesam ništa sa službene strane o tome čuo. 

Siromašni je Zaje zahvaljivao, kada sam ga pustio na 
slobodu. 

— Zašto zahvaljujete?! — upitam ga ja. 

— Kada ne smijem psovati, moram  zahvaljivati — 
odgovori on mrko i ode. 

Za nekoliko su dana moja odijela bila gotova. Nagađao 
sam, da ću nekuda na put s gospodinom komesarom, no 
sigurno nijesam znao ništa. Zlati nije bilo milo, što ću otići. 
Bila je šutljiva i zamišljena. 

Za osam dana sam opet pozvan u banske dvore k taj- 
niku. 

— Spremite se — reče mi on. — Sutra putujete s Nje- 
govom Preuzvišenošću. 

— Na koje vrijeme?! — bila mi je prva i pomisao i 
pitanje. 

— No, to mi je pitanje pravoga policajca! — usklikne 
on ironično i nasmiješi se. — Vidjet ćete, ma koje vrijeme. 
Budite spremni za put, a sve ćete drugo na vrijeme doznati. 

Otputovao sam kao lični tajnik Njegove Preuzvišenosti 
i gospođe. Zadržali smo se četrnaest dana u Budimpešti, 
četrnaest dana u Beču i R&merbadu, a skoro pun mjesec 
dana u Tirolu i Voralbergu. Za svega toga sam zajednič- 
koga živovanja spoznao, da je taj Madžaron veoma ljubio 
svoju Croatiu, a oboje su bili vrlo fini i dobri ljudi, pak je 
i meni bilo veoma ugodno. Držali su me i pazili ne kao 
detektiva i stražara, nego kao pravoga tajnika, a gospođi se 
osobito sviđalo, što sam kao bivši oficir bio uglađen, pažljiv 
i pun takta u svakome pogledu. 

Zlati sam pisao veoma često, no nije mi odgovarala, i 
ako je mogla. Sva je, naime, pošta za nas išla u Peštu, a 
otuda su nam je slali, gdje smo se nalazili. Nijesam pri- 
Pisivao nikakove važnosti toj njezinoj šutljivosti, jer jedno- 
stavno nijesam dospijevao da i na to mislim kraj velikoga 
napora i umora, kojem sam bio izložen. 

Ponavljam, da su moji gospodari bili fini, čestiti i 
obzirni ljudi, ali u strahu, u strahu, Gospode Veliki, da se 
to ne da opisati. Mene kao policajca nije mnogo zanimalo 


" Pitanje, da li je politika Njegove Preuzvišenosti dobra ili 


loša, no bez obzira na objektivnu ocjenu toga pitanja, ja 

ne razumijem, kako.može netko onoliko drhtati nad svojim 
jadnim, bijednim životom, kao da je u tome i svrha i vječna 
zadaća čovjekova?! Zbog toga paničnoga straha morao sam 
biti vječno na nogama, vazda trčati i pregledati svaki 
grm, svaki džbun, svaki zavoj i dolinicu. Svagdje su očeki- 
vali zasjedu, naperen samokres, otrovan bodež, koji ne radi 
ništa drugo, nego samo vreba na njih. Neprestano im je bio 
pred očima Luka Jukić, s naperenim samokresom kao 
krvolok, hajduk, sotona. Siromašni, dobri mladić, nepro- 
mišljeni pjesnik! Ja sam ga osuđivao, jer nitko na svijetu 
nema prava, da ubije svojega bližnjega; daleko sam bio 
od toga, da gojim njegov kult, bez ikakova obzira na to, 
da li je on sa svojega nacionalnoga stanovišta imao subjek- 
tivno pravo, da trgne revolver ili ne. Uza sve to, ja nijesam 
zaboravljao, da su ti atentatori samo pjesnici, koji su jedva 
izveli svoje nakane i u samome Zagrebu, a kamo li, da bi 
nas gonili na sve četiri strane bijeloga svijeta. Pa, ako nas 
i gone?! Možda nas ne nađu. Ako nas i nađu, možda ne po- 
gode. Ako i pogode, možda ne će smrtno. Ako bude i smrtni 
udarac — pa hvala Bogu! Nije zgodno, nije zamamljivo, ali 
nije ni propast! Idemo na drugi, bolji svijet. Tko je po- 
šteno živio, ne treba se plašiti prijelaza iz privremenosti u 
vječnost, i ako mi zbog svojega neznanja želimo, da ova 
privremenost potraje što dulje. 

Neprekidno sam morao biti na oprezu kao ovčarski pas 
i na skoku kao divlja zvijer. Ni po noći nijesam imao 
pravoga mira. Zaboravio sam spomenuti, da smo sve troje 
imali putnice na tuđa imena. Kada smo na jednom izletu 
prelazili u Italiju, skoro sam napravio cijelu zbrku, jer sam 
bio časovito zaboravio, da putujemo incognito. Gospodin 
se komesar samo nasmiješio, no Njezina Preuzvišenost je 
bila veoma razdražena i nezadovoljna. Nije mogla razu- 
mjeti, da je i policajac samo čovjek, pa da se i on zna za- 
boraviti i to baš onda, kada je to najopasnije. Koliko i 
koliko je policajskih uspjeha propalo baš zbog take male 
pogrješke, zbog neznatne zaboravljivosti! 

Bili smo u Insbrucku, kada je došao dr. Jakopčević iz 
Zagreba sa svim istražnim spisima protiv atentatora, da 

referira gospodinu komesaru. Dr. Jakopčević je bio hladan, 
miran gospodin, ali loš policajac. Bio je premalo nepovjer- 
ljiv i premalo zagrižljiv. Referirao je samome gospodinu 
komesaru u salonu, a ja sam za to vrijeme bio u vrtu s 
gospođom. 


Stara dama je bila veoma duhovita i razgovorljiva. 
Rado je pripovijedala, a slušati je znala veoma pažljivo: 
Najradije je govorila njemački. U razgovoru posve sam 
slučajno nabacio, kako sam zabrinut, što mi se žena ni- 
kako ne javlja, i ako uistinu nijesam bio zabrinut. 


— Budite pravedni, gospodine H&rmann! — reče go- 
spođa. — Kada ste vi ovdje posve slobodni i nesmetani, 
neka i ona bude tamo kod kuće. 


I ona je to očito rekla tek tako, da mi nešto odgovori, 
no na mene je to djelovalo posve drukčije. Po mozgu me je 
udarilo pitanje: »U čemu bi to trebala moja žena biti slo- 
bodna i nesmetana?!« Dotada nijesam na to ni pomišljao i 
bio sam posve zaokupljen svojom teškom dužnošću, no od 
toga je časa počelo kopkati. Otimao sam se, borio sam se 
sam sa svojim mislima, no sve uzalud, Bez ikakove je 
sumnje veoma zanimljivo, da mi se je u tim prvim časo- | 
vima ljubomornosti javio pred očima lik časnika i to ne- 
jasan, neodređen, u magli. Što sam ga više promatrao u 
razjarenoj mašti, sve se je više kristalizirao, magla bivala 
rjeđa, lik jasniji, te sam ubrzo vidio ukusnu domobransku 
dolamu. Za kratko je vrijeme stajao u punoj slici — po- 
ručnik Ivica Dujmović. Otkuda, k bijesu, baš on?! Kako 
sam došao baš na njega?! Sigurno je to bilo zbog toga, što 
mi je ostao u lošoj uspomeni još iz đačkih dana, pa kada me 
je sada pritisla tjeskoba i neka podmukla, umišljena bol, 
eto ga opet preda mnom, da mi jad bude još jadniji, bol 
još bolnija. Znao sam, da je on služio. Znao sam, da je 
služio kod 26. domobranske pukovnije u Karlovcu, pak 
već i po tome nije bilo vjerojatno, da bi se moja Zlata 
mogla s njim sastati. U ostalome, sve je to ludovanje, sve 
je to buncanje bolesne, uznemirene mašte i PORojek, 
Premorenih živaca! 


101 


Nastojao sam, da se otresem tih neosnovanih misli, no 
nije mi pošlo zarukom sve dok nije došao k nama gospodin 
komesar s drom Jakopčevićem, 

— Dakle tako, moj gospodine H&rmanne! — reče Nje- 
gova Preuzvišenost, smiješeći se. 

Nijesam ga razumio, pa stanem u krutome pozoru i 
upitno ga pogledam. 

— Ivi ste znali, da se sprema udar na mene?! — reče 
on mirno i bez srdžbe. 

Problijedio sam. Da su me toga časa rezali, sigurno ne 
bi iz rana potekla ni jedna kaplja krvi. Njezina Preuzvi- 
šenost je zaprepašteno, upravo očajno pogledala u mene i 
ustuknula za nekoliko koraka. Jedva je prošaptala: 

— Um Gottes Willen! 

— Ortak atentatora i zavjerenika vjerno i zdušno čuva 
žrtvu! — reče gospodin komesar, smiješeći se, i sjedne na 
klupu. 

— Vaša se Preuzvišenosti izvolijeva šaliti — pro- 
mucam ja jedva jedvice. 

— Nije mi ni na kraj pameti. Evo, crno na bijelome. 
Ovaj mali, vaš rođak — kako se zove?! 

— Grudanić — reče dr. Jakopčević i nakloni se. 

— Da. Grudanić priznaje — nastavi komesar savrše- 
nim mirom — da je vama pripovijedao, da se na mene 
sprema atentat. 

— To su bile djetinjarije, Vaša Preuzvišenosti — 
mucao sam ja, ne znajući, da li sam na nebu, na zemlji ili 
u paklu. Uopće, nijesam znao za sebe. 

— Iza pokušanoga atentata došao je k vama, da ga sa- 
krijete. 

Gospođa je, sva izobličena i skršena, obišla oko mene 
u velikom krugu i nemoćno se spustila na klupu kraj 
muža. 

— Istina je, Vaša Preuzvišenosti — mrsio sam ja — 
da je došao u moj stan, ali ne da ga sakrijem, već da me 
pita, što bi učinio, jer da se poznavao s Jukićem, pa da se 
boji, da će i on sam postati sumnjiv. Upitao sam ga, da li je 
doista upleten u zločin, a on mi je to odlučno zanijekao, te 

sam ga uputio, da ide kući, jer se ne treba ništa bojati. 
Ujedno sam mu rekao, ako se ćuti i malo krivim, da se 
odmah ide sam prijaviti policiji, jer da ću ga inače ja sam 
uhapsiti. Otišao je i sam se prijavio. Ovako je bilo. 

— Znam, znam — reče komesar dobrohotno. — Ja 
znam, da vi nijeste ništa ni propustili, a kamo li, da biste 
kakvo zlo učinili. Ja sam ovo govorio, samo da vidim, kako 
će se držati moja gospođa. 

Težak je teret pao s mojih grudi, no još je uvijek pre- 
velik. Zaželio sam, da smjesta pakujem i bježim, jer sam 


između sebe i svojih gospodara vidio naperen samokres. 


Osjetio sam, da tu više nemam mjesta, jer ne može biti 
povjerenja. + 

Dr. Jakopčević se držao kao mumija, pa po njegovu 
licu nijesam mogao ništa zaključivati. Bio je ukočen i 
hladan kao sfinga. Nije gledao u nas ni jedno, ni preko nas, 
ni kraj nas. Imao je otvorene oči, no nije gledao nikuda, a 
ja sam taj čas neopisivo žudio, da me pogleda i da mi sve 
reče. Ne! Toga nijesam dočekao, On je gledao nikuda, ni u 
koga i ni u što. Tako sam njegovo držanje smatrao ne- 
kolegijalnim i nelojalnim. I ako je on doktor i perovodni 
činovnik, a ja samo obični detektiv, ipak sam i ja imao 
maturu. Pa da je nijesam ni imao, da sam svršio samo 
Pučku školu kao i svi ostali moji drugovi — ipak smo mi 
tako usko vezani kao nijedna druga struka. Ja sam i prema 
policajskom psu Tasu u službi osjećao kao prema rođenome 
bratu, jer smo se jednako verali po šikarama, ubijali po- 
mrčinama i očekivali, kad će nam tko tanetom prosvirati 
sljepočice. I Taso je tako osjećao prema svima nama. Kada 
bi se uznemirio, podigao prema meni one svoje duboke, 
umne, bistre oči i počeo sitno ispod glasa cviliti, ja sam 
znao, da moj vjerni drug i prijatelj sluti opasnost. 

Tako Taso, policijski pas! 

Moj prijatelj Jakopčević me nije htio ni da pogleđa, 
a kamo li, da bi — sitno ispod glasa zacvilio! 

— Vi ćete, gospodine Bojaniću, s prvim vlakom u Za- 
greb — reče komesar. — Imate četrnaest dana dopusta, da 
se odmorite. 

Znao sam, koliko je sati, čim me je nazvao pravim 
imenom, a ono o dopustu, to je samo ovoj, da se lakše 
guta. Šutio sam, a on je nastavio, vazda miran i vedar: 

— Dotle će ostati kod nas dr. Jakopčević. Kada se 
odmorite, doći ćete opet natrag. 

— Razumijem, Vaša Preuzvišenosti. 


IX. 


— Nisam htjela, da se moja pisma pregledavaju — 
govorila je Zlata uvjerljivo i ovila mi ruke oko vrata. 

Bio sam nezadovoljan i uznemiren, Činilo mi se, da je 
to slab izgovor mlade, zaljubljene žene. Kakva je to pažnja, 
kakva je to ljubav, koju smeta tuđi pogled! Ni meni nije 
ugodno, da rasipljem biserje po mekinjama, no kada ga ne 
mogu drukčije pružiti svojoj dragoj, onda ga bacam, pa 
bilo i kroz stotine halapljivih pogleda i prljavih ruku, samo 
da pane na njezino krilo! 

Ona je vidjela, da sam nezadovoljan, pak se sva ovila 
oko mene i uperila u mene svoje duboke, tajanstvene po- 
glede kao dva čarobna snopa opojnoga nepoznatoga svijetla. 
Sav sam protrnuo, klonuo i zaboravio i na prošlost i na 
budućnost. 

Na mamici sam opazio, da je povučena i zamišljena. 
Nekoliko sam puta pomišljao, da je upitam, što joj je, no 
vazda sam odustao. Nijesam htio da diram u svoju dragu 
dobru sveticu. Možda bih povrijedio koju ranu, koja u du- 
bihi tinja, a možda bih je i u nepriliku stavio, da mi se po- 
tuži na Zlatu, pa bi bilo neugodno i meni i njoj, a to 
nijesam želio. Čini mi se, da sam nesvijesno izbjegavao sve, 
što bi me moglo navesti na bilo kakvu sumnju proti Zlati, 
jer sam se toga bojao, a i stvarno nijesam imao nikakova 
povoda za takove osjećaje. Jedino, možda nešto u pod- 
svijesti! Možda je tu nešto nemirno, prljavo čeprkalo po 
mojoj nutrinji i neprekidno izbacivalo iz prašine zaborava 
riječi pukovnika Njegovana: 

»Na čistokrvnom se araberu ne voze taljige«. 

Doista je moglo biti tako. A moje su prilike bile i u 
društvenom i u novčanom pogledu mnogo gore nego li 
taljige prema gigu. Ona je, doduše, kći ugledna, ali čedna 
i skromna suca, ali — ona je i kći jedne velike, straho- 
vito i opasno velike dame, koja je živjela samo za svijet! 
Moda, elegancija, prenemaganje, laskanje, umišljenost, du- 
govi, glupost i ograničenost, to su bile djetinje igračke 
moje Zlate, a uzimala ih je sa grudiju svoje rođene majke. 
Po tome je razumljivo, da se ona zaljubila u običnoga ka- 
deta, a ne u kakova sudbenoga pristava, i ako su joj, si- 
gurno, onako lijepoj, elegantnoj i zavodljivoj, mnogi i mnogi 
udvarali. Naravno, nije to bilo za nju. Obični civilist. Ali 
— sabljica, pa ispod svega toga stršio i obični zeleni ka- 
detić — to je odgovaralo takvome kućnom odgoju. 

Sve sam ja to znao, na sve sam ja to pomišljao leti- 
mično, munjevito, ali se nijesam usudio ni rasčlanjivati, ni 
stvarati zaključaka. A što bi bilo prirodnije od zaključka, 
da sam je zadovoljavao, dok sam bio u uniformi, a sada?! 
Ipak bi bilo nepravedno pomišljati, da ona mene nije vo- 
ljela. Voljela me je i voli me još dan današnji, ali — taljige, 
taljige, gospodo moja! One se i ne znaju kretati nego po 
blatu, pa ako ih dogurate i na asfalt, one će i tu naći blata! 

Kada mi je istekao dopust, prijavio sam se u službu. 

— Spremite se za put — reče mi nadzornik. 

— Ja sam vazda spreman. Kada putujem? 

— Čim stigne nalog iz banskih dvora. 

— A, tamo ću putovati! 

— Da. 

— Do toga ne će doći, gospodine nadzorniče. Njezina 
se Preuzvišenost mene boji zbog onoga derana. 

Nadzornik me je motrio ispod oka i šutio kao da i ne 
sluti, o čemu ja to govorim, a kladio bih se bio, da je znao 
Sve i da mi je to sada govorio iz pukog sadizma. Samo da 
me bocne, da malko razgrne moje jade, da raskopa prištiće, 
e da bi se ognojili. Razbjesnio sam se i već zaustio, da mu 
reknem, što o njemu mislim, kada zazvoniše podnevna 
Zvona na stolnoj crkvi. Trgnuo sam se, protrnuo i izišao iz 
njegove sobe. 

Već se, nažalost, nijesam dugo molio Bogu, no vazda 
me zanosi i razblažuje divna pjesma podnevnih i večernjih 
zvona. Ja ćutim, ja razumijem njihov uzvišeni, nesebični 
poziv, da na čas stresemo sa sebe prašinu zemaljskih ogav- 
nosti i da se dignemo u visine, koje su tako čiste, tako 
blaženo nepojmljive. Ne treba čak ni imati vjere, pa da 
osjetiš uzvišenost Nedokučivoga. A crkva nas na to vazda 
upozoruje, e da bi nam olakšala snošenje međusobnih 
borba i dnevnih ljudskih zvjerstva, s kojima se sretamo. 

Jutarnja sam zvona Majke Božje Remetske slušao 
jedne zore u gajevima Gorica i Rima, tragajući zagrebač- 
kom periferijom za nekim tatovima. Lišće je lahorilo, sla- 
vuji biglisali, kada se neočekivano ispreplete s tom pjes- 
mom prirode veličajni zbor crkvenih zvona. Preko grane- 
šinskih su brežuljaka kliznule prve zrake jutarnjega sunca. 
Zastao sam, skinuo kapu, zaustavio dah i prekrstio se. 

Iz nadzornikove sam sobe ispao veoma nezadovoljan 
i razdražen, pa sam takav dospio i na ulicu. 

Športsku sam kapu natukao na oči, pleća pošiknuo, 
ruke zabio u džepove i mrko, nepromišljeno strijeljao 
očima oko sebe kao da prežam, s kime bih se sukobio. Išao 
sam Petrinjskom ulicom prema Jelačićevu trgu. 

Nenadano mi na drugom pločniku zape oko za visoka, 
stasita domobranskog časnika. Pogled mi se ustavi na nje- 
govim jakim, izbočenim usnama. 

— Dujmović! — šanem sam sebi, zatečen i iznenađen, 
te malko zastanem u hodu. Opazio je i on mene, domahnuo 
mi rukom i pošao preko ulice k meni. 

Posljednji sam se put s njim viđio u Pečuhu, na 
svršetku prvoga tečaja, pa je posve razumljivo, da ga 
nijesam ubrajao ni među dobre znance, a kamo li među 
prijatelje. S toga mi je razloga već sam susret bio ne- 
ugodan, a još neugodnija ta njegova podmukla ljubežlji- 
vost, s kojom je pristupio k meni. 

— Baš sam sretan, što te vidim! — usklikne on, pru- 
žajući mi obje ruke. 

— Ija — odgovorim ja suho i preko volje. 

— Ja sam sada premješten dvadesetipetoj, pak ćemo se 

češće viđati — pričao je on kao da govori pjesmicu naizust. 
— Čuo sam, da si se kolosalno smjestio kod policije. Česti- 
tam! I oženio se prekrasnom ženom. Čestitam ti od srca. 

— Hvala. 

— Ništa ti na svijetu ne vrijedi, koliko lijepa žena, 
koja te ljubi. 

— Otkud ti znaš, da ona mene ljubi?! 

— No, i to mi je pitanje! Kako bi pošla za tebe, da te 
ne ljubi?! Ja ti zbilja od svega srca čestitam. 

— Hvala! — odgovorio sam, još uvijek hladan i uko- 
čen, gledajući, da ga se što prije riješim. 

— Kamo si pošao? — upita on. 

— Kući. 

— Dopusti, da te malko ispratim — reče Dujmović i 
prijateljski me uzme ispod ruke, 

Razumio sam. On je rđa bez kičme i ponosa. Sjećao se 


. Svoga odvratnoga kukavičluka iz kadetske škole, a prepre- 


deni je računđija, pak sada želi, da mi zamaže oči i da me 
prevari. Ljudi su pozaboravili, a većinom nijesu ni znali 
njegove crne skokove, pa bi mu bilo veoma neugodno, da 
sada počne nekakav policajac Bojanić o tome lajati po Za- 
grebu. On doduše, kao oficir, ne drži mnogo do građana, 
ali — tu je njegov zapovjednik, pukovnik kao zmaj, za 
kojega se zna, da je zbog svojega Hrvatstva išao i na dvo- 
boje s časnicima Madžarima. Ako taj dozna Dujmovićevu 
nacionalnu prošlost, ručao ga je vrag. Eto, za to je ta pu- 
zava ljubežljivost i prenemaganje i ni zbog česa drugoga. 
Nema drugoga razloga. Sav se je previjao od milja. 

Čim sam došao kući, pripovijedao sam Zlati, što mi se 
je desilo na putu. 

— Ti pripovijedaš o tome susretu kao o nekoj nesreći?! 
— reče ona, pošto je s velikom pozornošću pratila svaku 
moju riječ. 

— Kao sramotu — odgovorim ja. — Još se i danas 
sramim njegova čina, pa me je sram, da se moram s njime 
sastati, a da mu ne smijem pljunuti u lice. Stradao bih. 

— To su bile djetinjarije. Tada on još nije mogao shva- 
titi zamašaja svojega držanja. 

— Prije bi se to moglo ustvrditi za nas, koji smo ra- 
dili protivno od njega. ; 

— Sigurno je i on sam već okajao tu nepromišljenost. 

— Dao Bog. Ja to iskreno želim, jer je inače zgodan 
mladić. Samo beznačajan. 

— Samo?! — reče Zlata značajno i nasmiješi se, a u 
očima joj zasja neki plamen. Samo bljesnu, pa ugasnu. 

— Samo to, a to je mnogo. Skoro sve. 

U večer je Zlata nosila da preda u dućanu svršeni po- 
sao. Ja sam je po dogovoru u sedam sati čekao kod ulaza 
u oktogon. Išli smo pješice Ilicom. Ulica je bila puna svi- 
jeta i varila, žagorila, zujala kao košnica pred rojenjem. 
I ovo, doista, nije ništa drugo nego ljudsko spremanje na 
rojenje. Sva su lica zažarena i zajapurena, glave nemirne 
kao na perima, usne u poljupcima, a oči duboko, duboko 
zaronile za pustim čežnjama. Nijesi mogao načiniti ni jed- 
noga koraka, da se s nekolicinom ne sudariš. 

— Što je ovdje divno! — uzdahne Zlata. 

— Da — odgovorim ja posve protiv uvjerenja. 

Nenadano me netko iza leđa uhvati za ruku. Trgnem 
se i okrenem. Kraj mene je stajao Dujmović i smiješio se. 

— Oprosti — reče — što te smetam, no vidim da se 
ovuda sam guraš kao i ja, pa možemo skupa. 

— Nijesam sam — odgovorim hladno. 

U tome času neki prolaznik gurne Zlatu tako srdačno, 
da je glavom udarila Dujmovića u prsa, 

— To je moja žena — rekoh mu ja, a on je objeručke 
spremno i ljubezno dočeka, da ne pane. Zlata vrisne ispod 
glasa i uplašeno ga pogleda. Brzo se snađe i pruži mu ruku, 
kad sam joj ja kazao njegovo ime. 

Pošli smo skupa, a zatim smo skoro dva sata proveli 
u Lovačkom rogu. On je častio, hvaleći se, kako dobiva od 
roditelja mjesečnu apanažu. Vladao se prema Zlati savr- 
šeno pažljivo i gospodski, a prema meni najprijateljskije. 
Kako je ona bila veoma dobro raspoložena, malo pomalo 
sam se i ja odledio, pa mi se i jezik razvezao. Zaboravljao 
sam na prošlost i postajao zadovoljan, što Ivica Dujmović 
nije umišljeni klipan, kakvim sam ga ja vazda držao u 
svojim uspomenama, nego veoma mio i drag prijatelj i 
drug. 

Mamica je bila u brizi, što nas dugo nije bilo, no čim 
nas je opazila na vratima, odmah se udobrovoljila. Pričali 
smo joj na dugo i široko o Dujmoviću, a ja sam je po- 
sebno uvjeravao, kako na njemu više nema ni traga prvim 
mladenačkim zabludama. Koliko god smo puta skrenuli 
razgovor na drugi predmet, vazda smo se povraćali na 
Ivicu. Mamica je potanko ispitivala, kako izgleda, kakve 
mu je boje kosa, koliki je i sve druge moguće pojedinosti. 

.— Lako ga je, mamice, prepoznati po velikim naškub- 
ljenim usnama — rekao sam ja. 

Mamica je uzdahnula, kako to starice veoma često i 


bezrazložno čine, i nije ništa odgovorila. Zlata je otišla u 


spavaonicu, a ja sam zašutio. Te večeri više nijesmo ništa 
govorili, 

Sjećam se živo i nezaboravno, kako je Zlata prije spa- 
vanja bila najprije malko nujna i potužila se, da je glava 
boli, a kada je vidjela, da sam ja veoma raspoložen, tada 
se je i ona udobrovoljila i razigrala. Bila je veličanstvena, 
neodoljiva, divna, divnija nego ikada do te večeri! 

Nijesam otputovao u inozemstvo. Naravno. Drukčiji 
rasplet nijesam ni očekivao. Ne samo da sam postao, ne- 
pouzdanim za tako povjerljivu službu, nego sam opazio, 
da sam ja postao uopće suvišan. Sve je to išlo prema meni 
s visoka, s nekim posebnim prizvukom i u glasu i u na- 
glasku svih mojih pretpostavljenih. Moji su me drugovi . 
bockali. Tako — dobacivali su mi opaske o mojoj sposob- 
nosti, o mome policajskom nosu, koji nije mogao nanjušiti 
zločinstva ni ondje, gdje mu se je samo naticalo na nos, a 
kamo li bi ga pronašao tamo, gdje ga ni mudri Taso ne 
može naći svojim pasjim sposobnostima. ; 

Zlati sam pričao svoje jade. 


— Moraš promijeniti službu — rekla je ona. — Daješ 
sve, ne dobivaš ništa. Nikada nijesi sa mnom. 
— Kuda ću?! 


— K poreznom uredu, & financiji, k pošti, kuda bilo 
—:šane ona i savije se oko mene. 
. Detektivi nijesu bili činovnici, pa to nijesam bio ni 
ja, i ako sam imao potrebite škole, ali mi je ravnatelj bio 
ne obećao, nego osigurao, da ću ja ipak dobiti svoj »rang«. 

Tu je svoju obvezu ponovio, kada sam polazio na put s Nje- 
govom Preuzvišenosti. 

— Čim se vratite — rekao mi je — dolazite u deseti 
činovni razred. Samo pazite, da Njihove Preuzvišenosti 
budu potpuno zadovoljne. 

Sada sam ga upitao, što je s mojim promaknućem, a 
on mi se lagacko, jedva primjetlivo nasmiješio i šanuo kao 
povjerljivo: 

— Odnio ga je Grudanić, gospodine Bojaniću. 

— Oprostite, gospodine doktore! — uzrujao sam se ja 
i uvrijeđeno počeo protestirati. — Ja ne mogu odgovarati 
za sve zagrebačke obješenjake. Svatko visi o svome vratu 
Grudanić je dobar dečko, koliko ga ja poznam, a ako je 
načinio kakvo zločinstvo, on će za njega i odgovarati. 

— Previše se uzrujavate, gospodine Bojaniću. 

— Kako se ne bih uzrujavao, kada se na silu hoće, 
da mirišem cvijećem, kojim se nijesam kitio. 

— A to je za vas cvijeće?! 

— Nazovite to otrovom, ili kako god hoćete, meni je 
svejedno. Samo me vrijeđa, kada se na mene gleda kao da 
sam ja ubio siromašnoga poglavitoga gospodina Hrvojića i 


promašio Njegovu Preuzvišenost, a za mene je ljudski život . 


najveća svetinja na zemlji bez ikakova obzira, da li je to 
život ubojice Jukića ili poglavitoga gospodina Hrvojića, 
Nitko nema prava, da dira u ljudski život. 

— Previše se uzrujavate, gospodine Bojaniću! — reče 
moj šef istim ledenim mirom. 

To me je razbjesnilo, pa skoro viknem: 

— Molim vas, stavite me u istražni zatvor! Vi sumnjate 
u mene. 

— Ni najmanje! Samo se volim malko porazgovoriti. 
Hvala lijepa. 

Izišao sam u omaglici bijesa i dvoumice. U mozgu mi 
se je sve miješalo i motalo, jer sam osjećao, da mi se čini 
neoprostiva nepravda. Otišao sam u detektivsku sobu, sjeo 
za svoj stol i napisao molbu za primitak u službu kod 
poreznoga ureda. To sam učinio bez ikakova razmišljanja, 
bez ikakova vaganja razloga, posve automatski i slijepo. 
Idem, moram ići ovdalen što prije! To je bio neumoljivi glas 
cijeloga moga bića i ja sam ga poslušao. »K poreznom uredu, 

k financiji, k pošti, kuda bilo« zvonile su mi u ušima riječi 
moje Zlate. 

— Kuda bilo —> — — — — 

S molbom sam otišao ravnatelju i zamolio ga, da je pre- 
poruči. Uzeo ju je i pročitao. 

— Vi nas želite ostaviti?! — upita me hladno i jedno- 
stavno kao da to za njega i nije nikakova novost. 

— Držim, da je to, velemožni, najpametnije. Ja uviđam, 
da nijesam rođen za policajca. 
Mu go Da — reče on lagano i kao da nešto razmišlja, pa 
iza male stanke nastavi: — Sposobnost je za ovo zvanje 


. posebni dar Božji, kojega vi nemate. 


ba? Nemam ga! — potvrdim ja uzrujano i već razdra- 
žen, a ispod očiju mi prodefiliraju razni Zajci i razne 
Mesničke ulice. Doista, ja nemam dara, da to shvatim, i 
ako je više nego sigurno, da policija i ne može drukčije 
shvaćati. i 

S Stavio je na molbu veoma laskavu preporuku, Još sam 
je isti dan predao i obletio nekoliko znanaca i prijatelja, da 
hvatam veze i preporuke. 

Ni mamici ni Zlati nijesam ništa kazao o toj svojoj 
odluci. Želio sam, da Zlatu iznenadim. Raspravljao sam o 
tome s Dujmovićem. Taj je Dujmović uopće postao mojim 
dnevnim drugom, mojim pouzdanikom i savjetnikom. Sve 
su se moje antipatije proti njega pomalo preobrazile u 
posve protivne. osjećaje. S početka me je smetalo, kada 
sam se dnevno s njime počeo sretati kao da smo se dogo- 
vorili; nije mi bilo ni ugodno, a kamo li milo, što je Zlatu 
i mene češće vodio po gostionama, no uskoro sam se na sve 
to priviknuo. Vidio sam, da to društvo godi Zlati, pa je i 
mene počelo veseliti, što na taj način gdjekada utekne ispod 
svojih taljiga. 

. . On je odobrio moj korak, kada je saslušao sve moje 
jade i nevolje, ističući, da sam ja dobar »kao ovca«, pa da 
to nije svojstvo pravoga policajca. Malo sam se lecnuo, 
kada sam čuo, kako je označio moju dobrotu, koja se može 
nazivati i bedastoćom, no nijesam ništa rekao. 

. > Pravi policajac mora biti sav od željeza, jer je po- 
me željezni temelj državne snage — završio je Ivica svoje 

aske, 

“Ja sam, vidiš, mislio — rekoh ja — da mi trebamo 
na svim državnim ona samo zdrave i normalne 
j j ije željezni rudnik. 
nA A aan uredu i bez prekida prešao 
iz službe u službu. Kao što bi bilo veoma teško dati gim 
karakteristiku svih ljudi, koji su u policajskoj službi, 
je to lako učiniti za one kod porezne struke. . su s: 
mišljeni i mrki, a vjera, službena vjera im ima ži u 
dvije dogme, koje glase: nepogrješiva je samo brojka io 
svaki porezovnik nastoji da prevari državu. U soje > . 
bez iznimke jednaki, jer su sigurno generacijama došli co 

i ja. 
Ničina baba se dosta brzo. Čovjek se uživi u one vječne 

j ju i velike knjižurine. 
na. "je bila blažena od sreće i zadovoljstva, kada je 
čula, da više nijesam policajac nego porezni činovnik. m 
se čini, da sam opazio, kako se je uspravila i postala vi 2 
ponosnija i dostojanstvenija, a boja joj je a S 
jevnula srećom i svježinom, oči postale veće i svi š š ke 

Mamica se je iskreno obradovala, kada je čula, da 
odsada i ja imati točno određeno uredovne satove kao i — 
ostala gospoda. Doslovno je. tako rekla i dodala: 

.— Ovo dosada nije valjalo. Muž mora biti sa ženom. 
Nije to kao na selu — — — I ono, kada si bio s banom —-— 

— Što, mamice?! — upitam je, jer je ušutjela. 

— Predugo si bio. Zlata je već bila nervozna. Da- 

je ž ijesu za to. ' ; : 
nje Ar pi. šutjeli. Ona nije htjela govoriti, aja ŽE. 
jesam usudio ispitivati, i ako bih je bio imao koješta pi ati. 

Radio sam marljivo, pažljivo i neumorno. I Zlata je i 
dalje radila tuđi posao. To joj je bila zabava i La jo . 
rada. S njezinim smo se roditeljima redovito dopisivali, a: 
smo se rijetko viđali. Nekoliko je puta došla u . 
majka sa kćerima, da pokupuje kojekakve ženske po “>, 
štine. Vazda je iza njihova odlaska Zlata bila nm j 
neraspoložena. Trebalo je po nekoliko dana, ok ks pe 
uživi i uravnoteži na našim običnim tračnicama si i 
dinih ljudi. Iza poznanstva s Dujmovićem, imao je on hi a, 
kada bi došle moje svasti, važnu ulogu. Punica je oči : Ta- 
čunala, da bi njega ulovila bilo za Jelku, bilo za Maru. 

Obje su već bile dorasle za udaju, obje su bile vrlo lijepe, pa 
račun niti ne bi bio loš, da je bilo novaca za kauciju. Ali 
ovako — nije mi išlo u glavu, jer nijesam niti pomišljao, 
da bi i Dujmović napustio vojsku radi ženidbe. 

Zlata se je u ulozi provodadžije osjećala veoma ugodno, 
te je jedne večeri u vrtu Zagrebačke pivovare bila toliko 
razigrana, da je predložila, da Dujmović pije sa svima bra- 
timstvo. Taj mi se prijedlog učinio veoma neumjesnim i 
neukusnim, no moja ga je punica primila s tolikim odu- 
ševljenjem, da se nijesam mogao protiviti ni u najblažem i 
najnevinijem obliku. I moje su lijepe svasti isto tako veselo 
prihvatile tu ponudu, pa im je očito bilo žao jedino to, što 
se nijesu mogle s pobratimom i izljubiti. A cijela je ta 
čudna parada išla na moj jadni račun. Ko tobože, ja i 
Dujmović prisni prijatelji iz djetinjstva, mi drugovi neraz- 
druživi, mi odani i vjerni, pa — zašto ne bi bio intiman i 
moj ženski rod?! Ne smijem reći, da sam pomišljao, da mi 
je podmetnuta daska, jer bih govorio neistinu, ali se doista 
nijesam nikako mogao oduševiti ni zagrijati. Što više, bio 
sam sapet, skučen, stišnjen, ali ne bih mogao navesti dru- 
Boga razloga, osim pritajene, podsvijesne ljubomore. Samo 
je to bio razlog mojega neraspoloženja. 

Kada smo došli kući, mamica. je opazila, da sam zlo- 
voljan, pak mi je neopazice i jedva čujno šanula: 

— Nemoj se tako držati: Sutra odlaze. 

Nasmiješio sam se svojoj dragoj mamici i ona je bila 
zadovoljna. Uistinu me je obradovala ta vijest, jer ja nije- 
sam znao, kada kani otići ta ženska vojska, a pitati nijesam 
mogao. Bio sam ih već sit samo s toga razloga, što su mi 
uvlačile u kuću i u dnevni život običaje, koji meni nijesu 
nikako odgovarali, a uz njih je i Zlata odmah pristajala, 


Posve naravno: ona se je samo vraćala u svoje mlađe dane, 
a to nije nikada teško. 


X. 


Na ratište sam otišao kao poručnik pučkih ustaša s 
najprvim četama iz Zagreba, te sam s prvima dospio i u 


vatru. Kako sam otišao, nijesam se kući povratio sve do 
Svibnja 1918. 

bio tek nekoliko mjeseci, a zatim 


.U bojnoj sam liniji 
sam bio kao branom pokupljen u zarobljeništvo. Nijesam 
doživio ništa, što bi bilo osobito važno za ovaj moj sadašnji 


slučaj, pak se i ne kanim na tome razdoblju dugo zadrža- 
vati. U ratu sam naučio, da se ljudi ni s konjima ne raz- 
bacuju tako lakoumno kao S tuđim životima. Ništa nije 
tako jeftino kao ljudsko dostojanstvo, a ništa jače od straha 
i fanatizma. 
Iz pisama sam svoje žene doznao, da joj je umro otac g. 
1915. i to u Gospiću, te da je moja mamica otišla tamo, da 
živi skupa s mojom punicom i svastima, jer da tako lakše 
prolazi ona, Zlata, koja je također stalno namještena kao i 
njezine sestre, samo što je ona u Zagrebu, a one u Gospiću. 
'Tamo je i bolje. 
Nijesam mogao pravo razumjeti, zašto je to tako uči- 
njeno, no nijesam niti mogao što na tome promijeniti. Pi- 
sao sam i u Gospić, no od mamice ne dobih nikada ni 
jednoga slova, a od punice samo nekoliko dopisnica kroz 
sve četiri godine. Jedva sam iza ponovnih upita doznao, da 
su i djeca u Gospiću. Bio sam s tim razmještajem strahovito 
nezadovoljan, jer nijesam pojimao, zašto Zlata ostaje sama 
to da i ona ide u Gospić, ako nije moglo 


u Zagrebu mjes 
ostati sve pri starome. A moglo je ostati! Ona je dobivala 
eftinije živež, nego li se 


moju plaću, u vojarni je dobivala j 
je prodavao u slobodnoj trgovini, pa je bezuvjetno mogla 
nekako životariti s mamicom i djecom. 

Ona je uredila sve drukčije! 

S početka sam podnosio zarobljeništvo veoma lako, jer 
mi je ono značilo odmor i siguran zaklon od fronte, no što 
sam više bio nezadovoljan sa Zlatinom upravom, to mi je 
bivalo teže i nesnosnije. Strahovit je osjećaj, da se pred na- 
taknutim bodom i naperenom puškom ne smiješ nikuda 
maknuti osim, kamo te gurnu! Napadno sam mršavio i sla- 
bio. Počeo sam mnogo piti i pušiti, te sam se zadužio, una- 
toč dosta pristojnoj plaći zarobljenog poručnika. Padao sam 
sve niže i niže, dok najza 
bez ikakove volje i otporne snage, te su me drugovi stavili 
formalno pod skrbništvo. Čim sam primio plaću, morao sam 
je u cijelosti izručiti jednome drugu, koji je njom raspola- 
gao u moju korist. Ta je kuratela bila, doduše, dobrovoljna 

d nijesam posve klonuo. Bio sam, 


s moje strane, ali ujedno i prisilna, jer joj ij 
oje s , : joj se nijesam m 
oteti. Bilo nas je svega šesnaest Hrvata, te im među. ba: 
gim narodnostima sačinjavali samostalnu zadrugu, u kojoj 
rone apsolutna disciplina i poslušnost. Kada sam se 
jednom pobunio proti kurateli, te dobar dio plaće zapio, 
[ka af brdo mrtva pijana svega polili vodom, 
u a b i i ri .. .. . : 
i. dana nije nijedan sa mnom ni progo- 
Dok sam još bio u mamurluk i 
o : u, pravio sam se važnim i 
i rn ea toga bojkota, tražeći društvo 
eđu Če , Madžarima i Nijemcima, no već drugi 
mi je bilo tjeskobno kao da sam i i Maia 
: zgubio sve svoje mile i 
ie . ba . pred večeru molio Drgošdo ta e: 
] više mogao izdržati, već jnički 
i e vratio pod skrbništvo. o 
. Moram spomenuti, da je mome nemiru j 
: a. era slomu — uz sve ostalo Slamu. 
jela i neizdrživa čežnja za ženom. K: ljesao 
robovanja nijesam nikada m ibližiti ni ženskoj hao 
obe sar ogao približiti ni ženskoj ha- 
E a saa li ženskome stvorenju, a to je za Li. Mia 
a ovit .. užasna muka. Rijetki su tu nestašicu podnosili: 
a be b u ostavno odrvenili kao pobožni fratri. Ja sam 
po _ jao i patio i propadao i duševno i tjelesno. Osušio 
MARA s odrekao dni sk karla va 
I o dva oka kao vije baklje, koje 
.. Ba prenu . uzalud tapkala za đ kein sa 
n, eona mi kost iskočila nekako nak i i 
ae e se pogledati u ogledalo. RC a: 
od konac devetstosedamnaeste ilj 
| d konac di počelo se ozbil - 
> mda o in zarobljenika. Znalo se je čak i to, koliki 
aka s banane jenj en. Nastala su ozbiljna i povjer- 
a, tno ići kući 
BRU šugico i li je pame ući, pa da te opet 
ž pseto rinu u rojnu ij 
3 ugav 1 u roj prugu. Za mene to 
> S tina Glavno mi je bilo, da budem slobodan pao 
.. B. pa poslije toga — ako hoće i potop! 
jota . s se javio na liječnički pregled i počeo pra- 
o * Dugove je moj kurator već bio prilično otplatio, . 
Meo a sei obuo, pak sam mogao mirne duše preko: 
o i =aŽ ni teška borba, mukotrpno natezanje. I ako 
» da sam se jedva držao na nogama, morao 

sam još i markirati kao da na u ia je cd . 
i io. Najzad mi je uspjelo, n 
., Mae do straže u neutralnu državu, a pr opad 
iz ruke u ruku, od zapisnika do zapisnika. Kamo sa B > 
došao, bio sam sumnjiv, pa svagdje pen : et 
vanja, zanovijetanja, a u meni se rasplamtjela . p: u 
za slobodom, želja da stanem na onu grudu s. ro 
ja to sam izaberem, da sam mislio, da ću polu e i, dai 
Tek usput spominjem, da sam se negdje u v E. u o 
pao nekakove ženske nakaze, o koju ne bi čovj . . 
malnim prilikama ni cipele obrisao, O, da znate, S .. 
sam nježnosti, s koliko og i > pr Ž kann 
d ve samo zato, što je bila — sko. A 
di oni "Bio sam puki roi a a. ljudska krpe- 
i i — žensko, žensko, prokleto bi: » 
jea i u Beču, iza temeljitoga preslušavanja 2 .. 
prijatelju«, kod kojega sam bio, o činim ornare . 
i meni samome — ' la pust : 
ak Padehju I baš u tim časovima, okružen biva g 
umorom, ženama, starcima i bogaljima, nijesam osje . 
slasti ni veličine Slobode. Sve je to bilo u krutoj, neumo ie 
voj ratnoj robiji, a ja — nešto, što nije ni čovjek ni . 
Lutao sam kao izgubljen, te nagonski nastojao, da čim prij 
i Zagreb. x 
pažakee li aa se veselio sastanku sa ženom?! ' 
Ne znam. Držim, da sam se ja toga sastanka S. 
Ja sam pred njim strepio, ali ne ni svijesno ni eno. 
Sav sam bio u magli, koja je zaudarala zlim slut Do 
Sigurno zbog toga niti nijesam iz Beča nikom pisao 
Pi je to čudno duševno stanje. Približavao sam se 
svome domaćem gnijezdu nakostrušen kao hijena, a iga 
jesam znao ni zašto je to tako, ni da i je opravdano. ao 
sam kao mačka, kada vreba na plijen, želeći — ja ne .. 
što. Nikako ne bih mogao reći, da li sam želio, da na iu 
sve u najljepšem redu, i ako bi to bilo posve komi: 
Meni nije bilo jasno, što ja želim, što li očekujem, no 
io. : 
E 2 ida večeri stigoh u Zagreb. Sjeo sam : 
tramvaj i kao potpun stranac kutrio na klupi, promatraju 

nepoznata blijeda lica. Nigdje nikoga poznatoga, nigdje ni- 
koga, tko bi na mene obratio pažnju. Sve se je izmijenilo 
— od vozara, pa do asfalta na ulici. 

Na Iličkom sam trgu izišao i krenuo prema stanu. Ni 
tuda nijesam sreo nikoga poznatoga. Zvirlao sam oko sebe 
i grozničavo hitao naprijed. Da li ću što neobično naći? 
Što ću doživjeti, što ću vidjeti?! ' 

Prozori su na blagovaonici bili osvijetljeni. Što sam 
bliže prilazio, to sam išao sve laganije i laganije, nastojeći, 
da ne lupam nogama niti ne udaram kamenja. Suspregnuo 
sam dah i zurio, e da bih vidio kakovu sjenu iza zastora. 
Bilo je sve tiho i nepomično kao u mrtvačnici. Stao sam i 
netremice motrio. U prvi sam čas bio nakanio, da stojim, 
dok god štogod ne opazim, no nijesam izdržao. Bez pro- 
mišljanja sam stupio bliže, ušao u kuću i zazvonio. U istome 
času se javila Zlata. Sigurno je bila u hodniku kraj vrata. 
Upitala je: 

— Tko je? 

Protrnuo sam, oživio sam, kroza me je šiknuo mlaz 
čežnje, radosti i života. Nestrpljivo sam pograbio držak i 
opet zazvonio, vičući: : 

— Ja sam, dušice! Brzo otvori. 

— Dragane moj! — kriknula je ona, širom razjapila 
vrata i pala mi oko vrata. 

Bezumno sam je obasipao cjelovima i stiskao, koliko mi 
je pm snaga, ne mičući se s praga i ne progovarajući ni 
riječi. 

Dok smo se mi još nijemo grlili i cjelivali, javio se je 
iza Zlatinih leđa — Ivica Dujmović. Bilo mi je kao da me 
je udario maljem po glavi. Otkuda, kako, zašto, čemu, 
šta on tu radi? — saleti me u isti čas stotinu pitanja, no 
umjesto, da i jedno izustim, ja se otkinem od Zlate, a njemu 
Pružim ruku i panem mu oko vrata. Sve se. je to odigralo 
strjelovitom brzinom, bez ikakova razmišljanja i spremanja. 

Zlata ga je odgurnula i opet me stala cjelivati, šapćući 
isprekidano i tiho: 

— Kako si mi mršav, kako si mi slab. 

Istom kada smo sjedjeli oko stola, počeo sam razgleda- 
vati i razmišljati. 

Motrio sam ih oboje. Zlata je bila neopisivo razdra- 

gana i vesela. Bez ikakove smetnje i neprilike. I on je 
bio veseo, naravan, bez i sjenke smućenosti. 

— Sutra se dijeli u vojarni šećer, pak sam došao, da 
to javim Zlati — reče Dujmović. 

— To je lijepo od tebe, da se brineš. 

— O, da! — upade Zlata. — Da njega nema, ja ne 
znam, što bi već bilo od mene. Patila sam mnogo, dok se 
on nije povratio s ratišta, jer su me na svakom koraku i 
varali i izigravali. 

Dujmović je zadovoljno slušao i udarao prstima po 
stolu, a ja moram priznati, da je i meni godila ta pohvala. 
Nestalo je onih neizrečenih pitanja, iščezle su prigušene 
sumnje. Nije bilo logike u toj promjeni mojih slutnja, no 
ja nijesam bio ni sposoban, da hladno prosuđujem. Živio 
sam. samo od poriva i samo u časovima. 

Dujmović je bio već tri puta ranjen, pet puta odliko- 
van i postao satnikom. Sada je opet ranjen, ali veoma po- 
voljno, u butinu, te se skoro sprema ponovna na ratište. 
Istina, nije više oduševljen da prolijeva svoju krv ni za 
veliku monarhiju ni za svoga mladoga cara, jer uviđa, da 
se radi o očitoj borbi Germanstva proti Slavenstva. To je 
njemu jasno i nesumnjivo. Kada mi je to rekao, ja sam se 
veoma iznenadio, pa rekoh bez ikakove ironije i podsmi- 
jeha: 
— Razumljivo je, da tako osjećamo mi, koji smo vječni 
buntovnici, ali — ti?! 

— Oprosti! — reče on. — Nijesam ni ja drvo, pa da 
historija prolazi kraj mene kao omnibus, a da je ja ni ne 
opazim. 
— U redu, u redu, ali ti si onaj tipični graničar, za ko- 
jega je svaka vlada dobra već samo zato, što je vlada. 

— Varaš se, Dragane! — reče on svečano, povišenim 
glasom. — Ja sam u prvom redu Hrvat, onda Slaven, a što 
je preko toga, to prosuđujem samo sa stanovišta nacio- 
nalnih interesa. 

— Pustite to sada s mirom — prekide nas Zlata u pravi 
čas, jer sam doista bio iznenađen tim izjavama pečujskoga 
kadeta, jer nijesam poznavao razvoja naših domovinskih 
prilika za vrijeme rata. 

Zlata je bila namještena u gradskoj službi, jednu je 
sobu iznajmila dvjema gospojicama, a sama stanovala u 
našoj bivšoj blagovaonici i maminoj sobi. Zapravo je to bila 
soba, u kojoj smo mi svi provodili život, no pred, drugima 
smo je zvali blagovaonicom, a među sobom, u kući, mami- 
činom sobom. 

Kada smo ostali sami, pričala mi je na dugo i široko, 
sa mnogo pojedinosti i razjašnjenja, zašto je morala opraviti 
i mamicui djecu u Gospić, ističući, da je bolje, da troše na 
uzdržavanje »oni tamo«, nego ona. Šaptom mi je povjerila, 
da je nešto i uštedjela! Ako to nije bio glavni razlog, pa 
kada bi se uvažilo, da je Gospić bio lošije opskrbljivan ži- 
vežnim namirnicama nego Zagreb, da moje svasti i punica 
nijesu imale razmjerno većega dohotka nego Zlata, pre- 
ostalo bi jedino zbog česa ih je potisla sa svoje fronte — da 
joj ne smetaju. Međutim, ja sam prigibao svoj razum pod 
njezine razloge, kao vol šiju pod jaram, Primao sam ih to 
lakše, što je bila uza me presretna i posvećivala mi pažnju 
kao najskupocjenijoj igrački. A to je ono, što je trebalo 
mojoj zdrobljenoj, smrvljenoj volji i otpornoj snazi. Bio sam 
potpuno i nesumnjivo svijestan; da sam bolestan, da tre- 
bam mira, pažnje i ljubavi, pa da sam se sa Zlatom u 
a s. ci bih je bio molio, da mi oprosti, da 

utke preko svega, samo — da prema i 
dobra, blaga i pažljiva. : m. 

Bio sam slomljen i duševno i tjelesno k j i 
vučen ispod žrvnja. ea 

Sutradan sam se prijavio u vojarni imlj j 

jami. Primljen sam lju- 
bezno i temeljito preslušan. Prij : t 

o g je svega sam - 
mačiti, e sam zarobljen. % m. 

— Tome se i ja čudim — odgovorio sam. — Kako 
o bili pošli, morali bismo bili ili stići u Solun za dva 
a um svi. biti ae kao psi. Tako je to išlo. Ja 

tim, nijesam ni ubijen niti sam sti 
opkoljen i odveden u Niš. ' Pera 

— : ste se, prema tome, predali?! 

.. — Razumije se. Nitko nije u ratu dospio u zaroblj 
.. .. je 
a m" ;; b ko a Koji se nijesu htjeli predati, 
i rijelili ili su bili ijeljeni ' 
Svršetak ja nijesam želio. rasne 

— U Nišu ste bili na slavenskoj večeri?! 

— Jesam. Bila je izvrsna večera. 

— Zašto ste išli?! 

— Da večeram. 

— Zar nijeste imali druge večere?! 

— Kako ne?! Imao sam i drugu večeru i obje sam 
pojeo. Na fronti se toliko izgladni, da se iza toga, u prvoj 
zgodi, može i pet puta uzastopce večerati. 

' — Tko je sve bio na toj večeri? 

— Svi, koji su pozvani, ali se lično ne sjećam nikoga. 
Pamćenje sam potpuno izgubio. 

— Što se je sve govorilo? 

— Zaista ne znam. Sjećam se samo, da smo se vrlo 
lijepo zabavljali i kada smo se do grla najeli i napili, tada 
smo otišli spavati. 
Stavili su me u bolnicu na motrenje, i ako, zbilja, ni- 
jesam bio lud. Vraga bih ja bio lud! Za desetak dana su 
me pustili kući i dali mi mjesec dana dopusta. Tu mi je 
Dujmović mnogo pomogao. Zauzeo se za mene kao brat. 
A on je to i mogao. Kada bi prošao preko dvorišta sa svo- 
jim odlikovanjima, sablju spustio da udara po šljunku, a 
pojava je kao jela — sve mu se je s poštovanjem uklanjalo 
s puta. Pričali su prava čudesa o njegovim junaštvima i ne- 
ustrašivosti. Sve mi se čini, da je on proširio uvjerenje, da 
ja nijesam baš lud, ali sam se malko ipak maknuo u 
mozgu, te sam došao na razinu dobra, razmažena djeteta. 
Treba sa mnom postupati lijepo, pak će biti sve u redu. 
Zanimanje mi svakako valja dati, ali veoma lako i udobno. 

Otišao sam u Gospić. Svi su me dočekali veselo, raši- 
renih ruku, a mamica je od veselja proplakala i nije se 
mogla ustaviti. Dječica su se s početka veoma tuđila, no 
malo po malo sam ih privukao k sebi, te smo još istoga 
dana postali dobri prijatelji. Oboje su bili zlatni kao an- 
đeli. Bili su prilično gojni i zdravi, osim što se je Slavica 
tužila, da je nešto peče u očima. Bakama nijesu te njezine 
tužbe zadavale brige, pak sam i ja prešao preko njih! Ona 
je rođena godinu dana prije velikoga rata, a Željko počet- 
kom. studenoga četrnaeste, pa sam njega sada prvi puta 
vidio. Oboje su bili krasna djeca. 

Moje su se svasti razrasle i rascvale, da ih je bila mi- 
lina gledati. I punica se je dobro držala, čuvajući još uvi- 
jek i u najvećoj neimaštini svoje gospodsko držanje i na- 
zore. Svi, svi dobro, samo moja draga, stara mamica — 
ona se porušila, lice joj se navoralo kao hrastova kora, a 
kose posijedile, pobijelile kao labudovo perje. I tužna je 
bila. Moj je dolazak nije mogao razigrati, pak sam jedva 
čekao zgodu, da se s njom nasamu porazgovorim. 

— Tužna si mi, majčice — rekao sam joj. 

— Pogiboh, sinko, zbog tebe i ovih pilića svojih — 
odgovori ona, a četverostruke joj suze grunuše niz obraze. 

— Mamice?! 

— Sodoma i Gomora je ovo, sinko. 

— Mamice?! 

— Trpim, jer moram, ali pukoh od jada i žalosti. Ka- 
mo sreće, da me nema! 

— Mamice?! 

m Ništa ne pitaj, nego trpi, dok možeš i moraš, ali 
bježimo ovdalen. Bježimo! Ne može, moj sinko, biti sreće 
i Božjega blagoslova, gdje se ne zna, tko je muško, tko li 
žensko. Ne znaš ti, što se tu stvara i što rade ove ženetine: 
Bećari, kartaši, pijanice, svih sedam smrtnih grijeha! Bog 
Je prosvijetlio moju Zlatu, da ne ide amo. Bježmo, sinko 
i mi, da spasavamo djecu! 

: Mamica je govorila zadihano, zahuktano kao da se 
otimlje opasnoj gorskoj bujici. Slušao sam je, razumio sam 
je, ali moj vojnički odgoj nije dopuštao, da se i ja zapre- 
pastim, kao što je ona bila zaprepaštena, a moja volja nije 
bila rođena za sudbonosne odluke. 

= Ne žalosti se, mamice — rekao sam joj. tiho. — 
Naći će se već nekakvo rješenje. Već ćemo napraviti bilo 
kakav kompromis, da budemo svi zadovoljni. 

Ona je šutjela i brisala suze. 

Meni je u čast punica priredila gozbu. Bila je to mrša- 
va kuhinja, ali izabrano društvo. Sve visoka gospoda i od- 
lične gospođe. Mamica se sa svakim ljubazno pozdravila i 
još prije večere otišla sa djecom spavati. Rekla je, da je 
boli glava. S početka je sve išlo u rukavicama, pretjerano 
udvorno, utegnuto i uglađeno, te mi je već bilo neugodno. 
Da uvedem malo slobodniji ton, pričao sam nekoliko ratnih 

šala. Primljene su s velikim oduševljenjem i otvorile bu- 
jicu doskočica i zanovijetanja, te se oko pola noći društvo 
nije dalo ni raspoznati. Nije bilo ni slično onome s večeri. 
Punica je kao domaćica vodila, a svasti pratile. Znao sam, 
da su njih obje veoma samosvijesne i slobodne djevojke, 
no da su i razvratne, o tome su me uvjerile te noći. Vla- 
dale su se s nekim časnicima kao ulanerski poručnici. 

Bilo mi je dosta, pa da potpuno razumijem jad i tugu 
svoje majčice, no moram ujedno priznati, da sam se ja 
u tome raspojasanome društvu osjećao posve voljko i 
udobno. Očito sam bio kroz četiri godine samovanja i ne- 
svijesno žedan i gladan ljudske vrtoglavosti. Ludovao sam 
skupa s njima i više nijesam pazio, ni što govorim, ni što 
radim. Kada sam oko dva sata slučajno izišao nešto u ku- 
hinju, nađem Maru, svoju mlađu svast, s njezinim natpo- 
ručnikom. Brzo se okrenem, a ona vikne za mnom: 

— Ne boj se, Dragane, ništa! 

A česa bih se ja to imao bojati?! 

Istom smo se oko četiri sata rastajali. Kada su strani 
otišli, punica i Mara su odmah legle, a Jelka je raspre- 
mala krevet za mene. Svukao sam se i legao, a ona je sve 
nešto šuškala i pospremala po sobi. Rekao sam joj, neka 
ide spavati, no umjesto toga, ona je sjela na krevet i na- 
slonila se na mene, te me počela ispitivati o zarobljeni- 
štvu. Najviše ju je zanimalo, da li su mogle žene k nama, 
te je neprekidno držala razgovor oko toga pitanja. Govo- 
rila je tonom muškarca, koji je već sve proživio. Mene je 
nekako golicalo, što s njom govorim tako otvoreno, ali sam 
tamo daleko iza čiste spoznaje, slutio, kako je to dvolična 
i čudna zabava svaka i svasti. S toga sam nastojao, da je 
sklonem, da ide spavati. Nagnula se posve k meni i zagrlila 
me. Već mi je bilo veoma neugodno. 

— Odlazi, Jelice, spavati. Veoma sam umoran. 

— Imaš pravo — reče ona i stane me strastveno cje- 
livati, — Nastavit ćemo sutra. 

Bio sam iznenađen muškaračkim vladanjem tih mladih, 
krasnih djevojaka. Nijesam tragično gledao na svaku tricu, 
no ipak me je zaprepastila lakoća i ravnodušnost, kojom 
mi je Mara rekla: 

»Ne boj se, Dragane, ništa!« — kao da je ona mene 
zatekla u veoma nezgodnom času, a ne ja nju. To je po 
meni toliko rovalo, te sam već počeo smišljati, kako bih 
joj to predbacio na fin i zgodan način i u tim sam mi- 
slima zaspao. Ona me je pretekla. Još sam bio u snu, kada 
je došla u moju sobu i sjela na moj krevet. Probudio sam 
se. Iza nekoliko uvodnih i nevažnih rečenica, reče mi kao 
da bi zagrizla komadić kruha: 

— Znaš, Orešković je jutros oti i j 
to onda stoga. Žurio se. u toj aco 

Orešković je onaj natporučnik, s kojim sam je zatekao 
u kuhinji. Nenadano mi je to rekla, bio sam zatečen, pa 
samo rekoh bez razmišljanja i prijekorno: : 

— Maro, Maro — — — 

Bi: Joj, Dragane, što si ti djetinjast! — usklikne ona 
i prasne u smijeh. — Zar bi bilo ljepše, da se i pred 
tobom prenemažem?! Čemu?! 

Buljio sam u nju bez riječi. 

— Što si se tako ukočio?! Što je milo i ugodno vama 
muškarcima, to je i nama ženama. 

— Ti si, Maro, djevojka! 

— To se tako zove, dok se ne svežem s kakvim kli- 
panom — odgovori ona. 

— A onda?! 

— Onda ćemo vidjeti, kako ćemo dalje. 

— A što kaže majka?! 
ma Majka?! To ti je već ispucana lumbarda. Ona još 
ima pik samo na zelene kadetiće i na mlade regrute, samo 
se srami priznati, ali smo joj ja i Jelica ušle u trag. 

Oko mene se okretala cijela soba i da sam imao samo 

malko volje i odvažnosti, bio bih smjesta pokupio djecu 
i mamicu, pa pobjegao u Zagreb. 
. a Tvoja je mamica — nastavljala je ona — zlatna 
žena, ali u pogledu ljubavi grozna, pak se pred njom mo= 
ramo kriti. Ona još uvijek živi u vremenima, kada su Turci 
gospodarili Slavonijom. Za nju je žena mumija, a ne čovjek 
kao i vi muški. 

— Ona će sada sa mnom, pa vam ne će više smetati 
— odgovorih dosta jetko. 

_— Sada ćemo mi svi u Zagreb, kad si ti došao. Što 
ćemo u ovoj ličkoj pustinji?! pio 

Prepao sam se, protrnuo sam pod težinom te prijetnje, 
ali nijesam smogao snage, da je bilo kako odbijem. : 

Snovao sam, kako ću najzad za dan, dva pokupiti svoju 
siročad i uteći, no ni to se nije dalo učiniti. Punica je od- 
redila, da moram otkazati najprije onim gospojicama, koje 
je uzela moja žena na stan, a istom tada da će svi oni iz 
Gospića k meni. Dobio sam za zadaću i to, da odmah 
nađem namještenje i Jelici i Mari. Za početak ćemo se 
svi stisnuti u sadašnjem stanu, a poslije možda uzmemo 
veći. To ćemo istom vidjeti. Ja sam povlađivao svakoj nje- 
zinoj riječi, i ako se je tome protivila svaka čestica mo- 
jega bića. Trebalo je samo povezati te čestice u jednu cje- 
linu, u jednu snagu, u jednu volju i — nikada se to druš- 
tvo ne bi bilo okupilo oko mene. Ovako je moralo biti pro- 
tivno od onoga, što bih ja bio htio i želio. Kako da se 
pobunim i uspravim, kad mi to nije u prokletoj krvi?! 

Moja je draga mamica vazda šutjela, a čim bi došao 
razgovor na naš zajednički život u Zagrebu, ona bi nala- 
zila razloga, da se udalji. Primijetio sam, da uopće izbje- 
gava razgovor i sa mnom. Nikako je nijesam više mogao 
uhvatiti, da se izdivanimo na samu. Čim bih ja počeo go- 
voriti o tim čudnim prilikama, ona bi izmakla, 

— Ne koristi, sinko, divaniti — rekla mi je jednom. 
— Neka se vrši volja Božja. Nadala sam se, da ćeš se moći 
oteti sa djecom, ali — eto! Ti si rođen, da slušaš i mo- 
ljakaš! 

Doznao sam, da su mi svasti za moga izbivanja često 
odlazile u Zagreb k Zlati. Srećom mi nijesu pripovijedale, 
što su tamo radile, a ja sam se pažljivo čuvao, da ih to 
ne upitam, jer bi mi sigurno bile rekle istinu. A kako i ne 
bi, kada je njima sve to bilo tako, tako jednostavno, pri- 
rodno i razumljivo samo sobom?! 

Položaj je bio jasan i nepopravljiv. 

Mamici sam rekao, da mora sa djecom ostati tu još 
nekoliko dana, a ja sam otputovao, da sve priredim za 
dolazak moje drage rodbine. 

Zlata mi je rekla, da su se one već prije dogovarale, 
da ćemo živjeti svi skupa, čim se ja povratim. Ja sam joj 

kazao, da se i ja slažem s tom osnovom i da je to najpa- 
metnije. Zašto da živimo na nekoliko strana, kada možemo 
biti svi skupa? Izdaleka sam joj spomenuo vladanje nje- 
zinih sestara, ne upotrebljujući nijedan oštar izraz. 

— Da, imaš pravo — reče Zlata. — Previše su iskre- 
ne, a to ne valja! Ne će se nikada udati. 

Razrogačio sam oči i šutio. A što i mogu reći tim zlat- 
nim djevojčicama, kojima je jedina mana, što su iskrene?! 

— To je odgoj — nastavila je ona — koji je preura- 
njen za naše prilike. Nedonošće. Možda još sretno prepli- 
vaju kaoi ja —> — — 

Ta me je tvrdnja iznenadila i razveselila, ali se nijesam 
usudio, da zatražim žuđeno razjašnjenje. Zašutjeli smo. 

Podstanaricama smo otkazali i sve spremali za svečano 
ustoličenje ženskoga roda. U jednoj će sobi spavati bake 
s unučadi, a u drugoj nas četvero. Meni to nije bilo milo. 
Nezgodno je i smeta, ali se nije dalo pomoći. Zlati se nije 
činilo, da bi to bilo nezgodno. U redu. I ja ću se priučiti. 


Čovjek se na svašta nauči. 


Kada je bilo sve gotovo, otišla je Zlata u Gospić i do- 
vela mamicu i djecu, a punica je ostala sa kćerima, da ras- 
proda stvari, jer će zadržati samo posteljinu, rublje i odi- 
jela. Drugo im ne treba. Tako su one same odredile i mi 
drugi nijesmo imali što da na tome mijenjamo. 

Svastima sam veoma lako našao namještenje u Zagre- 
bu, jer nije bilo muškaraca, pa je svaka radna sila dobro 
došla. Zlata je i dalje ostala na starome mjestu, ja u vojsci, 
bake su vodile kućanstvo, pa se dobro izlazilo, i ako smo 
skoro svaku večer bili u društvu. Ne trebam ni spominjati, 
da je mamica sa djecom bila vazda kod kuće, a nas petero 
smo obilazili restauracije. Mi smo to morali činiti radi Je- 
lice i Mare. Ne mogu djevojke biti zatvorene. Kako će se 
udati, ako se nikada ne vide u društvu?! To su bili razlozi, 
kojima se ja nijesam opirao. Zlata se s njima u svemu 
slagala — tako sam bar ja:“sudio — a mene to vodanje 
nije skoro ništa stajalo, prilično se jelo i pilo, pa je — 
tako valjalo. Potrošak su plaćali neki kavaliri, među kojima 
s€ osobito isticao trgovac blagom g. Wetter. Dobavljajući 
mršavu i polumrtvu stoku za »našu hrabru vojsku«, stekao 
je milijune, pušio najfinije cigare, u svakome mjestu, u 

'koje je dolazio, držao ljubovcu, pio šampanjac i zaljubio se 
u moju svast Maru. Punica je već u velike računala, kako 
će se i ona s Jelicom preseliti u zetovu vilu, čim se vjen- 
čaju. Wetter je, doduše, s nama svima pio bratimstvo, Mara 
je zalazila k njemu, kada im je god kojem palo na um, ali 
ja nijesam nikada čuo, da bi on spominjao vjenčanje. Možda 
je kada i spominjao, ali ja tog nijesam čuo. 

Dujmović se već u srpnju ponovno povratio s ratišta 
ito s nekom posebnom zadaćom. Bio je dodijeljen divizij- 
skom zapovjedništvu za neke najpovjerljivije poslove, o 
kojima nije nitko ništa smio znati, češće je putovao u razna 
veća mjesta, a kada je bio u Zagrebu, svaki je slobodan čas 
proveo, ako već ne u našem stanu, ono svakako s nama i 
u našem društvu. Nijesam bio siguran, kojoj od njih dviju 
sestara udvara, jer se jednako vladao i prema Zlati i prema 
Jelici i prema Mari. Tek sam poslije doznao, da su mu — 
sve tri bile dobre. 

Moja ga mamica nije nikako trpjela, ali ni danas ne 
znam, da li je štogod bila opazila ili su je na sigurni put 
vodile samo slutnje iskusne, čestite starice. Jednom ili dva- 
put mi je natuknula, kako je on nevjeran i da ima pod- 
lački pogled, no kada je vidjela, da ja te njezine opaske ne 
uzimljem ozbiljno, prestala je govoriti. Samo je šutjela, 
radila svoj posao, tugaljivo me pogledavala i uzdisala. 

Veliki me je slom zatekao kao natporučnika u domo- 
branskome skladištu. Svi smo osjećali pucketanje stare 
zgrade, no šutjeli smo i čuvali povjereno dobro. Dujmović 
je postao posve zakopčan i nepovjerljiv, a kada je i govo- 
rio, bio je neodlučan — čas nepomirljivi Hrvat, čas gorljivi 
Jugoslaven bez i truna toga ropskoga Hrvatstva. Kada je 
došao odlučni dan, pobacali smo stare rozete i zamijenili 
ih trobojkama. Položili smo prisegu Narodnome Vijeću i 
dalje vršili svoju dužnost. Mi smo ubrzo skupili potpunu 
bojnu pukovniju oduševljenih, obučenih i savršeno naoru- 


žanih momaka. Mogli smo u svakome času preuzeti na sebe: 


svu odgovornost za sigurnost grada Zagreba i daleke 
okolice. 

Dujmović je na vrijeme pohvatao veze s nekim ugled- 
nim članovima Narodnoga Vijeća, te je postao njihovom 
povjerljivom osobom u vojsci i vojničkim pitanjima. 

Jednoga je jutra pukovnija stajala s bojnom opre- 
mom, da iziđe na vježbu, kad straža na vratima poviče u 
sav glas: »Pod oružje!« Nasta trka straže, nasta komešanje 
među časnicima, dok se na vratima ne pojavi povjerenik 
Narodnoga Vijeća za narodnu obranu i s njime Dujmović 
kao pobočnik. Zapovjednik pukovnije izda zapovijed za 
pozdrav, zapovjednici bataljuna viču, vojnici se ustremili, 
šake udaraju po kundacima kao male puške, a glave se 
okreću kao da su na čeličnim perima. Pravome je vojniku 
srce igralo, gledajući tu disciplinu i. milinu, pogotovu kad 
je znao, koliko je muke trebalo prvih dana sloma, dok smo 
od one podivljale horde opet stvorili vojnike. 

Pukovnik dojahuje pred povjerenika za narodnu obra- 
nu, pozdravlja ga kao najvišega pretpostavljenoga i pre- 
daje mu prijavak, a gospodin se povjerenik ljubazno smje- 
ška, odmahuje objema rukama, rukuje se i bratski ljubi 
s pukovnikom, te traži, na što bi se popeo. Donesoše mu 
brzo stolac, klupu, što li, i on se pope, a pukovnik strogo 
vojnički izmače konja iza njega, zapovijeda »Po-zor!« i sve 
glavom daje znak svojim dragim momcima, da se pred 
Svojim vrhovnim zapovjednikom drže oštro i ponosno. 

Nasta tajac. Dah sustane, srca se stegnu, a duša tjera 
u grlo krik radosti i oduševljenja. Nema više Hazaia, nema 
više madžarskoga ministra domobranstva! Hrvat je tu mi- 
nistar, hrvatski progovara: »Draga moja braćo Hrvati!« 

Krik sreće i blaženstva prolomi dvorištem iz tisuće mo- 
mačkih grla, da su se na okolnim zgradama prozori po- 
tresli i sobe odjeknule. Jedva se je klicanje smirilo, da go- 
Spodin ministar može nastaviti. Došao je da kaže, da smo 
Svi braća, da smo svi jednaki, da više nema časnika i voj- 
nika, jer ne trebamo vojske, pa neka svatko ide svojoj kući 
i lati se svoga poštenoga rada, da ovdje ne dangubi. 


Nasta opet zaglušno suludo klicanje, kape poletješe u 
zrak, telećaci frcaju, puške padaju. Lom, gužva, urnebes. 
Pukovnik problijedi, ruka mu zadrhta i sablja ispade na 
Pijesak. S konja se više svali nego sađe i objeručke mu 
se prihvati za grivu. Gospodin se ministar zadovoljno, bla- 
ženo smije i gleda podivljalu rulju. Ponosno silazi sa svo- 
Jega podijuma i pruža ruku pukovniku. Ovaj toga ne vidi, 

jer mu suze zatvaraju vid, pa ruke ne prihvaća, već pro- 
stenje, isprekidano i bolno: 

— Što učiniste, da od Boga nađete?! 

Gospodin ga ministar nije čuo, jer su ga okružili neki 
znanci i prijatelji. Čas su stajali u toj gužvi, a zatim odoše, 

. kako su i došli, gospodin ministar i njegov pobočnik Duj- 
mović. 

— Živila Sloboda! — orila su dvorišta, zvonile vo- 
jarne, odzvanjala cijela okolica... 

Za pola sata nije u vojarni više bilo ni. jednog vojnika, 
a što je koji htio, to je i ponio; što je htio, to je ostavio! 
Sobe su u vojarnama i dvorišta izgledale kao da su kroz 
njih projurili Tatari. Bile su slične ili razbojištu bez 
mrtvaca ili groblju bez križeva. Nastala je grobna, teška 
tišina. Vojarna je zamrla, a vika prešla na ulice i na vojna 
skladišta. Orilo se do nebesa: »Živila sloboda!« i pljačkalo, 
do česa je tko dospio. 

Ostali su samo časnici i dalje služeći podčasnici, kojima 
je vojnička služba bila zanimanje i karijera. Ostali su, 
da čuvaju — svoje godine službe. Oko podne je pukovnik 
pozvao k sebi sve časnike. Ja ne znam, što nam je htio 
reći, jer od hropca i prigušenog jecaja nije ništa drugo 
smogao do jedinih riječi: 

»Gospodo moja, ovo je krađa, otimačina, propast!« — 
i zatim nam dao rukom znak, da odstupimo. 

Time je završeno i moje vojevanje. Nastupio sam služ- 
bu kod poreznog ureda, i ako je Zlata htjela, da ostanem 
u vojsci i zamolim, da opet budem stalno primljen. Nije- 
sam imao snage, da skrštenih ruku u uniformi gledam, 
što se stvara i događa, jer bi to bilo u meni ubilo odušev- 
ljenje i ljubav za slobodu i novu državu. 

Otišao sam, 


XI. 


Dospio sam k državnoj blagajni i tamo prošao sve 
odjele. Počeli smo svi raditi neumorno i oduševljeno, zna- 
jući, da radimo za sebe, a ne za — tuđina! 

Brzo sam shvaćao, te sam se potpuno, savršeno uputio 
u cjelokupno poslovanje. : 

Dok sam u službi tako napredovao u »mudrosti i na- 
uci«, kod kuće je išlo sve nizbrdice. Jedan jedini svijetli 
momenat bila je smrt moje punice. Ne govorim ja tako 
s toga, što je ona bila — punica. Bože, sačuvaj. Ima velik 
broj uzornih punica, a svakako više nego uzornih zetova. 
I moja bi punica bila izvrsna punica, da je samo bila iz- 
vrsna žena. Međutim, njezino je gospodstvo, emancipacija 
i moral upropastio njezinu rođenu djecu. Ja sam dospio 
među njih kao nevini otkupitelj, koji nije u stanju da 
spase, pa se dao i razapeti, umjesto objesiti. : 

Iza njezine sam smrti pokušao, da bar donekle zausta- 
vim kola na nizbrdici, no moje su sile bile preslabe, a vri- 
jeme već previše odmaklo. Kćeri su se zavile u crninu, ja 
u dugove, pa smo tada — jurili dalje. 

Čini mi se, da moja mamica nije ni primijetila, da joj 
je umrla prija. Živjela je i prije i poslije tiho, povučeno, 
nijemo. Sva se pogrbila i svu i ljubav i pažnju posvetila 
djeci, a u prvom redu mojoj maloj zlatnoj Slavici. 

Ništa me toliko ne boli, ništa mi nije tako strašno kao 
pomisao na ovo mučeničko, nevino stvorenje! Oči su je po- 
čele još u Gospiću svrbiti, no to je prošlo. Poslije godine 
dana su je opet počele svrbiti, pa boliti i peći. Bile su upa- 
ljene. Išli smo liječniku, koji ju je točno i savjesno pre- 
gledao i propisao lijek. Ujedno je odredio, da joj moramo 
kroz neko vrijeme povezati oči crnim ovojem, da nikako 
ne dolazi do njih svijetlo. Baš za vrijeme toga liječenja do- 
biju i ona i Željko kozice. Bili su oboje puni rana, a to- 
Pliji su dijelovi tijela bili sama krasta. Slavica je jaukala 
i pričala, da je oči jače bole nego prije, a mi smo je tješili, 
da to lijek djeluje i nijesmo dirali u ovoj. Kada je došao 
liječnik, odmah je povez skinuo, ali je bilo prekasno. To- 
Plina je navukla mnoštvo kozica i — bilo je svršeno, una- 
toč dvjema operacijama. 

— Bakice, ja ništa ne vidim! — kriknula je mala, da 
se do neba čulo. 

Zavladao je među nama očajan tajac, a mamica i Zlata 
briznule su u gorak plač. Ja sam se svladao još toliko, da 
sam ih mogao tješiti, no liječnik okulist nam je nemilosrdno 
srušio i zadnju utjehu. 

Stajali smo svih petero oko njega. Mamica i ja na 
jednoj strani, Zlata sa sestrama na drugoj strani, dok je 
mali braco ležao kraj Slavice, previjao se od rođenih bo- 
lova i nezaboravne, bolne poglede odrasla, razumna čovjeka 
bacao čas na sekino lice, čas na liječnika. 

— Neka ostanu udubine od ospica po licu — — — 
molila je mamica. — Samo oči, oči, gospodine doktore! 

— Samo oči! — zavapi Zlata tako užasno bolno kao 
da je osjetila smrtni udarac, zalama rukama i pade po 
krevetu. 

— Smi — — htio sam ih opomenuti, ali nijesam mogao 
progovoriti. Oči sam prikovao na svaku liječnikovu kret- 
nju, s njome sam disao, s njome sam živio, s njome sam 
umirao. Kako je on podizao ruke ili glavu, tako sam i ja 
radio za njim, a moj mali zlatni anđelak je bolno ječao i 
uzdisao. Mamica se naslonila na mene, no onda klone na 
pod, klekne, nasloni se na krevet i sklopi ruke: 

— Svemogući Bože, Spasitelju naš — šaptala je ona i 
nastavljala poluglasno molitvom, dok je ne prekide“liječnik 
skoro' isto tako tihim šaptom: 

— Bojim se — — — Samo milost Božja — — — 

— Slijepa?! Slijepa jedinica moja! — zavapi Zlata i 
nadade se u glasno naricanje. 

Svi smo proplakali mnogo žešće nego nad mrtvacem. 
Mamica se samo gušila u grcanju i srušila se na pod kao 
odsječeno drvo. Trebalo je dugo, dok ju je liječnik povratio 
k svijesti. 

Djeca su ozdravila od kozica i ustala. Mala se Slavica 
dosta brzo utješila, jer nije shvaćala veličinu tragedije, a 
mi smo odrasli tjednima hodali po stanu kao po mrtvač- 
nici kraj dragoga pokojnika. Posvećivali smo joj najveću 
pažnju i nastojali, da što lakše snosi svoju okrutnu sudbi- 
nu, Bakica joj je čitala priče i pjesmice, a ona ih dva, naj- 
više tri puta pozorno slušala i — ponavljala naizust. Malu 
je to veoma veselilo, pak smo i mi drugi uživali u toj nje- 
noj radosti. 

Za nekoliko se mjeseci vratio u našu kuću stari red. 
Počeli smo nas četvero opet neuredno dolaziti po noći kući, 
jer smo — morali biti u društvima. To je, naravno, bilo 
potrebno, jer mi se svasti ne bi udale, ako ne idu u druš- 

tvo. Ja sam bio svijestan, da je taj razlog strahovita slje- 
parija i obmana, ali sam ga i ja sam podržavao. 

Gospodin Wetter je malo pomalo ohladio, jer je stra- 
dao u nekoliko krupnih poslova. Darovi su bili rjeđi, večere 
jednostavnije, šampanjac jeftiniji. Inače je on bio divan 
čovjek. Živci kao konopi, računi kao u mramor uklesani! 
Jednom sam se s njime našalio, te uzdahnuo: »Bog zna, 
koliko je sirotinskih suza u ovom šogorovom šampanjcu?!« 

On se dobrođušno nasmiješio, pogledao me ispod oka i 
rekao: 

— Da ti nijesam šogor i to dvostruki, odgovorio bih ti. 

— Kako misliš — dvostruki? 

Prešlo se na nešto drugo, jer su Jelica i moja žena 
svrnule razgovor na drugu stranu. Ja to nijesam tada ni 
primijetio, a sada mi je jasno, da su se one bojale, da će se 
Weter popraviti i priznati, da mi je — trostruki šogor. 

Dujmovića smo izgubili iz svojega društva, jer su njega 
odvele njegove velike sposobnosti u druge krajeve. Odli- 
kovao se je neobičnom hrabrošću i pronicavošću u alban- 
skom ustanku, te bi odlikovan i imenovan majorom, Rijetko 
je dolazio u Zagreb, a kada je i dolazio, samo bi nam se 
javio i odlazio, jer je vazda bio prezaposlen. Jedan je jedini 
put poslije sloma proveo s nama noć. Divno smo je proveli. 
Najzad smo Mara i ja pratili autom Wettera, a Zlata i Jelica 
su nas čekale kod Dujmovića u hotelu. Zanimalo ih je, kako 
izgleda njegova soba, a bile su i umorne, pa im se nije dalo 
da idu s nama, pa bilo to i autom. Da, zanimala ih je 
njegova soba. 


Mjesto njega stekli smo nekoliko novih prijatelja. Bilo 
su to stari srpski ratnici, ali ne stari po godinama, nego po 
slavi i uspjesima. Ubrzo sam opazio, da Mara iza Wette- 
rovih leđa ljubaka sa krasnim, stasitim kapetanom Anđel- 
kovićem, Nasamu sam joj to spočitnuo u veoma blagom, 
uvijenom ruhu. 


— Što si ti naivčina, Dragane! — uskliknula je ona. — 
Zar ti ne znaš, da Wetter ima u Sarajevu ženu i troje od- 
rasle djece?! : 

Zabave su se redale po nekoliko puta na tjedan, pa i 
ako su moji »šogori« plaćali dobar dio potroška, odlazile su 
i naše plaće, zaostali smo sa plaćanjem stanarine, u dućanu 
nijesmo bili već tri mjeseca platili živežnih namirnica, 
liječnici su vrlo obzirno iza skoro godine dana opravili po- 
novno račune za liječenje djece, cipelarov mi je naučnik 
bio svako podne pred vratima, a sa krojačicom sam već 
dugo bio u ratnome stanju. Ja se lako ne podajem brigama, 
moji dugovi zadavaju više glavobolje mojim vjerovnicima 
nego li meni, no ovo je već bilo previše i za mene. 

Primijetio sam, da je i Zlata nešto zamišljena, nego li 
je to inače bila, pak sam pomislio, da su te iste brige i nju 
pritisle. 

— Nešto si mi tužna i zamišljena? — rekao sam joj. 

— Mamica mi koješta pripovijeda. 

— Nemoj se na nju srditi. Ona tebe voli i tako je 
dobra! 

— Znam, Mamica ima pravo — odgovori ona kratko i 
odrezano. — Ona sve bolje vidi nego mi. 

Nijesam razumio, o čemu se zapravo radi, a bojao sam 
se, da je pitam. Čas je šutjela, pa nastavi: 

— Ti se tako strahovito služnički vladaš prema svim 
ovim ljudima, s kojima se družimo. 

— Otkuda to mamica znade?! — iznenadih se ja. 

— To ti ja velim. Nijesu ti ni po čemu ravni, a ti im 
Se klanjaš, povlađuješ i podvlačiš, da je. to već ogavno. 

— Pa, to je društvo tvojih sestara i tvoje — odgovorim 
ja ljutito. — Da nije njih, ne bi bilo ni toga društva. 

— To nije istina! — usprotivi se ona. — Moje je dru- 
štvo samo ono, koje je društvo mojega muža, a moje bi 
sestre bile u istome društvu ili ne bi bile sa mnom. Ako si 
tako kanio, trebao si ostati u vojsci. 

— Slušaj, Zlato: nijesam opazio, da se dobro ne za- 
bavljaš. Osjećaš se kao ribica u vodi — odgovorio sam 
ujedljivo. 

— To je istina. Meni to društvo godi, ali nemoj misliti, 
da ne osjećam, kako tonemo i gušimo se. 

— Ja se ne bih složio s tim mišljenjem. 

— S toga ti to i govorim. Mamica je vazda u kuhinji, 
pa vidi više nego ti, koji si čovjek, koji pratiš novine, koji 
mnogo toga i čuješ i vidiš. Ona samo šuti i kima glavom, ali 
mi je i danas kroz suze rekla: »Kćeri, kćeri, kuda mi to 
brodimo?!« 

— Pa, što hoćeš sad najednom od mene: da se po- 
svadimo?! 

— To ja ne tražim. To bi i meni samoj bilo žao. Ja 
hoću samo da se osoviš na svoje noge i da se ne ponizuješ 
pred gorima od sebe. Ja sam se jučer snebivala, kada sam 
slušala, kako ti pripovijedaš o svojoj prošlosti, a najzad — 
dopuštaš, da sad Anđelković i Jovanović, sad Wetter pla- 
ćaju račune. Ne treba se posvaditi, ali treba činjenicama 
gledati u oči. Nemoj se ponizivati i pljuvati na svoju pro- 
šlost samo zato, da možeš sada poniznije robovati. Mene to 
vrijeđa i boli to više, što se čini, da samo mi žene imamo 
zdrave oči. 

— Za lijepe oficire?! 

— Dragane! — vrisnula je ona kao ranjena zvijer i 
podigla u zrak obje ruke kao da će navaliti. Ja sam se 
trgnuo i odmakao. — Ako si već tipičan predstavnik savre- 
menog kukavičluka, nemoj biti još i podlac prema svojoj 
ženi! Ja sam svijesna onoga, što nosim na svojoj duši! 

Teško je dahtala, naglo klonula i udaljila se u kuhinju. 
Ja sam bio posve iznenađen i obezumljen: Nijesam znao, što 
to sve znači, a u sebi sam osjetio neki lom, štropot i — 
prazninu. Pošao sam za njom i našao je s mamicom i 
djecom. Nešto je mamici naglo i na prekid govorila. Kad 
sam ja prišao, ona je zamukla, a mamica me je značajno 
pogledala i rekla, kao da nastavlja razgovor: 

— Otrovani smo bez otrova, orobljeni bez sile i pro- 
vale. 

— Što to, mamice? — upitao sam ja u neprilici. 

— Ništa, ništa, sinko — odgovori ona i užurba se po 
kuhinji. — Vi to muške tikve bolje znate nego mi žene, pa 
zato i jest ovako. Treba vam rat, pa vam treba ovo, pa vam 
treba ono. Sada imate, što ste trebali. Pa, ništa. Možemo 
Pprositi, 

Vidio sam, da bi daljnji razgovor bio za mene ne- 
ugodan, pak sam se udaljio. 

I jest sve naopako. Bivši generali, bivši banovi, odjelni 
predstojnici, veliki župani i sadašnji mali činovnici prose, 
a puste pare leže na ulici. Treba samo znati i prignuti se, pa 
zgrtati. Tako je bilo to rano poratno vrijeme. Trgovina je 
cvala i stostruko nosila. Tko je znao, taj je brao, tko je 
htio, taj je bogatio; tko stigao, taj je krao, te su novine 
dnevno javljale o nekoliko pronevjerenja. Sve je to živjelo, 
bujalo, zabavljalo se i plivalo u lasti i slasti, pa zar da 
samo ja stradavam, koji nijesam bio ni ban ni general nego 
najobičniji kadet i detektiv, koji je sretan i ponosan, što 
doživi ova čuda i bajke svjetske historije?! Zašto baš ja?! 
I što hoće najednom ta moja žena i ta moja mamica?! 

U takim sam mislima i zaspao i idući dan došao u ured. 
Jedva sam bio otvorio ladice i razastro knjige, kad mi pri- 
stupi prijatelj sa susjedne blagajne i povjerljivo saopći, 
da mu fali dvadeset tisuća kruna. On ih ne može nado- 
mjestiti, a ne može ni prikriti. Kod mene je to moguće i, 
ako sam prijatelj, moram odmah pomoći. Odmah baš ne, ali 
Za dva dana svakako. Dotada se još dade zavući i ne prijeti 
opasnost. Malko sam se zamislio i — odluka je bila gotova. 
Zašto da ja živim mimo ostaloga svijeta?! 

Ja isplaćujem mirovine, ja trebam samo namire, ja 
trebam para, ja ih isplaćujem, ja, ja, ja — ja mogu! 

Sve sam pripremio, sve uredio, sve »udesio« i mirno 
isplatio gospodinu Bojaniću pedeset tisuća kruna na ime 
nekakvoga umirovljenika Marka Kljajića, a na račun za- 
ostataka. Za tu mi je operaciju trebao baš ovaj moj prija- 
telj i susjed, pak sam mu to radije dao traženu malenkost. 


Je li to ono, što je trebala moja žena?! Nijesam bio 


siguran, pa s toga joj nijesam ni pokazao, da imam novaca, 
jer nijesam znao, kako bih to opravdao. Treba sve mudro 
Prirediti da bude pametno i logično, 

Bio sam važan funkcionar u činovničkoj organizaciji, 
a kako se nijesam slagao sa predsjednikom, došlo je među 
nama do žestoke borbe. Smišljao sam, kako bih mu slao 
na opanak. Politikom se nijesmo bavili, jer su u staleškoj 

organizaciji bili činovnici bez razlike političkih stranaka, 
no ipak se najzad sve vrti oko političkog stožera, Razmišlja- 
jući o pitanju, što ću reći Zlati, otkuda mi novci, sjetih se 
i organizacije i svojega položaja u njoj i onoga, što su mi 
govorili o politici Marini i Jeličini prijatelji. 

Rekoše, da se bez »partije« — političke stranke — ne 
da živjeti, a preko nje da se stiču i prijatelji i pare i po- 
ložaji. Ona zatvara i otvara tamnice, ona kroji sudbinu i 
staru i mladu i budali i geniju. Kada su mi oni tako go- 
vorili, onda je sigurno i istina, jer su oni to usisali još s 
materinim mlijekom, a kada je istina — kako se ne bih i ja 
pokorio toj istini?! Svi su ti moji prijatelji bili slučajno 
»slobodnjaci«, pa stoga i ja odlučim, da stupim među njih. 
Smišljeno učinjeno! Prijavio sam se predsjedniku mjesne 
organizacije i zamolio, da budem primljen. Skoro me je iz- 
ljubio od veselja i obećao mi svaku potporu u borbi proti 
predsjedniku činovničke organizacije. 

Zlati nijesam ništa govorio, dok nijesam imao u ru- 
kama člansku iskaznicu. Kada sam joj je pokazao, ona je 
problijedila, zinula od čuda i nijemo, bez riječi uzela knji- 
žicu i zagledala se u nju. ' 

— Bog s tobom bio! — prošaptala je, sva zaprepaštena, 
i u čudu se prekrstila. 


— A s tobom ovo! — odgovorim ja slavodobitno i 
pružim joj rukovet novčanica. 

— I već pokrao?! — propišti ona u još većem čudu i 
prepasti. 


— Fond, fond, budalo budalasta! — odgovorim ja. — 
Ne treba tu krasti, kada sami daju. Fond je to, dispozicioni 
fond. Dijeli se i kapom i šakom. 

Gurnula je moju ruku i nije htjela uzeti novce. 

“— To je krvarina! — prošaptala je ona i pokrila lice 

rukama. 

— Ne trebaš uzeti — rekao sam mirno. — Možeš ići 
na ulicu, pa prositi. To je časnije. 

Ona ustade, nenadano, na oko posve mirna, uspravna 
i visoka, pa reče hladno i odmjereno: 

— Kakvim ćeš obrazom stupiti među svoje prijatelje 
i znance?! 

— Zar je nepošteno biti članom jedne stranke?! 

— Ne nipošto za onoga, tko u nju spada i pošteno 
stupa iz poštenoga uvjerenja. 

— To je kod mene! 

Nije mi više ništa odgovorila i tri dana nije sa mnom 

ni progovorila. Moje su svasti, naprotiv, bile oduševljene 
i ponosne kao i njihovi prijatelji i — zaručnici. Proricali 
su mi veliku budućnost. 
Zlatu sam najzad udobrovoljio toliko, da je razgova- 
rala sa mnom, no veselja nije bilo, i ako je dugove prilično 
poplatila. Bilo mi je jasno, da nije samo novac ono, što 
nju usrećuje. Ona mene ljubi i hoće da bude sa mnom po- 
nosna. To je ono, što njoj treba. Upro sam sve sile, da 
dođem što prije do značenja i važnosti u stranci, pa s toga 
odlučim, da što češće skupim oko sebe važnije stranačke 
prijatelje. Nekoliko sam puta otišao i u Beograd, da me i 
tamo vide i upoznaju, jer se bez toga ne može naprijed, 
ali — za sve to treba mnogo, mnogo novaca. 

Što sam prvi put bio uzeo, već je bilo nestalo, a dugovi 
opet rasli na sve strane. Valjalo se opet pomoći, dok mi 
ne pomogne »partija«. Što mogu drugo?! Međutim, ja ni- 
jesam želio, da kao član ugledne stranke okradem i oplja- 
čkam državu, ali sam se morao nekako pomoći. Odlučio 
sam, da uzmem nekoliko većih svota novaca, da s njima 
radim i zaradim toliko, da od dobitka dobro živim, a glav- 
nicu vratim. Tu mi je svakako bio suvišan onaj prijatelj. 
Morao bih mu neprestano davati zajmove, koje on ne bi 
nikada vraćao, pa ne bih za njih našao pokrića. 

Dugo sam razmišljao i najzad, bez velikog vaganja 
samoga toga pitanja, povjerim Mari, kako bismo mogli 
doći do beskamatnoga zajma. Ona je bila sva zanesena tom 
divnom idejom. Nijesam joj povjerio, da je ona već pila 
i jela takovoga zajma. Potanko sam joj rastumačio, što 
bi bila njezina zadaća i uvjeravao je, kako to nije ni 
opasno ni nepošteno. 

— Ne budi smiješan! — odgovorila je ona. — Kao da 
ja ne znam, kako se danas mora živjeti! Nove prilike, novo 
oružje. 

Zlata i Mara su izgubile namještenje, jer je trebalo 
praviti mjesta muškarcima, a Jelica je svoje sama napu- 
stila. Vidjela je, da se njezin svak pobrinuo za nepresušivi 
izvor novca, pa, k6 misli, nije potrebno, da se muči. A svak 
je zasukao rukave i radio! 

Posao je bio zamaman, jer sam mogao sa sigurnošću 
računati, da ću nekoliko godina posve neopazice raditi sa 
stotinama hiljada, a po potrebi i milijunima iz državne 
kase, a da to ne će nitko primijetiti. Baš je tada, kada sam 
pravio tu osnovu, bilo minulo ravno četiri godine, da ni- 
jedna isplaćena namira nije »kontirana«, nije iza isplate 
preispitana i provedena u glavnu, konto knjigu, na temelju 
koje se sastavljaju zaključni godišnji računi, koji opet služe 
kao podloga proračunu za iduću godinu. Kod našega raču- 
novodstva nije to kontiranje provedeno od godine 1918., 
pa su radi toga i zaključni računi i proračuni posve ishi- 
treni, a razilaze se sa pravim stanjem stvari za stotine 
milijuna dinara. Kada je tako, a tako je bilo, onda je dra- 
gome Bogu posve jednako, da li nekoliko milijuna dospije 
u moj džep ili se inače izgube. Uostalome,. ponavljam, da 
nijesam kanio ukrasti, već samo uzeti na poslugu. 

Preostala mi je ili kugla ili taj posao. Na samoubijstvo 
nijesam nikada pomišljao, pa je i ovoga puta ta pomisao 
odmah ispala iz računa. 

Donio sam kući nekoliko starih namira, koje je. valjalo 
prekopirati na staklu. Je li to radila Mara sama ili s Je- 
licom, ja ne znam i nijesam nikada pitao, ali posao je 
obavljen upravo virtuoznim. savršenstvom. Dobro sam ih 
precrtao, te nijesu nikada zapele za oči niti činovniku, 
koji je vodio dnevnik, niti gospojici, koja je vodila moju 
knjigu bilježaka, štracu. Što više: većina je tih krivotvorenih 
namira prošla kroz ruke člana glavne kontrole gospodina 
Pere Jovanovića, a jednu je na petnaest hiljada, dvjesta 
pedeset i pet dinara i dvadeset i pet para držao preko dva- 
deset časaka u rukama nadzornik Korančić. Ja sam se bio 
okamenio od straha, čekajući, kada će progovoriti: Svaka 
mi je sekunda trajala vječnost. On je najzad progovorio: 

— Mi se ovdje mrcvarimo — reče on — kao marva 
za suhu koru kruha, a esa kolike pare dižu ti slavi 
magarci! 

Ljutito je odbacio namiru i nastavio pregledavanje. 
Meni je pao kamen sa grudiju, pa sam rekao: 
— Čovjek mora biti zadovoljan s onim, što ima. 


— K vragu i čovjek i zadovoljstvo! — procijedio je 
gospodin Korančić kroz zube i namrgodio čelo. 
I ako nijesam imao — po svome tješenju! — nepošte- 


nih nakana, neizrecivo sam trpio, bojeći se svakoga časa, 
da će moj posao biti otkriven. Postao sam nervozan i ne- 
miran, te su mi dnevne pijače bile apsolutno potrebne. 
Međutim, ja sam bio svijestan, da ne ću moći dugo izdržati, 
pa je trebalo što prije osigurati obitelj. 

— Dobro gospodari i štedi — rekao sam Zlati. 

— Mora se živjeti — odgovorila je ona. — Treba nas 
tolike obući, treba nas hraniti. Od česa ću štedjeti?! 

— Zar nemaš dosta? 

— Ne. Ovako se dalje ne da kramariti. Mi. imamo na 
duši dvije djevojke, koje treba opskrbiti, pa stara majka, 
pa slijepo dijete. 

Zamaglilo mi se pred očima. 

"Vidio sam Zlatu, kraljevski uspravnu, hladnu kao mra- 
mor, veličanstvenu kao u priči. Uspravila glavu, ruke raši- 
rila, a na njih joj se nagnule Jelica i Mara, svaka na 
svoju stranu, u obliku križa. Noge su im sve skupa svedene 
u mramorni stup, koji drži taj živi križ, na koji sam ja — 
razapet. Taj mi se stup učini kao stup neobične Slobode, 
razvrata, podlosti, razbojstva, česa li. Pod križom jecaju 
moja djeca na svetačkom krilu moje starice majke. Ona 
više ni ne plače. Sva se je osušila, skamenila i pretvorila u 
živi skelet boli i patnje, srama i poniženja. 

Zgrozio sam se pred tom slikom i trgnuo se. 

— Što bi željela?! 

— Što i druge žene moje mladosti i ljepote. 

— Zar ti ne vidiš, Zlato, da sam ja boležljiv, da se 
Sušim i čudno kašljucam?! 

— Baš zato. Ja nijesam rođena, da se stidim. 

Rekao sam Mari, da pripremi namire za tri milijuna 
dinara. Ona je sva zasjala od veselja, kada je čula tu na- 
rudžbu, uhvatila se oko mene i počela me tako nezgodno 
grliti, štipati i ljubiti, da sam se pobojao, da će nas opaziti 
Zlata i napraviti škandal. U mojoj je kući nastala smjesa 

čame sa veseljem i radosti. Sestre su podcikivale i pjevale, 
moja majka, moja dobra mamica, samo uzdisala, a Zlata 
mrko hodala po kući. 

— Sinko, sinko, kuda to vodi?! — šane mi jedne ve- 
čeri mamica. 

— Ne boj se, mamice. Sve će biti u redu. 

Namire su već bile skoro gotove. Još koji dan i — 
doći će sunce i pred moja vrata. Malo je neraspoloženje 
unio u kuću list majora Dujmovića, kojim nam javlja, da 
se ženi sa kćeri nekog uglednog trgovca iz Valjeva. 

»Truli gazda — pisao je Ivica — te ne zna, kuda bi 
s parama, a u rodu su mu tri đenerala, dva aktivna i de- 
setak umirovljenih ministara.« 


— Ništarija! — vikne Jelica. — Kao da nije mogao 
nas jednu uzeti. 
— A sjećaš se — dometne bijesno Mara — kako se 


s nama rastapao od milja?! 

— Svi su muškarci taki — reče Zlata. — Dok je s to- 
bom, rastopi se, kad se odmakne, uledi se. Sve smo mi 
njemu dobre bile. 

— Zar i ti?! — upitam ja kao u šali. 

Zlata se lecne, no brzo se snađe i reče i ona kao to- 
bože u šali: 

— Ti opet misliš na huncutarije! 

Čestitali smo mu i veselili se njegovoj sreći, jer ni- 
jesmo htjeli, da s njime prekinemo. Zapravo, to su tako 
odlučile moje svasti i žena, a ja sam šutio. Nije dobro, 
kažu, pokvariti s čovjekom, koji se tako naglo uspinje. 

Dobro. Nijesam bio načistu, što još kane s njime, no 
to mi nije zadavalo glavobolje. Važnije je bilo, da u svojoj 
blagajni sve uredim, kako ću moći dignuti pare. To me je 
Pitanje svega ispunilo, neprekidno sam živio u njemu i 
Pravio dalekosežne osnove. Čim sam uhvatio čas vremena, 
Pregledavao sam štracu, uspoređivao isplate pojedinih mje- 
seci i neprekidno računao kamate, zaradu, prištednju i sve 
take stvari. Morila me je još jedna briga. Ja sam, naime, 
na jednom papiriću točno bilježio svaku krivotvorenu na- 
Miru po imenu, na koju sam je ispostavio, i svotu, koju 
sam na nju uzeo. Bilo je ravno četrdeset i šest krivih ime- 
na i namira, a svota je iznosila dvjesta osamdeset i tri 

hiljade dinara i šezdeset pet para. Među svima je tim na- 
mirama bila jedna jedina, koja je glasila samo na okrugle 
dinare, a inače je svaka imala i još nekoliko para, jer je 
tako redovito kod svih mirovina. U meni je počelo kopkati 
nemoguće pitanje, da li su sve te krivotvorene isprave slo- 
žene redom s ostalima, gdje čekaju na preispitivanje, koje 
će doći, ako ide redom, kao što ide, istom za koje četiri 
godine?! A gdje bi one inače i mogle biti, jer da su izlu- 
čene, već bih sigurno i ja bio — izlućen. To je toliko 1o- 
gično, toliko naravno, da u zdravu mozgu ne može o tome 
niti nastati kakovo pitanje. 

Kod mene je ono ipak nastalo. To je posve protupri- 
rodno, to je proizvod moje savjesti, nedonošće mojega stra- 
ha, ali — posve u skladu s iskustvom moderne kriminali- 
stike. Zločinci vazda, uz zmijski oprez, počine bilo kakvu 
glupost, bilo kakvu sudbonosnu pogrešku, koja ih poslije 
sigurno stoji slobode, a često i glave. Tako je bilo i sa 
mnom. Spremajući se na milijunski, gospodski udarac, ja 
sam kao kakav nedorastao deran počeo prekapati već pri- 
lično sigurno pokopane grijehe. 

To je moralo udariti u oči nadzorniku računovodstva, 
jer me je upitao, zašto se zanimam za račune, koje sam već 
isplatio. 

— Zanima me samo to — odgovorio sam ja — kada 
će već jednom doći računi u za, da ne živimo u samim 
fikcijama. 

Ja mislim, da sam se držao vrlo dobro i da nijesam 
ni zadrhtao, ni problijedio, ni pocrvenio, kada sam te riječi 
izrekao. Uostalome, na meni se promjene u licu teško opa- 
žaju, jer sam još od rata samo kostur, prevučen sivom 
boležljivom kožom, a krv mi se je sigurno sva razradu, 
te ne pamtim, da sam kada pocrvenio u licu. 

Mara je posao dovršila i ponudila mi, da uzmem. Njoj 
se žurilo, a ja sam oklijevao, a da ni sam ne znam, zašto. 
Nijesam bio u dvoumici, da li da izvršim ili ne, ali sam 
zbog nečesa nepoznatoga krzmao. Otišao sam u ured bez 
namire, a Mari sam rekao, da ih metne u svoja njedra. 

— Baš u njedra?! 

— Da, da. Take se stvari uvijek | dobro pospremaju. 

— A moja su njedra, veliš, dobro spremište?! —. reče 
ona i alčački se podsmjehne. 


XII. 


Bio je šesti ožujka. Krasan dan, pun sunca i proljeća. 
Otvorio sam blagajnu, rasporedio novac i pregledavao neke 
bilješke od prošloga dana. Nešto sam popravljao, pa sam 
se bio nagnuo toliko, da nijesam ni primijetio, kada mi 
je pristupio nadzornik. 

— Pregled blagajne! — reče on. 


Ja se trgnem, no još u isti čas svladam iznenađenje, 
lagano ustanem i stupim jedan korak na stranu. Odmah 
mi je bilo jasno, da se nešto sumnja, dok je pregled u 
nevrijeme, zapravo: u neobično vrijeme, i dok se ide ravno 
na moju blagajnu. Nagonski sam posegnuo u džep za svo- 
jim imenikom krivotvorenih namira, zgužvao papirić i 
povukao, da ga bacim, no opet se predomislim. 


— Što se traži, gospodine nadzorniče?! — upitam ja 
kao da sam pao iz oblaka. i 
— To ćemo vidjeti — odgovori on, a da me nije ni 


pogledao. Kraj njega su stajala još dva činovnika, što je 
značilo — komisijski pregled. Jednoga od njih, svoga do- 
broga prijatelja i svoga dužnika, upitam pogledom, o čemu 
se radi. On odvrne svoje oči od mene. Pozajmio sam mu 
bio u svemu dvije hiljade i osam stotina dinara. Ako nije 
budala, a on to nije, morao je znati, da sam ih ukrao, 
pa sam se s toga s povjerenjem i obratio na njega. On 
me sada ne pozna. Pogledam drugoga pogledom, da bi 
kamen ganuo. On me probode očima kao da sam mu oca 
ubio. Taj mi nije bio ništa dužan, jer sam ga odbio, kada 
je tražio. Bojao sam se, da bi bilo previše sumnjivo, ako 
bih pozajmljivao mnogima, Svakako je i on bio primijetio, 
da ja imam previše novaca. Pričao sam, doduše, da moja 
Svast dobiva velike svote od svojega zaručnika Wettera, 
no nitko pametan nije u to vjerovao niti sam ja to ozbiljno 
očekivao. 


141 


Nadzornik je veoma nestrpljivo kopao po mojim bi- 
lješkama. Promatrao sam ga i vjerovao, da mi je u tragu. 
To me ne bi bilo smelo, da se nijesam bio rasrdio na 
držanje svojih drugova u komisiji. Obuzeo me neki pla- 
men po cijelome tijelu, krv mi je šiknula u obraze, te 
je vrlo vjerojatno, da sam taj put i porumenio u licu. 

— Ne mučite se, gospodine nadzorniče! 

— Nemojte tako sigurno govoriti — reče on, i ne di- 
žući pogleda prema meni. 

— Posve sigurno! — odgovorim ja tako izobličenim, 
kreštavim glasom, da sam se sav stresao pred tim zvukom, 
a i nadzornik se trgnuo i u čudu me pogledao. 


— Izvolite popis! — rekao sam muklo, slomljeno i 
bacio papirić preda nj, vadeći ujedno iz džepa ključeve 
od blagajne. — Svagdje je točno zapisano ime, svota i 


dan. Ne mučite se i ne mučite me! 

Križni put je počeo. 

Na prvu sam postaju išao u policijskom crnom, stra- 
vičnom automobilu, koji je posve sličan živoderskim ko- 
lima s tom prirodnom razlikom, što su psi niži od ljudi, 
pa trebaju i niža kola, 

Sve sam potanko ispričao. Prikazao sam bijedu, u 
kojoj sam živio po svojoj plaći, potrebu za boljim životom 
i kaos u državnoj blagajni, koji me je upravo mamio, 
izazivao i nukao na krađu. 

Na što sam potrošio toliku svotu?! 

Za to je najlakše. Sa prijateljima, u društvima, na 
kartama, i ako doista nijesam kartao, otkako sam izišao 
iz vojske. Potrošio sam mnogo i u »partijske« svrhe osobito 
za vrijeme izbora. Ja sam se, doduše, upisao u tu »par- 
tiju« tek onako! Lakoumno, nepromišljeno i možda sa pri- 
krivenom nadom, da ću od toga imati velike koristi u 
službi, no kada sam već bio u njoj i našao se s visokom 
gospodom, počeo sam ozbiljno, požrtvovno i marljivo ra- 
diti. Istina, kada sam god vidio to naše izabrano društvo, 
vazda sam pomišljao — koji li nas na što cilja i špeku- 
lira s »partijskom« iskaznicom, no šutio sam i radio, 
jer sam ja vazda ozbiljan radnik pod svakim jarmom. 
Treba me samo upregnuti. Bilo nas je upisanih u klubu 

oko tri hiljade i osam stotina, za izbore smo potrošili 
mnogo para iz stranačke blagajne u Beogradu, mnogi smo 
i lično dosta žrtvovali — ja sam nešto do četrdeset tisuća 
dinara — a kada su prebrojeni glasovi, što smo ih dobili 
u Zagrebu, nabrojeno je dvjesta pedeset i šest! 


— Tko još nije izdao, neka izdaje! — rekao sam ja 
u klubu i otišao, da se više ne povratim, ali sam još uvijek 
ostao članom. 


Dobro. Na to sam sve trošio, no nijesam ipak mogao 
profućkati tolike novce za dosta kratko vrijeme?! 


Jesam. Potrošio sam sve do pare. U kući danas ima- 
dem možda svega hiljadu dinara i to od svoje plaće. To 
mi vjeruju, jer je već obavljena premetačina u mome stanu. 
Kada sam to čuo, sijevnule su preda mnom ogoljene 
Marine grudi. Bile su smežurane i mlohave! Čudno, kako 
mi je to došlo pred oči. Oblio me je hladan znoj. 

— Tko vam je pomagao?! — pitao je redarstveni 
činovnik. 

— Nitko. Sve sam radio sam bez ikakovih pomagača 
— odgovorio sam čvrsto i drsko mu pogledao u oči. 


— Zar vašima u kući nije bilo sumnjivo, otkuda vama 
toliki novci, kada su znali, kolika vam je mjesečna plaća? 


— Ni najmanje. Rekao sam, da zarađujem velike svote, 
čineći stanovite usluge mnogim jakim porezovnicima i da 
dobivam iz stranačkoga fonda za propagandu. 

Dalje me nije ništa pitao ni o pomagačima ni o poro- 
dici, a kako sam sve priznao potanko i okolnosno, bili 
smo brzo gotovi, Stražar me je odveo i gurnuo u ćeliju 
broj 5 u prvome katu. Još sam uvijek bio dobro raspo- 
ložen. Što više: osjećao sam se veoma ugodno, jer je na 
mene palo neobično oterećenje, neko olakšanje uma i sa- 
vjesti. Više nijesam imao tajne, više se nijesam imao česa 
bojati. Samo pomagači — to je ostala tajna, ali je to i 
moralo tako ostati, pa bilo i pod cijenu života. To bih 
bio izdržao, pa da su me stavili i na torturu, jer koliko 
sam ja god mek, slab i popustljiv, toliko sam tvrdoglav, 
kada nešto uvrtim u glavu. S tim sam raspoloženjem 
stupio u ćeliju. 

Kada je stražar lupnuo vratima i brava dva puta 
škljocnula, učini mi se, da me zovnu moja mala Slavica, 
a taj mi je zov proletio mozgom kao tupa pila u nemilo- 
srdnoj ruci. Stao sam obezumljen nasred ćelije i pogledao 
na vrata. Daske su debele skoro za svu podlanicu, a brava 
bez kvake. Prišao sam bliže i počeo drmati vratima. Micao 
sam se. i tresao samo ja, dok su vrata ostala mirna i 
nepomična kao iz čelika, Pogledao sam po zidovima. Svi 
su išarani raznim krilaticama. Pomicao sam se i sve ih 
redom čitao. Opazio sam, da su one narodne pisane ve- 
ćinom ispisanim lakim rukama, dok su one internacionalne 
šarane nesigurnim, isprekidanim potezima. Nijesam našao 
među stotinama tih šara ni jedne jedine ljubavne reče- 
nice, i ako sam to očekivao. Zaboravio sam bio, da se 
u tim tjeskobnim zidinama misli najviše o onoj ljubavi, 
koja te je — dovela u njih. Našao sam mnogo imena, 
kraj kojih je bio ubilježen datum dolaska i odlaska. Neki 
su bili vrlo dobri stanari, te su tu boravili mjesecima bez 
otkaza! Vukući se tako s noge na nogu uza zid, bio sam 
se toliko zadubio u čitanje, da sam dosta osjetljivo grunuo 
koljenom o limenu kantu u ćošku. Taj je đavo zazvonio 
kao da zove na uzbunu. Sagnuo sam se i podigao po- 
klopac. Amonijakov mi je miris šiknuo u lice tolikom 
snagom, da sam brzo začepio nos i spustio poklopac. Zgadio 
mi še taj smrad i ta cijela prljava i smrdljiva posuda, 
te bih je bio najradije bacio van, ali — suđeno je, da 
ja-i moj engleski klozet budemo pod istim ključem. 

Osim toga odličnoga komada pokućtva bila su u ćeliji 
dva kreveta: na dva drvena stalka pribijene četiri daske. 
To je krevet. Da bude potpuno udobno, prednje su noge 
više od stražnjih, da ne bi gostu udarila krv u glavu, 
kada se odmara. Još više: tu je i jastuk, koji je napravljen, 
da bude u stilu, također iz dasaka u obliku maloga ko- 
ritašca. Tu je i mala peć, koja se loži, po našem starom 
patrijarhalnom običaju, iz hodnika. 

Ja sam to sve već poznavao, jer sam često zalazio u 
ćelije, dok sam još bio detektiv, ali se to posve drukčije 
gleda iza zaključanih vrata. Bilo mi je sve novo, sve 
neobično i vrijedno pažnje, pak sam obavio temeljitu pre- 

gledbu svakoga komada pokućtva i svakoga ćola zida. 
Našao. sam veoma mnogo krvavih tragova iza jedne vrsti. 
domaćih životinjica, koje čovjeka toliko vole, da ga ne 
napuštaju ni u zatvoru, a po tim sam grobovima zaklju-. 
čivao s velikom sigurnošću, da nijesam osamljen u ta četiri 
išarana zida. 

.Kada sam tako obavio Mina pregleđbu, automat- 
ski sam se popeo na krevet, da pregledam prozore, Po- 
vukao sam prstom preko stakla i zaorao duboko brazdu 
na njemu kao na sipkoj pjeskulji. Nijesam mogao pogle- 
datr. ravno preko dvorišta, jer mi je pogled sreo drveni 
sanduk, koji dopušta stanaru, da gleda samo u visoko, 
nedokučivo nebo, gdje, vjekuju i kraljuju Pravda i Slo- 
boda, da mu se tako i misli vazda dižu k njima. 

Taj je sanduk dolje: posve uzak, a pri vrhu širok do 
četrdeset centimetara; te je pričvršćen pred prozorom kao 
jasle za konje. Svaka je daska prišivena .na stranice tako, 
da je gornjim dijelom potisnuta za jedan centimetar unu= 
tra, te je druga daska ne dohvaća, nego među njima ostaje 
slobodan prostor, kroz koji prolazi kiša i stanarov pogled 
na dvorište, u. kome se skuplja straža i istovaruje auto- 
mobil s novim gostima. Panorama je često veoma za- 
nimljiva. 

Kada sam sve to pregledao, počeo sam. Botiovno 
čitati sa zidova mudre riječi čudnovate knjige. Umorio 
sam se. Nijesam više mogao da pažljivo čitam, pa sjednem 
na krevet, podbočim "a na: udšoljema, shvijam glavu i 
zamislim se, 

— Tatica moj: slatki! — vrisne opet moje slijepo siroče, 
a mene nenadano uhvati za srce tolika bol, da sam od 
muke zastenjao, skočio i počeo naglo hodati po ćeliji. Osam 
koraka tamo, osam koraka ovamo. Sada su moji kod kuće 
zaprepašteni i zatečeni nenadanim udarcem. Osobito moja 
mamica, moja draga, jedina mamica. Ona je zaslužila 
mnogo bolju sudbinu, no sada se ne da pomoći. Tu sam 
i tu ostajem. Ne znam, da li je ona slutila, otkuda meni 
novci, no sjećam se, da mi je znala češće, tiho, tužno i 
bojažljivo šanuti: 

— Sinko! Ne će to dobro svršiti. 

Ona je sigurno mislila na način života mojih svasti, 
a uz njih i moj i moje žene, pak se nekako prevarila. 
Dosad je s njima sve u redu, a udarac dođe s posve 
neočekivane strane. Zlatna moja stara majčice... 

A Zlata?! Ona će ili pući od boli i sramote — ponosna 
aristokratkinja! — ili će uteći. To će biti grozan udarac 
i za mene i za dječicu i za mamicu. Grozno! Ali, što ja 
sada mogu promijeniti?! Nijesam nikada ni slutio, već sam 
očekivao posve drukčiji razvoj dogođaja. Računao sam, 
kako ću s državnim novcem zaraditi kapital, pa državi 
vratiti njezino, a ja lijepo živjeti kao bogat gospodin, a 
sada — ne samo da državi ne vraćam, nego joj se i dalje 
zadužujem hranarinom i stanarinom i upropastih i sebe i 
svoju nesretnu porodicu. 

Kod Mare nijesu pronađene namire, dok mi ih činov- 
nik nije spomenuo. Njezina su njedra ipak tajni kutić sa 
sedam pečata, kad se radi — o namirama. Nju će moj 
slučaj potresti samo zbog nestašice sigurnoga dohotka i 
zbog bojazni, da ću i nju izdati, Kada vidi, da te opasnosti 
nema, utješit će se brzo skupa s Jelicom, Wetterom i još 
s koje kim. Brzo će one to preboljeti, a ja ću ovako 
mjeriti zatvorske prostorije sada ovdje, malo poslije kod 
sudbenoga stola, a onda moguće i u Lepoglavi. 

Točno osam koračaja. Koraci nijesu ni preveliki ni 
premaleni. Propisni — sedamdeset i pet centimetara. To 
je propisni vojnički korak. 

— Jedan, dva, tri, četiri, pet, šest, sedam! 

Oho! Kraća je ta moja gajba. Kada pružim korak 
propisno, ne mogu osmoga napraviti. Sedam dobrih ko- 
račaja. 

Netko mi kucka na zidu iz ćelije broj 4. Poznam ja 
te signale, ali samo teoretski. Zastanem, zatim priđem 
k zidu, gdje je odzvanjalo kucanje. Kucnem i ja nekoliko 


puta. Sve zašuti. Legnem na krevet i prilijepim uho na ' 


ono isto mjesto. 

— Halo! — viče onaj. Čujem posve jasno kao na 
telefonu. . Pridignem se, mjesto uha, priljubim usta na 
smradni, nečisti zid, a ruke smjestim oko usta kao zvuč- 
nik, te odgovorim susjedu. 

— Kakva je papica? — upita onaj. 

Trgnuo sam se. Koliko sam god bio obradovan, kada 
sam čuo znak života, toliko me je sada potreslo i zabo- 
ljelo to šatrovačko, povjerljivo pitanje. Daleko si dospio, 
Dragane Bojaniću! Ustao sam s kreveta i počeo nemirno 
hodati. Kušao sam brojiti korake do stotine, da se ras- 
tresem, no smeo sam se negdje iza sedamdeset, pa počeo: 
iznova. Susjed je neumorno i jednolično kuckao: tik, tik, 
tik. To je poziv, na koji više nijesam htio da odgovorim, 
Kada onaj nije prestajao, prišao sam opet k zidu i tik 
kraj peći, to je desni ugao od vrata, udario jedan jaki i 
odmah pet, šest lakih udaraca, da vidim, je li prijatelj 
vješt razgovoru. Smjesta je zanijemio kao riba, jer mu 
je moj brzojav kazao, da je opasnost kraj vrata, 

Nastavio sam šetnju, kada ubrzo iza mojega signala 
škljocnu brava. To mi je bilo drago, jer se je tako moj 
susjed uvjerio, da se i ja razumijem u posao. Uistinu sam 
se tome veselio, i ako to po građanskom shvaćanju ne će 
biti osobita odlika. Na vratima se je pojavio ključar i 
pružio mi zdjelicu i žlicu, a iza njega su dva zamazana 
pritvorenika nosila kotao s jelom. 

— Ja ću dobiti jelo od kuće — rekao sam. 

— Vraga ćeš ti dobiti — odgovori stražar posve pri- 
stojno i ljubezno, pružajući mi okrugli hljepčić kruha. — 
Samo uzmi, pa žderi. Tu se jede samo jednom na dan, a 
do sutra je dugo. Ako ne ždereš, krepat ćeš. 

Stražareva me je ljubezna i zabrinuta prisutnost pri- 
tisla o zemlju kao mora. Kao stroj sam pružio ruku i 
primio jelo. Bila je to mutna vruća voda, po kojoj su se 
štrkljala tri — posve točno: tri! — perca kelja, Okusio 
sam i opet ispljunuo. Možda je to izvrsna hrana za pritvo- 
renike, napravljena po receptu policijskih liječnika i možda 
čak kakvih svjetskih kapaciteta, možda su kalorije u punom 
broju, no za moje nepce je bila nepodnošljiva. Razumije 
se samo sobom, da policijski kuhar nije kriv, što sam ja 
naučen, da u jelu dobivam po malo masti i goli. 

Zdjelicu sam metnuo na krevet, legao potrbuške kraj 
nje i promatrao, kako se kelj igra. Počeo sam je objeručke 
vrtiti, da ona tri siromašna perca bolje razigram. Ležeći 

tako, sjetio sam se roditeljske kuće. Imali smo velikoga 
zelova, koji je bio vazda privezan. Kada bi mu moja ma- 
mica donijela hranu, on bi se najeo, a kraj preostatka 
legao, pružio ispred sebe prednje noge, položio na njih 
glavu i.s. velikim zanimanjem promatrao, kako kokice 


obilaze. oko zdjele, a ne usuđuju se pristupiti. S isto 


takim zanimanjem, u istom položaju tijela promatrao sam 
ja igru kelja. Razlika je samo u tome, što je jelo našega 
zelova bilo ukusno i začinjeno, i što je on bio na lancu na 
svježem zraku, a ja pod bravom u smrdljivoj ćeliji, 

. Iz umovanja me trže ponovni zov: tik, tik, tik! Skočio 
sam na drugi krevet, priljubio usta, pa i bez odziva, 
povikao: : 

— Halo! jal duo1 S 

— Kakva je papica?! — pita onaj. 

— .Otvorena šapa! — odgovorim ja. 

— Pronevjerenje?! 

s Da. ( 

..— Je li bar dosta? 

— Četvrt milijuna. 

— Bravo! Ti si momak! — vikne onaj upravo odu- 
ševljeno i poče udarati obim dlanovima po zidu u znak 
odobravanja. To. je njegovo oduševljenje i mene. udobro- 
voljilo. baš kao .što me je bilo njegovo pitanje najprije 
i razljutilo i uvrijedilo. 

—A ti?! — upitao sam ga. 

— Ah, ja sam prema tebi komarac, kramar. 

.Opet .su se začuli u hodniku koraci, pak sam ja brzo 


otkucao svršetak razgovora. Donijeli su mi objed od kuće. 


o Donijeli su i jastuk i gunj, ali nije dopušteno — 
reče mi ključar. — Možeš i ti jednom spavati na golim 
pričama, Ne će ti ni vraga biti. 

Nijesam mogao. jesti. Bio sam, gladan, želio sam jesti, 
ali —— nijesam mogao gutati. Nije išlo. Smetalo me je i to, 
što nijesam imao ni noža ni viljuške. To je i luksus i po- 
gibeljno oružje,:pa ne smije u ćeliju. 

..Bilo je prilično toplo, jer je bio lijep i sunčan dan, no 
šlarne je više približavala večer, to sam više osjećao, da 
mi ne će biti prevruće. Neumorno sam hodao, trljao ruke 

i češće pipao peć, i ako sam znao, da je hladna kao led 
i da se ne će zgrijati. Kako je padao mrak, tako je padalo 
i moje raspoloženje, Popeo sam se na krevet, a otuda na 
prozor i zurio kroz otvore na jaslama u dvorište. Bilo je 
sve tiho i mirno kao u velikoj grobnici. 

Nenadano je hodnik oživio. Čuli su se najprije. potrniti 
koraci, zatim škripanje zarđale brave, lupa velikih teških 
ključeva, a zatim mnogo koraka i lupanje raznih predmeta. 
Sašao sam sa prozora i prislonio uho na vrata, da bih raza- 
brao, što se to događa, Otvor je na vratima bio s vanjske 
strane pokriven željeznim poklopčićem. Pokušao sam, da 
ga prstom uklonim, ali ga nijesam mogao ni ganuti kao da 
je prikovan. Znao sam, da je pričvršćen na maloj željeznoj 
osovini i da se dade okretati. Mašim se u džep, da nađem 
štogod, čime bih ga pomakag, ali džepovi su prazni. U 
prijamnoj su mi ih pisarni izvrnuli, te ni mrvica kruha nije 
ostala, a kamo li što drugo. To me je još više uznemirilo. 

Nad vratima je prozor, kroz koji ulazi u ćeliju elek- 
trična rasvjeta s hodnika. Svjetiljka je pričvršćena visoko 
na suprotnoj stijeni tako, da njezino tužno svijetlo pada 
kroz cijelu noć na krevet, te stražar može kroz rupicu na 
vratima nadzirati, što se događa u gajbi. Pokušao sam pori- 
nuti taj prozor, no on je bio nepomičan i otporan. Među- 
tim sam razumio, da je čišćenje ćelija. Išlo je to velikom 
brzinom, te bi se i najhitrije gospodske sobarice postidjele. 
Uznici su žagorili po hodniku, a stražar ih je opominjao, te 
se njegov glas izvisivao nad nejasni i: prigušeni žagor kao 
zvono ovna prethodnika nad blekom ovaca i ao 
janjaca. 

— Vi tati Kristuševi, vrag vam oca i mater! — bila 
je njegova poštapalica, koju je svaki čas milo i srdačno 
ponavljao. Nekoliko su puta tu opomenu popratili čudni 
zvukovi ključeva kao da bi naglo pali na nečija leđa, a 
zatim prigušeni jauk, no to nije ništa: bilo niti je poreme- 
tilo harmoniju blejanja i zvona. 

Škljocnula je i moja brava. 

— Kiblovanje, ptičico! — se strešer, a neki mi odr- 
Panac pruži metlu. SEE 

— Kod mene je čisto — biovarimi ja. 

— Čisto?! Gle-ti njega! A higijena; a propisi; a et 

sinfektor?! To je ništa, je li?! — s 
srotom j aspe on na mene pouke 

Brzo se latim metle i počnem strugati po betonskome 
podu. Digao se oblak teške prašine. Udarila mi je u nos 
pa me napalo kihanje. ' 

.— Fin tatski nos! — reče ključar i ij — 
Naučit ćeš se ti i na gore. Poneta oo 

— Još gore?! 

— Ne drobi, nego kiblu u ruke, pa nosi. 

— Prazna je. 

. ZA vodu promijeniti?! Voda se mora u njoj 
mijenjati. To traži propis i higijena. dat 

Uzeo sam tu groznu, odvratnu posudu i objeručke je 
podigao, pa iznio. To mi je bio i poslije najgadniji posao. 
Izmijenio sam vodu i vratio se u ćeliju. 

.. — Mogu li dobiti gunj? Smrznut ću se — rekao sam 
ključaru. 

duje Obložite se, gospodine blagajniče, hiljadarkama, pa 
će. se vaše gospodstvo zgrijati! — odgovori on, mrko me 
pogleda i zaškripa zubima, da me je u svakoj kosti zazeblo: 
— Mi crkavamo u poštenju sa tridest dinara na dan, a g0- 
spoda kradu na stotine hiljada! Pas ti se mesa napotezao! 
I sada bi još gunj?! Nema gunjeva za taku gamad! 
(mo Vrata su lupnula, brava škljocnula, a ja se kao ispre- 
bijana mačka svalio na tvrde daske. Nijesam do toga časa 
ni pomišljao, da sam ja uopće zločinac, a najmanje, da 
sam tako odvratan, gnjusan zločinac. Nijesam okrao siro- 
tinju, ne padaju na mene suze udovičke, pa što je onda 
na tome, ako sam uzeo od svakoga državljanina desetak 
jadnih, nevrijednih para?! Ali gle, ovaj se cijeli dan tu 
gjavi s ološem ljudskoga društva, čuva to poštovano 
društvo, da ono može u miru sticati što pošteno, više ne- 
pošteno, pa.mu za tu potpunu žrtvu ne daje svaki držav- 
ljanin na dan ni četvrt tisućine jedne pare! 

Susjed je dugo i ponovno kuckao, no nijesam mu se 
odazvao. Nijesam imao snage, da se razgovaram. I s druge 
su strane kucali. I nada mnom su kucali. Kuckalo se na 
sve strane, a u meni je kuckala svaka kaplja krvi, svaka 
se žilica tresla i mozak poigravao. Bilo mi je sve teže i 
teže. Legao sam na daske, e da bih zaspao, da noć prije 

prođe. Mršav sam, pa me svaka kost boli, čim je .naslonim 
na dasku. Bacao sam se s boka na bok, okretao se na leđa, 


no sve uzalud. Zatvorim oči, ali vidim kroz vjeđe kao u 


po bijela dana, vidim — svoju mamicu, svu slomljenu, za- 


plakanu, u očaju, a kraj nje jeca moje slijepo čedo. . 


Grozna slika za dugu, neprolaznu noć u samici! Maj- 


čice moja slatka, nijesi ti zaslužila take sudbine, ali — ipak 


je to tvoja sudbina. Suđeno je, tako je pisano u zvijezda- 


.ma, zlatno, dobro srce, pod kojim sam klijao kao tvoja naj- 


veća, najsvjetlija nada. Pa, eto vidiš... 

Nijesam ja ni zao, ni pokvaren, ni... ni. Ja ne znam. 
Samo sam mekan kao smola, dobar kao kruh, bez odluč- 
nosti i volje, pa me razapeše, razapeše me, slatka moja 
ožalošćena majčice! u, 

Bio sam i u ratu i u zarobljeništvu, bio sam već i u za- 


tvoru, dok sam još išao u kadetsku školu, ali ovake noći 


nikada ne doživjeh. Svaki je četvrt sata udario bat na 
velikom satu, koji je postavljen na redarstvenoj zgradi 


kao jedan dio alata svete inkvizicije. Grozan alat! Bio bih 


volio, da ga mogu razlupati i ustaviti, nego — na slobodu. 
Strašna poredba, ali je na mjestu. Ovaj mi je prokleti bat 
kljuvao mozak kao nezasitna zvijer, a sve pomalo. Sve uda- 
ri, pa čeka dugo, dugo u visini, spreman na udarac, ali ne 
će da pada. Čeka, dok od muke i nestrpljenja, u očaju 
krikneš: »Padaj već jednom!«, a on još čeka, pa da onda 
istom — udari i u istom se času podigne na novi udarac, 
koji moraš mučenički iščekati i izmoliti. Strahovita, grozna, 
vječna noć! Tijelo mi je htjelo iskočiti iz kože, a koža po- 
pucati od neke tjeskobe, svrbeža, muke i potmulih bolova, 
ali je najstrašnije, što se nije ništa dogodilo. Niti je koža 
popucala, niti je tijelo iz nje uteklo. Kako bih inače bio 
mučen i mrcvaren?! 

Negdje oko pola noći dojuri auto u dvorište. Brzo sam 
skočio i popeo se na prozor. Vidio sam samo sjene, neka- 
kovo komešanje, čuo sam udaranje i stenjanje. Auto je 
odvežen u garažu, koja je bila negdje ispod mene, a sjene 
nestale u zgradi. Za nekoliko časaka odjeknu s protivne 
strane strahovit krik. Toliko sam se trgnuo, da sam skoro 
pao s prozora. Jaukanje se ponovilo nekoliko puta kao da 
nekoga kolju, a onda sve utone u noćnu tišinu. 

Opet sam se spustio na daske i legao potrbuške. Odmah 
sam uvidio, da je to najzgodniji položaj i. ponadao se, da 
ću možda ipak tako zaspati. Izdržao sam samo nekoliko 
časaka. Zaboljeli su me laktovi i rebra, a zima me obuzela, 
da sam se sav tresao. Ustao sam i hodao gore, dolje, ne- 
umorno i bez prestanka. U glavi mi je čekićalo i tuklo, a 
srce udaralo kao bijesno. Neprekidno sam bio ovijen stra- 
hovitom tjeskobom, koja bi mi se popela kao divlja mačka 
na vrh mozga i grebla, čim bih se sjetio svoje dobre ma- 
mice i male Slavice, Što znači: sjetio?! Bile su mi nepre- 
kidno pred očima i uklonio bih ih samo u trenucima, kada 
bih pozornije očekivao udarac sata ili kada bih se malko 
uljuljao brojenjem koračaja. 

— Svići, ne svanulo! — zapištao sam, drmajući obje- 
ručke rešetke na prozoru, a da ni danas ne znam, kako i 
kada sam dospio na prozor. 

Ruke su mi se ukočile. oko hladnoga željeza, ukrutio 
sam se na mrzlome zidu, upiljio pogled u tamu i — si- 
gurno zaspao. Sigurno sam spavao, dok sam nenadano opa- 
zio, da je na dvorištu svjetlije i da je u ćeliji polutama 
mnogo rjeđa, nego li je prije bilo. To se osobito zapažalo 
u uglovima do vrata, u koje nije moglo dopirati svijetlo 
s hodnika, te sam prije od prozora jedva nazirao peć i 
kiblu. Sada sam ih vidio posve dobro. Danilo se. i 
. Kako sam kanio saći, pustio sam željezne prečke iz 
ruku i u istome se času stropoštao na daske. Nijesam 
osjetio upravo nikakovih bolova, ali — nijesam mogao ni 
ustati ni pružiti se. Sav sam bio utrnuo i ukočio se. Polako 
sam micao najprije jednu, pa drugu ruku, a zatim isto 
tako i noge. Mravci su mi sijevali kroz udove kao elek- 
trične iskre. Trebalo je dosta dugo, dok sam malko došao 
k sebi. Lagano sam.se i oprezno osovio na noge, te poku- 
šao hodati kao oronuli starac ili dijete, kada istom prohoda. 
Savio sam se kao britva, a u slabinama sam osjećao rane, 


u zglobovima noževe. niša ' 
Zaškripala je brava na kraju hodnika i zatutnjili teški 
ključarevi koraci. | 
> — Kiblanje! — viknuo je on u sav glas. — Izvolite, 
gospodo! 

U tri su i pol sata poslije podne zazvonili ključevi, 
brava zaškripala đavolskim zubima, a na vratima se po- 
javio stasit, lijep graničar ključar. 

— Izvolite, velemožni, na šetnju — rekao mi je povi- 
šenim glasom, iz kojega je siktala neutaživa snaga i pre- 
zira i bola i pregaranja. . 

Uperio sam mu umolan pogled i jedva se podigao sa 
dasaka. 

— Ne mučite me — rekao sam mu kao ocu. — Ja znam, 
da kod policije nema šetnje za uznike. 

— Na krovu smo napravili šetalište za bolju gospodu 


— odgovori ključar, omahujući ključevima, te sam sav pro- 


trnuo, da će mu se omaknut na moju glavu, kako ih je 
lako držao. — Pakuj. Ideš k sudu. Tamo je bolji hotel. i) 
Skupili su nas osmoricu u hodniku i poredali dva i 
dva. Ne zna se, tko je bio od koga zamazaniji i otrcaniji. 
Ja sam bio.na čelu kolone, s gunjem: preko ruke, Okrenuo 
sam se i plačnim glasom umolio nadstražara, da me metne 
u sredinu. i d : = 
— Gospoda vazda vode! — odgovori on, a da me nije. 
ni pogledao. Čini mi se, da bi mi bilo lakše, da me je pre- 
zirno omjerio i opsovao. Ne. On toga nije naučio. Nije mi 
poklonio ni svojega pogleda. : :' 
Kada smo izišli na ulicu, svijet je zastajkivao. Nabio 
sam šešir do očiju i glavu priljubio na prsa. Moji su dru- 
govi nešto ispod glasa čavrljali, neki su se i smijali. Išli 
smo lagano kao na sprovodu, u kojemu pratimo svoje duše. 
Tako sam bar ja osjećao, a kada sam čuo svoje ime na 
ustima nekih prolaznika, poželio sam, da se poda mnom 
otvori zemlja. Od policije je do sudbenoga stola samo par 
stotina koraka, no dok smo to prepješačili, trebala je cijela, 
mukotrpna vječnost, te sam osjetio veliko olakšanje, kada 
su vrata za mnom opet lupnula. Istina, pod tim se olakša- 
njem može padati u nesvijest od bolova, ali je ipak bilo 
lakše nego na ulici. 
“ Kada su nas zaveli u knjige, morali smo se kupati, a 
haljine su nam raskužili. Težak je zadah te kupaone i ljud- 
Skih tjelesa, no činilo mi se je ugodnim, što se tu više ne 

vidi, da sam ja gospodin, a oni svi drugi obične skitnice 
i beskućnici. Međutim, bjelina je moje puti odavala moju 
prošlost, o čemu sam se ubrzo uvjerio. Još se nijesmo bili 
ni obrisali, kada je stražar rekao: 

— Sada ćemo se šišati. Najprije ovaj bijeli tat! — reče 
i pokaza rukom na mene. 

Kosa sama sobom ne znači ništa, no meni su navrle 
suze na oči, kada mi je tupa sprava zagulila preko tjemena 
do kože! Koliko poniženje u tome jednostavnome rezanju 
tih nekoliko kosa! Koliko uspomena, koliko boli, koliko 
razorenih snova i osnova! 

Turnuli su me u skupnu ćeliju. Bilo nas. je unutra 
svega osam komada što manjih što većih krivaca. Ležalo 
se na slamnjačama, dva i dva, jer je bilo previše gostiju. 
Pod je od dasaka. Na prozorima nema jasala. Svaki može 
imati posteljinu svoju. 

— Oho: gospodin!? — bio je pozdrav, s kojim su me 
novi drugovi dočekali, a na licima sam im čitao porugu i 
prezir. Skupili su se oko mene, da me ogledaju, da me po- 
mirišu i ispitaju. Gledao sam te odrapance nepovjerljivo i 
bojažljivo. Nijesam još bio naučen na tako odlično društvo. 
Jedan mi se je prikazao kao sobni starješina i rastumačio 
mi sobni red, tražeći slijepu pokornost, odanost i vjernost 
društvu. 

— Samo tako možemo izaći na kraj s tim hajducima 
stražarima i njihovim raznim harambašama! — rekao je on 
svečano i povišenim glasom — Moraš znati, da smo okru- 
ženi najogavnijim tipovima ljudskoga društva, pa se prema 
tome i vladaj. Čim vide, da si pred njima mek, iskren i 
bojažljiv, svršio si kao čovjek. 

U čudu sam slušao tu neobičnu filozofiju, koja je vje- 
rojatno slabo poznata službenim kriminalistima. Taj je fi- 
lozof, taj je predavač, taj je moj starješina bio momak od 
kojih dvadeset i pet godina, mršav i blijed, a po zanimanju 
provalnik i to — internacionalna klasa. Zvao se je Moše 
Kakhitelachwilli i Chiobelli Khekitellacha, odnosno Fakita 
Lachevilli Michi, rodom iz Georgije, po zanimanju, kako 
veli njegova optužnica, trgovac, odnosno bez zanimanja, 
skitnica i poznati internacionalni dućanski tat. Govorio je, 
među ostalim, izvrsno ruski, njemački, talijanski i engleski, 

a tu je naučio i hrvatski tako dobro, da se jedva opažalo, 
da pravi pogrješke. 

— Ne smijete zaboraviti — nastavljao je on — da u 
pritvorenicima ne gledaju ljude, nego opasne zvijeri. Spo- 
redno je, kako ste i zašto ste ovamo došli. Konačna je 
ocjena ista. Sporedno je i to, da li ste u Zagrebu, Carigradu, 
Sofiji, Bukureštu, Beču, Berlinu ili Milanu. Govorim iz 
iskustva. 

Ostali su drugovi stajali oko nas dvojice i otvorenih 
usta lovili svaku njegovu riječ kao sveto pismo. Sigurno 
je, da nijesu nikada tako pozorno slušali ni oca ni vjero- 
učitelja. 

— Ova velika gospoda, počevši od našega ključara i 


stražara, pa sve gore dalje, ne idu u ove službe iz ljubavi, - 


nego samo da zarade koru kruha. Prema tome se i vladaju, 


a kakvo sjeme, takav i plod. Niti znaju o nama što drugo, 


niti ih zanima, osim da smo tome društvu s onu stranu 
rešetaka ne samo suvišni nego i pogibeljni, jer se ne poko- 
ravamo njegovim egoističnim zakonima, pa nas zbog toga 
treba paziti kao bijesne pse. Moje je dugogodišnje iskustvo 


došlo do zaključka, da na izvršenju kaznenih zakonika ne 


bi smio surađivati nitko, tko ih nije sam na sebi osjetio — 
s ovu stranu rešetaka. Rijetki su sretnici i Božji odabra- 
nici, koji znadu cijeniti ljudsku slobodu, a da nijesu sami 
iskusili, što znači, biti bez nje; malo ih je, koji shvaćaju 
svetost ljudskoga dostojanstva, a da im njihovo dostojan- 
stvo nije bilo pogaženo i popljuvano. Taki su samo iznimke! 

Mene je to predavanje umaralo, došlo mi je neočeki- 
vano, pa mi je bilo dosadno. Počeo sam se nestrpljivo ogle- 
davati i tražiti, gdje bih sjeo. Stolice nijesam opazio, no 
bile su tu dvije klupe i stol. 

— Oprostite! — rekoh ja. — Sjeo bih. Umoran sam. 
Nijesam cijelu noć ni oka stisnuo. ' 

Moše me je uzeo ispod ruke i veoma me prijateljski 
doveo do klupe. 

— Jesu li vas tukli na policiji? — upitao me je. 

— Ne. 

— A okivali? 

— Ne. 

Iza toga sam mu ispripovijedao svoj slučaj, nastojeći 
da ga uljepšam. Promatrao me je sa visoka, s očitim sa- 
žaljenjem. 

.— Vi ste željeli ostati dobar član toga. društva tamo, 
ali nijeste imali novaca. 

— Nijesam imao snage: — ispravim ga ja. 

— Te bi se robe našlo, samo da ste imali novaca! 

Običaj je, da pridošlica dobiva najgore mjesto za spa- 
vanje, a to je kraj maloga kočaka, u kojemu je smještena 
kibla. To je uzan prostor u jednom uglu kraj prozora, 
sprijeda otvoren, a sa strane zatvoren tankom stijenom, 
koja ne dosiže do stropa. Na otvor se metne zastor od pa- 
Pira, koji sprečava pogled, no nijedan glas, nijedan šum, 
nijedan atom mirisa ne ostaje unutra, već usrećuje cijelu 
sobu. Iznosi se van jutrom i večerom, no unutri mu je dje- 
lovanje trajno, te smo svi izjutra, kada ustajemo, blijedi, 
žuti i mrtvi od umora kao da smo sjekli drva, a ne ljen- 
čarili. Udovi su milohavi, kosti osjetljive na svaki dodir, a 
okus u ustima odvratan. 

Kada čovjek siromak zbije štogod kućice, pa pumpu 
za vodu zabije preblizu zahodske jame, higijeničari i este- 
tičari su mu s punim pravom odmah na vratu, pa sigurno 
zbog tih važnih poslova još ne dospješe, da urede i ove 
malenkosti! 

Ja bih bio morao spavati pred tim izvorom zdravlja i 
miomirisa, no Moše je nekako udesio, da budem podalje. 

— Slab je Bojanić, pa će nam tu crknuti — rekao je 
on kao da se ispričava. ž 
M Nijesu mu prigovarali, i obo je bilo mh drugovima 
nekoliko drskih pojava. Staro je pravilo također i to, da 
svakoga došljaka prvu noć preslušaju. To je posebna pro- 
cedura, kojoj nasjedne svaki. novajlija. Jadnoga grješnika 
pokriju plahtom ili gunjem nad otvorenom posudom. vode, 
a zatim ga jedan ispituje kao sudac istražitelj. Ovaj govori 
u čizmu ili drugu sličnu napravu, pa se čini, da glas dolazi 
iz daleka. Istraženika uvjere, da to sudac istražitelj govori 
ispred vrata ćelije. On to vjeruje, sav se strese od uzruja- 
nja i straha, pa čini sve, što mu »sudac« zapovijeda. Re- 
dovno se mora sav svući, što je veoma važna pojava, zatim 
se mora kupati, mora četveronoške hodati, kušati đa stoji 

na glavi i slične komedije. Gdjekada se to izrodi u pravu 
torturu, koja nije posve čista od seksualne natruhe. 

Mene su pustili s mirom, no ne znam, da li zbog toga, 
što je moj bijedni, jadni izgled bio svjedokom mojeg pot- 
punog iserpljenja i umora ili zbog toga, što sam u razgo- 
voru bio napomenuo, da mi je to »preslušavanje« poznato. 
Nijesam napominjao, da sam. negda bio detektiv, jer sam 
bio uvjeren, da bi to ulilo u moje društvo skrajnje nepo- 
vjerenje i mržnju. 

Čim me je idućeg dana sudac istražitelj prćslušad uzeo 
me je tamničar u pisarnu. To je bila. ugodna promjena. 
Mjesto da cijeli dan sjedim pod ključem i slušam straho- 
vitu filozofiju najpriprostijih i najgorih, u najodvratnijim 
higijenskim prilikama, ja sam bio u velikoj. zračnoj sobi, 
slobodno se kretao po malome dvorištu i dolazio u doticaj 
s ljudima, koji nijesu ni uznici ni uznički stražari, već pravi 
pravcati ljudi iz slobode. Kada je god koji takav došao iz 
grada; da štogod pita ili moli tamničara, ja sam u njemu 
gledao. najsretniji stvor i zaviđao mu do bola, pa makar 
dolazio i.s potokom suza u očima. 

Moše mi je zamjerio, što sam se dao upregnuti u službu 
i nije ništa koristilo moje dokazivanje, kako je to za mene 
velika blagodat. On je smatrao, da time sam stežem konop, 
koji mi je oko vrata, a upravi je to isto zamjerao kao anal- 
fabetsko neshvaćanje svoje zadaće i položaja. Tražio je od 
mene, da moram — kad sam već tamo! — praviti u knji- 
gama najveću zbrku, kod unošenja kazna vazda krivo- 
tvoriti datume u korist osuđenoga i uopće svakim potezom 
pera praviti zavjeru, osvetu i revoluciju. 

Ja sam mu to obećao i češće mu pripovijedao, što sam 
napravio, dok sam uistinu vazda radio veoma zdušno i sa- 
vjesno, jer mi je bilo neopisivo mnogo stalo do toga, da 
to mjesto zadržim. 

Moši je bilo krivo i to, što sam se slagao sa straža- 
rima. To su sve priprosti seljaci sa svim manama i odlika- 
ma, pa sam ih ja uzimao takvima, kakvi su bili. Moše je 
bio drugoga mišljenja i neprestano se bunio protiv svakoga 
grubljega istupa kojega stražara. Nikada nije bio u nepri- 
lici za povod svojim uzbunama. 

— Ne može biti propisana jednaka naobrazba za ču- 
vara stoke i čuvara ljudi! — bila je njegova redovita izreka. 

— Ne možemo tražiti, da stražari budu svršeni akade- 
mičari?! — rekao sam ja jednom zgodom, 

— Tko nema valjane štale i dobra pastira, taj i ne drži 
stoke, a ako je ipak drži, ostat će bez nje. 

— Velika šteta državi, da mi svi ovdje crknemo! 

— Oho! — usklikne Mošo bijesno. — Ti spadaš u Ste- 
njevac, a ne u zatvor! 

Istraga je proti meni potrajala dosta dugo, jer su struč- 
njaci bili nebrojeno puta pozivani i preslušavani, da raz- 


jasne, kako je bilo moguće da pronevjerim toliku svotu, 


a da se ne opazi. Jedan je tvrdio, da sam za tu operaciju 

morao imati najmanje tri pomoćnika, dok je drugi do- 

puštao mogućnost, da se sve provede samo s jednim. 
Svaki sudbeni vještak misli, da se mora pokazati 0oso- 


bito vještim u svojoj struci, pa zapliće i mota, umjesto da: 


stvari pogleda jednostavno i otvoreno u oči. Većina se pre- 
vara obavlja s nevjerojatno jednostavnim i jeftinim sred- 
stvima i što jednostavnije, to genijalnije. Dugo je trebalo, 
da ih uvjerim, da sam doista sve sam mogao izvesti i izveo, 
te sam jedva onemogućio, da ne strpaju u zatvor još ne- 
koliko čestitih činovnika. Bili su to, doduše, politički sum- 
njivci i tvrdoglavci, no ipak nijesam mogao dopustiti, da 
ih strmoglave na tako prljavoj stvari. 

Kada su gospoda vještaci sumnjivo slušali moje ne- 


vještačko razlaganje, rastumačio sam im, kako bih bio za 


par dana olakšao to divno gospodarstvo za dva milijuna 
dinara. Odlučno su ustvrdili, da je to nemoguće. Nasmijao 
im se i sam sudac istražitelj i rekao: 

— Nije moguće — hvala Bogu i zatvoru! 

Vrlo je teško čekati, da čuješ svoju sudbinu, koju ti 
kroji ljudski um i srce. Opasan i težak položaj, daleko teži, 
negoli izdržavanje kazne. 

Sudačko je zvanje uzvišenije i odgovornije i od samog 
svećeničkog zvanja, no koliko je Svećenika i među samim 
svećenicima?! Stoga je razloga za svakoga optuženika ne- 
obično važno, pred koji će senat doći na glavnu raspravu, 
a to čekanje, to je muka teška. 

Osim te muke, osim stida i kajanja, morila me je i još 
jedna muka: kada će me posjetiti Zlata i što će mi reći?! 

Cijeli je prvi tjedan nije bilo, a hranu mi je slala iz 
gostione i poslala mi čistog rublja, da se presvučem. Po 
jednom sam joj kažnjeniku, koji je išao u grad na radnju, 
poslao pisamce i molio je, da me pohodi. Vratio se bez od- 
govora i pozdrava. 

— Što radi? — pitao sam ga. 

— Plače. 

— A što je rekla? 

— Rekla mi je — hvala. 

— Što još? 

— Ništa. Okrenula se od mene, da joj ne vidim suza. 

Za nekoliko sam dana bio pozvan u razgovornicu. Srce 
mi je počelo bjesomučno lupati i krv šiknula žilama te sam 
mislio, da će ih probiti. Žurno sam se malko pogladio, ure- 
dio i poravnao odijelo, da budem što je manje moguće bi- 
jedna izgleda. Popipao sam bradu i zgrozio se pri pomisli, 
da će me moja osjetljiva Zlata vidjeti tako čupava i ob- 
rasla. Sada više nije bilo pomoći, pa sam jurnuo u prvi kat, 
namještajući ovratnik. Jedva sam čekao čas, da je opet 
ugledam i zagrlim. 

— Da li će me zagrliti i poljubiti?! — sijevne mi pita- 
nje glavom. Stresla me je groznica i možda bih bio mogao 
da izbjegnem tome groznome razočaranju i poniženju, kada 
ne bih već bio na vratima razgovornice i ugledao Maru i 
Jelicu. 

— A,vi ste to! — rekao sam posve neodređenim glasom 
i pružio im ruku. 

— Koga si ti očekivao? — upita Jelica. 

Izrukovali smo se, ni toplo ni hladno, i sjeli na klupu. 
Ja sam šutio, jer mi je neprekidno lebdjelo na usnama pi- 
tanje o Zlati, no nijesam se usudio, da ga postavim. Strepio 
sam pred odgovorom. I one su šutjele i promatrale me od 
glave do pete. 

— Kako bijedno izgledaš! — progovori prva Mara, 
meko i sućutno. 

— To je poslije lumpanja — odgovorim ja. 

— Pa kada si lumpovao?! — začudi se Jelica. 

— Od osamnaeste, pa ovamo. 

* Opet smo zašutjeli. Bilo mi je vrlo tešiko.. Nešto me 
hunti za prsa i potezalo k vratu, te mi se činilo, da će 
me zagušiti. Kopalo je po vratu i Massa me u očnim 
žlijezdama. 

— Što radi mamica? — upitao sam, samo da ne pitam 
ono, što bih bio najviše želio. 

— Okamenila se i šuti. Riječi ne progovara, 

— A djeca? 

— Igraju se. 

Opet smo zašutjeli. Ja sam želio, da mi one same počnu 
pripovijedati. One su šutjele. 

— A inače? — rekao sam ja i počeo nemirno udarati 
pračima po klupi: . 

— Što — inače?! — upita Jelica. 

— Tako. Što inače radite? - 

— Razmišljamo, što ćemo sada — odgovori T elica. 

Mara je šutjela, oborila pogled i nešto čupa na krilu 
kao prije plača. 

— Svakako, ne Znate kao dosad — rekoh ja neodluč- 
no. — Uostalom, ti si vazda naglašavala, da nema i ne smije 
biti razlike između muška i ženska. 

— Da, ali u pitanju morala! — upade mi ona u riječ, 

— I nemorala — dodadoh ja bez želje, da je uvrijedim, 
no rekao sam jetko. 

— Ako hoćeš i tako, svejedno, ali kada se radi o uzdr- 
žavanju porodice, onda mi nijesmo — muško: 

— Kada sam ja sam mogao uzdržavati nas sedmero, 
možete i vas tri prehraniti vas šestero. . 

— Koje nas tri?! 

— Vas dvije i Zlata. 

. Šutjele su obje. 

— A što radi Zlata?! — teško se i mučno odlučim na 
to pitanje, koje sam jedva izgovorio, ne gledajući im u lice 
i oči; da ne bih vidio, što ne želim. Kada sam pitanje izre- 
kao, duboko sam i teško odahnuo kao iza vratolomna skoka 
sa strahovitim naletom. 

— Ona neprestano traži mjesto — odgovori Mara. 

— Budala! — ubaci Jelica mirno i lagano u našu šutnju 
kao praskavicu. . 

— Traži mjesto?! 

— Da! — potvrdi Mara. — I pozdravila te je, da se ne 
srdiš, što.ne dolazi. Čim nađe mjesto! 

Ta je poruka svalila ogroman teret sa mojih grudi i 
raspršila naslagu bola i tuge sa mojih očiju. 

— To mi ona poručuje?! 

— Da. Ona! — potvrdi Mara. 

— Sve je to neka užasna ludnica — reče Jelica raz- 
dražljivo i razdraženo. — Kad je kod kuće, onda je vazda 
uz mamicu u kuhinji, a ne govore ni riječi, već samo bulje 
preda se kao da su šenule umom. Mamica svaki čas podiže 
ruke kao navijena lutka u izlogu, jedva primjetljivo odma- 
huje glavom i sve kradom lovi pogledom mene i Maru, a 
Zlata briše suze. .Ne plače, a suze joj teku. Meni je toga 
već dosta. 

Stražar je nestrpljivo Bodo oko nas, te mi je bilo 
jasno, da želi završiti naš razgovor, a nije znao, kako bi to 
učinio, da mi se ne zamjeri. Ustao sam. 

— Treba li ti što poslati? — upita Mara. 

— Zlatu. 

— Je li inače što trebaš? 

— Zlatu i djecu. ku 

— Razumijem, razumijem, ali — još što? 

— Razumije se: i mamicu! 

Izrukovali smo se i brzo rastali. Opet je pao na mene 
toliki teret, da sam se jedva pomicao: ona traži mjesto i 
prolijeva suze bez plača, a sigurno plače, kada suza ne lije. 

»Budala«. 

Idućega me da dana pohodio moj dobar prijatelj. iz 
zarobljeništva, odvjetnik dr. Kresović. 

— Tvoja me je gospođa umolila, da te branim — rekao 
mi je. 

— Ona te je molila?! — Tae a sam ja kao molitvu. 

— Što si se iznenadio?! Gospođa mi je rekla, a i ja 
sam znam, da me nemate čime platiti. 

Bilo mi ji milo i neugodno. Obasuo. me je plamen 
stida pred tim čovjekom, koji je i u zarobljeništvu i kod 
kuće vodio posve drukčiji život negoli ja. Kada je u svoje 
vrijeme čuo, da sam uskočio među Pinaćasoa, nI mi je 
prigodom jednoga susreta: 

— Dragane, Dragane, zar ti vjeruješ, da su tvoji ja- 
njeći zubi dorasli da grizu iz iste zdjele s vukovima gra- 
bežljivcima?! — a ja sam se nasmijao toj biblijskoj po- 
redbi i bojazni naših pokojnih prababa, no sada sam želio, 
iskreno i vruće, da se on toga smijeha ne sjeti. 

Pročitao je spise i razglabao je moj slučaj hladno i 
mirno, bez ijedne primjedbe, koja bi me uznemirila. Kada 
smo preletjeli sav materijal, a da on nije ni iz daleka 
taknuo u moje osjetljive žice, koje bi mi natjerale ledeni 
znoj na čelo, ja sam se uznemirio, jer je u meni strugalo, 
kopalo, rovalo. Morao sam reći, morao sam spomenuti. 
Nijesam samo znao, kako bih to rekao njemu, koji je na 
posve protivnom polu, pa rekoh nenadano kao više u šali: 

— Ja mislim, doktore, da ne bi škodilo, da predložiš 
sudu moju iskaznicu s Belom Bradom?! Članska karta 
broj 26. 

— Škodilo ne bi nipošto — odgovori on mirno — ali 
prištedi taj adut za Suca na drugome svijetu. 

— Što misliš, koliko ću biti suđen?! 

S njime se o tome nije dalo raspravljati. Dolazio je 
češće, te se potanko uputio u blagajničko poslovanje toliko, 
da bi i sam bio mogao — krivotvoriti i podmetnuti namire. 

Najzadnja je došla Zlata! 

Uspravna stasa, pognute glave i oborena pogleda, a 
bijeli su joj obrazi bili prevučeni s toliko tuge i bola, 
da joj je trebalo još samo prebaciti crnu koprenu preko 
glave, pa da bude savršen lik Majke Žalosti. Nijemo smo 
se čvrsto zagrlili. 

— Oprosti mi, Zlato! — grcao sam ja, nastojeći da 
glasno ne zajecam. 

Ona je šutjela i naslonila glavu na moje rame. 

— Ja nijesam mislio zlo. Ja nijesam kriv. 

.— Ne govori, Dragane! — reče ona i uspravi se. — 
Sada je gotovo. Ja sam dobila mjesto blagajnice, Nekako 
ćemo preživjeti. 

— Meni je grozno, meni je užasno, meni je da padnem 
u očaj. j 

— To je sve trebalo biti ranije. 

— Ja nijesam kriv, 

— To ti vjerujem. Ja ti vjerujem, da ti nijesi kriv, pa 
s toga budi miran i mirno snosi, što mora biti. 

— Ne bi li ti otišla u klub, pa molila, da se partija 
za n. em To bi sigurno koristilo, 

— Ja 

— Da im razložiš. Ja sam ipak žrtvovao za njih sve, 
pa bi se mogli i morali zauzeti. Da im rozložiš... 

— Ti bi to od mene tražio?! 


Čini mi se, da je u tome času bila sva slomljena i shr- 
vana, a glas joj je zvonio kao da moli milost. 

— Ne! Ne, Zlato — odgovorio sam ja i opet je zagrlio. 
Poljubila me je toplo i milo kao dijete. : 

Otada je dolazila k meni svakog tjedna bar jednom. 
Vazda mirna, sabrana i tužna, Nije mi nikada ništa pred- 
bacila. I djecu je gdjekada dovodila. Osobito malog bracu. 
On je bio skoro redovitim njenim pratiocem, dok je Slavica 
rjeđe dolazila, Bila je slabušna i boležljiva, Propadala je 
iz dana u dan, ali je uza sve to ipak bila vazda vesela. 
Svaki put je govorila naizust novu pjesmicu, koju je naučila 
za mene i neobično se veselila, kada sam je pohvalio. 


ih Mamica me za cijeloga moga tamnovanja nije pohodila 
ni jedan jedini put. Zlata mi je rekla, da se ne usuđuje, jer 
ne vjeruje, da joj — ne bi srce puklo. 

Mara je došla još samo jednom, a Jelica nijednom. 
Preplašile su se mojega sloma, zaprepastilo ih je Zlatino 
držanje i — nestade ih. Jelica se izgubila negdje u Ma- 
džarskoj. Nije se nikada ni javila. Mara je zaplivala u 
Beograd, među svoje znance, s kojima smo tjerali kera 
po zagrebačkim zabavištima. 

Tako se moj križ — raspao. 


Suđen sam na tri godine teške tamnice, Nastupio sam 
kaznu, a moj je branitelj izveo priziv. 
: Čim sam nastupao kaznu, uzeo me je k sebi u pisarnu 
jedan vijećnik. Kada je to čuo Moše, htio je puknuti od 
bijesa i od smijeha. Ja sam mu tumačio, kako je to za 
mene božanska blagodat, jer ću biti potpuno slobodan. Je- 
dino što ne ću smjeti iz. sudbene .zgrade van, a inače — 
kao ptičica. I žena će moći lakše k meni bez kontrole! 

Vijećnik otide na raspravu, otide predsjedniku, a ona čeka 
iza ugla, pa — šmuc k meni. 
o Ti misliš -— onako?! — reče on i načini pokret 
rukama kao da nekoga grli. 
— Radije bih se posvadio s cijelim. svijetom, nego 
to propustio! . ' 
Nije me više nagovarao, da ne idem, tek me je sažalno 
i sa smiješkom promatrao. 
“Tisi baš kao i oni! — dobacio je i počeo nervozno 
šetati po sobi. — Kažnjenik može i mora biti koristan dru- 
štvu, koje ga uzdržava, da ne skapa od gladi, ali je nemo- 


guće, da on. surađuje s onima, kojima je jedina zadaća, da . 


ša ovamo doveđu i ovdje što dulje zadrže. To je bolesna 
pojava i s jedne i sa druge strane. Mo 

. — Ti bi htio biti nekakav preporoditelj, m 
| ;— Bože me oslobodi! Govorim sa stanovišta onih, koji 
su sa društvom zadovoljni. Moji nazori idu za sto osam- 
deset stupnjeva dalje. ; I 


Vijećnik me je veoma zavolio, jer sam bio radin kao 
crv, a odan kao najbolje psetance. Što je god želio, napravio 
sam po mogućnosti i bolje i brže nego li je on mogao i 
očekivati. I ako nijesam jurist, radio sam za par mjeseci 
kao dobar prislušnik: sve poslove, Posve je naravno, da 
Moši nijesam pripovijedao, kako sam pouzdan, a da sam 
zadovoljan, koliko se u mome položaju moglo govoriti o 
zadovoljstvu, to je vidio na mome licu. Potajno sam na- 
stojao, da me tamničar premjesti u manju ćeliju, te mi se 
je ta želja ubrzo i ispunila posredovanjem mojega vijeć- 
nika. Smješten sam u ćeliju sa dva kreveta. Posve propisni 
vojnički kreveti! To je bila blagodat: opet leći na krevet. 
Drug mi je bio jedan gospodski tat, kao što sam i sam. 
Bio je poštanski činovnik, pak mu se nešto blagajna nije 
slagala. Ža tricu, za malenkost, no još uvijek dosta da 
dobije godinu dana hladovine, I on je bio pisar, te smo se 
viđali samo o podne i preko noći. 

.. Bio je.mlad, neoženjen dečko, te mi nije išlo u glavu, 
zašto je on trebao novce mimo svoje plaće. 

— Kakva mi je to plaća, kada za nju ne mogu kupiti 
ni jednog odijela?! — odgovorio je on tugaljivo. — Jedva 
mi je doticala za goli stan i lošiju hranu. 

— Sada ti dotiče! 

— I nekim sam prijateljima pozajmljivao. 

Moji su se prijatelji ponijeli prema meni divno, pa 
njega nijesam htio o tome ni pitati, bojeći se, da se ne ra- 
žestim i ne reknem koju previše. A to nipošto nijesam 
želio. Dok sam jošte bio pod istragom, ponešto su vraćali 
mojoj ženi i to, tobože, kao svoju pripomoć mojoj porodici. 
Zlata je to tako i primala, i ako je slutila pravo stanje 
stvari. Jedan jedini je odmah sve povratio, a drugi su 
dijelili milostinju, dok su se bojali, da ću i njih povući 
za sobom. Kada je prošla i istraga i rasprava, a da njih 
nijedan nije ni spomenut, jednostavno su zaboravili, da smo 
se uopće i poznavali. Nijesam htio govoriti ni Zlati ni svo- 
jemu branitelju, da ih urgiraju, jer sam računao, da će mi 
te svotice dobro doći, kada jednom iziđem na slobodu, 

Zlatu sam molio, da češće dolazi k meni, no ona se 
ispričavala, da ne može iz posla. To je istina, ali je ipak 
dolazila mnogo rjeđe, nego li bi bila mogla, a kada je i 
dolazila, nije bila onakova, kakovu sam je ja želio. Uva- 
žavao sam djelovanje teških briga, oskudice, sramote, poni- 
ženja — sve sam ja to uvažavao i sve je to i na mojoj duši 
ostavljalo duboke i neizbrisive brazde, no kada sam nju 
vidio uza se, na sve sam zaboravljao. Krv mi je počela 
naglije kolati, srce jače udarati, a žile su se napinjale 
kao tetiva na nategnutome luku. Kada sam je onako na 
osami zagrlio i poljubio, ja sam bio sretan i blažen. Ona 
ne. Ona je ostajala vazda mramorna i hladna, uspravna i 
nujna, a preko očiju neprestano tajanstveni veo. Vijećnik 
je bio divan, razuman i diskretan čovjek, pa je vazda našao 
posla izvan svoje sobe, čim bi Zlata došla. Međutim, ta je 
pažnja bila posve suvišna, a njoj možda i neprilična. 

Vazda je bila uvezana kao srednjovjekovni vitez i ja 
sam je uzalud molio, da se drukčije opremi, kada dolazi 
k meni. Tumačio sam to kao bojažljivost i stidljivost, a ona 
je govorila, da nema vremena, da ide iz posla kući da se 
presvlači. i: 

XIV. 


Banski mi je stol snizio kaznu na dvije godine, došla 
je jedna amnestija i tako sam morao odsjedjeti svega četr- 
naest mjeseci, 

Čovjek u zatvoru odrveni, udalji se od dnevnih briga, 
koje se vrte samo, isključivo i jedino oko ljudskoga tijela, 
jer se za to brinu drugi. Ja za sebe ne bih smio toga ustvr- 
diti, ali je bezuvjetno između mene i vas s onu stranu 
brave otvoren stravično dubok jaz, kojega ja nijesam bio 
svijestan. Strašna je to i opasna škola života, te nije posve 
netočno, kada stariji priupadnici — koji su već češće sje- 
djeli — s visoka dobacuju novajlijama: 

— Ti sa mnom?! Sveučilište sam ja već svršio! 

Doista: više nego sveučilište. A predavači su neobično 
jaki i zorni u svojoj obuci. Tu su na prvome koraku ulazna 
vrata s ulice, koja su vazda zaključana, a otvara ih na 
glas zvona oružan stražar. Kada ona škljocnu za tobom, 
raskrstio si se s ostalim svijetom. Zatim dolazi pisarna, 
u kojoj rade slomljena srca i razrovane budućnosti, u dru- 
štvu s jednim stražarom. Kada te oni unesu u svoje knjige, 
postao si im bratom po sudbini i stičeš novi krsni list, 
kojega se teško riješiti. Stupaš u dvorište. Iz njega vidiš 
samo mali komadić neba, a od šuma i buke sa slobodne 
ulice jedva da što dopire preko okolnih zgrada. Tako je 
— tako tužno i žalosno to mjesto! Prije podne se svakoga 
sata izmjenjuju na njemu kolone nijemih šetača. Idu u 
krugu, jedan za drugim, pognutih glava i pogrbljenih leđa. 
Okolo su četiri naoružana stražara, a u sredini jedan. Čim 
se koji uznik zaboravi, pa pristupi bliže drugu pred sobom 
ili zaostane, da ga pristigne sljednik, opomenut je žučnom 
riječi i presječen bijesnim pogledom. Stražari ne smiju 
drugačije, jer se rađi o njihovu krušcu: Negdje iz prikrajka 
ili iza koga prozora žmirka narednik i kao ris pazi — kako 
paze stražari! 

Ova je šetnja na dvorištu cijela filozofska rasprava. 
Tužna rasprava, ali veoma: duboka i poučna. Kada jedan 
sat prođe, onda se ide, opet u redu, nijemo, jedan za drugim 
u ćelije. Na stubištu kod svakih vrata naoružan stražar, 

da ne bi koji okrenuo, kamo ne pripada. Ulaziš u dugi 
hodnik. Svuda vlada polutama. Stakla debela i neprozirna, 
a odzvanja svaki korak kao u sablasnoj pećini. Na svim 
prozorima rešetka, na svim hodnicima još po nekoliko oru- 
žanih stražara. Pa da ne osjetiš, da više ne spadaš u 
ljudsko društvo! Niti u sam rod ljudi. Spadaš među opasne 
grabežljivce i nije ti čudno, što jednoga dana osjetiš, da si 
tako bliz — Svecu iz Assisa, ali, nažalost, ne po uzvišenoj 
dobroti, već samo po tome, što možeš mirno, bez gnjušanja 
i bez pretjerivanja šaptati u dnevnim — kletvama: »Sestro 
marvo, sestro hijeno, brate vuče« — — — 

Ne znaš kako, ne znaš zašto, ali si svakako dospio u 
rod životinja, za koje je sve dobro, kojih se svi moraju 
bojati i s kojima se može razgovarati samo s oružjem u 
ruci, 

Sama ćelija i nije ništa drugo nego propovjedaonica, u 
kojoj se klepeće od jutra do mraka, a potajno i do u ko- 
mad noći. Tu govore i poučavaju zidovi, tu šapću vrata bez 
kvake s rupicom u sredini za oko čuvara reda i zakona; 
tu do neba viče smradna kibla; tu razdiru mozak i pluća 
kisele noge — tu se dere u paklenskom zboru svaka stvar, 
svaki predmet, svako biće, a iznad svega lebdi karakteri- 
stični, teški, kao. olovo težak, uznički miris, na koji se no- 
vajlija teško priuči. Još i povrh toga vonja lebdi nedohitno, 
željkovano — žensko. 

Kako je sve to na oko maleno, neznatno i skoro bez 
ikakove važnosti, kada se promatra — iz gospodske sobe 
i slobode! Treba malko zaroniti — dolje, dolje, naglavce, 
brate čovječe, pa onda drži predavanja u društvu za zaštitu 
životinja, onda pribijaj po gradskim uzbrdicama lijevane 
napise: 

»Dobar čovjek ne muči svoje životinje!« 

Kolikogod sam ja slab i neotporan, toliko tvrdoglavo 
i slijepo volim svoju ženu, a neograničeno obožavam svoju 
majčicu i ljubim svoju dječicu, pa je ova ljubav sačuvala 
moje naklonosti vanjskome svijetu i toliko usporila moje 
padanje, da sam se spremao na izlaz još moralno — ako 
se smije reći: svjež, zdrav i čil. Kovao sam osnove za bu- 
dućnost na podlozi one divne iskre vječnoga, dobroga i uz- 

višenoga, što je u čovjeku. Nijesam se zanosio, da će to 
ići osobito lako, ali sam vjerovao, da mora ići, kada čovjek 
uloži svu svoju snagu i uperi je u jednome jedinom pravcu. 
. Fizički sam, svakako, oslabio, jer sam već prije bio 
veoma tanahnih grudiju. Sada su postale prozirne i teško 
odjekivale prečestim kašljanjem, Uza sve to sam vjerovao, 
da mogu još mnogo izdržati, pak ću se bezobzirno latiti 
posla, da osiguram svoje slijepo siroče, podignem na noge 
svojega Željka i časno dohranim svoju mamicu. Za to još 
imam snage, za to je još mora biti! 

Nijesam nikada određeno razmišljao, što ću započeti, 
jer nijesam ni za što nalazio pravoga uporišta. Brodio sam 
neodređeno i — radio, radio, radio, da su me gdjekada ruke 
zaboljele od umora, a kada sam se prenuo, kada sam došao 
k sebi, opazio sam, da — ne samo ne radim, već i ne za- 
mišljam, da radim. Držao sam pero nad papirom ili hodao 
po ćeliji i — lutao u svojim neodređenim snovima. Nijesam 
ni sa Zlatom o tome razgovarao. 

— Samo da ja izađem! — bila je moja redovita utjeha, 
koju sam joj davao. 

— Kako ćemo onda?! 

— Onda je za sve lako! 

Ja sam u to vjerovao, a sigurno je vjerovala i ona, jer 
me nije dalje ispitivala. Moje je veselje pri svakoj pomisli 
na slobodu bilo neopisivo, jer je sama riječ »sloboda« pre- 
puna sadržaja, zasićena blagostanjem i plodna majka sreće. 
Uza sve to, nijesam toga svoga ushićenja mogao izraziti ri- 
ječima. Topli stisak ruke moje žene i užareni pogled bijaše 
najveća himna. , 

Sigurno mi zbog takoga moga raspoloženja nije bilo 
ni teško ni neobično, što ni na Zlati nijesam opažao 0so- 
bitoga veselja zbog mojega skoroga izlaska. Kada sam joj 
spomenuo slobodu, kada sam je razmaženo upitao, da li 
se veoma veseli, ona je lagano kimnula glavom, a licem. 
joj se osuo tanak smiješak kao povjetarac, koji nenadano 
i prolazno zatreperi i umine. 

Što se je više približavao dan izlaska, to sam postajao: 
nemirniji. Po danu sam jedva radio, a nekoliko zadnjih 
noći nijesam ni oka stisnuo. Nešto je oživjelo u svakoj 

krpici mojega mesa, nešto je greblo pandžama u svakome 
komadiću kosti, a mozak mi je nabubrio kao da će lubanju 
rasprsnuti. Prikupljao sam svoje stvarčice, pravio bilješke 
o onome, što moram učiniti, čim iziđem van, i pitao uznike, 
što ima koji poručiti svojima, Gledali su me velikim, za- 
čuđenim očima. 

Poznam ja te gladne, čeznutljive poglede! Koliko sam 
ih i sam prosuo za onima, koji su odlazili! 

Moše je ležao u bolničkoj sobi. Teška je sušica sjedjela 
na njegovim grudima i trgala komadić po komadić pluća 
kao da želi napakostiti ljudskoj pravdi, koja je odredila 
tome kosturu, da odsjedi četiri godine među četiri zida. Još 
nije bio otpremljen u Lepoglavu, jer mu je iz dana u dan 
bilo sve gore i gore. I vrat mu se otvorio, te je bio sav 
velika, odvratna rana. Dan prije izlaska sam o podne otišao, 
da se s njime oprostim. : 

— Kada se opet vratiš, ne ćeš me više ovdje naći — 
rekao mi je i nasmijao se. 

— Ne dao mi Bog, da se opet ovamo vraćam! 

— Kada baš spadaš među njih, ja ti želim, da se održiš 
— odgovori on i uozbilji se. 

— Ja ću se i održati, jer želim raditi, a tko traži rada, 
taj ga i nalazi! 

— Glupane! Magare bedasto! — propišti Moše ljutito, 
zakašlje se i izbaci komad pluća. Više nije htio sa mnom 
ništa govoriti. Na rastanku mi je pružio ruku i držeći je 
u svojoj ruci, podigao je i rekao: — Ne zaboravi, da su 
ovi tvoji prsti u policijskom spomenaru i da ti to »pošteno« 
ljudsko društvo ne će nikada oprostiti. 

— Vrijeme liječi sve! — rekao sam i otišao, 

Kada sam se našao na ulici, činilo mi se kao da me 
je netko tu bacio iz oblaka. Sve mi je bilo čudno i neobično, 
a u svemu sam tome bio ja sam sebi najčudniji — nekako 
sapet, bojažljiv, i neodlučan kao seoska mlada. Pogledao 
sam niza se i na prvi pogled ustanovio, da mi je odijelo 
sve izlizano i puno mrlja, što na ostalim prolaznicima ni- 
jesam opažao u tolikoj mjeri. Pobojao sam se, da svatko već 
na prvi pogled vidi na meni, da dolazim baš sada ravno 
iz zatvora. i 

Bilo je deset sati prije podne. Udario sam Petrinjskom 
ulicom na Jelačićev trg. Pognuo sam se i nabio šešir na oči, 
da me nitko ne prepozna. Ne bi mi bilo ugodno, da se 
sastanem s kojim znancem, Ispitivao bi me, gutao bi me 
sažalnim, a možda i prezirnim pogledima, a ja ne bih mogao 
toga podnijeti. Ujelo bi me i ozlovoljilo, a moglo bi se de- 
siti, da bi me koji od dobrih prijatelja samo prezirno pre- 
sjekao svojim gospodskim pogledom, pljunuo i prošao, pa 
ne znam, što bih tada učinio. 

Nekoliko sam znanaca primijetio, no sretno sam izma- 
kao njihovim pogledima. Bez razmišljanja sam  stupao 
prema bazaru, u kome je bila Zlata namještena, Kada sam 
došao do vrata, trgnuo sam se i zastao. Zar mogu ovakav 
nahrupiti unutra?! Prodavačice bi me saletjele pitanjima, 
što želim kupiti, gazda bi sumnjivo motrio moju čudnu 
pojavu, a Zlata bi sigurno problijedjela, kriknula od ve- 
selja i poletjela u moj zagrljaj. Nastala bi zabuna. Gazdi 
bi to bilo neugodno, ako bude i drugih mušterija, kao što 
ih sigurno ima, ne bi dopustio, da mu tko bilo i radi bilo 
kakove — trice i gluposti narušava red u trgovini, pa bi 
mogao Zlati i otkazati, a to bi za nas bio strahovit udarac. 


Neodlučno sam stao kraj vrata i zavirivao, e da bih 
opazio Zlatu. Nijesam znao, gdje je smještena blagajna, pa 
mi je bilo to teže, da je opazim. Pomicao sam se na sve 
strane, pristupao sam bliže, pa se opet izmicao, samo da 
mi pogled bude jasniji kroz zatvorena vrata. Jedan me je 
gospodin sumnjivo promatrao. To sam opazio i uznemirio 
se. Nekoliko sam koraka otišao i u neprilici promairao 
igračke u izlogu. Što je tu svega bilo! Toliko igračaka, toliko 
ljepota, ali — cijene visoke. Ispod deset dinara nema ništa, 
a hoćeš li nešto bolje, da djeci napraviš veće veselje, penje 
se cijena i na stotine, Divne stvarce, a sve, sve do zadnje 
za djecu. Kako bi se veselila moja siročad, kada bi tatica 
došao i donio veliki svežanj, pa njih dvoje pustio, da oni 
razvezuju! Željko bi tumačio Slavici, a ona bi od veselja 
udarala ručicama i kliktala sva sretna i zadovoljna kao da 
— vidi. 

Na tu me je pomisao nešto naglo presjeklo u glavi, pa 
sam nagonski naslonio čelo na hladno staklo. Ruka mi se 

sama našla u džepu na ono nekoliko dinara. Htio sam da ih 
izbrojim, da vidim, što bih mogao kupiti, no predomislio 
sam se. Znao sam dobro, da imam svega sedam i po dinara. 
Ni više ni manje. 

— Ne mažite stakla! — trže me iz misli prigušen, ali 
grub i drzak glas, Kraj mene je stajao mlad čovjek, koji 
je na kapi imao natpis toga bazara. 

— Ne bojte se. Ne ću zamazati. 

— Tako lako govori svaki zamazanac, a ja onda mo- 
ram čistiti, 

Nedaleko je stajao i onaj, kojemu sam bio sumnjiv. 
To je bio sigurno policijski agent. Stajao sam kao u klije- 
štima među njima dvojicom i lagano pošao prema kući, a 
da Zlate nijesam ni vidio. Nikako se nijesam mogao rastati 
s izlogom, pak sam se nekoliko puta obazreo i tužno ga 
pogledao. Bilo mi je toliko teško, da bih se bio najradije 
isplakao. 

Sve je. to za tu malu, zlatnu dječicu, ali ipak — nije 
za moju djecu, jer im je otac siromak i ništarija. Ništarija?! 

Ubrzao sam korake samo da ih što prije vidim. Išao 
sam sve brže i brže, te sam na svršetku skoro trčao. Nestrp- 
ljivo sam zazvonio na vratima i sve drmao kvakom samo 
da mi što prije otvore. Sada tu više nema naoružanoga 
stražara, Tu je moja mamica, tu je moja majčica! Ona je 
vratar, ona je ključar, ona je stražar, ona je sve, sve na 
ovome svijetu. 

Čuo sam njezine spore korake i počeo rukom kucati 
po vratima. Čuo sam i Željkov glas, koji mi je prodro do 
mozga, pa u srce, te sam jedva svladao glas u grlu, da ne 
počnem vikati. Tako samo — vikati. Ja ne znam, da li bi 
to bilo u tome času od prevelike sreće ili od srama, tuge i 
bolova, ali bih bio neobično rado vikao. 

Otvorila je okance. Baš kao pravi stražar! 

— Ja sam, mamice! — zavapio sam kao molitvu. 

— Dragane! — procvilila je ona i žurno otvorila. 

Skoro sam je srušio, kako sam naglo jurnuo unutra i 
pao joj oko vrata bez i jedne riječi, bez i jednoga glasa. 
Ona je tiho jecala i gladila me po otkrivenoj glavi, a ja sam 
kao u ludilu cjelivao njezino nagrešpano, navorano lice. 

— Oprosti, mamice — prošaptao sam iza oduže šutnje, 
spustio ruke i stajao pred njom pokajnički shrvan i umoran. 
Nije mi ništa odgovorila, već me nijemo uzela oko pasa i 
uvela u sobu, 

Ne znam ni danas, kako sam sjeo i kaki su mi se dreca 
našla na koljenima. Neprekidno smo se grlili i cjelivali, a 
mamica je malko podalje sjela na pod i promatrala nas 
suznih očiju. 

Slavica je potpuno zakržljala, te se činilo, da je od 
Željka mlađa najmanje za dvije godine, a uistinu je godinu 
dana starija. Ručice i nožice su joj bile suhe kao štapići, 


a prsi uske i sitne, obrazi upali, uške prozirne. Srce me je 


boljelo, kada sam je promatrao. Ni Željko nije dovoljno 
razvijen za svoje godine, ali je imao boju zdravu. Kasno je 
pošao u školu, pa je ipak teškom mukom svršio prvi razred 
i propušten u drugi. 

— Jeste li, mamice, vrlo teško proživjeli ovo vrijeme?! 

— Što pitaš, sinko! — promuca ona i zagrca se plačem. 

— Pitam samo... Sad će biti sve drukčije... 

— Ah! — uzdahne ona glasno i digne prema meni svoj 
patnički bolni pogled. Nije rekla ništa više, no rekla je sve. 
Kako će izgledati to »drukčije« bez posla i zarade, kada je 
prije uz moju plaću bilo onako, da me je dovelo u propast?! 
Svakako su tada bile prilike nepovoljnije. Svakako, sva- 
kako! Sada ne trebamo ići u društva, ne trebamo ići u go- 
stione, manje .će se trošiti, pa će biti mnogo lakše. Nastojao 
sam, da se uzdržim na vršcima optimizma, te da sam sebe 
uvjerim, kako će sada doista biti lakše. Nastojao sam! , 

Kad je o podne došla Zlata, briznula je u plač i nije 
se mogla ustaviti. Uzalud sam je tješio i tetošio. Mamica je 
samo pogledavala na nju kao da se nečesa boji i šutjela je. 
Primijetio sam, da joj je tik prije nego što smo sjeli k obje- 
du nešto šanula. Iza toga se je Zlata malko sabrala i umirila. 

Majka mi je oronula i postarala se toliko, da se jedva 
vukla po kući, a lice joj se navoralo, da sam teškom mukom 
otkrivao u onim brazdama nekadašnje divne crte njezina 
lica, Nije s mene skidala svoga pogleda, koji više nije bio 
ni tugaljiv ni plačljiv, nego sama tuga u suzama. 

Mala je Slavica neprekidno sjedjela na mojemu koljenu 
i tepala mi svoje male priče, Opazio sam, da zaostaje i 
duševno i tjelesno, da se vraća na razinu petgodišnje dje- 
vojčice. Nastojao sam da ne gledam u ona bolna mjesta, 
gdje bi morale biti oči, jer je to bilo preteško, čak teže 
nego li i prvih tjedana i mjeseci te nesreće. Ništa nijesam 
osjećao tako bolno, kao tu bijedu svojega djeteta. 


Za objed smo imali veoma mali komadić govedine 
s varivom, koje nije bilo začinjeno, kako je to nekada bio 
običaj u našoj kući. ; 


— To smo danas priredili tebi u čast — reče mamica i 
"na silu se nasmiješi. 

Nikad dotada nijesam bio zapazio, kako je neobično 
čudan izgled staračkoga lica, kada se razvuče u podsmijeh. 
Ne znaš, da li plače ili se smije. 

— Što misliš, mamice? : 

.— Bolji objed. Ne može se tako svaki dan, 

Trnci su me prošli kroz cijelo tijelo. Meni je Zlata 
slala iz gostione svaki dan bolji objed negoli je ovaj sve- 
čani danas moje porodice! oba 

Pregledao sam svaki kutić u stanu, jer me je «sve zani- 
malo, sve mi je bilo novo i tako poznato i tako, tako milo 
i.drago. Mamica je vazda pratila tužnim pogledom moju 
svaku kretnju, a djeca su me pratila, držala se za moje 
haljine i čavrljala. Zlata je bila zaposlena. Nastojao sam, 
da bar na čas budemo sami, da se izgrlimo i izljubimo, no 
to mi nije uspjelo. Davao sam joj znakove, da dođe za 
mnom u drugu sobu, no ona me nije razumjela. Ja sam, 
naime, mislio, da me ne razumije. Zavirio sam i u ormare. 
Bili su skoro posve prazni. Nešto malo rubenine i nekolike 
Zlatine i mamine stare haljine. Moga ni jednoga komadića. 
To me je veoma iznenadilo, no nijesam htio odmah pitati. 

Zlata je u dva sata otišla u posao. Bila je i na rastanku 
tako čudnovata kao da je ona bila u zatvoru, a ne ja, pa 
tamo odrvenila i umrla za cijeli svijet i život ovkraj brave. 
Nije ona nikada bila redovno vesela i prpošna, nijesu naše 
prilike takove, da izazivlju veselje, ali ipak — ja sam došao 

na slobodu! To je dogođaj, koji mami osmijeh i na suzne 
oči. Na Zlatinim se je očima jedva primjećivao. 


XV. 


Prvo mi je bilo, da obiđem svoje prijatelje, kojima sam 
ja nekada — nije tome ni tako davno! — pozajmljivao no- 
vaca, kada su god trebali i koliko su tražili. Nijesam im 
išao u ured, jer bi to bilo veoma nezgodno, a i meni bi 
samome bilo teško i neugodno, da dođem među svoje stare 
znance i u prostorije, u kojima sam se upropastio, 

Svaki me je primio s velikom susretljivošću, koja je 
bila izmiješana s iznenađenjem i strahom. Činilo mi se, kao 
da sam svakome — prerano izišao iz zatvora i svojim 
dolaskom unio veliku zabunu u njegov redovni, mirni i po- 
šteni građanski život. Nijesam nastupao ni drsko ni uvred- 
ljivo, pa čak ni nezgodno. Posve pristojno, ponizno i — to 
je možda bila jedina pogrješka — malko drugarski. Nijesam 
osjetio, da je moj zatvor prekinuo sve veze između nas, 
kada nas je još uvijek vezao moj novac. Oni — recimo: 
apsolutno sigurno — nijesu znali, da ja kradem, već su 
vjerovali, da sam pao kao skakavac na izborni tajni fond 
svoje »partije«, no poslije su doznali pravi izvor novca i za- 
pali u panični strah, koji ih nije ostavljao ni sada, kada 
sam se ja već izmirio s ljudskim društvom, 

Tijekom sam toga prvoga popodneva potražio petoricu, 
a našao trojicu i skupio u svemu pet stotina dinara. To je 
malenkost prema mojim potrebama, no ja sam bio posve 
zadovoljan. Bila je sredina mjeseca, nijednome ne zna žena 
za taj dug, nijedan nije računao, da ću se ja tako brzo po- 
vratiti, a možda se koji nadao, da ću i umrijeti na robiji, 
pa je razumljivo, da mi nijesu mogli više dati, 

Zlatu sam čekao pred dućanom, dok pođe kući. Podalje 
je od mene stajao jedan stasiti poručnik. Očito je i on ne- 
koga čekao. Kako smo jedan drugome postali napadni, ja 
sam se smeo i otišao oko stotinu koraka dalje. Veoma me je 
smetalo, da bilo tko predugo promatra moje upale oči i 

obraze i moje izlizano odijelo. Nijesam bio naučen, da tako 
izgledam, pak sam svakome tuđemu pogledu pripisivao da- 
leko veće značenje, nego li ga je on mogao imati. Stao sam 
pred izlogom i promatrao zlatninu, dragulje i ostale drago- 
cijenosti. Kraj svakoga je predmeta stajala pločica s ozna- 
kom cijene. Kako je to odvratno, kada pred izlogom stoji 
i to promatra čovjek u poderanim cipelama i izlizanom 
jedinom odijelu! 

Nešto sam rekao poluglasno i odmahnuo glavom i rukom 
tako, da su me prolaznici počeli pažljivo motriti. Trgnuo 
sam se i žurno pošao prama bazaru. Onaj je poručnik stajao 
na istome mjestu, gdje sam ga i ostavio, pa da se opet ne 
moramo promatrati, prešao sam na drugu stranu ulice i opet 
stao pred izlogom. Rasporedane su bile krasne ženske ha- 
ljine, sve jedna ljepša od druge. Krasne i potrebne stvari. 
Ženska se mora vidjeti, jer inače — zašto je na svijetu! 
Najzad, mi smo muškarci svemu tomu krivi. Mi volimo 
raskoš i golotinju na tuđim ženama, a sve su žene nekome 
tuđe. 

— Do đavola sve skupa! Pa, naravno, da se onda ne 
da pošteno živjeti — prošaptao sam i jedva se, u zadnji čas, 
svladao, da opet glasno ne reknem. Okrenuo sam se, stao 
na rub pločnika i gledao prema bazaru, da vidim Zlatu, 
kada iziđe. Već je bilo vrijeme, da se dućani zatvaraju, pa 
je mogla doći svakoga časa. Poručnik je kao stup stajao 
na istome mjestu. Prolaznici su me neprestano gurkali, pak 
sam se svaki čas morao pomicati i okretati. Kada sam se 
jednom tako okrenuo, pade mi pogled u njedra jedne stasite 
plavojke, koja je prolazila. Bila je umotana u skupocjeni 
astrahan, a grudi gole i duboke. Kada bih ja sada rekao, da 
je suvišan ili krzneni kaput ili golotinja na grudima, uzelo 
bi mi se to u boljem društvu kao pomanjkanje odgoja i ako 
to društvo njoj ne zamjera, što pokazuje svima ono, o čemu 
je — sramota govoriti. Nešto tu u tim pojmovima nije u 
redu. 

Približio sam se bazaru, jer mi se učinilo, da su proda- 
vačice već izišle. To sam zaključivao po tome, što sam opa- 
zio, da je bilo na vratima nekoliko djevojčica, koje nijesu 

imale u rukama ništa osim svojih torbica, a zakapčale su 
kapute i poravnavale odijela. Poručnik je još uvijek stajao 
na istome mjestu i gledao prema bazaru. Pomislio sam, da 
i on čeka nekoga, tko je u bazaru. Ne znam zašto, no odlučio 
sam, da će biti pametno, ako se primaknem k vratima, da 
me Zlata opazi, čim iziđe. Tako. Tko zna, koga taj čeka, a ne 
želim nikakovih zapletaja i neprilika. Imao sam već tada 
dosta na leđima, pa sam trebao samo mira i sloge. 

Došla je. Nujna, tiha. Iznenadila se je, kada me je 
opazila. 

— Bio sam u gradu, pa, rekoh, možemo skupa: 

— Neka si me čekao. 

Nijesmo se ni rukovali. Tako je to nekako došlo. Nje- 
zine su velike oči zaokružile, tražeći nekoga, Možda i samo 
tako, bez razloga. 

.— Onaj poručnik čeka mene — reče i požuri korake. 
— Radi drva. 

— Radi kakvih drva? 

Već smo bili kod njega, pa mi Zlata ne odgovori. Prišla 
mu je veselije nego k meni, To sam opazio i upeklo me je, 
no odmah sam je i ispričao. Ne će pred stranim čovjekom 
razgrtati svoju bijedu i nevolju. To je posve naravno i ra- 
zumljivo. Poručnik joj je vanredno srdačno stisnuo ruku i 
stresao je kao da su se drugovi sastali na frontu. Meni se 
sve činilo, da joj je i rekao neku ljubeznu riječ kao »Zla- 
tice«, »dušice« ili nešto slično, no to nijesam točno čuo, a 
mašta mi je počela paklenski raditi, čim sam vidio taj 
srdačni sastanak, pa je moguće, da mi se je samo pričinilo. 
Zaustio je, da nešto reče, no Zlata mu upade u riječ, pokaza 
na mene i reče: 

— Ovo je moj muž. 

Čovjek se odmah snašao, pa se i sa.mnom pozdravio 
neopisivo srdačno i ljubazno. 

— Vi ste siromah nevin mnogo propatili! — reče mi i 
potapše me po ramenu. — Mnogo smo govorili o vama još 
dok je bila Mara tu, a poslije pogotovu. Jedva smo vas 
čekali. 

Iznenadio sam se, jer nijesam mogao uhvatiti veze, dok 
se nije umiješala Zlata i sve mi rastumačila. To je Jovan 
Stefanović, skoro pa zaručnik naše Mare. Čim sam ja zatvo- 
ren, upoznao se s mojima. Kad je, međutim, Mara otišla u 
Beograd, očito za kapetanom Anđelkovićem, koji je tamo 
premješten, i primila namještenje, on je sa Zlatom ostao u 
dobrim odnosima i pomagao joj, koliko je mogao. Naravno, 
on sam nema Bog zna što, ali koliko može, toliko i pomože. 
On ima pravo da dobiva ogrjev u naravi, a budući da je on 
samac, pa toga ne treba, odstupa Zlati uz veoma nisku ci- 
jenu. I sada ju je čekao, da joj o tome govori. Nijesu drva, 
doduše, još stigla, ali će skoro stići, pa joj je došao to reći. 

Ja sam mu zahvalio na tolikoj pažnji i u istom sam 
se času sjetio susretaja između Zlate i Dujmovića. Nijesam 
imao za to upravo nikakova razloga, nijesam vidio nika- 
kove veze između ta dva dogođaja, ali — sastali su se u 
mojoj glavi. Očekivao sam, da vidim, da li će nam i ovaj 
ponuditi svoju pratnju. 

Bio je veoma lijep i stasit, crnomanjast i okrugao mla- 
dić od kojih dvađeset i pet godina. 

— Ine znate — reče on — da sam ovih dana bio 
u Beogradu. 

— Otkuda bih znala?! — odgovara Zlata i pomače se 
bliže k izlogu, a mi za njom, da ne smetamo prolaznicima. 

Stefanović ispriča na dušak, da je službenim poslom 
morao u Beograd, pa je — posve naravno — potražio i 
Maru. Služi u nekome baru. Radi dobro i veoma je zado- 
voljna. Lijepo su se pozabavili i skupa su pohodili — što 
mislite koga?! Gospodina Dujmovića! Baš njega. Mara je 
čitala u novinama, da Ljubica i Ivica Dujmović o svojoj 
krsnoj slavi primaju u svome stanu u Krunskoj ulici, pa 
nagovorila Stefanovića, da im idu na slavu. Mara je išla kao 
Stefanovićeva rođakinja, a on — on ima razloga, jer je u 
Valjevu služio s Dujmovićem kod istoga bataljona. 

— Zar i Dujmović ima krsnu slavu? — upitam ja, jer 
toga nijesam prije znao. 

— E, bre, tko je slavi, tome i pomaže! — usklikne: 
Stefanović i zasmije se. — Došli mi tamo, a Dujmović, po 

starom srpskom običaju, dočekuje na vratima, uvodi u sobu, 
nudi goste slatkim i nikako ne sjeda. Ama pravi domaćina! 
.Nitko ne bi na njemu rekao, da i on nije rođen u Valjevu 
kao i njegova gospa Ljubica, Vidra je to! 

Maru je, kaže, primio veoma ljubezno kao Stefanovi- 
ćevu rođakinju, ali ništa dalje. Nije se ni iznenadio, što je 
vidi u Beogradu. ' i 

Želio sam, da o Mari čujem štogod više, no zatomio sam 
Pitanje na usnama, samo da budemo što prije gotovi. Stefa- 
nović je možda razumio moju žurbu, dok je pripovijedanje 
naglo prekinuo i oprostio se. 

Zlati sam pripovjedio, da sam obilazio dužnike i kupio 
novce. Slušala je s usiljenim zanimanjem, no ja sam vidio, 
da nije sabrana. 

— Ti misliš na nešto drugo. 

— Da. Dužni smo stanarinu za osam mjeseci. 

— Za osam mjeseci?! 

— Da. Rasprodala sam sve, što se dalo prodati, zara- 
đivala sam, kako sam god mogla, pa — jedva za hranu. 

Zašutjeli smo. Ja sam računao. To je značilo devet hi- 
ljada i šest stotina, a to znači — imetak. Otkuda?! Čudno 
je, da nas je uopće vlasnik tako dugo mogao i čekati. 
Glasovir je već otišao za najamninu. Za šest mjeseci. U meni 
se porodila želja, da odem u stan svoga kućevlasnika, pa da 
pogledam, kako izgleda sada taj divni predmet. Sjao se je 
kao da je iz ebanovine, a Zlata ga je voljela i pazila kao oči 
u glavi, Otišao je, da razveseli srce nepismene gazdine žene! 
Istina, on ima na to pravo. Stekao je milijune samo prepro- 
davanjem tuđih kuća i mijenjanjem dolara, pa ima pravo, 
da gleda u glasovir onih, koji nijesu u stanju da plate mje- 
. .sečno ni tih pišljivih — hiljadu i dvjesta dinara. 

Zlata nije znala, što mamica sprema za večeru, ali je 
bila sigurna, da ne će biti daleko od kave i žganaca, jer je 
to uvijek za večeru. Drugo se ne može. S toga smo kupili 
nešto suhog mesa, da bolje večeramo, kad je tatica došao. 
Zlati je to bilo milo. Pitao sam je, što kažu liječnici za malu 
Slavicu. Ne zna. Nije ih ni pitala, kad ih nije imala čime 
platiti. 

— Jesi li što platila mome branitelju? 

— Otkuda?! 

— To je bio velik posao. 

— Dala sam mu kao božićnji dar pritiskivač za listove. 
Lijepoga slona iz našega bazara. 

— Ako ništa drugo, bar je simbolično! 

Zlata me je malko čudno pogledala. 

— Znaš — rekoh joj — mislio sam, da je doista slon, 
kada me je branio i bez predujma. 

— Nisam tako mislila. U bazaru sam to dobila skoro 
badava, a osjećala sam dužnost, da mu bar nekako pokažem 
zahvalnost, pak sam mu to dala. Rekao je, da mu je ta 
pažnja to milija, što je predmet neznatniji. 

Nijesam opazio, da se mamica obradovala večeri. Ona 
je već potpuno otupila za sve, što ljude obično razveseli. 
Jedva se micala, ali je vazda radila kao navijen stroj, živjela 
u svojim mislima i šutjela. Za to su se moji mali mišiči to 
više obradovali, Već dugo ne vidješe butine i kobasica. 
Željko je motao kao poplava, pa kada je Slavica osjetila, 
da se tanjur brzo prazni, pokrila ga je objema ručicama. 
A te male, prozirne ručice... 

Što je sva ljudska znanost i mudrost prema neizmjer- 
nosti i Svemoći?! , 

Zlata se počela tužiti, da je boli glava. Skvasila je ruč- 
nik i svezala ga oko glave. Kada smo pošli spavati, rekla 
je, da ju boli želudac i da osjeća groznicu u cijelom tijelu. 
Bila je dđišta sva slomljena i utučena, a ja sam bio u stra- 
šnoj neprilici. Htio sam ići u ljekarnu po kakav lijek, no 
ona mi nije dala da idem. Treba samo mira i topline. 
Ugrijao sam dvije cigle i metnuo joj u krevet. Mamica je 
vidjela, što ja radim, no nije ni progovorila, Pitao sam je, 
je li Zlati češće tako zlo. 

— Gdjekada — odgovorila je mamica, ne dižući po- 
gleda prema meni. 

Legao sam i ja, te počeo Zlatu tetošiti i cjelivati. Za- 
klopila je oči i mirno ležala kao mrtvac. Ni eočekivano sam 
opazio, da joj teku suze niz obraze, Obasuo sam je cjelo- 
vima i saletio pitanjima, no ona je odgovarala samo i je- 

dino, da joj nije ništa i molila me, da je pustim u miru, 
pa da će onda biti sve dobro. Njezine su me suze izazivale, 
da je sve više, sve čvršće tetošim i mazim, uvjeravajući je, 
da ćemo mi našu nesreću, s pomoću Svemogućega, sretno 
prebroditi i da ćemo opet biti sretni i zadovoljni kao što 
smo i bili. Ona je šutjela, uzdisala i plakala, a ja sam bivao 
sve nasrtljiviji svojim draganjem, 


— Kao Boga te molim, pusti me s mirom — prošaptala i 


je ona i okrenula lice u jastuk, 

Ja nijesam mogao vjerovati, da je doista samo mir onaj 
lijek, koji bi u tome času bio spasonosan za nas oboje, a 
osim toga — i ako sam ja bio slab, mršav, ispijen i ispaćen, 
bio sam gladan milovanja, umirao sam za njezinom ljubavi. 
Držao sam, da ću i nju razigrati i rastresti, pa da će joj biti 
bolje i da će se udobrovoljiti. Nijesam se prevario u svojim 
očekivanjima. Malo pomalo se razigravala i grijala, no ipak 
mi je još jednom upravo bolno, vapajem rekla: 

. — Zaklinjem te, Dragane, poslušaj me i pusti me s mi- 
rom. Inače... moglo bi nam biti žao oboma. 

To me je još više izazvalo, Gledala me je čudno, sme- 
teno, skoro obezumljeno i ostala neodlučna, a tada se privila 
k meni i počela mi šaptati kao da svaku riječ izvlači iz 
dna srca: 

— Dragane, ljubim te. Ljubim te neizmjerno unatoč 
svemu, što je bilo i što biva... Ljubim te! Poslušaj me! 

Bio sam blažen od toga njezina vapaja, molitve i himne, 
pa — baš zbog toga i nijesam mogao da je poslušam. 

Bila je veoma tužna. Nije se mogla oduševiti i nije me 
pogledala onim svojim velikim, nezaboravnim pogledom. 

Poslije se opet rasplakala i zaspala sa suzama u očima. 
Nijesam mogao dokučiti, zašto plače, a ona je šutjela. 


XVI. 
Bio sam lud od zaprepaštenja i užasa. Liječnik je usta- 
novio činjenicu, a ostalo znam i sam. Ona je znala, što će 


slijediti, pa me je zbog toga i zaklinjala, da budem miran. 


180 


Sada je opet znala, što će mi liječnik reći, pa je bila sva 
shrvana i nije se usudila, da mi pogleda u oči. Ni ja se 
nijesam usudio da započnem razgovor. Dočekao sam je kao 
i obično oko sedam sati pred dućanom, te smo pošli nijemo 
jedno kraj drugoga kao sjene. 

— Bio sam kod liječnika — rekao sam joj tiho, svla- 
davajući se, da ne bih rekao štogod više, jer nijesam znao, 
što bih joj rekao. Grudi su mi se razdirale od užasne tjes- 
kobe i bolova, glava pucala od najrazličitijih nesuvislih 
misli, no ja nijesam znao ni što hoću ni kako hoću. Bio sam 
mnogo više ožalošćen nego uvrijeđen, mnogo više nesretan 
nego rasrđen. 

Nije mi ništa odgovorila, nije me ni pogledala, pa ja 
ponovim tiho i neodlučno: 

— Bio sam, Zlato, kod liječnika, 

— Znam — prošapće ona, ne okrećući pogleda prema 


.meni. — O tome ćemo poslije večere. 


Glas joj je drhtao kao napukla žica. Iz njega je izbi- 
jala tolika tuga i nesreća, da me je porazila. Radi toga su 
se u meni počeli osjećaji bistriti i sređivati. Osjećao sam, 
da stupam ili na optuženičku klupu ili u ispovjeđaonicu kao 
blagi otac, koji je tu samo zato, da čuje, razumije i oprosti 
u ime Božje. Pognuo sam glavu, oči priklopio i stupao kraj 
nje kao da idemo sa sprovoda, Sada ne preostaje ništa 
drugo, nego da budemo jaki, da se tješimo i nastojimo što 
mudrije snositi svoju sudbinu. Doista, sa sprovoda, no ne 
znam s čijega. Uostalom, a što mi do sada ne pokopasmo, 
što nam je jošte i ostalo?! 

Nastojao sam, da mamica ne primijeti moju tugu i ne- 
sreću, pa sam s njom razgovarao kao i obično, a sa djecom 
se igrao, šalio i smijao se. Zlata nije cijelu večer progo- 
Vorila nijedne riječi osim što je tu i tamo kojemu od nas 
odgovorila na pitanje kimanjem glave. Ja nijesam bio na- 
čisto, kako bih tumačio njezino držanje, pa sam s velikim 
nestrpljenjem čekao, da se spremimo na počinak. Da se 
malko rastresem, pričao sam mamici, gdje sam sve toga 
dana bio. Obišao sam desetak raznih poduzeća, da tražim 
namještenje. Nijesam joj rekao, da su mi na sve i jednom 

mjestu odgovorili, da — imaju previše namještenika, već 
sam kazao, da se moram opet javiti za nekoliko dana po 
odgovor. To je nekako lakše podnijeti. Ipak postoji tračak 
nade. Mamica je samo kimala glavom, sluteći istinu. Pričao 
sam dalje, pravio sam vedre osnove, samo da razvedrim 
tužna lica oko sebe, a 'i sebe sama, Sve uzalud. Vesela su 
bila samo djeca, jer im je sva sreća u tome, što su živa, 
kao cvijetu i veseloj ptičici u gaju. I mala je Slavka bila 
vesela. Tapkala je ručicama po meni i čavrljala veselo kao 
ševa. Po sobi se i po cijelom stanu kretala posve sigurno, 
jer je točno znala gdje stoji koji predmet, a i osjećaj joj se 
za udaljenosti bio već neobično izoštrio. 

Zlata je spremila djecu na počinak, poredila posuđe i 
kuhinju, pa smo tada i mi pošli u svoju sobu. Ja mislim, da 
se je moralo opaziti, kako teturam i posrćem, kako gledam, 
a ne vidim ništa ni pred sobom ni oko sebe, Sjeo sam na 
krevet, podbočio glavu rukama i pokrio oči da svojim po- 
gledima ne smetam i ne smućujem Zlatu. Jedno je od nas 
moralo prvo progovoriti. Ja nijesam mislio, koje će to uči- 
niti. Nijesam više ni osjećao, da bi se moralo dogoditi nešto 
strašno kao što sam mislio, idući od liječnika, a prije nego 
li sam se sastao sa Zlatom. U meni je bjesnio orkan, koji 
se vrtio oko svoje osi, na jednome mjestu, u istoj visini, koji 
me je lomio i udarao, ali — koji više nema o što da zapne, 
pa da ga sruši, odnese ili uništi. Tu su samo još moje grudi, 
u kojima bjesni i tutnji kao u praznoj špilji, ali — nema što 
da razbije. Grudi ne će da pucaju, a dobro bi i spasonosno 
bilo, da se razvale, Ne će, ne dadu se, nijesu me još dosta 
namučile, 

Čuo sam, kako se Zlata rasprema. Pomicala se je tiho i 
nečujno, a od čas do časa je teško uzdahnula. Šutjela je i tiho 
se zavukla u krevet. Ja sam nepomično sjedio. Otimali su 
mi se češće duboki uzdasi. Nijesam znao, što bih počeo. 

— Svuci se, Dragane, pa lezi — šane Zlata. Učinilo mi 
se da govori kroz plač, no nijesam rekao ništa, već lagano 
ustao, raspremio se i legao. Okrenuo sam se k njoj i šutio, 
čekajući, što će doći. Ležala je nepomično kao kip. I oči su 
joj bile ukočene i mišići na obrazima okamenjeni, a preko 


182 


lica mirna, duboka tuga, koja je zašla u svaki atom duše i 
tijela. 

— Progovori, Zlato! — rekao sam tiho iza duge šutnje. 
Ja mislim, da smo šutjeli cijelu vječnost. Ona je nepomično 
zurila u neodređenu točku i nije se mi pomakla osim što su 
joj usne na sastavcima lagano zatitrale, 

— Progovori! 

Ja nijesam zapovijedao. Nijesam ni molio. Samo sam 
rekao neodlučno i neodređeno. Nijesam više mogao šutjeti. 

Opazio sam, da su joj potekle suze iz očiju, ali se na 
licu nije primjećivala nikakova promjena, ni najmanji 
trzaj. 

— Ne plači. 

— Ja nijesam kriva! — propištala je ona kroz zube, 
pokrila oči rukama i naglo se savila u grču plača i jecanja. 

I mene je steglo oko srca. Usne su mi potitravale, a oči 
ukočeno zurile u klupko boli i srama, koje se savijalo preda 
mnom. Objeručke sam je uhvatio za glavu i povukao je 
k sebi. Vladao sam se kao da imam posla s teškim bolesni- 
kom, a i sam sam osjećao u sebi samrtne bolove duše i 
tijela, no u isto vrijeme sam u nekoliko mahova osjetio 
čudne trzaje u mišićima. Trebalo je samo jedan hip, jedna 
kretnja, pa da grunem tom divnom glavom o drveno uz- 
glavlje. Osvijestio sam se i rekao, moleći: 

— Ne plači. Progovori, pa će nam biti lakše, 

— Pusti me još malko — odgovorila je ona i počela 
glasno ridati. 

— Čut će mamica — šaptao sam ja i posve je privio 
k sebi. — Smiri se. Sada više ništa ne pomaže. Bit će nam 
lakše, kada se izdivanimo. 


Lagano je stišavala jecaje, okrenula lice u jastuk, a da 
ruku nije s njega digla, i tresla se cijelim tijelom. Ramena 
su joj poskakivala. Bio sam posve zauzet tim promatra- 
njem. Osjećao sam, kako je meni ta rastužena i rasplakana 
Zlata neopisivo mila i bliza. Na sve sam drugo zaboravio. 
Muke su nas i patnje, pregaranja i poniženja toliko sjedi- 
nile, da je među nama nestalo predrasuda i prenemaganja. 
Ostali smo jedno uz drugo gole duše, kakovu je Bog dao. 

— Nijesam kriva — progovorila je ona lagano. — Ja 
te veoma volim i za to mi nije ništa teško. 

Jecaji su joj na mahove prekidali riječ u grlu. Ja sam 
šutio i gledao u njezin potiljak. Očekivao sam optužbu i sa 
zebnjom i strepnjom. Osjećao sam sve jasnije i jasnije, da 
sam ja svemu kriv. Ja! 

— Ja sam te vazda ljubila — nastavljala je ona lagano 
i isprekidano. — Mislim, da sam te ljubila još prije nego 
sam te i upoznala. I sada te ljubim do bola i ludila. A ipak 
— — sve je to istina. Istina je. 

Zanijemila je. Meni je zastao dah u očekivanju, da 
čujem tu strašnu, groznu istinu. 

— Mi smo odgajane — nastavila je ona — slobodno i 
moderno. Nema razlike u spolovima. Pa, i jest tako! Onda 
si došao ti, dobar i mek, mekši i bolji od mene. Govorili 
smo. Vi ste se muškarci vazda rugali bračnoj vjernosti. To 
kod vas spada u bon-ton. 

Pripovijedala je isprekidano i teško, tražeći izraze i lo- 
veći riječi. Ja sam postao nemiran i nestrpljiv. Znao sam 
sve, nijesam više trebao ništa čuti. Uostalom, ja sam to i 
prije znao, pa uopće niti nije bilo razloga, da je izazivljem 
da govori, Držao sam, da će mi biti lakše, kada sve čujem 
iz njezinih usta, no sada, kada ona počinje govoriti — meni 
se magli pred očima. Nije to ni uvrijeđeni ponos, ni oštećeni 
egoizam. Nešto je drugo to, čemu ja ne znam imena. 

— Kada si bio s komesarom u inozemstvu, pisao si mi, 
da se zabavljaš s nekom Madžaricom. 

— Jesam, Zlato. 

— Tada sam se upoznala sa tvojim prijateljem Dujmo- 
vićem. Na vrijeme sam se trgla i osvijestila, Spoznala sam, 
da je moja duša jača od moga odgoja. Htijući se tebi osve- 
titi, bila bih se osvetila sebi. 

— Prestani, Zlato! — zavapio sam i povukao je k sebi. 
— Tvoje će pripovijedanje biti odviše grozno i strašno, da 
se mirno sluša, ali — premalo, da poveća našu nesreću. 
Prestani. 

— Sada moram govoriti. Pogiboh pod tim strahotama. 
Moram, a onda — svejedno! 

Čas je šutjela, suspregla dah kao da je zamrla, a zatim 
nastavila polako i oprezno: 

— Istom sam upoznala svoju pravu narav. Godi mi 
društvo. Ni raspojasanost me ne smeta. To je majčino. 
Međutim — preko toga, dalje u provaliju, ne da tata. 
Svladala sam želju za osvetom, ali je ostalo poznanstvo 
s Dujmovićem. Za to zna tvoja mamica. Ona je vidjela, kada 
smo se jednom sastali. Bila sam odlučila, da ti to sve pri- 
povjedim, no kako je došlo nenadano do tobožnjega upozna- 
vanja s Dujmovićem ono u Ilici, bila sam zatečena, pa više 
nijesam htjela u to dirati. 

— Došao je rat. Ti si otišao, tata umro, a moja majka 
je htjela na svu silu, da svi skupa živimo. Nijesam znala, što 
bih počela, a za savjet nijesam imala koga pitati, jer nije- 
sam mogla pripovijedati tvojoj mamici, kako se bojim dru- 
štva svoje majke i sestara. Željela sam, htjela sam, da sebe 
spasem, a majku ne uvrijedim, Stoga sam nagovorila ma- 
micu, da sa djecom ide u Gospić. Nadala sam se, da ću tako 
moći štogod i prištediti, da se nađe, kada se ti povratiš. 


— Do jeseni je godine tisuću devet sto i šesnaeste bilo 
sve u redu. Tada! Tada sam u jednom času duševne i tje- 
lesne omaglice klonula. Nijesam se u njega zaljubila, ali 
sam postala njegovom ljubavnicom, Više se nije dalo natrag. 
Mostovi su bili porušeni, a Dujmović je to spretno izrabio. 
Kada je on ponovno otišao na ratište, ja sam doista bila 
presretna, te sam vjerovala, da je time ta nesreća i zavr- 
šena, no čim se je opet povratio — nastavljeno je. Štoviše: 
nijesam ni pokušala, da se otmem. I tako vazda redom. 


Šutio sam, strepio sam i gušio dah, a ona je pripovi- 
jedala tiho, šaptom i na mahove. 


— Kada si se ti povratio, osvijestila sam se i osovila. 
Bilo mi je strahovito teško odbijati njegove navale, jer se 
najteže boriti, kada su na protivnoj strani i rođene navike! 
Ipak sam izdržala sve i onda, kada smo svi bili u najra- 
zvratnijem raspoloženju. Izdržala sam i onda, kada smo ja 
i sestra neke noći išle same s njime u njegovu sobu u ho- 
telu, i ako je i sestra skupa s njim na mene navaljivala. 

Jedno je samo strašno, a to je, da je meni i ono društvo 
i ono vječno natezanje — godilo! 

— Sve su to bile vode mojega djetinjstva, zrak moje 
mladosti. Pluća su moja naučena na takove povjetarce. 
Kada sam se udala — oprosti mi, Dragane: ne kanim ti 
ništa predbacivati, ali moram reći! — kada sam se udala, 
nijesam dobila Muža nego samo muško, sa svim manama i 
odlikama dobre ženske duše. Bez snage, bez odlučnosti, bez 
vjere. U što ti vjeruješ na ovome svijetu?! Ptice selice si- 
gurno pogađaju svoju zimsku i svoju ljetnu domovinu. Ti 
nemaš niti toga nagona! Svako pseto sigurno razlikuje pri- 
jatelja od neprijatelja i prema tome se vlada, Gdje je tebi 
taj oprez?! 

— — — Tako je to sve išlo do one tvoje nesreće. — — 
Tada sam morala uzdržati porodicu. I ja sam je uzdržala 
uz cijenu svih svojih svetinja. Sve je palo, sve propalo, a 
porodica ipak spasena. Ako to jest spas?! 

Naslonio sam glavu na njezino rame i počeo jecati. 
Nijesam se više mogao svladavati. 

— Što sam mogla drugo, kad su take prilike? Ako je 
zasluga, samo je moja, a grijeh je — ne samo moj, jer me 
majka nije odgojila za majku, a ti me nijesi odgojio za ženu. 

Naglo se izdigne na ruke, uspravi glavu i uperi u mene 
strahovit, ubojit pogled i skoro vrisne: 

— Ti i moja mati upropastili ste moju dušu! 

Iza tih riječi opet klone u jastuk i zajeca, da mi se srce 
paralo, slušajući njezinu bol. Klonuo sam kraj nje i zajecao 
kao i ona. Dugo smo se gušili u suzama. Ja sam je rukama 
obujmio i prikupljao je k sebi, kao da je od nekoga otim- 
ljem. Nije se ni branila ni popuštala. Bila je posve bešćutna 
za sve, što se je događalo izvan nje. 

U drugoj je sobi nešto lupnulo. To je mamica hodala 
i gurnula stolac. Sigurno čuje naše vapaje i naše jecaje, pa 
se i ona uznemirila, a ne može da nas dođe pitati, što nam 
je, kada zna, da nema muka, koje bi bile od nas daleko. 
Bog zna, da li je i ovo naslućivala? 

Zlata se prva smirila, pridigla se i obrisala oči. Neko me 
je vrijeme nijemo promatrala, a onda reče mirno i tiho: 

— Dosta je, Dragane. Ako želiš, ja idem. 


— Kuda bi išla?! — iznenadio sam se ja. 
— Kuda bilo. Idem k Mari. 
— Zlata?! 


— Kako god ti želiš. 

Govorila je posve mirno i sabrano, te nijesam mogao 
sumnjati u iskrenost njezinih riječi. 

— Sada, kada smo najnesretniji?! 

— Kako god ti želiš. 

— Zlato, Zlato, kako je to grozno! — zavapio sam ja, 
ogrlio je i osuo cjelovima. I ona je mene cjelivala. Oboje 
smo opet počeli tiho plakati tako, da su nam se suze stapale 
među priljubljenim obrazima. 

“ Već je bilo veoma kasno. Bili smo oboje shrvani i slom- 
ljeni. Ležali smo nijemo i nepomično, netremice zurili u 
strop i nijesmo ni oka stisnuli. Okamenili smo se. Svijeća 
je cijelu noć gorjela kraj nas kao kraj mrtvaca, 

Trglo nas je mamičino lupanje na vratima. 

— Sedam je sati, djeco — vikala je ona. 

Prenuli smo se, čvršće se još ogrlili i počeli se cjelivati. 

— Je 1 ti lakše? — upitao sam je ja, jer sam osjećao 
potpuno mrtvilo u svojoj nutrinji. 

— Malko — odgovori ona, a preko lica joj zavijori mala 
sjenka bolnoga smiješka. 

— Meni je sada posve dobro — reknem ja samo da i 
nju ohrabrim. — Reci mi, Zlato, sluti li što mamica?! 

— Ne! — odgovori ona čvrsto. — Samo zna sve za 
Jelku i Maru, jer su pred njom bile i nepažljive i bez- 
obzirne. 

Ogrlio sam je i tiho joj šanuo na uho: 

— Jesi li bila kod liječnika? 

Potvrdila je glavom i žurno ustala, izbjegavajući moj 
pogled. Ja sam bio bez osjećaja i misli. Žurno sam i ja ustao 
i obukao se. Zlata je otišla u posao, a ja sam otpratio 
Željka u školu. Poslije toga sam otišao k susjedu u dućan 
i prelistao u novinama male oglasnike, te pobilježio sve bro- 
jeve, pod kojima su traženi namještenici od podvornika do 
knjigovođe. Skoro sam trčao, jer nijesam imao za tramvaj, 

da što prije stignem u uprave listova i uzmem adrese. Svr- 
stao sam ih sve po udaljenosti i ulicama, pa zaredao od 
poslovnice do poslovnice, 

Dok sam izdržavao kaznu, radio sam češće poslije 
podne u kaznenoj pismari. To su veoma zanimljive stvari 
za one, koji nemaju s njima posla. Ja sam znao od početka 
do kraja pročitati spis, koji bi mi se svidio po zločinstvu 
ili zločincu. Tako sam se jednoga dana u podrumu namjerio 
na spis, na kojemu je bilo zapisano ime i prezime, koje se 
je potpuno slagalo s imenom i prezimenom jednog uglednog 
gospodina. Začudio sam se toj jednakosti i počeo pomno 
čitati. Osuđeni je bio mladi trgovački putnik. Na putu se u 
provinciji malko zaboravio i potrošio nešto preko tri stotine 
kruna. Gazda mu je oprostio, jer je bio sposoban radnik i 
dotada točan i pouzdan, Ubrzo iza toga pronevjeri on opet 
osam stotina pedeset i tri krune i ne javi se više na posao, 
nego otide preko granice zajedno s kolekcijom i kovčezima 
u vrijednosti od nekoliko stotina kruna. Gazda podnese 
prijavu. Uhvate ga, dopreme ovamo i sude na godinu dana. 
Kada je izišao iz zatvora, dao se marljivo na posao i punih 
pet godina radio pošteno i čestito, te započeo samostalno 
svoj posao. Za dvije godine pane pod stečaj i opet ga strpaju 
u tamnicu. Opet ga sude veoma osjetljivo, no stol sedmorice 
mu je kaznu snizio, te je u svemu odsjedio pet mjeseci. 

Stvar me je veoma zanimala, pak sam pitao gospodina 
Markešića, staroga kancelistu, koji je tu služio već preko 


trideset godina i poznavao sve važnije spise i po broju i po 


sadržaju, pitao sam ga, tko je taj osuđenik. Starčić se je 
dobrodušno nasmiješio, pomakao svoje naočale na čelo i 
šanuo kao tajno i veoma povjerljivo: 

— To vam je danas veliki gospodin! 

— Jeli to taj isti?! — upitao sam ja iznenađen. 

— Da, da. To je on. 

Taj je gospodin bio sada velika sila, rodoljub i novčar, 
vlasnik kuće na ženinu imenu, začasni predsjednik u neko- 
liko društava i t. d. i t. d. Ja sam to sve znao i bilo mi je, 
doista, neobično milo, što je dokazao, da čovjek može posr- 
nuti i nekoliko puta, pa se ipak opet ne samo osoviti i 

uzdržati, nego i postati bogat i ugledan. Nitko se više nije 
ni sjećao njegovih skokova, a tko se i sjećao, nije se usudio 
da spomene, jer kazneni zakon posve opravdano zabranjuje, 
da se nekom predbaci izdržana kazna. Ja ga nijesam pobliže 
poznavao, te sam znao samo, da je »naš ugledni, uvaženi i 
bogati rodoljub«, 

I gledajte sreće: baš taj gospodin traži pisarničku silu, 
koja ne računa na veliku početnu plaću. To znači imati 
sreću! Ako me nitko drugi ne razumije, taj će me sigurno 
razumjeti, jer je prošao isti križni put, kojim ja sada pro- 
lazim. 

Na nekoliko sam mjesta zakasnio. Već popunjeno. Da 
mi se to isto ne bi desilo i kod ovoga odličnoga rodoljuba, 
srnem najprečim putem k njegovoj poslovnici, U predvorju 
sam upitao podvornika za gospodina šefa. Poveo me je kroz 
nekoliko soba, u kojima su radili namještenici, dok nijesmo 
došli u jednu sobu, u kojoj nije bilo nikoga. Soba nije ve-- 
lika, no namještena je veoma ukusno i bogato. Podvornik 
me upita za ime i što želim saopćiti gospodinu šefu, a tada 
ode, da me najavi. Moram priznati, da mi nije išlo u glavu, 
da će me primiti baš sam šef, no s druge sam se strane tome 
veselio i uviđao sam, da je pametno, da On sam bira svoje 
namještenike. 

Za čas se podvornik povratio i rekao mi, da moram če- 
kati, dok gospodin šef svrši neki hitan posao. Kada on 
pozvoni, onda mogu unići. Podvornik me nije ponudio da 
sjednem, a ja se nijesam usudio, da to učinim na svoju 
ruku, pa sam stajao i razgledavao prekrasne uljene slike. 
kojima su bili zidovi urešeni. Bili su zastupani Bukovac, 
Tišov i Crnčić. Neko sam vrijeme promatrao s velikim za- 
nimanjem, no postao sam nestrpljiv, kad se zvono nije dugo 
oglasilo. Pogledao sam na sat. Bilo je dvadeset časaka preko 
osam sati. Zasopio sam se bio trčeći, a sada sam se već 
umarao stojeći. Naslonio sam se na kožnati naslonjač i sta- 
jao na jednoj nozi. Kad mi je i to doteščalo, stao sam na 
drugu nogu i nepomično zurio kroz prozor, a nestrpljivost 
mi se zaigravala žilama kao ždrijebe tratinom. Sjetio sam 
se, da imam u džepu još desetak adresa, na koje ću sigurno 

zakasniti, ako me ovdje odbiju, a i ne znam — nije li već 
mjesto i ovdje popunjeno. Zaboravio sam pitati podvornika 
u nekom oduševljenju i ludoj želji, da što prije vidim čo- 
vjeka, koji je prošao mojim stazama, koji se ipak podigao 
i koji će mi — sigurno pomoći. Ja sam u to vjerovao, a da 
nijesam imao nikakova temelja za tu svoju vjeru. 

Bilo je već osam i po, a zvono se nije javljalo. Uzeo sam 
sat u ruku i motrio, kako se kazaljke pomiču strahovito 
sporo, lijeno i bezobzirno. Počeo sam razmišljati o tome 
malome lijenčini i došao do zaključka, da je sat najveći gad 
među svim strojevima. Samo nam truje živce i ne služi ni- 
čemu drugome, jer nam pravo vrijeme pokazuje sunce, po- 
kazuje nam ga naš osjećaj, pa za to ne trebamo još i ne- 
kakvu drugu malu nakazu, koja se je pretvorila u luksuzni 
nakit. ; 

Za četvrt sata devet, a on još ne zvoni! To je već umi- 
šljena bezobzirnost. Pravi se važnim, a to znači, da nije 
važan, nego plitak i šupljoglav. Počeo sam nestrpljivo ho- 
dati gore, dolje, a u ruci mi je sve trzalo, da sat bacim na 
ulicu kroz zatvorene dvostruke prozore. Međutim, počeo 
sam misliti o tome i odmah sam uvidio, da bi to bila ludost. 
Nije sat kriv, što je taj tamo — pust i prazan. Spremio sam 
sat u džep i odlučio, da pobjegnem. Nema tu sreće, kad on 
tako dočekuje sirotinju. Već sam zakoračio prema vratima, 
na koja sam ušao, kad zvonce zacilika. Sav sam se stresao 
i u istom mi se času povrati moj stari optimizam. Malko 
sam poravnao svoje loše odijelo, pogladio kosu, pokucao 
i — ušao. 

Kod stola je sjedio krupan, ugojen gospodin, s jakim 
brkom i još dosta bujnom, zalizanom kosom. Naklonio sam 
se i pozdravio. On je držao novine u rukama i neprekidno, 
netremice gledao u njih kao da mene Bog nije ni stvorio. 
Ukočio sam se, šutio i čekao. Stol je bio potpuno prazan 
osim, što je na njemu bio pribor za pisanje, Tintarnica je 
bila zatvorena, pero suho, nigdje ni jednoga spisa ni za 
lijek. Ugmeni je uzavreo bijes. Gospodin je, očito, čitao 
novine, a mene pustio da čekam kao pseto, i ne pomišlja- 
jući, da na moj rad čeka nekoliko gladnih, izgladnjelih usta. 

— Što želite?! — upitao je iza oduže šutnje. 

Skrušeno sam mu rekao i rastumačio svoju potrebu za 
bilo kakvim namještenjem. 

— Vaše mi je ime odnekud poznato. Nešto je bilo o 
vama u novinama?! 

Protrnuo sam, promijenio boju u licu i šutio. 

— Kako se ono vi zovete? 

— Dragan Bojanić, gospodine šefe. Zovem se Dragan 
Bojanić, ali ja ću raditi neumorno, bez prekida, kao marva, 
samo da prehranim porodicu poštenim radom. Sve poslove! 
Sve ću raditi. 

— Bojanić... Bojanić... Nijeste li vi, čujete, bili na- 
mješteni u državnoj blagajni!? — upita on, gledajući ne- 
prestano u novine kao da čita. 

— Nažalost! — odgovorio sam ja tiho. 

— I pronevjerili državne pare?! — reče on povišenim 
glasom i naglo gurne novine na stranu. 

— Vi, nažalost, pogađate. Ja sam taj. 

..— Ivi se još usuđujete tražiti namještenje kod jedne 
poštene i ugledne tvrike?! — reče on oštro, odrezano i 
ustade, gledajući u mene kao jastrijeb. 

U tome sam času primijetio, kako mu je trbuh veoma 
velik i nekako šiljast kao prevršeni čunj. To me je opažanje 
malko zabavilo i pomoglo mi, da se ne smetem i ne prepa- 
nem, pa rekoh: 

— Trebam kruha, trebam samo koru kruha i komadić 
krova, gospodine šefe, za sebe i svoju porodicu. Ja to želim 
pošteno zaraditi. 

— Vi?! Vi, koji ste okrali čak i našu Veliku Državu!? 

— Da, gospodine šefe — odgovorim već drsko i odlučno. 

— Od tata nikada čovjeka! — reče on mirno, no oštro 
nastavi: — Gubite se odavlen, jer ću zvati policiju. 

— Oprostite, gospodine šefe. Ja vas nijesam kanio ni 
vrijeđati ni podsjećati. Posrnuo sam, a sada želim pošteno 
raditi. Uzmite me barem na pokus. Zakljinjem vas ko Boga, 
uzmite me. Bit ćete zadovoljni. 

— S tatom biti zadovoljan! — usklikne on i s visoka 
se, gospodski i nasilu nasmije. 

Ne znam, da li sam se naklonio, ne znam, da li sam što 
rekao. Ispao sam na ulicu, kao da me je izbacio na nozi. 


XVII. 


Toga dana više nijesam mogao obilaziti druge tvrtke. 
Bio sam sav skršen i poražen. Kako će me istom primiti oni, 
koji su dosada vazda sretno izmakli slijepim a divovskim 
udarcima kaznenoga zakona?! Kud ću?! Što ću?! Kuda god 
okrenem, sreta me državna blagajna kao avet, a moja tam- 
nica zvoni oko mene kao ruska trojka, pa se ne mogu ni 
maknuti, a da se ne zna, što je sa mnom bilo, 

Odlučio sam, da unaprijed, kod prvoga susreta, sva- 
kome kažem, tko sam, što sam i što se sa mnom zbilo. To 
je najpametnije, jer ako se gdje i zavučem kao neporočan, 
za par dana će gospodin šef doznati i baciti me naglavce na 
ulicu. Kad sam vidio, da svojom snagom ne mogu na zelenu 
granu, tražio sam sve svoje znance i prijatelje i molio ih 
za preporuku. Svi su obećavali, ali mi nijedan nije htio 
dati napisane riječi. Samo puka obećanja i ništa više. 

Izgubio sam već mjesec dana, razderao cipele, podbio 
tabane, stotine puta bio ponižen i popljuvan, ali kore 
kruha nijesam našao, i ako je valjalo živjeti i — liječiti se. 
Oboje smo se čuvali, a dijetu smo tako i tako vazda držali, 
jer naprosto nijesmo imali što jesti, pa je naše ozdravljenje 
lijepo napredovalo. Valjalo je i plaćati lijekove, trebat će 
jednom platiti i liječnike, a mi jedva i pekara podmirujemo, 
koji je svakako najprvi? 

Otišao sam kućevlasniku i umolio ga, da se ne srdi, 
da bude još strpljiv, jer ne možemo platiti, dok ja ne do- 
'bijem namještenja. Odgovorio mi je veoma ljubezno i su- 
sretljivo, da je čekao taman toliko, na koliko je procijenjeno 
naše pokućtvo. Dalje ne može, jer nema nikakove sigur- 
nosti. Rastumačio sam mu svoj položaj, no on nije htio da 
me razumije, Molio sam ga, da me primi za pazitelja kuće. 
“Čistit ćemo stube, prati ćemo ih svake subote, zatvarati i 


«otvarati vrata. Sve ću ja to sam obavljati svojim rukama, * 


.samo nek nas pusti s mirom. Nije htio, jer je on zadovoljan 

s dosadašnjim paziteljem, a meni je stan otkazan. Ja sam 
šutio i otišao sav očajan svojemu branitelju i sve mu točno 
ispričao. 

Po njegovu savjetu nijesam htio da iselim, već sam 
pustio, da mi vlasnik sudbeno otkazuje. Nijesam imao više 
što izgubiti nego pokućtvo, koje na dražbi ne bi pokrilo 
ni dosadašnjega duga, pa se možemo parbiti nekoliko dugih 
mjeseci. Ja time mogu samo dobiti. Dobro sam ja osjećao, 
da moj postupak nije pošten, ali što sam drugo mogao uči- 
niti?! Nijesam htio ići pod šator sa svojom sirotinjom, dok 
me poda nj drugi silom ne gurnu. j 

Međutim sam nastavio traganje za službom. Tako sam 
se namjerio na direktora jednoga velikog društva. Znao 
sam, da je špekulirao s istovrsnim vrijednosnim papirima 
svojim i svojega rođenoga pašanca, Svršetak je te špeku- 
lacije bio, da je gospodin direktor postao milijunaš, a pa- 
šanac ostao i bez gaća. Nastala je u obitelji revolucija, no 
gospodin direktor nije kriv, što ta poštovana tazbina nije 
razumjela, kako je moguće, da su papiri, kada padaju, vazda 
pašančevi, a kada rastu, vazda njegovi. On kao pametan 
čovjek nije nikada sve metao na kocku, pa nije kriv, da je 
on bio dobre, a poštovani pašanac loše sreće. Da se to ra- 
zumije, nije dosta biti samo pošten. Treba za to i pameti. 

Gospodin je direktor trebao u svom dioničarskom dru- 
štvu podvornika. Ja se opskrbim s nekoliko telefonskih pre- 
poruka i pokucam. Uveli su me gospodinu direktoru. Omje- 
rio me je preko naočala kao da traži mrava na zemlji. Ja 
se učinim još manjim i jadnijim, nego što sam i bio. : 

— Kako čujem, vi ste svršili kadetsku školu?! — reče 
on dosta blago, 

— Jesam, gospodine direktore. 

— Isada se borite za podvorničko mjesto? 

— Da, gospodine direktore. 

— Zar vas nije stid? 

— Ne, gospodine direktore. 

— Ivi ste bfli državni činovnik? 

— Jesam, gospodine direktore, 

— Pa, gdje vam je ponos? 

— Bijeda ima samo želudac, gospodine direktore. 

— Što je to bilo sa državnim parama? 

— Nesreća, gospodine direktore. Upropastio sam se i 
sada ne mogu doći do kore kruha, a želim raditi, što bilo. 
Još nikada nijesam, gospodine direktore, nikoga oštetio ni 
za jedan filir osim one nesreće. Radio bih neumorno i vjer- 
no. Primite me, gospodine direktore. Učinit ćete dobro djelo 
mojoj djeci i mojoj staroj mamici. 

— Mi nijesmo, moj dragi, ni potporno ni dobrotvorno 
nego dioničarsko društvo, no ipak ćemo vas primiti, 

— Gospodine direktore, Bog vam platio na vašoj djeci! 
— uskliknuo sam ja i poletio mu ruci, gledajući u tog 
hladnog, ukrućenog gospodina kao u otvoreno nebo. 

— U redu, u redu! — reče on i odgurne me rukom od 
sebe. — Međutim, s obzirom na vašu prošlost, moramo tra- 
žiti, da nam položite kauciju. 

— Kauciju?! — zaprepastim se ja. Na tu prokletu 
riječ nijesam nikada ni pomišljao. 

— E, da. Kauciju. Ja ne mogu drukčije opravdati pred 
ravnateljstvom, zašto sam uzeo vas, koji ste — znate i 
sami. Ne?! To je bar logično. 

Nade su potonule, veselje se pretvorilo u razočaranje 
i glava mi je klonula na prsa. Smutilo mi se pred očima i 
spopao me kašalj. 

— Položit ćete deset hiljada dinara u uložnici Prve 
hrvatske štedionice, 

Naglo sam se trgnuo, podigao glavu i suludo, bijesno 
uperio u njega pogled ranjene zvijeri. On se je vjerojatno 
preplašio toga pogleda i ustao. 

— Sigurno ste nešto spremili od onolikih novaca?! — 
reče on nekako meko i nasmiješi se. 

— Trebali ste me, gospodine direktore, odbiti kao čo- 
vjek čovjeka! — rekoh ja uzrujano i dosta drsko. 

— Ne srdite se, no ja tako mislim. Kada čovjek radi, 
mora znati, kako radi. 

— Da sam uzimao novce, da s njima špekuliram na 
burzi, ne bih bio sjedio, gdje sam sjedio, već bih bio negdje 
kakav direktor! — odgovorim ja skoro obezumljen, okre- 
nem se vojnički i odletim van bez pozdrava, 


194 








Odlučio sam, da se obratim .na kakvo humanitarno 
društvo, na kakovu javnu ustanovu, jer sa privatnicima ne 
će ništa biti, ali — na kakovo, na koje društvo?! Postoji 
društvo za zaštitu životinja, za zaštitu ptica pjevica, za 
zaštitu ptica selica, za očuvanje zvijeri, a ja nažalost, nije- 
sam ni domaća životinja, ni zvijer, ni ptica, već najobičniji 
otpušteni kažnjenik, koji ima porodicu i najpošteniju volju, 
da radom svojih ruku dođe do zalogaja! Naknadno sam, 
sada ovdje u ponovnom tamnovanju, doznao, da doista po- 
stoji i nekakvo društvo za pomoć otpuštenim kažnjenicima, 
no za njega zna samo nekoliko sveučilišnih profesora i ne- 
koliko odličnih dama iz višega društva! 

Tragajući tako za kakvom bilo pametnom humanom 
ustanovom za ljude, namjerim se na društvo, koje se zvalo 
»Narodne radnje«. Iz imena nijesam ništa mogao zaklju- 
čivati, pa otidem da ga potražim. To je bila teška muka, 
jer se je sigurno već sa samim stanom toga društva htjelo 
pokazati, kako sve, što je narodno, ima vrlo malo mjesta u 
gradu, a najmanje blizu središta grada. Našao sam ga iza 
Božjih leđa! Upraviteljica je bila neka starija gospođa, umi- 
rovljena učiteljica. Primila me je srdačno, a kada je čula 
svu moju bijedu, kada je čula, koga sve imam na brizi, 
uposlila me je bez ikakovog daljnjeg ispitivanja. 

Plaću mi je ustanovila s osam stotina dinara mjesečno. 
To je bijedno, to je malo, ali da znate, koliko je to više od 
onoga, što sam imao — do toga časa! Žena mi je imala hi- 
ljadu i dvjesta, ja osam stotina, stana naprosto ne plaćamo, 
pa ćemo nekako prokuburiti. 

Moja je Zlata bila sva sretna, kada je čula, da sam 
našao bar nešto. Veselila se kao malo dijete. Uopće je po- 
slije one noći bila mnogo bolje raspoložena nego prije toga. 
Pripovijedala mi je o svojim sestrama potanko mnogo i 
mnoge stvari, koje nijesam ni slutio, jer nijesam bio mogao 
pretpostavljati, da se je baš oko mene bila splela — »Mes- 
nička ulica« sa mnogo više besramnosti i prostote, nego li 
ga je bilo u onoj, koju sam gonio kao detektiv kraljevskog 
redastvenog ravnateljstva u Zagrebu. Tko bi sve to bio 
mogao slutiti i ujedno biti — naivni i dobri Dragan Bo- 
janić?! 

U Mesničkoj su se ulici bar maskirali, pa nijesu znali, 
tko je s kime, a ovdje je to išlo sve i bez maske. Istina, 
ovo je poštenije i dostojnije ljudi, ali je to sve grozno i 
užasno za nas, koji vjerujemo, da je porodica ipak najzgod- 
nija, najčasnija i najvrednija ljudska zajednica. Prešao sam 
u svojoj bijedi i nevolji preko osjetljivosti, koje bi me, da 
sam sit i sretan, možda natjerale na umorstvo ili na samo- 
ubojstvo, no ipak je kopkalo u meni pitanje, kako se je i 
Zlata mogla upuštati u te pustolovine, kada se čini, da je 
više uleđena nego topla. Međutim, ona je bila vazda suzdrž- 
ljiv i pažljiv posmatrač, dok ne bi alkohol preuzeo maha. 
Moguće. Ona je tako tvrdila, a ja se nijesam usudio, da je 
ispitujem, jer sam želio, da znadem što manje. Što manje, 
to bolje. Bio bih najsretniji, da ne znam ništa, jer nije 
važno, što je bilo, nego što znamo! 

I baš je Dujmović morao biti onaj, koji se prvi našao 
u mojim vrtovima! Baš on sa svojom divnom sposobnošću, 
da se snađe u svakoj prilici! On je znao, da se radi o ženi 
njegova školskog druga, a to je baš 'ono, što njemu potpuno 
odgovara. I nije to sve. Zlata mi je priznala, da je Dujmo- 
vić — još za vrijeme rata — pozivao u svoj stan i druge 
časnike, pa je htio da kao lopta ide od ruke do ruke, čemu 
se ona oprla, ali ga ipak nije stoga napustila. Iskrenost je 
divno svojstvo, no ovo je njezino priznanje tako čudno- 
vato, tako neobično i strašno, da me sigurno samo najveća 
moja nesreća sili, da ga mirno snosim, a nju opet — da ga 
ispovijeda. Nije to ni moja snaga ni njezina krepost. To 
je nešto posve drugo, nešto, što je ispod normale i morala 
i ljudstva, jer je protivno čak i životinjskim zdravim na- 
gonima. Bolest je to. Ja vjerujem, da bolujem i to teško 
bolujem od onoga časa, kada sam se povratio s ratišta i 
utonuo u društvo svojih mnogobrojnih pašanaca i njihovih 
kurtizana, a mojih svasti. Da, da, i moje žene. Sve tri su 
one iste krvi. Rođene su one i odgojene za to. Rat im je 
samo skinuo &ruštvene spone, a poratno im je revolucio- 
narno, nesređeno vrijeme dalo krila. 

Na tim su raširenim krilima ponijele i mene, koji sam 
bio pritisnut velikim potrebama, i još većom neimaštinom. 

Zato sam i dospio u — Narodne radove, da uvedem 
knjigovodstvo i da seoske djevojke uvodim u gospodske 

domove, gdje će većinom potonuti i nestati, a da ne će 
ništa od svojih divnih seoskih vrednota dati ni sebi, ni svo- 
jemu narodu. Imao sam pune ruke posla, dok sam sredio 
sve stare račune i sveo ih u kakav takav sistem. Radio sam 
neumiorno, bez ikakova obzira na radno vrijeme, samo da 
zadržim taj domadić kruha. Iz raznih sam zapisnika doznao, 
da je predsjednik društva sveučilišni profesor dr. Praljak, 
koji je bio najpoznatiji i najčuveniji po tome, što je bio 
Madžaron još prije navršene dvadeset i šeste godine života. 
To je bilo čudo, jer su drugi dospijevali na te grane istom 
poslije trideset i pete, a često i četrdesete godine života. 
Njemu se žurilo. Drugo, po čemu se pročuo, bila je njegova 
izjava, koju je dao pred punom dvoranom slušača, a oni 
prasnuli u smijeh u zboru. Rekao je: 

»Plakat će Hrvatska, kada Praljka nestane!« 

Đaci ko đaci: mlado, ludo, pa nijesu nikako mogli do- 
kučiti ni osjetiti na sebi, čime je to njihov poštovani pro- 
fesor toliko zadužio domovinu, pa su ga ismijali. 

Gospođa mi je upraviteljica rekla, da on dolazi svakih 
desetak dana u društvene prostorije, no da ne radi ništa 
nego samo deklamira svoje mudre izreke, u koje je neobič- 
no zaljubljen, malko pogleda i opet odlazi. Ja sam nestrpljivo 
očekivao, da ga vidim i da on vidi moj rad, jer sam se 
nadao, ja sam štaviše vjerovao, da će mi taj ugledni i moćni 
gospodin pomoći do boljega i unosnijega mjesta, kada vidi 
moj rad i moje sposobnosti, a čuje za veliku bijedu moje 
porodice. Baš je tih dana dobio visoki orden za svoj veliki 
nacionalni rad, pa mu je upraviteljica spremala svečan do- 
ček. Uvijek je unaprijed bila obaviještena o njegovu do- 
lasku, da sve priredi za pregled, pa je tako i sada bila si- 
gurna, da je ne će iznenaditi. Dan prije su sve prostorije 
oprane i oprašene, knjige uređene, a radnice poučavane, što 
će odgovarati na stavljena pitanja. Ta su pitanja bila vazda 
jednaka. 

— Kako ste zadovoljni sa hranom? 

— Izvrsno, presvijetli! 

— Imate li dosta jesti? 

— I previše, presvijetli! 

— Imate li kakovu pritužbu? 

— Nemamo, presvijetli! 

— Hvala vam, gospođo upraviteljice! — završavao je 
predsjednik redovito. — Ovakav rad zaslužuje svako na- 
rodno priznanje. 

— Hvala vam, presvijetli gospodine predsjedniče. Nije 
teško raditi pod vašim mudrim vodstvom. 

— Što rekne vaš predsjednik, to usvaja i vlada Nje- 
gova Veličanstva. 

Ja sam doživio pet, šest takvih pregleda i vazda je 
teklo sve točno tako, te možda nije promijenjena ni jedna 
riječ. Kod prvog je posjeta bio samo uvod drugačiji, jer je 
upraviteljica čestitala predsjedniku na visokom odlikova- 
nju, ističući, kako mu to nije prvo, a sve je i te kako po- 
šteno zaslužio. A to je bila istina, Prije rata je dobio četiri 
odlikovanja, za vrijeme rata tri, a poslije rata opet četiri u 
veoma kratkom razdoblju. ' 

— Vaš je predsjednik sretan, što na njegov sitni rad 
padaju topli zraci Visokog priznanja — odgovorio je on, 
duboko se klanjao i obratio se djevojkama s pitanjem: — 
Kako ste zadovoljni sa hranom?! | 

— Izvrsno, presvijetli! — odgovorile su one, čekajući 
nestrpljivo drugo pitanje. 

Kad je svršio s njima uobičajene litanije, opazio je 
mene, i ako me je već i prije vrlo dobro vidio. On se tobože 
iznenadio, kada me je opazio. , 

— Vi ste taj naš novi činovnik?! — rekao je kao da 
isteže iz petnih žila. 

Ja sam se duboko naklonio. 

— Jeste zadovoljni sa hranom? 

— Ja se tu ne hranim, presvijetli — odgovorim ja ti- 
him i poniznim glasom. 

— Imate li dosta jesti? 

— Kako kada, presvijetli — odgovorim ja i nasmije- 
šim se u neprilici. 

— E, dragi moj, ne smijete biti nezasitni. Narodni su 
ovo žuljevi, pa treba štedjeti, 

Bilo mi je jasno, da je stari gospodin prečuo moj prvi 
odgovor, pa teše dalje po starome kalupu. Malo pomalo je 
prešao na pitanja o mojim obiteljskim prilikama. Rekao 
sam mu sve i nenapadno se potužio na prenisku plaću. 

— Tko ore narodnu njivu, ne smije gledati na plaću — 
odgovorio je presvijetli. 

— To je krasna fraza, ilustrissime, ali moja djeca i 
mamica ne živu od oranja nego od kruha. 

— Oho! — iznenadi se on. — S tim se nazorima ne 
može ovdje raditi. 

Protrnuo sam i osjetio, da sam propao, a gospođa je 
upraviteljica iskrivila vrat, kimajući mi glavom, da ne 
govorim. Svladao sam se, ispričao sam se i blejao kao 
ovca na svako daljnje pitanje. To me je spasilo, da nijesam 
odmah bačen na ulicu. Kada me je pitao za prošlost, htio 
sam mu odgovoriti pravu istinu, no upraviteljica me je po- 
gledala tako očajno, da sam u najvećem naletu slagao i 
zatajio sam sebe. Stari me se je gospodin bio nadovezao 
kao vrag griješne duše i uvijeno mi rekao, da sam bolj- 
ševik. 

— O ne, presvijetli! Vi se varate — odgovorio sam ja. 
— Nijesam ja boljševik. Ja sam samo gladan, uvrijeđen i 
ponižen kao čovjek. Vi se varate. 

— Zapamtite, mladiću: vaš se stari predsjednik nije još 
nikada prevario! — reče on, isprsi se i pogladi svoju dugu, 
sijedu bradu, pa pođe dalje kao da je htio pokazati, da 
poslije tih mojih heretičkih riječi ne može više sa mnom 
raspravljati. Odahnuo sam, spustio se u koljenima i raz- 
maknuo noge iz vojničkoga' stava, koji mi je još uvijek 
u krvi. Obišao je sve prostorije, a zatim se udaljio iz 
zgrade u dimu tamjana i mirisu skupocjenih masti, što 
su se kađile i isparivale s upraviteljičina jezika.“ 

Kad je on otišao, upozorila me je, da ne smijem ni- 
kada pred njim priznati, da sam bio u zatvoru, jer ću 
inače bezuvjetno biti otpušten, budući da gospodin pred- 
sjednik ne trpi one, koji dolaze u sukob sa zakonima. 

— Razumijem — odgovorio sam ja i ogorčen i uvri- 
jeđen — no ne znam, kakav bi morao biti zakon, pa da 
i on dođe s njime u sukob osim svih prirodnih zakona?! 

Što sam tu dulje bio, to sam bio više uvjeren, da ta 
ustanova služi samo za izrabljivanje neukih i osamljenih, 

a mimo te zadaće služi za namještanje služinčadi. Ja 
neobično cijenim kućne pomoćnice, jer one zapravo odga- 


199 


jaju nove naraštaje i drže u redu sve gospodske domove, 
pa sam im išao na ruku, što sam najviše mogao, no — ova- 
kima samo Bog može pomoći. Dok su bile u domu, plaćale 
su stan i potpunu mršavu opskrbu trideset dinara dnevno, 
a koja nije imala čim platiti, polagala je za nju njezina 
poslodavka, koja ju je uzela u kuću, a njoj poslije ustegla 
od plaće. I ako su plaćale opskrbu, morale su raditi ne- 
umorno i savjesno bez ikakove nagrade. Sigurno se zbog 
toga to i zvalo »Narodne radnje«, jer je tu radio bezimeni, 
strpljivi narod kao na galiji. Koliki je bio dohodak ili — 
Bože, prosti — gubitak toga tečevnoga društva, ja nijesam 
mogao dokučiti, jer nijesam ja knjižio uplate i druge do- 
hotke, no znam, da se upraviteljica vazda tužila i da me je 
isplaćivala veoma neuredno. Nikada nijesam dobio najed- 
nom cijele plaće, nego na obroke, kao milostinju po sto, 
najviše po dvjesta dinara tako, da nijesam nikada pravo 
osjetio, da uopće imam plaću. Koliko sam god s početka 
bio oduševljen, toliko sam ubrzo postao nezadovoljan i ozlo- 
jeđen. Činilo mi se, da sam veoma jaki pomagač u izrablji- 
vanju, te bih bio mjesto odmah sam napustio samo da sam 
se mogao nadati, da ću išto drugo brzo dobiti. Ovako sam 
morao šutjeti i gutati. 

Parnica je međutim tekla za dužnu najamninu i otkaz 
stana. Ja sam znao, da ću te obje parnice izgubiti, jer druk- 
čije nije moglo biti, no isto sam tako znao, da vlasnik kuće 
može dobiti samo moje pokućtvo, jer drugo ništa nijesam 
imao. Posteljinu sam morao spasiti pošto, poto, jer se nije- 
sam usudio ni pomisliti, da bismo i bez toga ostali. Stoga 
sam se po savjetu mojega odvjetnika morao ili upustiti 
sa vlasnikom u pregovore i s njim sklopiti prinudnu na- 
godu, da spasem posteljinu i rubeninu, a izgubim stan ili 
— pokrasti sama sebe, a uistinu vlasnika, potajno iseliti, 
izgubiti stan i pokućtvo i očekivati, da li će me vlasnik 
goniti s policijom, što sam pokrao predmete, koje je on dao 
založno popisati za dužnu najamninu. Moj položaj nije bio 
ni lagan ni zavidan, no ja sam morao izdržati, morao sam 
se izvući i ostati živ. Da je ta moja Narodna radiona bila i 
malo narodna, bila bi me bar pošteno i redovito plaćala, 

pa bih se bar nekako i pomalo izvlačio, a prema poslovanju 
toga poduzeća i mojim naporima, bio bih morao zarađivati 
i mnogo više. Ovako je to sve išlo posve naopako, posve 
nizbrdice i veoma žurno, a s prilikama je raslo i moje ne- 
zadovoljstvo. Dotada sam sve udarce, sve nedaće i nesreće 
snosio prilično mirno, no sada su živci popuštali. Vidio sam, 
ćutio sam, da stotine i stotine moraju raditi kao stoka i 
gladovati kao psi bez gospodara, da nekolicina živi udobno 
i priča, kako — daje zarade sirotinji. To me je počelo pro- 
goniti, pa sam kod jednog paradnog pregleda rekao gospo- 
dinu predsjedniku, da bi tu našu radnju trebalo posve 
preurediti. Iznenadio se i — nije htio sa mnom o tome 
govoriti. 

— Hvala! — reče u dubokom basu. — Prepustite te 
brige svome predsjedniku. 

Kad je on otišao, napala me je gospođa upraviteljica i 
ozbiljno me opomenula, da se ne miješam u poslove, koji se 
mene ne tiču. 

— Od humanitarne ustanove — odgovorio sam — ne 
smiju imati stotine štetu, a pojedinci i koristi i priznanje 
za tobožnji nesebični rad. 

— Vi ste drzoviti, gospodine Bojaniću! — vikne ona 
kao da sam je šilom bocnuo. 

— Nijesam znao, milostiva, da i vas pogađa ovakova 


- primjedba. 


— Još zaudarate po tamnici i već ste bijesni, umjesto 
da ste mi zahvalni, što sam vam dala u ruke komad pogače, 

— Ja sam, milostiva, za svoje krađe polagao bar krivo- 
tvorene namire, a neki kradu bez ikakova pokrića, 

— Mislite li vi time mene?! — kreštala je ona. 

— Bože, sačuvaj. To vi mislite, a vi svakako poznate 
svoj rad bolje nego ja. Međutim, milostiva, da jedno dru- 
gome više ne smetamo, dajte mi plaću za prošli mjesec, da 
mogu ići, Može vaš presvijetli doznati, da sam isluženi robi- 
jaš, pa bi me zbog zaštite sirotinje morao otpustiti i možda 
bi i vama prigovorio, što ste me prikrivali. Postali biste i vi 
sumnjivi, 

Ona je klonula na stolac i hinila, da pada u nesvijest. 
Htjela je pozvoniti, no ja sam joj izmakao zvonce ispod 
ruke. 

— Za to sam se ja vama smilovala! — stenjala je 
upraviteljica i stiskala rukama sljepočice. 

— Hvala, milostiva. Ja tražim rada, a ne milosrđa, a 
kada bih i tražio milosrđa, ne bih kucao na vrata — milo- 
srdnih ustanova. Bez srca nema milosrđa! 


Dobacila mi je pet stotina dinara i otišla u drugu sobu, 
a da me više nije ni pogledala. 


Kad je moja mamica čula, da sam opet bez mjesta, sva 
se zaljuljala i skoro pala, no nije progovorila ni riječi. 

— Ne boj se, mamice — tješio sam se ja. — Ptičice 
nebeske niti siju niti žanju, pa ipak su i odjevenije i sitije 
od svakoga nas, 

— Velik je Bog, slava Mu i hvala — reče ona tiho — 
no hajde ti sa djecom sjedi na drvo, pa pjevaj, da vidimo, 
kako ćeš svršiti. 

— Ja ću sada osnovati vlastito poduzeće. 

— Bog s tobom. 

— Hoću, hoću, mamice. Kad sam ja mogao raditi za 
druge, zašto sada ne bi radili drugi za mene?! 

Zlata je moju neugodnu novost primila posve mirno. 
Ona je uopće bila posve hladna i ravnođušna za sve, šio 
se oko nje događalo. Nije ona prije bila taka. Sve je to u 
nju došlo s iskustvom i vremenom, te sam pomislio, da bi 
bila dorasla svakom zločinstvu. Zašto sam baš, pomislio 
na to, nije mi jasno. Malko sam spustio trepavice i pro- 
matrao svoga divnoga barzoja u divljem skoku na plijen! 

Kako smo računali, da ću ja po običaju svakih neko- 
liko dama dobiti na račun plaće pedeset ili sto dinara, od 
kojih ćemo živjeti, Zlatinu smo plaću skoro u cijelosti izdali 
za obuću i odjeću. Bila je zima u jeku, a Božić na vratima, 
te je bilo bezbroj potreba. U drvarnici smo još imali svega 
dobar naramak drva, u smočnici pola kilograma masti i ne- 
koliko kila brašna, a u dućanskoj knjižici prilično visoku 
brojku duga. Štedi mamica, štedi, ali pet duša hoće da se 

najede, pa česa bilo, a svaka i najprostija hrana nadilazi naš 
dnevni dohodak! 

Opet sam počeo obilaziti svoje dužnike i ujedno tražiti 
mjesto, te tako prenesosmo do svršetka mjeseca. Međutim 
sam se sjetio, što sam rekao mamici, da ću osnovati svoje 
poduzeće, Ja sam to njoj tek nabacio, jer mi je naletjelo na 
jezik, no kada sam vidio, da mjesta ne mogu dobiti, počeo 
sam ozbiljno misliti, kakvo bih društvo osnovao. Moram 
priznati, da sam pred očima imao jedan jedini cilj: prehra- 
niti sebe i porodicu, a sve je drugo sporedno. Ako baš bude 
trebalo i nepoštenja, bit će mi veoma žao, ali — jesti se 
mora. Preko toga ne tražim ništa osim još nekoliko krpa za 
nas svako, kada je već običaj, da se oblačimo. Uza sve to i 
takovo raspoloženje, nijesam imao snage, da se dađem na- 
prosto na prijevare. Ne. To ne. Tako nijesam htio ići pod 
bravu, Kada neki mogu bez rada zarađivati milijune i biti 
uz to pošteni, ugledni i vazda izvan zahvata kaznenoga 
zakona, zašto ne bih i ja mogao tako?! Tako sam ja to samo 
mislio, ali sam zaboravljao, da za to treba mnogo duha, 
mnogo zdrava razuma, koji je hladan do ledišta, a i mnogo 
sreće. Meni je to sve falilo. Toga početnoga kapitala nijesam 
imao. Ima nas, koji su rođeni da vladaju bilo na kome 
polju, ima nas, koji su rođeni da živu od svoje podlosti i 
tuđe nesreće i gluposti, a ima nas opet, koji su rođeni samo 
zato, da rade za drugoga, da se prebijaju i da vječno čeznu 
za nečim boljim. Ja spadam među ove posljednje Hrvate 
s tom razlikom, da mi je pokušaj sa državnim novcem ubio 
Sve nade, a pomalo i čežnje za nečim boljim, Prestao sam 
živjeti za budućnost. Treba predeverati današnji dan, a 


sutrašnji će se već pobrinuti sam za se i svoje potrebe. 


XVIII. 


Trčkarao sam po gradu bez pravoga cilja kao divlja 
zvijer, kad je poplaše s ležišta, a progonitelja ne vidi. 
On je tu, on je za petama, ali ne znaš gdje je, pa prema 
tome i divlje zvijere ne zna, kuda bi, na koju li stranu, 

Kod svojih sam prijatelja dužnika našao po Koji dinar, 
no sve je to bilo premalo za naše potrebe, a što je bijeda 
dugotrajnija, to je crnja i teža. Svaka rupica postaje veća, 
svaka poteškoća teža. 

Uza svu dobru volju i najveći napor nijesam mogao 
naći namještenja ni za gradskoga smetlara, a primio bih bio 
i mjesto živodera i krvnika i čistača gradskih kanala. Sve 
uzalud. Ostala mi je samo dobra volja, a za nju se ne može 
kupiti ni dječja papučica. Ne da se unovčiti. Nitko ne da za 
nju ništa. Ni korice kruha! 

Svaku sam večer raspravljao sa Zlatom, što bismo i 
kako bismo, no vrlo je teško stvarati provedive osnove i 
zaključke, kada nema pokrića, 

— Pokušat ću ja nešto — reče mi Zlata. 

— Što ćeš ti pokušati?! 

— Vidjet ću. Ako uspije, reći ću ti, ako li ne uspije, 
nije ništa ni bilo. 

Nijesam razumio njezina držanja, no više nijesam ni 
nastojao, da to postignem. Među nama je nastao neki dru- 
garski saobraćaj, koji je bio na mahove veoma srdačan, ali 
u glavnome posve poslovan. Vežu nas djeca i uspomene, a 
možda i navika. Radi toga sam ja prestao biti osjetljiv i 
nije me više zanimalo, što ona radi. Možda je to bilo i 
umišljanje, možda bih ja bio i osjetljiv, da smo bili u boljim 
materijalnim prilikama, no ovako su me te brige potpuno 
iscrpljivale, a meni se činilo, da sam sa Zlatom u drugar- 
skom savezu. Sigurno je stoga i nijesam mnogo ispitivao, 
što je nakanila. 

Mamica je redila kuću, brinula se za djecu, šutjela i 
uzdisala. Ona je i rublje prala, samo bi joj Zlata u podne 
i u večer pomogla isprati veće komade, Boljela me je duša, 
gledajući, kako se moja stara sirota savija preko korita, 
no šta sam mogao drugo učiniti nego da joj se ponudim, 
da ću joj pomoći?! Ona je to odbila, pogladila me po licu 
kao malo dijete i oči su joj se orosile. Bila joj je mila ta 
moja pažnja, no nije ništa rekla, jer se sigurno bojala, da 
će joj jecaji zagušiti riječ u grlu, ako pokuša progovoriti. 
Mala je Slavica bila neprekidno uz baku: Kuda bi god ona 


204 


išla i što bi god radila, mala je vazda držala njezine skute. 
One su i odgovarale jedna drugoj. Obje krhke i nemoćne, 
obje djeca, obje s istančanom osjetljivošću i anđeoskom 
strpljivošću. Te dvije zlatne dobre dušice, to su moje dvije 
teške i neprebolne rane, Kada njih ne bi bilo, ja sve mislim, 
da bih svoju današnju sudbinu snosio pjevajući. 

Otkada sam ostao bez namještenja, opet sam češće išao 
u večer pred Zlatu. Taj mi je posao godio, bilo mi je milo, 
da je dočekam pred dućanom, pa da onda idemo zajedno 
kući, Nijesmo mnogo razgovarali, jer bi to morale biti samo 
neprekidne tužaljke, pa je onda bolje šutjeti. Dovoljan je 
i sam pogled. 

— Gol si — reče mi ona jedne večeri, kada je izašla iz 
bazara i pristupila k meni. Sigurno sam bio sav pomodrio 
u licu, a jedva sam susprezao vilice, da se ne tresu i da ne 
cvokoću zubima. 

Na meni je bio trošan proljetni kaput i posve dotrajalo 
lagano odijelo, Ruke sam zabio u džepove i stegnuo kaput 
oko sebe. Nijesam joj ništa odgovorio. Padala je susnježica, 
no više kiša nego snijeg. Moje su cipele samo s gornje 
strane bile cipele, dok su ih već dugo na donjoj strani za- 
mjenjivale — poderane čarape. Svaki me je korak vrijeđao 
na tabanima kao da stupam po stučenom staklu, 

— I bos si — reče ona opet iza odulje stanke, gledajući 
me od pete do glave. ' 

Ja sam stisnuo zube i šutio. Nijesam znao, što bih joj 
odgovorio. Sve je to bilo istinito, što je ona govorila i tre- 
balo bi bilo učiniti, da bude drukčije, no ja više nijesam 
imao što da učinim. Bilo mi je neugodno, što joj ne mogu 
ništa reći, pak sam prevrtao po mozgu kao po starim krpa- 
ma, e da bih našao bar koju uporabivu misao. 

— Otvorit ću prijevodnu pisarnu! — rekao sam nena- 
dano i nepromišljeno kao iz puške. 

— Kako to misliš?! — upita Zlata. 

— Vrlo jednostavno — odgovorim ja, i ako, doista, ni- 
jesam prije o tome i takome poslu ni pomišljao. Rekao sam 
to samo zato, da bar kakovu nadu bacim u njezinu gladnu 
dušu, a kada sam već rekao, počeo sam neumorno raspre- 

dati osnovu: — Vidiš, ja znam hrvatski, njemački, madžar- 
ski i francuski. To je kapital, koji treba iskoristiti. Mnoge 
tvrtke trebaju dnevno po nekoliko prijevoda, a često ih tre- 
baju i pojedini građani. Dat ću oglas u novine, tiskati male 
letake i podijeliti po poslovnicama i uglednijim kućama, pa 
će nešto biti. 

— Misliš?! — reče Zlata, a u glasu joj je zvonio mali 
prizvuk sumnje. 

— To će upaliti! 

Doista sam se dao na taj posao. Nešto sam morao ra- 
diti, kada nijesam mogao dobiti namještenja. Za oglase sam 
i letake potrošio užasno mnogo, te sam mislio, da ću polu- 
djeti od briga, dok sam skupio svih osam stotina dinara kod 
svojih dužnika, da isplatim tiskaru. Ne bi to meni bilo za- 
davalo tolike glavobolje, da je ona meni htjela na vjeru 
izdati letake. Da sam ja njih dobio u ruke, mogla bi onda 
glava boljeti gospodina upravitelja tiskare, a ne mene, no 
moje je vanjsko lice i obličje ulijevalo u njega tako malo 
povjerenja, da nije htio bez predujma ni početi raditi, i 
kako je posao napredovao, tako sam morao isplaćivati. 
Toliki je bio moj kredit! 

Kada sam imao u rukama letake, morao sam s njima 
letjeti od poslovnice do poslovnice, jer nijesam imao ni 
volje ni mogućnosti, da još trošim za omote i poštarinu, pa 
da povrh toga pišem i naslove. 

Već sam prvi dan dobio narudžbu za prijevod jedne 
madžarske domovnice, te krsnoga i vjenčanoga lista, To je 
bio dobar početak. Budući da se radilo o dosta neupućenu 
privatniku, prilično sam ga zašarafio. Platio mi je tri stotine 
dinara i, budala, bio zadovoljan, jer sam krasno ispisao, da 
je doista bila milina gledati. 

Tražeći tih poslova, tražio sam usput i stalno namje- 
štenje, pa sam tako doznao, da jedna ugledna, stara banka 
treba podvornika. Otišao sam, da ponudim svoje školovane 
sposobnosti za taj posao. Primio me je neki naduveni i pod- 
buhli mladić. Činilo mi se, da će se sad na rasprsnuti, no 
nije se ništa dogodilo. Bio je prema meni veoma susretljiv, 
lijepo me je saslušao, a zatim ispitao svaku pojedinost iz 

moje prošlosti. Došli smo i na državnu blagajnu. Sve ga je 
zanimalo, a kada je sve čuo, rekao mi je posve povjerljivo: 

— Dobro je, što se nijeste namjerili na staroga! 

— Koga mislite, gospodine tajniče? 

— Generalnog. On bi digao buku i sigurno zvao poli- 
ciju. 

Ja sam ga u čudu gledao. 

-— Da, da. Njegovo je poštenje i osjećaj pravde toliko 
istančan, toliko osjetljiv, da ne podnosi ni blizine čovjeka, 
koji pogriješi. 

— To je krivo — rekao sam ja bojažljivo. — Nijesu iz- 
nimke Saul i Magdalena. Svaki čovjek može posrnuti. 

— On je takav i tu se ne da ništa promijeniti. Meni 
vas je neopisivo žao, no ne smijem vas primiti, jer bi već 
sutra u vašoj osobnoj listi vidio istinu i vas potjerao, a 
mene maknuo odavde. To se ne isplati. 

— Ne isplati se, gospodine tajniče — odgovorio sam mu 
tužno, naklonio se i otišao. 

Ne znam, je li slučaj ili je neki zao duh namaknuo, 
da je ta ugledna, stara i jaka banka za nepuna dva mjeseca 
napravila nekakov čudan posao s jednom drugom bankom 
i — nestalo je iz popisa protokoliranih tvrtki! Razumije se 
samo sobom, da gospodin generalni ravnatelj tome krahu 
nije kriv, jer je on uopće i prepošten i presposoban za tako 
mali posao kao što je jedna banka, pa je možda to i njegova 
jedina pogrješka. Trebao je biti ministar francuskih ili en- 
gleskih financija, a ne ravnatelj jedne male banke nekoga 
nepoznatoga naroda! Tada bi se vidjelo, što on može i zna, 
a ovako — to su obavljali drugi, manji i upropastili tu 
kramariju od par stotina milijuna što domaćih, što iselje- 
ničkih uložaka, pa nikom ništa. Zašto su ulagali svoje žu- 
ljeve u banku, umjesto da sami s njima rade, pa nekoliko 
puta propanu, dok ne zarade?! Tako rade poslovni ljudi. 

Nekoliko je ravnateljevih prijatelja podiglo buku u no- 
vinama, tvrdeći, da su materijalno upropašteni, da su im 
propale sve dionice i okrivljivali su gospodina ravnatelja. 
Za kratko se je vrijeme sve sleglo i smirilo, sve je prošlo 
u ljubavi i prijateljstvu, te niti tko od njih prosi nit rešet- 

kama drma. Opet je iznijelo pobjedu, kako se moralo i 
očekivalo, legendarno poštenje i sposobnost gospodina gene- 
ralnog ravnatelja. 

Moram priznati, da sam zlobno uživao, što je tako i taj 
pretjerani poštenjačina ostao — bez mjesta. Znao sam, do- 
duše, da se ja i on ne ćemo gurkati na tuđim vratima, nu- 
deći svoje sposobnosti i tegleću snagu, no ipak je bilo 
ugodno čuvstvo za odrpanca mojega kova, kada doznade, 
da se može ostati bez službice — i bez krivotvorenja namira 
i krađe novca. 


Tih sam dana bio nešto živahniji, te sam mamici po- 
novno spomenuo, kako je bez mjesta i nekoliko bankovnih 
ravnatelja baš kao i ja. Nju nijesam tom viješću utješio, a 
nažalost, ni samoga sebe. Lavina je ubrzavala svoj razorni 
trk u dolinu. 


Ponudio sam kućevlasniku nagodu, predlažući mu, da 
mu ostavim za dug svoj namještaj u blagovaonici, koji je 
bio vrlo lijep. Iza dugog oklijevanja i cjenkanja najzad je 
pristao uz uvjet, da platim i troškove njegova odvjetnika. 
Na to nijesam mogao pristati, jer nijesam imao nikakova 
izgleda, da ću mu moći isplatiti ma i jedan filir, a obvežem 
li se, pa ne platim, vodit će mi ovrhu i prodati preostatak 
moje sirotinje. Kada nijesam nikako htio da pristanem, 
opsovao mi je tatskoga oca i pristao on na moj prijedlog, 
ali uz uvjet, da se obvežem, da ću iseliti za mjesec dana. 

Za mjesec dana?! Zašto ne bih iselio za mjesec dana?! 
Moram samo otići na stambeni ured, da mi dodijeli drugi 
stan i ja ću iseliti već sutra ili prekosutra ili — eto, čim 


dobijem stan. Ja nijesam nepošten čovjek, pa što rečem, ne | 


porečem. Na što se obvežem, to i držim. 

Kada sam rekao Zlati, da moramo ostaviti vlasniku 
kuće namještaj u blagovaonici, ona je počela plakati. Nije 
se protivila, jer je vidjela, da nema drugoga izlaza, nije ni 
prigovarala, ali — suze su tekle. 

— Idemo sve niže i niže! — bilo je sve, što je kazala 
posve tiho i kroz plač — Moram pokušati. 

— Što to?! 

Nije mi odgovorila, a ja je nijesam više htio pitati. Bio 
sam sretan, da se sve to odvija sa što manje tumačenja i 
razjašnjavanja. : : 

U stvari je bilo to, da je otišla našem prijatelju Wet- 
teru, kako mi je sutradan sve sama ispripovijedala. 

— Maks, ti možeš pomoći, ako hoćeš. Došli smo u takav 
škripac, da se ne da dalje. : 

Primio ju je neopisivo ljubezno. 

— A gdje si, Zlato, dosada bila? — upitao je on bez 
žalca i oštrice. — Zar je trebala tolika bijeda, pa da dođeš 
k meni?! Ja više, doduše, nijesam, što sam bio, ali još uvi- 
jek imam toliko, da mogu pomoći svojim dobrim prija- 
teljicama. 

Dao joj je hiljadu dinara i pozvao je, da mu opet dođe 
za par dana. Zlata nije bila ni vesela ni tužna, Kao i prije. 
Tu smo hiljadu dali mamici, da nam je spremi za seljenje. 

Obvezao sam se, da ću iseliti za mjesec dana i predao 
molbu stambenom uredu, da mi dodijeli drugi stan od dviju 
soba. Ja nijesam prije išao u taj stambeni ured, pa niti ni- 
jesam znao, što on znači, i ako sam čuo mnogo vike i prigo- 
vora na njega. Kada sam došao u Opatičku ulicu br. 6., 
našao sam već u dvorištu nekoliko skupina žena i muška- 
raca, koji su raspravljali veoma uzrujano i žučljivo, Tako 
je bilo u svim tim grupama i kod svih su se ponavljale i 
isticale riječi: tat, prevarant, gulikoža. -' 

Iznenadio sam se, sve ih omjerio i pošao na tamno stu- 
bište dvorišne zgrade. I tamo sam našao sve po dvoje sti- 
snute na obje strane stuba tako, da sam se jedva progurao 
kroz taj živ zid ljudskih tjelesa. I ako je bila zima, tu je 
bio vruć, kiseo i težak zadah. Stepenice sam sretno prešao, 
no kroz predvorje sam se trebao upravo probijati prema 
sobi, na kojoj je bila izvješena krpica papira s natpisom, da 
se tu predaju podnesci, Tik kraj vrata je neka žena osred- 
njih godina, obučena siromaški, ali još uvijek sa sjenkom 
gospodstva — tu je ona prijetila šakama i siktala na jednog 
gospodina. On se u neprilici vrtio, bacao pogled na sve 


strane, a onda ga najzad oborio poda se, a žena je blago- 
Slivljala, 

— Dok su moja djeca ginula po ratištima, vi ste narod 
trovali smrdljivim mesom, pa sada hoćete da nas i dalje 
trujete lihvarskim stanarinama! 

Ona je očajno siktala i govorila sve glasnije i glasnije 
tako, da je najzad počela vikati, a gospodin je nastojao da 
se udalji, ali nije mogao probiti ljudskoga nasipa, koji se 
nabio oko njih. Nijesam znao, o čemu se radi, a kako me je 
zaprepastila već ta množina ljudi, još više psovke i svađe 
na sve strane, nastojao sam, da se što prije provučem u 
sobu i predam molbu. 

I tamo je bilo sve puno, te sam negdje dvadeseti bio na 
redu. Kad sam i to preživio, preuzeo je činovnik moju 
molbu i zatražio biljege. Dao sam. 

— Pred vama ih je — reče mi — za dvije sobe oko pet 
stotina. 

— Kako to mislite? 

— To ide redom. Neko već moli po nekoliko godina, 
a vi sada prvi put, 

— Pa, kada ću ja onda dobiti stan? 

— To Bog zna. Morate svaki dan dolaziti na sve ras- 
prave i vazda se za svaki raspoloživi stan priključiti, pa 
možda jednom pogodite. 

— Možda jednom?! — iznenadio sam se ja. 

— Nego što vi mislite?! — dobaci mi neka ostarija žena 
srdito i siktavo kao da sam joj na oca išao sjekirom. — 
Nijeste nego privirili i već hoćete stan, a ja sam već pola 
godine u drvarnici s bolesnim čovjekom i petero djece. 

— Oprostite, gospođo! — rekao sam ja iznenađeno i 
bojažljivo. — Pa, ja ne diram u vas. Ne tražim ja vašega 
stana. 

Žena se nasmijala nekako neobično, duboko kao da su 
joj grudi posve prazne. Prepao sam se toga smijeha i trg- 
nuo se. 

— Nitko ne dira u moj stan — nastavila je ova poviše- 


nim glasom — jer ga ne mogu dobiti, a ne mogu ga dobiti, 


jer ne mogu platiti. : : 
Ostali se nijesu ni osvrtali na nju, a ona je nastavljala: 
— Nijesam ni ja vazda bila ovakova. Milostiva sam ja 

bila i klanjali su mi se, dok je Bog po zemlji hodao, a sada 
— smeće. Čovjek mi izbacuje pluća, djeca udišu sušicu, a ja 
se dvije godine gonam na stambenom uredu za krov nad 
glavom. 

— Sirota! — šane mi činovnik, koji je preuzimao molbe 
i zavrti malko prstom na čelu. 

— Da! Kapetanica, pukovnička kći, dama — sve je to 
istina, ali mi muževa mirovina ne dotječe ni za kruh i mli- 
jeko — govorila je ona sve mirnije, najzad skoro šaptala 
kao da vuče iz petnih žila i klonula na stolac, koji je stajao 
kraj nje i podbočila se rukama, 

— Zar je luda? — upitam činovnika. 

— Luda, luda, al je sve istina, što govori — potvrdi on. 

Otišao sam u sobe, da čujem i vidim, kako se održavaju 
rasprave. Tri sobe, tri mravinjaka, koji su se pobunili. 
Čovjek do čovjeka, bijes kraj srdžbe, otrovnica kraj otrov- 
nice. Za stolom sjede tri čovjeka, ispituju, pišu, nešto šapću 
i opet pišu. Koga ispituju, on odgovara. Stajao sam podulje 
u svakoj sobi i u svakoj sam čuo isto s malim promjenama. 
Kada govori vlasnik kuće, onda su stanari hajduci, koji 
hoće da besplatno izrabljuju tuđu muku, tuđe žuljeve, tuđe 
suze. Kada govori stanar, onda su vlasnici kuća krvopije, 
škorpioni i udavi, koji se tove na tuđoj sirotinji i traže, da 
im ubogarski groševi podignu nove trokatnice. Kada govori 
netko, tko nije ni stanar, jer je u kakvoj drvarnici, taj 
poravnava i stanare i vlasnike kuća. Po njegovu bi trebalo 
pregledati sve stanove, pobrojiti sve obitelji, pa rekvirirati 
sve do zadnje špiljice i pravedno porazmjestiti ljude u sta- 
nove. Svi smo slika i prilika Božja, nitko se nije rodio 
Ss kućom na leđima, pa je ne treba ni imati, ali smo svi došli 
na svijet s osjetljivim tijelom, koje treba zaštite. 


Nikada u životu nijesam čuo toliko uvreda i toliko 
Pogrda, a opet tako malo — uvredljivosti kao tu toga jutra! 
Sve je to primano kao nešto, što se razumije samo sobom, 
Pa ako i nijesu padali prostonarodni izrazi, ni za jedan naziv 
nije moglo biti sumnje, što on znači i kuda se cilja. Pogo- 
dm ga je sočno uzvratio natrag, i — rasprava je nastav- 
jena, 

Čim se čulo, da je neki stan proglašen raspoloživim, 
odmah se po četrdeset, pedeset javilo, koji ga žele dobiti i 
svaki je isticao svoje jako pravo, da ga baš on dobije. 
Najobičnija su dokazala: dvije godine tražim stan, oženjen, 
šestero djece, plaća jedva za kruh, pa — koji ured na svi- 
jetu ne bi takoj sirotinji dodijelio stana?! Kućevlasnika 
nitko i ne pita, da li je on sporazuman, jer kada bi njega 
pitali, nijedan ovaj siromah ne bi nikada vidio krova nad 
glavom kao ni bogataš lica Božjega. 


— 'To je komunizam! 'To je čisti komunizam! — brekće 
jedan mršavi, dugoljasti gospodin i nervozno steže šake. — 
Ja sam cijeloga svoga života otkidao od usta, da to kućice 
zbijem za stare dane, a sada mi trpate unutra radnika bez 
posla, koji nema za što ni jesti, a kamo li da bi i stan 
platio. 

— Možete mu uz stan davati i hranu! — dobaci netko 
iz gomile, a svi ostali prasnuše u smijeh, kao da su jedva 
dočekali veseliju notu u toj tužnoj i odvratnoj melodiji. 

— Kada bih imao, ne bih žalio! — vikne mršavi gospo- 
din, za koga sam poslije doznao, da je umirovljeni učitelj. 
— Ne mogu ni sam živjeti od svoje sramotne mirovine, pa 
ću jednoga dana i kućicu zapaliti. Neka gori, neka plamti, 
a stambeni ured može onda izaslati komisiju, da podijeli 
stanove, 

Starčić se je sav izobličio, a ostali su se rokenik i glasao 
se smijali. 

— Svi se vi odak ali nijedan ne će da pali! — do- 
baci neka mlada žena, koja je držala na rukama sitno, za- 
mazano djetešce. 

— Bar bi se sirotinja ogrijala! — dobaci drugi. 

— Varate se! — vikne treći. — To je centralno grijanje 
samo za policiju i vatrogasce, 

Svi su se počeli grohotom smijati toj čudnoj duhovito- 
sti, a ja sam unezvjereno gledao oko sebe i nijesam više 
mogao da prepoznam tu nasmijanu gomilu ispijenih, pode- 
ranih i bijednih, koji su čas prije bili gotovi, da se među- 
sobno iskrve. 

Još sam neko vrijeme slušao i promatrao taj neobični 
prizor, koji je, davan u tri sobe, pred tri povjerenstva, 
s istim tekstom. Samo su drugi glumci i drugi predmet 
krvave svađe, podrugivanja i pljuvanja na sve, što je do 
nedavno bilo sveto i tim istim ljuđima, koji su sada tabanali 
po njemu nogama. 

Zlatu sam u podne počekao pred harao: da joj odmah 
ispričam, kuda sam zapao. Pred dućanom sam čekao neko 
vrijeme, kad stiže i poručnik Stefanović. Prolazio je Ilicom, 
pa se slučajno sastadosmo. Njemu je bilo veoma drago, što 
me je opet vidio iza duljega vremena, pa se upustismo u 
razgovor. Prvo mu je bilo, da mi rekne neke neobične no- 
vosti o Dujmoviću. Svi su očekivali, da će on, kako je pošao, 
u trku sjesti na generalskog konja, kad eto ti nekog jada 
iznenada! Na silu je morao oboljeti i sada tako boluje, a što 
će dalje biti, to će se vidjeti. 

Zlata nas je zatekla u razgovoru. Sa pe ritaj se 
je srdačno pozdravila i rekla mu: 

— Već te dugo nijesam vidjela. 

Ja sam se malko iznenadio. 


XIX. 


Vlasnik me je kuće dnevno drmao za šišak i pitao, kađa 
ću već jednom iseliti i ujedno mi je prijetio, da će zatražiti 
deložaciju, ako dobrovoljno ne iselim. Molio sam ga, da me 
pusti s mirom bar preko Božića, a to znači samo još tri 
tjedna, pak ću iseliti odmah poslije Nove godine. j 

On se nije nikako dao na to nagovoriti, a u rukama je 
držao kao malj moju obvezu, da ću iseliti za mjesec dana. 
To je značilo petnaestoga prosinca. Nije mi on kriv, što sam 
se na to obvezao, a — ako baš gledamo i na poštenje ina 
mo — dosta me je već trpio kao gosta u: svojoj 

ći 

Imao je potpuno pravo i Ho sam posve šetati protiv 
njegovih tvrdnja, no ja sam opet bio u užasnoj bludnji, 
držeći, da će mi stambeni ured sigurno dodijeliti stan, čim 

ga zatražim. Zna sam ja, da je velika nestašica stanova, da 
se za svaku sobicu vodi krvava borba, ali nijesam ni sanjao, 
da bi ta neprilika mogla biti doista tolika, da ja za jedan 
dugi mjesec, za punih trideset dana ne bih mogao dobiti 
kakav takav stan. Ne moraju baš biti dvije sobe, Dosta je 
i jedna malo poveća, da smjestimo krevete. Ne će nam biti 
teško, da se odrečemo raznih udobnosti, koje u našoj općoj 
bijedi znače za nas veliku blagodat, jer smo već naučeni na 
pregaranja. Neka mi dodijele što bilo, samo da sklonem 
djecu pod krov. u 

Bio sam dnevni posjetilac predstava stambenog ureda. 
Prije početka rasprava mogli su k referentima samo odvjet- 
nici. Što su oni njima govorili, to ne zna nitko, ali se zna, 
da sa predsjednikom ureda nije nitko mogao govoriti. 
Vazda je bio nakostrušen kao da bi cijeli svijet popio u 
kapi vode, i ako je stvarno bio vrlo čestit i dobar gospodin. 
Samo narav neobična i nepristupačna, pa što ga je god tko 
molio, svakom je odgovarao jednako i s posve jednakim, 
okamenjenim izrazom na licu: 

— Sve će biti u granicama zakona. 

Tako je jednog dana došla preda nj neka sirota i do- 
vela petero odrpane i zamazane djece sve ispod sedam go- 
dina i molila ga, da joj odmah odredi bilo kakvu prostoriju, 
jer su na ulici, a već snijeg zapao, pa će joj djeca pomrijeti 
od studeni. 

— Sve u granicama zakona, draga moja! — odgovori 
gospodin predsjednik. — Bez rasprave se ne može nikome 
stan dodijeliti. 

— Ma, gdje ti je tu zakon, gospodine, kada mi djeca 
crkavaju na ulici kao štenad?! — zapišti očajna žena. 

— Po zakonu, draga moja! — odgovori predsjednik 
svojom starom frazom, a da nije u svojoj birokratskoj ukru- 
ćenosti ni mislio, što govori. 

— Prokleti bili vi i taj zakon, po kojemu je to pra- 
vedno! — vikne očajna žena i kao luda poleti na ulicu, ne 
osvrćući se više ni na predsjednika ni na svoju siročad. 
Nitko se nije usudio, da je zadrži, a ona je trčala, čupala 
kose, lamatala rukama i vikala u sav glas: 

— Djecu svoju, da Bog da, jeli! Zmije vam se gnijez- 
dile u kolijevkama i u vašim paragrafima, bezdušni hajduci! 

Dječica su počela očajno tuliti i zavijati, zazivajući 
svoju majčicu, da se do neba čulo, ljudska se je gomila u 
svim prostorijama zazibala, a predsjednik skočio na noge, 
prvi put u životu promijenio boju u licu i suludo buljio 
preda se. 


— Stan joj dajte! — prekine.zaprepaštenje i prvu pa- 
niku neki sijedi, časni starac, a iza toga spasonosnoga krika 
prelomi se urnebes po svim prostorijama: 

— Stan joj dajte! 

Ja sam šutio, pritisnut sa svih strana zagrijanim tjele- 
sima, i nijesam mogao, da se u prvi čas pravo snađem, no 
kroza me je na tu kriku i viku prostrujalo neko ugodno 
čuvstvo i osjećaj više pravde, pa se i ja izderem, što me je 
grlo nosilo: 

— Stan joj dajte! : 

Žene su podigle dječicu na svoje grudi, počele ih miriti 
i tetošiti, no ona se nijesu dala umiriti, te ih nekuda izne- 
soše. Za desetak je časaka službeni stroj opet normalno va- 
ljao naše bijede i nevolje, odvijale su se jadikovke, ponav- 
ljale psovke i padale prostačke doskočice, 

Poslije smo čuli, da je ona sirota odjetjela k velikom 
županu, no kada je nijesu htjeli pustiti pred njega, jer nije 
bio dan primanja, napala je na trgu redara najvećim pogr- 
dama i dospjela u zatvor. Naravno, kako ona može napadati 
organa javne vlasti i to baš — onoga najmanjega sirotana 
na ulici?! Stvar je ipak uređena i izravnana, pa je odmah 
puštena na slobodu, da ide po svoju siročad i — dobila je 
stan. 


Meni je to sve bilo jasno i logično. Dok šutiš i moliš, 
Svatko vjeruje, da još možeš čekati, a kada ti dogori do 
nokata, prestaje molitva i ljudi ti počinju vjerovati. Pomi- 
šljao sam, ne bih li i ja upotrijebio sličnu strategiju, no to 
je bila samo jedna jedina pomisao, nesvijesni nalet ideje. 
koju sam odmah zabacio, jer sam vidio, da ima još uvijek 
i veće bijede, nego li je moja. 

Raspravljalo se o stanu od dviju soba, tamo negdje na 
Podolju, koji bi baš meni odgovarao. Obrazlagao sam svoje 
teške porodične prilike, isticao sljepoću svoje zlatne curice, 
starost i nemoć svoje mamice, pa svoje neuposlenje i govo- 
rio tako uvjerljivo, tako meko i čuvstveno, da sam očito bio 


ganuo i referenta i građane prisežnike, kada mi zaori iza ' 


leđa kao paklena trublja glas neke vještice: 

— A gdje su pare iz državne blagajne?! 

Osjetio sam, kako propadam u zemlju, no prije nego li 
sam propao, skupio sam svu snagu, teškom se mukom okre- 
nuo i razvezao zaušnicu, što sam jače mogao, prvoj, koja je 
stajala iza mene. . 

Nastao je tajac, samo što je ona vrisnula. Šutio sam i 
ja, okrenuo se kao stroj k povjerenstvu, naklonio se i kao 
. sa drugoga svijeta, kao u kakvome turniru rekao: | 

— Oprostite, gospodo moja! Ni 

Nijesam znao, da li sam ćušnuo onu pravu, no bio sam 
zadovoljan. Nitko nije počeo na mene vikati, Čuo se samo 
neki potpuno prigušeni žagor, pritajeno mrmorenje, dok se 
nije opet jedan glas izvio iz toga zujanja i rekao: 

— Pai jest to već bezobrazluk, što se tu sve laje. Pravo 
je imao. : 

Lakše sam odahnuo, no nijesam više imao snage, da 
nastavim svoj. govor o stanu. Čas, dva sam šutio, a zatim 
sam se posve nepromišljeno i toliko nenadano, da sam izne- 
nadio i samoga sebe, opet naklonio pred povjerenstvom 
posve vojnički i rekao: 

— Hvala, gospodo. Odustajem od molbe. Ja ću sebi 
sam tražiti i naći stan. 

Ponovno sam se naklonio, okrenuo se i pošao van. Izne- 
nadio sam se, kada se je preda mnom otvorio hodnik u ljud- 
skoj gužvi kao pred Izraelom u Crvenome moru, Svi su 
šutjeli i ja ne mogu ni slutiti, kako su ocjenjivali moj po- 
stupak. Izletio sam na ulicu i dugo lutao bez ikakova cilja, 
a u nutrinji mi je neprekidno ječalo kao u pećini: 

'— A gdje su pare iz državne blagajne?! 

Gdje su?! Odnio ih je nečastivi, a s njima i moj miri 

moju sreću i moju porodicu. Sve je otišlo. Uostalom, možda 

te pare i niješu uzrok propasti, nego istom posljedica pro- 
padanja?! To sam jutro prvi put počeo o tome razmišljati. 
Apsolutno sam siguran, da je tako, a bilo je na Strossmaye- 
rovu šetalištu, u deset sati prije podne osamnaestoga pro- 
sinca. Stajao sam kraj istočne ograde šetališta i promatrao 
stolnu crkvu, kako mirno i dostojanstveno sa svoja dva ti- 
cala pokazuje put u vječnost. Pomislio sam, gdje je početak 
moje propasti, kada sat na katedrali odbi deset udaraca. 
Preda mnom se stvori u paradnom odijelu, sa svim odliko- 
vanjima na grudima — i ratnim i poratnim! — moj odlični 
prijatelj Ivica Dujmović, 

On?! On, on. On je pomogao mojoj Zlati, da prvi put 
preskoči bračni plot, a dalje je išlo samo sobom. Sestre su 
dobro došle u vodu, koja je bila izvrsno temperirana za 
njihove udove. Međutim — ja, ja, ja... Da sam ja bio Ja, 
otišle bi seke svojim“ putem, umjesto što smo svi skupa 
udarili istom provalijom. Zlata bi sigurno bila drukčija, 
da se nije umiješao taj moj dobri prijatelj, koji se tako 
divno privikne na svaku klimu, no ni ovako nije ona kriva, 
što sam ja pošao strmoglavce. Vapio sam za slobodom, pa 
je sad imam! .., 

Tu je početak, a vidjet ćemo, gdje će biti svršetak. 
Državna blagajna je samo nužna i prelazna postaja. Lavina 
je pošla davno prije krivotvorenih namira i nije se nipošto 
ustavila na njima i na rešetkama zagrebačkoga sudbenoga 
stola. : : 

U džepu sam još imao nekoliko dinara, pa sam ih počeo 
prometati po rukama. Božić na vratima, porodica gola, stan 
otkazan, a u džepu — par dinara! Hvala Bogu, pomislim i 
uputim se pred izlog jednog jutarnjeg lista, da pregledam 
mali oglasnik. Možda se oglašuje kakav stančić u novo- 
gradnji. Moram uzeti što bilo i gdje bilo, jer više ne ću da 
se borim ni sa vlasnikom kuće ni sa stambenim uredom. 
Nemam za to snage,.pa ako se mora — moram propasti. 
Najzad, moramo istom vidjeti, kuda će kola okrenuti, kada 
bez rude udare nizbrdice u ludom i vrtoglavom trku. 

Bilo je dosta oglašenih stanova, no cijene sve iznad 
hiljade dinara po sobi. Dugo sam i pomno pregledavao, e 

da bih našao štogod povoljnije. Nenadano mi zape oko za 
oglas, u kome se nudi soba i kuhinja u dvorištu za osam 
stotina dinara. Novogradnja. Pomozi, veliki Bože! To je, 
doduše, čak tamo na Trešnjevci, no tko pita, gdje je?! Pod- 
brusim tabane i žurno na označenu adresu. 

Potrošio sam skoro cijeli sat, dok sam našao tu jazbinu, 
To je cijela samostalna kuća za osam stotina dinara! Sobica 
malena, kuhinja još manja, sporedne prostorije u blatnom 
dvorištu, pristup do te »kuće« pogibeljan za život, jer nema 
. ni puta, a kamo li ceste. Kraj te kućice je druga, nešto bolja, 
u kojoj stanuje sretni vlasnik i jedne i druge. Našao sam 
samo gospođu kod kuće. Priprosta, jednostavna i mila že- 
nica, Rekao sam joj, što želim. Nekako je čudno promatrala 
moju ljetnu kabanicu, no kako nije naučena, da joj ispred 
kuće prolaze gospodske bunde, nije se čudila, Stan se iz- 
najmljuje, samo ako ga mogu platiti. Plaća se unaprijed. 
Prihvaćam bez daljnjega i mašam se za lisnicu, da dam 
kaparu, no tada se ko tobože sjetim, da sam je zaboravio 
kod kuće, te se obvezujem odmah poslije objeda doći i pla- 
titi za cijeli prosinac. Sporazumjesmo se, da to iznosi tri 
stotine i dvadeset dinara. Vlasnik je kočničar na željeznici, 
no njegove su samo zgradice, dok je zemlja nekoga seljaka 
iz Gračana. 


Čudio sam se, što gradsko poglavarstvo ne gradi cesta. 

Gospođa se nasmiješi i reče: 
: — Mi vam živimo kao da nijesmo u Zagrebu. Nit se 
tko za nas brine, niti se mi koga bojimo. Radimo, kako 
možemo, probijamo ulice, gdje nam se svidi i dajemo im 
imena po brojevima kao u Americi. Oni nam na gradu ne 
dadu dopuštenja ni za parcelaciju zemljišta ni za gradnju 
kuća, ali nas ni ne smetaju, pa mi i parceliramo i gradimo. 

— Što će biti, ako poglavarstvo odredi, da morate ru- 
šiti kućice? — upitam ja. 

— Prije će padati glave nego naši krovovi! — reče 
gospođa s odlučnošću, koja nije dopuštala, da se posumnja 
u iskrenost njezine izjave. 

Kada sam stigao kući, bila je već i Zlata došla iz posla. 
Rekao sam .im, da moraju odmah sve spremiti za seljenje. 

— Hoćemo li moći smjestiti stvari, kada je stan tako 
malen? — upita Zlata. 

— Sporedno! Moramo seliti. Što ne stane, to ćemo 
prodati. 

Nagruvali smo četiri kreveta jedan kraj drugoga kao 
sardelice, a ostale stvari pometali samo da su pod krovom. 
Vidio sam, da je bilo dobro, što nam je namještaj za blago- 
vaonicu propao za dug. Nikada ga ne bismo bili bolje 
unovčili, 

Mamica je bila mnogo tužnija nego ikada prije. Primi- 
jetio sam, da su joj se svaku večer, kada bi se svlačila, 
tresle suhe kosti od jecaja. Više je nije ništa ni bilo nego 
samo kosti, a drage su joj, svete grudi, koje su mene othra- 
nile sa mnogo majčina ushićenja, visjele kao dvije pocrnjele 
duhankese. Taj se prizor svlačenja, jecanja i sjećanja na 
djetinjstvo i duhankese ponavljao svake večeri i svaki put 
sa prepuno tuge i bolova, Moja stara svetica nije prigova- 
rala, ona se nije bunila, ona je samo ginula, ali nije mogla 
da ugine, starinska seljačka korenika! 

Zlata je počela češće donositi novaca mimo svoje plaće 
i to redovito po par stotina dinara. Gdjekada mi je rekla, 
da je dobila od Wettera, jednom je spomenula Stefanovića, 
a ja je nijesam nikada pitao, otkuda joj novac. Kojim pra- 
vom, da je pitam i zašto bih je pitao?! Sve je već prekasno 
i sada mora ići svojim prokletim kolosijekom. Možda je i 
krala u dućanu, a možda je i drukčije zarađivala. Što sam 
ja znao i što sam mogao učiniti?! 

Tim smo novcem najprije obukli moju mamicu i djecu, 
a i Zlata je sebi nešto kupila. Meni je rekla, da idem na 
sajmište, e da bih sebi našao jeftino zimski kaput. Jednom 
sam otišao. Obišao sam sve one bake, sve one obješenjake 
i fakine, što trguju s tim starim stvarima i sjetio se svoje 
policajske prošlosti. Znao sam, da je pola tih stvari pokra- 
deno, pa mi se zgadilo, no ja bih ipak bio obukao tuči kaput 
za nisku paru, da se nije u meni probudio — časnik. Zanim- 
ljivo je, kako se djetinje navike ne dadu izbrisati. Ja sam 
sada bio skoro prosjak, bio sam bez ikakove zarade i kore 
kruha, no kada sam pomislio, da bih se ja, Dragan Bojanić, 

carski i kraljevski kadet, opskrbljivao odijelima kod stare- 
tinara, na marvenom sajmištu, i to još vrlo vjerojatno — 
kradenim odijelima, oblio me je znoj i u meni se sve zbu- 
nilo toliko, da sam pobjegao glavom bez obzira. 
Zlati sam rekao, da nijesam ništa povoljno našao, i ako 
me još i danas srce boli za jednim krasnim crnim kaputom. 
Bog zna, tko je za njim jaukao i podnosio prijave policiji?! 


Već sam se bio naučio na stuđen, a nijesam se ni sra-“ 


mio, da idem po ulicama u laganom kaputiću. Svatko nosi 
ono, što ima. Svojim sam rijetkim prijateljima govorio, da 


sam se toliko istrenirao, da bih i po najljućoj zimi mogao. 


ići bez ikakova kaputa. 

Zlata je za Božić nakupovala raznih malenkosti, na- 
bavila je i mali borić i nakita za njega tako, da smo blag- 
dane proveli prilično ljudski. Samo tijesno, tijesno do Boga, 
pa se nijesmo mogli ni micati slobodno. Strašno je to, 
kada si četvorici na putu, pa gdje stao da stao. Za malu je 
Slavicu ta promjena stana bila najteža. Prvih dana se uopće 
nije usudila ni maknuti, a da ne bi ručice ispružila daleko 
preda se. Sve joj je bilo usko, kratko, tijesno i neobično. 
Željka sam morao izvaditi iz.škole, jer mu je k sv. Duhu, 
kamo je dotada išao, bilo predaleko, a u Horvate još dalje. 
Za tolike je napore bio preslab i premalo hranjen, pa smo 
ga radije zadržali kod kuće. Najzad — za gladovanje i ne 
treba škole. 


XX. 


Moje je prevodilačko poslovanje bilo jadno i kukavno. 
Jedva sam zarađivao toliko, da platim potrebni materijal. 


Šetao sam na sve strane, nudio se, moljakao, kumio i zakli- 


njao, no sve uzalud. Ni namještenja, ni posla za prevođenje. 

Osjećao sam, da živci popuštaju i snaga malakše. Svije- 
stan sam ja bio svojih grijeha, znao sam ja, da nijedno zlo- 
činstvo ne može proći bez teških posljedica, no nije mi išlo 
u glavu, da ne bi bilo spasenja, da nema izlaza, da nema 
oproštenja. U ljudskom se društvu ne možeš maknuti od 
kojekakvih dobrotvora, altruista, dobrotvornih društava, 
požrtvovnih dama, umišljenih staraca, koji deklamiraju, da 

živu samo za korist svojih bližnjih, i kada je na dnevnom 
redu dijeljenje časti, počasti i odlikovanja, ne možeš od 
takovih mumija ni priviriti k stolu izabranih, ali kada pad- 
neš u bijedu, kada ti sudbina sjedne na grbaču kao mdra 
— gdje ste, braćo ljudi?! 


Gdje ste, gdje ste, braćo ljudi, zaštitnici slabih i neja- 
kih, gladnih i ubogih — gdje ste, dobrotvori?! 

Zlata je opet oboljela. Rekla mi je to bez oklijevanja. 
Išli smo iz grada. Ona s posla, a ja sa dnevne trke za poslom. 
Nastojao sam, da je dočekujem svaku večer, osim kada bi 
mi ona rekla, da ima u dućanu više posla, te da mora dulje 
ostati. Taj bi njezin posao potrajao redovno do devet sati. 
Tada bih je vazda čekao kod tramvajskoga spremišta. O toj 
njezinoj zaposlenosti nijesmo nikada razgovarali. Čemu?! 

Te sam je večeri dočekao pred bazarom, Bila je šutljiva 
i zamišljena kao i obično. 

— Mara dolazi — reče mi nenadano i bez uvoda. 

— Mara?! 

— Da. Dobila sam pismo. Tata mi, da je Dujmović 
umirovljen, pa da seli s porodicom u Zagreb. Ne znam, 
da li baš s toga i ona dolazi. 

— Dujmović umirovljen?! 

— Da — odgovori ona kratko. — Još je nešto novo. 
Nemoj se srditi, Dragane. 

Posljednje je riječi izrekla meko, sestrinski i moleći. 
Zaboravio sam i na Maru i na Dujmovića, te se odmah 
raznježio, da sam sav uzdrhtao. 

— Nemoj se srditi, Dragane — ponovila je ona i uzela 
me ispod ruke, pa se pripila uza me. — Naš bračni život 
i tako stvarno ne PeP: pa je onda svejedno. To je pro- 
kletstvo. 

— Reci, što se . desilo?! — upitao sam je posve blago, i 
ako su me njezine riječi malko pogodile. Istina je, da sam 
se ja sav sasušio i da čudnovato kašljem i da je naš bračni 
Život skoro posve umro — sve je to istina, ali opet, opet! 
Jest nešto, što se i mrtvo buni. Sve se je moglo buniti, 
svatko je imao pravo na bunu, pa čak i zadnja baka na 
stambenom uredu, samo — samo ja ne! Ja nijesam imao 

Prava ni na bunu ni na bračni život, pa ni na to, da budem 
— čovjek. Propalo sve, lagano, tiho, neopazice. 

— Reci, Zlato: što se je desilo? — ponovio sam tiho, 

— Oboljela sam — odgovori ona. 

Osjetio sam, kako joj je klonula ruka, kojom me je 
držala. & 

— Opet?! — izrekao sam ja tako neodlučno i neodre- 
đeno, te ni sam nijesam znao, je li to začuđenje, iznena- 
čenje ili prijekor. 

Ona je šutjela i više nijesmo do kuće ni riječi progo- 
vorili. U meni su se počeli buditi zamrli osjećaji i rovali su 
mojom utrobom kao uznemireno klupko otrovnica. Sve je 
vrelo, kipjelo, bjesnilo, ali — neodređeno. Proti Zlati ne. 
Bio sam svijestan, da nju žalim i da ne bih mogao, da joj 
učinim štogod nažao. I sebe sam žalio,.pa ne bih nipošto 
znao reći, proti komu se je to razlijevala moja žuč, ali je 
taj netko svakako postojao, on je tu, on je uzrok, on je 
začetnik svega zla. On je tu, ali ga ja ne vidim, ja ga ne 
određujem i ne pogađam. Ja ga, što više, i ne tražim. 

Za večeru smo imali pečene krumpire i mali, veoma 
mali komadićak maslaca, kojega je mamica dala djeci. Ja 
sam pojeo samo jedan krumpir, a Zlata nijedan. Rekla je, 
da je boli glava, 

— Nemoj reći mamici, da dolazi Mara — šanula mi je, 
kad smo bili na čas ostali sami u kuhinji. 

Sada više nije donosila novaca osim svoje plaće. To me 
je veselilo, jer sam tu vidio dokaz, da moja Zlata ne krade. 
To je bilo za mene veliko veselje i zadovoljstvo. To je .bila 
sreća za našu nesretnu djecu. Ona nije krala! 

Bili smo u mjesecu siječnju. Zima je žestoko pritisla, 
a stan slab. Na sve strane puše, na sve strane vuče. Mi smo 
veliki dobro odolijevali, no bosa su i gola dječica strada- 
vala. Bakica ih je po cijeli dan zamatala u gunjeve, a djeca 
se razmatala, 

Ja sam malo pomalo ali sigurno i stalno bivao sličan 
prosjaku, Na studen sam se doista i privikao, no nijesam 
više mogao u grad među ljude. Gdje bih možda i dobio 
posla, čim su. me vidjeli, bio sam odbijen. Taki su ljudi! 


222 


Neki je moj znanac, bivši časnik od generalnog stožera, 
imao trgovinu drva, pa je nabavio i motornu pilu, s kojom 
je svojim mušterijama drva i rezao. Umolio sam ga, da me 
uzme &k sebi. Pilit ću drva. Ispričavao se, da ima svoje stalne 
radnike, a kada se nijesam nikako dao odbiti, rekao mi je 
posve otvoreno, da ne vjeruje, da moj skelet može podnijeti 
takove napore. Molio sam ga, da me uzme na pokus. Na to 
sam ga najzad nagovorio. Počeo sam raditi, ali ni mamici ni 
Zlati nijesam rekao, da sam se dao na taj posao, Zarada je 
bila deset dinara po izrezanom, iscijepanom. i složenom 
hvatu drva. To je bila izvrsna nagrada, samo da je bilo 
dosta posla. 

, Prvi dan smo izradili osam hvati. Ja sam s početka 
dodavao pilaru cjepanice, Prva su dva hvata išla lako. Kođ 
trećega su me krsta toliko zaboljela, da sam počeo zakašnja- 
vati s dodavanjem, pak se pilar ljutio i psovao me. Gubili 
smo vrijeme i stroj je letio badava. Uzeo je drugoga 
momka, a mene odredio, da iscijepana drva ubacujem u 
podrum i slažem. I to je naporan posao, jer se treba nepre- 
kidno naizmjence sagibati i dizati, no podrum nije stroj, 
pa može i čekati. Došao sam kući satrven. Nijesam se mogao 
rukama ni prekrstiti. Ovo nije fraza, nego točna oznaka 
mojega umora. Kada sam se prignuo da se sazujem, jedva 
sam se opet uspravio. 


Mamici sam rekao, da sam pomagao slagati robu u 
jednom dućanu, pa da sam se tamo toliko izmorio. Tamo ću 
dulje vremena raditi, 


Posao je tekao jednolično iz dana u dan, kad s većom, 
kad s manjom zaradom. Moji me drugovi radnici nijesu 
voljeli. Govorili su, da imam prefine, gospodske ruke, i 
ako sam ih ja uvjeravao, da sam obični slavonski seljak. 
Nijesu mi vjerovali, tvrdeći, da sam sigurno kakav pisar 
ili — kakav drugi gospodski tat, koji je došao, da sirotinji 
otimlje kruh. Branio sam se i uvjeravao ih, kako svaki čo- 
vjek ima pravo na rad, ako već ni na što drugo, no sve 
badava, Aristokracija rada je zatvorenija, ekskluzivnija 
nego srednjevjekovni nosioci plave krvi. 

. Moji bi se suradnici bili još nekako i smirili, jer su 
vidjeli, da je gazda prema meni ljubezan i susretljiv, no 
čim je pila zazvrčala, odmah se kao iz zemlje stvorilo po 
pet, šest besposlenih odrpanaca, kao što sam i sam bio, i 
nudili se, da pomažu. Pilar je, kao šef naše eksepdicije, 
odbijao sve bez iznimke, jer je s nama petoricom bila dosta 
jaka postava. Ti su razočarani bijednici tada redovito napa- 
dali mene. Odmah su im se oči ukočile na mome prozir- 
nome licu i bijelim rukama, pa su me darivali raznim nazi- 
vima, među kojima je »gospodska uš« bio vrlo fin i otmjen 
epiteton. 

Kada bi ti došljaci navalili, moji su im se drugovi pri- 
ključivali, i ako ne pred njima, ali čim bi se oni udaljili, 
ovi bi nastavili. Radio sam desetak dana i više nijesam 
bio načistu, da li je strašnija i okrutnija umišljena nebriga, 
neshvaćanje i podmuklost raznih dobrotvora, pojedinačno 
i udruženo, ili zloba i zavist malih, slijepih prostaka. 


Odlučio sam, da se nipošto ne dam izgristi, pa me ne 
znam koliko grizli. Tu je sigurna korica kruha, a ja je 
trebam kao duševno spasenje i ne mogu je pustiti. 

Od ove sam zarade prije svega kupio drva, da mi se 
mamica i dječica ne smrznu, a za buduće sam pravio osnove, 
kako ću se obući. Međutim, nijesam izdržao u poslu nego 
petnaest dana, jer sam obolio. Ne znam, što mi je bilo, jer 
liječnika nijesmo zvali, no držim, da je to bila živčana groz- 
nica. Uostalom, sporedno je, što je bilo, a glavno je, da sam 
odležao puna tri tjedna. Jedina je bila sreća, da smo imali 
drva. # j 

Zlata je jedne večeri došla kući Po prilici jedan sat 
kasnije. Mamici je rekla, da je imala posla u dućanu, a 
meni je kazala, da je bila kod Makse Wettera, no da joj 
nije ništa dao. j 

Ja sam šutio. Nijesam mogao o tome ni da progovorim, 
jer sam sve razumio. 

— Na svu je silu htio — pričala je ona — da dulje 
ostanem, pa kada sam to odbila, ne htjede mi ništa dati. 
Životinja luda. 

Ja sam šutio, a oči sam bio priklopio, da se ne gledamo. 

— Putem sam požalila — nastavljala je ona — što 
nijesam ostala, kada je takav. Zapamtit će me! Uvijek mi 
laska i uzdiže me u nebesa iznad sviju žena, a kada su 
ovake prilike — pustio bi nas da pocrkamo. Srećom mu 
nijesam rekla, što je na stvari. Zapamtit će me! 

Iznenadio me je način, kako je ona to govorila. Doduše, 
nijesam se nikada prije usudio, da razmišljam o njezinu 
duševnom raspoloženju, no onako sam naprečac uzimao, 
da je to sve s njezine strane samo teška, ružna i odvratna 
žrtva, a kad tamo — i ženka je tu živa! : a 

Čvršće sam zaklopio vjeđe i zaronio u svoj kostur, 
koji još jedva da zatvara i drži golu dušu, a kamo li da bi 
sadržavao i još štogod, što je u nama samo za buduća poko- 
ljenja. Zlata je, naprotiv, još uvijek divna, krepka žena 
tridesetih godina, u rascvatu svoje snage, svoga Žženstva i 
sposobnosti. Nešto je omršava, no ona je takova još za- 
mamnija i ljepša. To je čini još divnijom, još privlačlji- 
vijom i poželjnijom. : 

: Barzoi! Divni moj barzoi! Žensko si ti, potpuno, divno 
žensko, koje je upropastio — tko?! Ja?! I ja, i ja svojom 
slabošću. Rođena si, da nosiš krunu divne žene i ponosne 
majke, a sada — tapkamo, dušo, po blatu, da bismo naba- 
sali kojom srećom na koricu kruha. S; 

Čim postavim pitanje krivnje, pojavljuje se preda 
mnom u punoj paradi, u stajaćem odijelu s odlikovanjima 
moj dragi Ivica Dujmović! Dok ja kao lovno pseto ili kao 
torni garov čuvam poglavara zemlje, taj se carski službenik 
pod maskom prijateljstva kuša uvući u moju ložnicu! Bio 
bih nepravedan sam sebi, kada bih rekao, da sam tada išao 
dalje od ove misli. Ne. Samo sam utvrdio činjenicu i ništa 
više, kako sam uopće tada činio u svim pitanjima. Nijesam 
stvarao zaključaka, jer mi je manjkalo tlo pod nogama. 

Iduće večeri je Zlata došla kući istom u jedanaest sati, 
Bila je umorna i skršena, a radila je tako dugo, jer tobože 
prave u dućanu popis i godišnju bilancu. Svi su radili tako 
dugo. Dobila je dvije hiljade dinara nagrade osim što je 
dobila i trinaestu plaću. Mamičino se je lice razvedrilo, 

odmah je življe prohodala i veselije pogladila dječicu po 
kosi. Nekoliko je puta duboko uzdahnula i poluglasno rekla: 

— Dobar je Bog! 

Na taj njezin pobožni uzdah, šanula mi je Zlata, da je taj 
novac izmamila Wetteru. Nije ni bilo nužno, da mi to istom 
rekne. Dok je tako dugo nije bilo kući, ja sam odmah znao, 
da se radi o nekom posebnom poslu. Sjedio sam kraj šted- 
njaka, skupio se sav u svojim krpama, priklopio vjeđe i 
kunjao dušom i tijelom. Nijesam postavljao pitanja ni samu 
sebi, a kamo li Zlati. To nijesam ni poslije činio, jer smo 
vazda svi skupa. I u kuhinji i u sobi. Nema kod nas zgode, 
da se netko s nekim porazgovori, a da ga svi drugi ne slu- 
šaju. Bio sam zadovoljan, što je donijela nešto novaca, da 
se bar koji put bolje najedemo. Sve je predala mamici, jer 
je ona vazda bila naša domaćica. 


Djeca su nas izljubila i pošla u krevet. Prije se nijesu | 


nikako dala pospremiti. Čekali su majčicu svoju. Morali su 
je dočekati i vidjeti. Promatrao sam Zlatu, s koliko pažnje 
i nježnosti redi malu Slavicu; gledao sam, kako joj pere 
i cjeliva ručice i lice, a mala se sva pusti na nju kao da je 
sva nemoćna i uzeta. A ona ista usta, koja su pred koji sat 
sa gnjušanjem zanijemila pod usnama prijatelja Wettera — 
ta ista usta cjelivaju sada moje nesretno dijete, I to je isto 
tijelo čas prije rasađivalo otrov, da dođe — do novaca. 

Za nas sve! 

Nenadano sam zavagnuo na stolcu i sigurno bih se bio 
«stropoštao na pod, da to nije primijetila Zlata, pritrčala mi 
i zadržala me — onim istim rukama, koje su prije koji sat 
izmamile dvije hiljade dinara. Natrljala mi je sljepočice 
octom i tako mi razbistrila svijest. Tada je kleknula preda 
mnom i dugo me gladila rukama po licu, promatrajući me 
uporno zamagljenim pogledom. 

Da nam je tada bilo moguće zaplakati! 

Al nije bilo ništa. Nagnuo sam se na njezino rame i kao 
u pijanstvu šanuo: 

— Sad je i on gotov! 

“ — To sam i htjela! — odgovori ona isto tako šaptom i 
doda -kao krvlju išarano: — Životinja! 

Ja nijesam razumio, zašto ga je toliko mrzila, Možda 
zato, što je izrabljivao našu bijedu, no i ona je hajdučki 
izrabljivala njegovu pohotu, pa su jednaki. Ne vidim nikako 
razloga onakvim osjećajima. 

Ja se još nijesam bio pridigao, kad je jedno poslije 
podne Mara banula u kuću. Kada ju je mamica opazila, pala 
joj je iz ruku zdjela, koju je baš u tome času držala. Mara 
je vjerojatno razumj_ia taj dogođaj, no nije se nimalo smela. 
Žurno je prišla mamici i izljubila je, a zatim je uzela na 
ruke oboje djece i neprekidno ih cjelivala. Ona je uopće 
neobično ljubezna djevojka, milokrvna kao pijavica, pa joj 
je takovo vladanje bilo prirođeno. 

Najzad se je obratila meni i bučno me izljubila. 

— Dobri moj Dragane, kako si propao! — rekla je 
s toliko sućuti i topline, da su i njoj i mamici potekle suze, 

Mala Slavica je tetku poznala po glasu i neprestano 
tapkala oko nje. To je Maru veselilo, pa je sjela kraj mene 
i uzela malu na krilo. Ona joj odmah počela govoriti naizust 
Preradovićeva Putnika. Govorila je glatko i bez zapinjanja, 
no nerazgovijetno, jer je mnoga slova teško izgovarala. 
Ostajala je vazda nezrelim djetetom, i ako su godine od- 
micale, 

— I ja sam takav putnik — reče Mara, kada je mala 
svršila. — Vratila sam se — — — 

Mamica ju je letimično pogledala, a zatim rekla kao 
posve slučajno: I 

— Pretijesno nam je. Nemamo se gdje ni sami okrenuti. 

— Imaš pravo, mamice — odgovori Mara bez ikakova 
prizvuka, — Ja sam sebi već našla stan u gradu. 

Ta me je vijest veoma obradovala, jer sam već bio u 
velikoj brizi, kako će se razvijati ponovno zajedničko živo- 
vanje. 

— A od česa ćeš živjeti?! — upita mamica odrezano i 
suho. 

Mara se nasmije u sav glas i odgovori pola u šali, pola 
ozbiljno: 

— Od česa i mnogi drugi! 

Ja ne znam, da li je moja dobra mamica dobro razu- 

mjela, ali znam, da više s njom nije progovorila ni jedne 
riječi osim najobičnijega i najkraćega odgovora, kada bi je 
Mara štogod upitala. 

Bila je ljepša nego kad sam je posljednji put vidio, 
vrlo nj egovana i uhranjena. Obrazi su joj bili svježi i glatki, 
a oči sjajne kao dvije žeravice. 

Već sam bio zaustio, da je upitam, čim se je bavila u 
Beogradu, no u pravi sam se čas sjetio, da je to nezgodno 
Pitanje, pa sam se svladao i upitao je, da li zna, zbog česa 
je Dujmović umirovljen. 

— Ne trebaju ga više! — odgovori ona kratko, 

— Nešto su ga kasno upoznali. 

— O, znali su oni izvrsno od prvoga časa, s kim imaju 
posla! U Zagrebu je već kupio kuću i najzad će za mjesec 
dana doseliti u Zagreb. 

Nijesam prije znao, da je već postao i vlasnikom kuće 
u Zagrebu, pa sam se iznenadio. 

— Tast mu je dao — nastavljala je Mara — dva mili- 
juna dinara pod uvjetom, da sva djeca slijede majčinu 
vjeru,.a poslije smrti njezinih roditelja dobivaju njih dvoje 
sav ogromni imetak u Valjevu. Otac im je dao već sada 
ugljenokop u Bosni. Nosi prilično, ali Ivica nije oduševljen 
tim poslom, pa ne će da tamo živi. 

— Koliko imaju djece? 

— Dva sina i kćerku. Zlatna djeca kao jabuke, 

— Jesi li ti vazda dobra s njima? — upitao sam je, ine 
misleći, što je zapravo pitam. > 

. Mara se alčački osmjehne, negrizsfetlitvo mi namigne 
i reče: 

— S Tvlonta kao i prije, a s milostivom po potrebi 
službe! 

Ustala je i rekla, da mora ići u grad, da uredi stan. 
Djeca su joj se uhvatila za skutove i molila je, da ostane 
kod nas. 

— Teta ima posla, pa mora ići! — dobacila je mamica 
i dalje radila svoj posao, 

Ja sam jasno osjetio, kako bi je željela što prije izbaciti 
iz kuće. Ne znam, da li je to i Mara osjetila, no potvrdila 

je mamičine riječi i spremila se za odlazak. Obučena je 
bila jednostavno, nenapadno i veoma ukusno. Reče, da je 
kod Zlate već bila, no da se mora još svratiti k njoj, da 
je nešto upita. Kako sam bio obuven i na Mops sam 
s njom desetak koraka. 


— I Zlata nastradala?! — reče mi prostodušnije nego 
da me pita, gdje mi je zimski kaput. 


Ja sam samo buljio preda se i nijesam joj ništa odgo- 
vorio. Čas je šutjela i ona, pa nastavi: 


— Ja sam u tome sretna! Vazda sam kao ribica. Al da! 
— trže se ona kao da se je nečemu dosjetila. — Nije tebi 
više do toga, 

Njezina mi je svaka riječ padala na mozak i na grudi 
kao udarac ogromnoga malja, no šutio sam i snosio sve 
mirno i nijemo. Nije više bilo za mene ni iznenađenja ni 
poniženja. Sve je to prošlo, a preostalo je samo životarenje 
s nešto trzaja i sjećanja. 

— Sve će to platiti vrlo poštovani Wetter! — reče ona 
iza odulje šutnje. 

— On?! Što bi on platio? 

— Liječenje i koješta drugo — reče ona i nasmije se. 

Nijesam razumio, što misli, no nijesam je htio ni pitati, 
Želio sam, da se što prije rastanemo, da ostanem sam sa svo- 
jom bijedom. Mara je očito primijetila, da je ne razumijem, 
pa reče: 

— On ju je zarazio, pa mora i platiti. 

— On?! 

— Da, da. On. 

— No, čuješ, Maro!.., Ta, to nije istina. 

— Zar on može dokazati, zar on smije dokazivati, da 
nije?! — reče ona povišenim glasom i opet se zasmije. 


XXI. 
Lagano sam se oporavljao, no Zlata mi nije dala, da 
izlazim u grad i tražim posla. Rekla je, da će u. dućanu oba- 


vljati svaku večer neke poslove preko svoje redovite duž- 

nosti i dobivati za to posebnu nagradu, pak ćemo već nekako 
preživjeti. 

Mamicu je molila, da me nipošto ne pušta iz kuće, što 
je ona veoma zdušno vršila. Češće mi je znala reći; 


— Kako je, da je, naša je Zlata dobra. 

Ja sam bio iskreno veseo, kada sam to čuo, jer mi je 
bila iznad svih mojih muka, briga i bolova najveća briga, 
da moja majčica što lakše snosi tu odvratnu zbilju života, 
u koju nije zapala bez moje krivnje. Vidi ona sve, sigurno 
pred njom nema tajne, jer je mudra, iskusna i razborita 
žena, a ipak uviđa ili bar dopušta, da je moja Zlata dobra 
duša. 

To mi je neopisivo godilo, jer sam svoju ženu ljubio 
od prvoga časa našega poznanstva, pa do dana današnjega. 
Kada bih se duboko, mirno i savjesno zadubao u preka- 
panje cijele prošlosti, vjerojatno bih našao kao prvu po- 
grješku svojega života — svoju ženidbu, no uza sve to, ni- 
jesam se nikada usudio, da o tome razmišljam. Napustio 
sam vojničku karijeru, da stupam stazama najsitnijega 
intelektualca, a uza se kao mlinsko kolo privezao divnu 
ženu, koja je rođena za krupna novčara i velike časti. Je 
li to pogrješka?! Možda i nije, ali — moguće da i jest. Ona, 
svakako, nije tome kriva. 

Pustimo to, da idemo dalje. 


Čini se, da se Wetter doista dao uvjeriti, da je on kriv 
zlu, koje je tištalo Zlatu, jer joj je i dalje davao novaca. 
Nijesu, doduše padale hiljade, ali je ipak kanula po koja 
stotinjarka osim što je platio liječnika i lijekove. Zlata mi 
nije o tome ništa govorila, ali sam znao. I Mara mi je spo- 
menula još jednom poslije onog prvog razgovora. 

Ona se nastanila u Šenoinoj ulici. Ja ne znam, čim se je 
bavila. Nekoliko je puta i Zlata kod nje noćila. Pozvala ju 
je, da joj pomogne nešto sašiti. Meni nije bilo pravo, no 
nijesam prigovorio. Ni mamici nije bilo pravo, al je i ona 
šutjela. : 

Istom sam u mjesecu ožujku opet izišao u grad. Prvo 
mi je bilo, da pohodim svojega prijatelja drvara, Nije me 
mogao ponovno primiti u posao, jer je trgovina opala, pa 
je morao otpustiti i neke druge radnike, Promatrao me 

je s velikom sućuti i nije skidao pogleda s moga ispitoga 
lica. Ja sam se u neprilici vrtio pred njim i kašljucao iz 
dna utrobe, osjećajući strahovitu prazninu i u sebi i oko 
sebe. a 

— Ja to samo tako kašljucam, ali to nije opasno — 
rekao sam ja, tumačeći sam sebi njegov pogled. — Tako 
ja kašljucam već petnaest godina. 

— To se razumije, da nije ništa — odgovori on i pruži 
mi deset dinara. — To vam za vino, kada vas već ne mogu 
uposliti, 

— Ja ništa ne pijem. Hvala vam — odgovorim mu, 
ne primajući novca. Bio sam iznenađen i osupnut njegovim 
činom. — Hvala vam. Ne mogu primiti, 5 

— Nemojte biti smiješni — reče on i turne mi novce 
u džep. : : 

— Hvala vam — rekao sam posve tiho i otišao. Nijesmo 
se rukovali, jer ni on nije pružio ruke meni ni ja njemu. 

— Hvala vam — ponavljao sam kao stroj nebrojeno 
puta, stupajući blatnom Koturaškom cestom i ne pazeći, 
kuda stajem. — Hvala vam... Hvala vam .., : 

— Udijelite, gospodine, siromaku beskućniku Boga 
radi. 

— Hvala vam, hvala vam — šaptao sam ja još uvijek 
kao navijen stroj i zastao pred blatnom šakom, koja mi je 
stajala pred nosom. Lecnuo sam se pred tim glasom, koji 
mi se učinio poznatim. Pogledao sam u lice, no nijesam 
vidio ništa od sijede brade i kose do dva pomućena velika 
oka. Oko njih je bilo nešto crne, navorane kože, a drugo 
sve u gustim dugim čekinjama. Preda mnom je stajao po- 
gružen starac, sijed kao ovca, u dronjcima i prnjama. 

— Udijelite, gospodine! — ponovi on plačnim glasom 
i malko se uspravi, no kada je vidio, da nepomično stojim, 
skoro se u istome času ponovno .još više privije nego li 
je bio prije toga. Malko se izmakao natraške i počeo me 
promatrati. Kako ja nijesam ni progovarao niti se micao, 
on se posve uspravi, pogleda mi ravno u oči i reče skoro 
veselo: 

— Aj, k vragu i takav posao! Nas dva ne možemo jedan 
drugome pomoći! 

Glas mi je poznat. Negdje sam ga čuo, Na to bih mogao 
priseći. Strelovitom sam brzinom prekapao prošlost, no ni- 
jesam mogao nigdje naći toga sijedoga, pogruženoga starca. 
Promatrao sam ga netremice i bez riječi, pa je on sigurno 
već pomislio, da sam sulud. 

— Što me tako gledaš?! — upita on kao u neprilici, 
a zatim nastavi odrešitije. — Nijesi ni ti Zagreb zakupio za 
sebe. Smijemo i mi drugi pružiti ruku. i 

Ja sam se sigurno posve nesvijesno počeo s visoka smi- 
juljiti, dok se je starac nenadano nakostrušio i otkresao: 

— Metni ti svoju kapu na koljeno, pa se s njom rugaj, 
a ne sa mnom! i 

Iza tih se riječi lagano okrenuo i pošao u protivnom 
pravcu od mene. 

a Stanite, starče! — rekoh ja posve prijateljski i uhva- 
tim ga za odrpani rukav. On se leene i stane. 

— A što bi ti sa mnom? 

— Da te nešto pitam. 

Opet sam zašutio, jer sam se sav zanio i zadubao u 
prošlost, tražeći taj lik i taj glas. Pogledao me je s velikim 
zanimanjem i počeo se opet smijuljiti kao da se udobro- 
voljio. 

— Morda, da iđemo u suvez?! — reče on. 

— Šta je to? 

— Tako — u kumpaniju — odgovori on i nasmije se. 
— Ja ću biti kljast i slijep, a ti ćeš me voditi, pa ćemo 
skupa više zaraditi. 

Oko mene se okretao cijeli svijet od užasa i bolova, 
ali ja uistinu nijesam dospio da mislim na išta drugo, osim 
da ga tražim u svojoj prošlosti. Nijesam ga mogao naći, 
ali je on sigurno u njoj bio. Već smo se negdje vidjeli i on 
mi je rekao nešto, što me je duboko potreslo. 

— Kako se ti zoveš? — upitam ga ja. 

— Bi 1 me puliciji predao?! — upita on. podrugljivo. 
— Jer pitaš?! 

— Nas smo se dvojica već negdje sreli i razgovarali, 
a sada se nikako ne mogu sjetiti, kada je to bilo. Zato te 
pitam. i 

Počeo me pozornije promatrati. 

— Ne znam, Mnogo se nas ovaki' sastaje, pa nikako 
ne znam. 

— Jesi li ti Petar Blažević?! — izleti mi nenadano i 
apsolutno nesvijesno pitanje iz usta kao hitac. On se malko 
trže i upita: 

— A otkuda ti mene poznaš? 

Zamaglilo mi se pred očima. 

— Jednom si mi se krvavo nasmijao — govorio sam 
ja tiho i kopajući svaku riječ iz podsvijesti — kada sam ti 
ja kazao, da rada nađe svatko, tko ga traži. Za taj sam ti 
smijeh tada dao zadnji svoj groš, a sada ti dajem zadnjih 
deset dinara. 

Pružio sam mu novac, koji je on primio i začuđeno ble- 
nuo u mene. 
ji — Ja, striče Petre, još ne prosim, ali već uzaludu — 
tražim rada. 

Pobjegao sam, što sam brže mogao, a da se nijesam 
ni osvrnuo na začuđenog starca. Taj zna, kako se živi. On 
pozna ljude, on je zavirio na dno čovječje duše, i ako je, 
bez sumnje, nepismen! 

Bilo je blizu podne, pak sam osjetio veliku želju, da 
počekam Zlatu tu kod spremišta. Ne ću ja njoj ništa reći, 
nemam joj što pripovijedati, nego samo želim, da budem 
što prije s njom, Ne da se pripovijedati to, što se u meni 
događa i odigrava. To nijesu priče za samrtna usta. Melodije 
su, koje čuje samo ispaćena duša. 

Stao sam kraj jednoga kestena i podbočio se, da lakše 
stojim. Noge su mi drhtale, a i u cijelom sam tijelu osjećao 
veliki umor. Jedva sam se držao na uzgoru. Na drvo sam 
naslonio ne samo trup nego i glavu. Tako mi je bilo mnogo 
lakše, jer mi se činilo kao da ležim. 

Bog zna, kako se je Petar Blažević odlučio na prosja- 
čenje? Sigurno je i on dugo uzalud tražio rada, pa kada 
je vidio, da mu braća ljudi ne dadu, da korisno posije svoju 
snagu, stavio im je zahtjev, da ga hrane i bez rada. On je 
dužan da živi, dok su ga izbacili na zemlju, pa onda ima 
pravo na zalogaj kruha. Ako mu ga ljudi ne dadu, on će 
ga uzeti. Nije to, doduše, moralno, ali je svakako moralnije 
uzeti komad kruha svome bližnjemu, nego uzeti sebi život. 

Dok sam ja tako lamao mozak i misli, podboči drvo 
s druge strane Petar Blažević i reče: 

— Evo i mene, da ti pomognem stajati, 

Veoma sam se iznenadio, pa se uspravim, 

— A pošao si bio na drugu stranu?! 

— Meni su sve strane jednake. Vidio sam te, gdje 
stojiš, pa rekoh — da ne budeš sam. 

Opet sam se naslonio i šutio. 

— Htio sam te pitati, kada ti to meni dade posljednji 
groš? Tako, rekoh, da znam, a ne sjećam se. Svašta ja 
ovako vidim, pa i zaboravim. Trideset je godina dugo vri- 
jeme, pa tko bi sve pamtio?! 

Nijesam mu mogao odgovoriti, pa je on sam nastavljao 
očito, da me izazove. 

— Al nije vazda bilo ovako. Barabio sam ja kao veliki 
do svoje četrdesete, a onda me presjeklo u krstima, pa više 
nijesam bio ni za skok ni za boj, a bez toga se ne lomi 
pandža! Bacio sam koplje u šaš, a štap u ruku, malko se 
iskrivio, malko najerio, malko iskreveljio, pa: »Udili, go- 
spodine!« i, da vidiš, dade se ovako. Lakše je ići od vrata 
do vrata nego tući kamenje na cesti, a kada općina voli 
ovako — i nama je milije. Mnogo tu čovjek svašta vidi, 
pa kako bi' se ja onda sjećao tvoga groša?! 

— Davno je to bilo — odgovorim ja. 

— E, da! — potvrdi on. — Davno, davno. To i ja ve- 
lim. Prosiš li već dugo?! 

— Rekao sam ti, da još uopće ne prosim. 

— A mogao bi, brate. Slab si i kukavan, pa bi dobro 
prošao. Nemoj ti gledati na svijet. Ne ispravi ti krive 
Drine. Ne valja ovo ništa, al nek ide k vragu. 

— Ne da mi se, striče, prositi — odgovorim ja i po- 
gledam ga oštro u oči. On se malko trže. 

— Ne velim ja ništa. Tebi nije ni nužda, al ko velim, 
prije prositi nego krasti, a prije i krasti nego ubijati. A, 
ovaj, da ti pravo kažem, ako je crkavati, neka drugi prije 
crkavaju. Radije na podušje nego na nosila. A ne velim ja 
tebi ništa, nego, ako si gladan, ja imam u torbi svakoga 
Božjeg dara. Evo, ko bratu, kad vidim, da si ko i ja. 

— Hvala, striče. Nijesam gladan. 

— Ne velim ja ništa, al vidim na tebi, da i najzad 
ne ćeš dobro svršiti — reče on i lagano otetura niz Savsku 
cestu, govoreći: — S Bogom, sinko! S Bogom. 


XXII. 


Dujmović se je doista naselio u Zagrebu i živio udob- 
nim gospodskim životom, Ja se nijesam s njime sastajao, 
al mi je Mara sve pripovijedala. Nije mi ga ni Zlata spo- 
minjala, a ja je nijesam htio pitati. Kako bilo da bilo, 
s njome nijesam mogao o njemu govoriti, i ako sam prešao 
preko svega, jer sam sve razumio i, ja sam mislio, već sve 
1 zaboravio. 

Ipak — volio sam, da o njemu ne govorim i kada mi je 
Mara štogod pripovijedala, ja sam šutio i slušao, a pretva- 
rao se da ni ne slušam. A slušao sam. Želio sam, da sve 
znam, da sve čujem. 

Otvorio je poslovnicu za svoj rudnik i prodavao ugalj. 
Pravio je dobre poslove, jer je imao dobre veze na sve 
četiri strane. Vazda je nastojao, da bude sa svima u dobrim 
odnosima, te se to da dobro unovčiti, pa ugalj i ne bio naj- 
bolji. Mara mi reče, da češće pita za mene. 

— Što je njega briga za mene?! 

— Tako! Stari prijatelji i znanci, pa ga zanima — odgo- 
Vori ona. — Zanima se za sve svoje prijatelje. I za Wettera. 

— Sve bolje društvo. 

— Pa, Wetter i jest čestit čovjek. Zato je i propao, pa 
sada opet kupuje blago za drugoga. 

— Došao je taman na svoju glavnicu. Tamo i spada — 
odgovorim ja, osjećajući, da iz mene govori srdžba i bijes. 
Pred očima mi se pojaviše baterije šampanjca, hiljadarke 
u rukama raznih ljepotica, mršavo bosansko blago, ispijeni 
seljaci i ratni invalidi. Ta šarena kolona proleti ispred 
mojih očiju u času, kada defilira pred bijesnim gospodinom 
pretrglijom. On se cinički smije i puši debelu cigaru. 

— Prije ili poslije, svatko dođe na svoju glavnicu — 
ponovio sam ja. Usta su mi bila suha, a i u grlu me stezalo, 
pa me je napao kašalj. — Tako će i Dujmović. 

— Nije on zao — branila ga Mara. — Meni je dosada 
bio vazda iskren i pošten prijatelj. 

— Sa ženinim novcima! 

— Sporedno. 

— Nije sporedno, nego vrlo važno. 

— Varaš se. Da je on kakva ništarija, bio bi rekao 
samo jednu riječ i ja bih bila naglavce letjela iz Beograda. 

— Ej, Maro, Maro.. 

Kada kod prijatelja drvara nijesam mogao nači posla, 
počeo sam obilaziti druge tvrtke baš kao i prije bolesti i 
s jednakim uspjehom. Da lakše izlazim u grad, Zlata mi je 
donijela još skoro novo odijelo. Bilo mi je preširoko, no to 
me nije nimalo smetalo, Rekla mi je, da je platila za njega 
pet stotina dinara, no to joj nijesam vjerovao. Ili ga je 
dobila badava, što je najvjerojatnije, ili je platila za njega 
preko hiljade dinara. Kako bilo da bilo, sada sam bar bio 
pristojno obučen i da me je Blažević opet sreo, ne bi me 

* više zvao u suvez. Kako je već bilo udarilo proljeće, gor- 
njega kaputa nijesam ni trebao, pa je bilo sve u redu osim 
cipela. Zlata je to i sama vidjela, pa mi je i njih kupila, ali 
zato nije na prvoga platila stanarine. Vlasnik je kuće rogo- 
borio, no nije nas mogao na prečac baciti van. Obećali smo, 
da ćemo platiti, čim ja dobijem namještenje, a to će biti 
— eto, za par dana. 

Malko sam se oporavio, no sada je Zlata propadala. Išla 
je nekoliko puta k liječniku, ali se nije dalo ustanoviti, što 
joj je. Samo je kopnila i nestajala. Bojao sam se, da će 
pasti u krevet, pa da ćemo onda svi pomrijeti od gladi. 
Stoga sam podvostručenim marom i pažnjom tražio posla, 
ali — kao prokleto! Ne samo da nijesam mogao dobiti stal- 
noga namještenja, nego se nijesam mogao namjeriti ni na 
bilo kakovu prigodnu zaradu. Nigdje ništa, pa da je upravo 
za spasenje duše. Nijesam nikada očajao, no sada mi je već 
bilo dosta i postao sam užasno nestrpljiv i nemiran. Pred 

očima mi je neprekidno lebdjela još crnja i užasnija bijeda, 
koja nam je prijetila sa Zlatinom bolešću. Njezine su po- 
sebne zarade posve presahnule, a od one se kukavne plaćice 
nije dalo i živjeti i oblačiti se i još plaćati stan. To je bilo 
isključeno. 

Kada sam se posve pomirio sa sudbinom, kada sam 
uvidio, da se redovnim putem, po zakonu tražnje i ponude, 
ne može dobiti namještenje, sjetio sam se svoje uvažene i 
svemoćne »partije«. 

Mislio sam ja još i prije nego li me je na to nagnala 
skrajna bijeda, da izravno otiđem predsjedniku naše zagre- 
bačke organizacije i da tražim namještenje. Jednostavno 
tražiti! Nema tu moljakanja i prosjačenja. Tražiti. Nijesam 
se ja bio uzalud izložio porugama, a i preziru, kada sam se 
među njih upisao! Valjalo je to sada svakako unovčiti. Tada 
sam se ipak predomislio, Nijesam htio pokazati, da sam 
stupio u stranku sa stanovitim računima, kada to uistinu 
niti nijesam bio učinio. Otišao sam iz nepromišljenosti, ako 
hoćete, i beđastoće, jer nijesam bio dosta jak, da se odu- 
prem nagovaranjima svoga privremenoga pašanca: Anđel- 
kovića i njegovih prijatelja, otišao sam, jer sam bio preslab 
da ne otidem. Međutim, sada je sporedno pitanje, koji su 
me razlozi odveli onamo. Otišao sam i sada mi nije bilo u 


“računu, da otpanem i ne iskoristim svoju stranačku legi- 


timaciju. Moje prilike nijesu više dopuštale, da se kitim 
koječim kao što su obziri, čednost, sramežljivost i još koje- 
kakva slična roba iz dućana sitih i ugojenih. 

Otišao sam k tajniku i razložio mu svoje prilike. Unio 
me je u knjigu molitelja, čas nešto razmišljao, tuckajući 
važno prstima po stolu, a tada me upitao: 

— Hoćeš ići za sreskoga načelnika u Južnu Srbiju? 

— I preko svijeta, a kamo li ne u Južnu Srbiju! — 
odgovorim ja veselo i malko se uspravim, osjećajući, da 
izgledam odviše jadno i kukavno i za pisara, a kamo li ne 
za načelnika. 

Gospodin me je neko vrijeme promatrao, a zatim opet 
progovori: 

— Da. Preslab si, a u Makedoniji vlada malarija, pa 
bi te pokosila. Moramo ti naći zdraviji kraj. Mogao bi u 
Bosnu ili u Banat. 

— Meni je pravo, samo da je kora kruha. 

Dao mi je iz dispozicionog fonda dvjesta dinara i rekao 
mi, da dođem pitati za desetak dana. Dotada će Gliurno 
stići odgovor iz Beograda. 

— Gledaj, da se malko udebljaš i oporaviš! — reče mi 
na rastanku. ' 

— S ovih dvjesta dinara?! 

Više mu nijesam htio reći, a i to je bilo previše, jer su 
me i prije smatrali nepouzdanim, a sada, sigurno, još i više. 
Nijesam se nadao mnogo, ali ne smijem reći ni da se uopće 
nijesam nadao, jer su i gori od mene zauzimali i te kakove 
položaje, pa zašto ne bih i ja?! | 

Za dva tjedna sam otišao pitati, da li je stigao kakav 
odgovor za mene, no tajnik mi reče, da je zasada nemoguće 
misliti na ovakove sitnice, kada je buknula kriza vlade. 
Treba najprije spasavati one veće, a oni će onda već spasti 
nas male. Treba čekati, dok bude imenovana nova vlada i 
vidjeti, da li će ministar unutarnjih djela biti naš. 

Tražio sam opet potporu u novcu, no nije mi je dao, 
ispričavajući se, da je sav raspoloživi novac već potrošen, 
a daljnje svote ne mogu iz Beograda dobiti, dok ne bude 
riješena kriza. Vjerovao sam, da mi ne govori istine, no to 
mu nijesam mogao reći, jer se još nijesam kanio s njime 
posvaditi. 

Kušao sam i na drugim stranama, e da bih štogod na- 
šao, ali bez uspjeha. Prolazili su tjedni i mjeseci, a kod nas 
ostajalo sve pri starome osim što smo najamninu ostajali 
dužni iz mjeseca u mjesec. 

Vlasnik je kuće već bjesnio na nas, no ja nijesam mo- 
gao pomoći ni sebi, a kamo li da pomožem i njemu. Kušao 
sam ga umiriti obećanjima, no on je bio tvrd i neumoljiv. 
Tražio je, da iselimo i platimo. Ja nijesam htio iseliti, a 
platiti nijesam mogao. Uvjeravao sam ga, da je dovoljno 
osiguran našim pokućtvom, pa da mu i godinu dana ne pla- 
timo, no on je odgovorio, da ne treba naše »stare krame« 

nego novce. Najveća je nesreća bila u tome, što smo sta- 
novali jedan kraj drugoga, pa mi je svakoga dana po neko- 
liko puta kljuvao mozak, a kada ne bi on dospio, izvrsno bi 
ga zamijenila njegova poštovana gospođa. On, se bavio za- 
kutnom trgovinom i tvrdo je vjerovao, da su svi ljudi 1lo- 
povi i prema tome se i vladao, Ja sam kušao, da ga primi- 
rim, vjerujući, da će se već naći neki izlaz, a kada ga nije- 
sam mogao primiriti, odolijevao sam njegovim navalama 
upornom šutnjom. Nije bilo drugoga izlaza. On je pitao, ja 
sam šutio, on je molio, ja sam šutio, on je psovao, ja sam 
šutio, on se je grozio, ja sam šutio. Šutio sam tvrdo i uporno, 
jer mi je u tome bila jedina i sva snaga. 

Jednoga sam dana dobio sudbenu otpovijed. Budući da 
je ta njegova siromašna kolibica bila novogradnja, jer je 
poslije rata izašla iz zemlje, otpovijedao mi je ne preko 
stambenog ureda nego preko redovitoga kotarskoga suda, 
a tu smo mi stanari bili jaki kao divovi. Postupak se je 
vukao u najgorem slučaju godinu dana, a uz vješta zastup- 
nika, koji voli zapetljati, pa da sud i protivnik razbijaju 
glavu, kako bi otpetljali, može se zavući i dvije, tri godine. 

 Stvar.sam predao mome zastupniku i dao mu na račun 
predujma stotinu dinara, da vidi bar dobru volju. Za mene 
je to bio golem kapital i on je to znao, pa je tako i primio. 

Moram iskreno priznati, da me ta otpoVijed nije osobito 
uzrujala. Na vazi mojih muka i patnja ova je samo mali 
uteg. Postao sam bio prilično ravnodušan prema svemu, 
što se oko mene događalo: Zlata je bila još ipak osjetljiva. 
Ona je plakala, kada sam joj rekao, da smo u prvom stanu 
ostavili namještaj blagovaonice zato, da ovaj sadašnji naš 
stanodavac dobije samo namještaj spavaonice, Ja sam to 
rekao kao neku bolnu doskočicu, no Zlata je osjetila samo 
da je to bolno, a od doskočice nije ništa našla. 

Kušao sam, da je utješim i da joj rastumačim svoje 
stanovište, ali nijesam uspijevao. Ona je još uvijek bila 
žena, dok sam ja već davno postao samo patnik, samo 
sjena bivšega čovjeka. Kada pođeš blatnom cestom, paziš 
na svaku lokvicu, da se ne zamažeš. Kada se već zamažeš, 
kada su već i noge mokre, a pljusak udara, više ne paziš 

ni na jaruge. Više nemaš što čuvati. Samo basrljaš kao 
slijep, gaziš kao sulud i srćeš naprijed. 

Već sam tad bio takav, dotučen do korjena, smlavljen 
do zemlje. Moj se je divni barzoi još uvijek držao. Nju je, 
očito, krijepila i uzdizala činjenica, da je od njezine zarade 
živjela cijela naša porodica. Koliko je god to tragično, to- 
liko je ujedno i vrelo velike snage i neslomljiva otpora. 
Samo tako mogu tumačiti njezinu snagu. Zdravlje joj se 
poboljšalo i odmah se opet počela debljati, te je malo po- 
malo dobivala svoj prijašnji oblik, svoje lijepe crte i za- 
obljene forme. Molio sam je i zaklinjao, da se čuva, a ona 
se je samo tugaljivo smiješila. Ne znam, da li je razumjela, 
na što sam ja mislio, ali nijesam mogao da budem jasniji. 

— Nešto se mora učiniti! — rekla mi je. 

— Ne da se glavom kroz zid — odgovorio sam ja i 
promatrao suznim, nemoćnim očima svoju ljubav. 

Da se je pojavio kakav Mefisto, ja bih mu bio bez pre- 
mišljanja zapisao i dušu i tijelo samo da spasem, da uzdig- 
nem tu dragu, divnu ženu na visinu, za koju je ona rođena, 
i da joj omogućim pristojan život građanke i majke! Naža- 
lost, tu sam moć mogao očekivati samo od čuda, a čudesa 
se vrlo rijetko događaju. Mefisto je fantazija, a glad i bijeda 
su krute činjenice. 

Ja sam mogao samo trčkarati po gradu i tražiti rada, 
kojega nijesam nigdje nalazio, a kada sam se vraćao kući, 
mogao sam samo nemoćno plakati nad sudbinom svoje 
zakržljale djece, iznemogle majke i ponižene žene, koja je 
morala, da pošto, poto — prehrani cijelu porodicu. 

Već je i ljeto nastupilo, a naše su prilike samo išle na 
niže. Jedino je dobro bilo u tome, što više nijesmo trebali 
toliko ogrjeva, pa je mamica kroz cijeli dan mogla zračiti 
mokri stan. Prištednja se na ogrjevu nije opažala ni na 
čemu drugome, jer od malih i premalih dohodaka izlazi 
uvijek premalo za podmirenje svih kućnih potreba. 

Zlata mi reče jednoga dana, da je bila s Dujmovićem. 
Kada mi je: spomenula njegovo ime, opazio sam u njezinim 
očima onaj karakteristični, tajanstveni blijesak, Možda to 
i nije bila istina, možda je to bila samo utvara moje bole- 

sne fantazije, ali — ja sam ga vidio i počeo sam vjerovati, 
da ona njega voli i da su se opet našli. Po stoti put moram 
isticati, da sam već davno bio obamro za sve osjećaje 
mužjaka i muža, ali ipak — nije to istina. Ja danas vidim, 
da to nije istina, a osjetio sam to i u onome času, kada mi 
je spomenula Dujmovića. Vidio sam, da je ona pomalo i 
vesela, što se je s njim opet srela, pak sam odmah pomislio, 
da to sigurno i nije njezin prvi susret iza njegova povratka 
u Zagreb. 

Nijesam joj ništa rekao, jer sam još smogao toliko 
snage, da mogu šutjeti, ali je nipošto ne bih bio mogao 
skupiti toliko, da joj reknem bilo što, što je u tome času 
ne bi bilo povrijedilo. 

— Imamo izvrsnu osnovu — nastavila je ona iza odulje 
šutnje. — Ako uspije, bit će divno! 

Ta me je vijest veoma uzbudila, no izdržao sam, da i 
dalje šutim. Zlata je očito čekala, da joj štogod reknem, da 
je štogod pitam, no ja nijesam progovorio. 

Za nekoliko me dana upita Zlata, da li bih ja mogao 
voditi gostionu. ; 

— Samo kada bih je imao! — odgovorim ja, i ne po- 
mišljajući, što to znači voditi gostionu. 

— Dobro — odgovori ona. 

Pitao sam je, što misli s tim, no ona mi nije odgovorila. 
Reče, da će istom vidjeti. 

— Nešto se mora učiniti. Ovako se ne da dalje — go- 
vorila je ona. 

— Naravno, Ovo je grozno. Meni je već došlo da pad- 
nem u očaj — potvrđivao sam ja i očima hvatao lake trzaje 
njezinih usana, e da bih ulovio koju riječ razjašnjenja. 
Šutjela je. 

To je bilo jedne subote u večer. Idućega se je jutra 
Zlata rano spremila i pošla u grad, što inače nedjeljom nije 
činila. Rekla je, da mora otići u dućan, da složi nekakav 
obračun. Ja joj to nijesam vjerovao, ali je nijesam ništa 
pitao. Neka ide. Štogod radi, radi samo za svoju djecu, za 
moju majku i za mene. Neka ide. 


16 Budak I 241 


Kraj naše je kućice velika tratina, po kojoj se cijeli dan 
igraju djeca, kokoši i nekoliko pasa. Slavica se vazda držala 
blizu kuće, gdje pozna svaki busen, a Željko bi neko vri- 
jeme bio s njom u društvu, a zatim utekao među ostalu 
djecu ili bi se zaigrao s kojim psom. Mala bi ga onda dozi- 
vala, najprije ljutito, a onda tužno i sve tužnije. On se ne 
bi povraćao, dok ona ne bi zaplakala. Tada bi odmah u trku 
doletio, jer je znao, da se ja ljutim, kada je ostavlja samu, 

Ja sam toga jutra obukao svoje staro odijelo i valjao 
se s njima po travi i pijesku. Godilo mi je, da opet budem 
bar na čas dijete i bila mi je velika potreba, da se rastre- 
sem i pozabavim, jer sam nestrpljivo očekivao, da se Zlata 
povrati, i ako je bila istom otišla. Nešto se događalo, ona 
je nešto snovala, ona je nešto spremala, a ja nijesam nikako 
mogao dokučiti, što bi to moglo biti. Radi se o gostioni, ali 
kakvoj, pod kojim uvjetima — sve je to bila tajna, koju je 
ona čuvala. Sigurno je iza svega toga kakva ljubavna pu- 
stolovina ili — ja ne znam, što i kako. Uopće, sve je to bilo 
grozno, tajnovito i čudno! 

Igrao sam se sa djecom, a pogled mi se je neprekidno 
otimao prema zapadu, otkuda će Zlata doći. Izgledao sam 
je, iščekivao sam je, a nje nije bilo, jer nije bila nego istom 
otišla. Kašalj me je mnogo mučio i napadao. Sigurno me 
je na nj dražila prašina, koju smo dizali, valjajući se po 
zemlji. Brzo sam se umorio, pa sam poslao Željka, da mi 
donese iz kuće stolac, Sjeo sam i gledao zagrebačke tor- 
njeve, zagrebačke divne brežuljke i Zagrebačku goru ali — 
u glavi mi se nije porodila ni jedna misao, ni jedna ideja, 
jer sam samo očekivao Zlatu. 

Vratila se istom pred podne i našla me na onom istom 
mjestu, na koje sam bio sjeo još u jutro. Sav sam se bio 
ukočio. Ja to ne razumijem, nije mi jasno, kako je to mo- 
guće, kada znam, da sam bio veoma nestrpljiv i nemiran. 
Sigurno me je bila umrtvila groznica u čvrstome zagrljaju 
s posvemašnjom iserpenošću. Mislim, da je u meni već bila 
u visokom stupnju razvijena i sušica, pa je i ona okivala 
moje mršave udove. 

Zlata je bila veoma vesela i raspoložena. 

— Sve je gotovo! — bil joj p. iječi, koj i 
i ni e su joj prve riječi, koje mi 

e Što je, Zlato, gotovo?! — upitao sam je, nastojeći, 

da mi glas bude posve neodređenog i zvuka i boje. 
i Pružila mi je arak papira, koji je sadržavao ugovor 
između Ivice Dujmovića i Zlate Bojanić. Počeo sam ga 
žurno čitati, osjećajući, kako mi srce mahnito lupa. I u gru- 
dima mi je počelo variti kao u kotlu, pa me je opet napao 
kašalj. Čitao sam gladno i halapljivo. 

Dujmović ima u svojoj kući gostionu »Bakač«, koja se 
sastoji od triju velikih soba za goste, točione, velike kuhinje 
i podruma. Kraj tih su prostorija dvije sobe za gostioni- 
čarev stan. U gostioni je potpun inventar, koji je posebno 
popisan, a stan je namješten svim potrepštinama osim po- 
steljine. 

Sve to prodaje Dujmović Zlati za stopedeset tisuća di- 
nara, koje će mu otplatiti mjesečno po deset tisuća. U toj 
je svoti i najamnina za tih petnaest mjeseci, koja poslije 
toga iznosi mjesečno samo tri tisuće dinara. U gostioni se 
troši naše jelo, pivo, likeri i kisele vode, a Dujmovićevo 
vino i rakija. Od svake istočene litre vina ima Zlata jedan 
dinar, a od svake istočene litre rakije pet dinara. Za Duj- 
movićevu sigurnost namje ioni svoj jni 
Sij aka di: oo ješta on u gostioni svoju blagajnicu 

Kada sam pročitao, spustio sam ruku, u kojoj sam držao 
ugovor, i nijemo zurio u Zlatu. Nije mi samome bilo jasno 
što mislim i osjećam, no ne smijem reći, da nijesam bio 
veoma ugodno iznenađen. 

Na: Ti ćeš biti poslovođa! — rekla je Zlata i nasmi- 
jala se. 

— A ti?! — upitao sam ja bez osobitog izražaja. 

— Kuharica, Ja sam skuhala i ovo, kuhat ću i dalje. 


XXIII. 


Ostali smo bez pokućtva na račun dužne najamnine i 


. Primili od vlasnika kolibice još u gotovom dvije tisuće 


dinara. 

S tim smo kapitalom počeli novi posao. Ja sam odmah 
kazao Zlati, da bismo trebali bar deset puta toliko goto- 
vine, pa da se posao valjano, uvede. Ne možemo odmah 
početi uzimati na vjeru i u mesnici i u trgovini 1 u pivovari. 

U posao nas je uveo sam Dujmović. Bio je po svom 
običaju veoma ljubazan, sve je hvalio, sve je obećavao, ali 
je premalo davao. Ja sam mu rekao, da nam mora dati i 
nešto gotovine na raspolaganje, ako doista želi, da nam 
pomogne. On je to odbio, tvrdeći, da će nam on svuda 
otvoriti vjeresiju. Opazio sam, da je namještaj strahovito 
precijenio i to sam mu rekao. Za te bismo novce dobili 
novo sve ono, što smo tu zatekli u prilično lošem stanju. 
Ta ga je moja opaska uvrijedila, pa mi je nabusito odgo- 
vorio, da sa mnom nije ni pogađao, pa .da nemam ni prava 
da prigovaram. 

Liznuo mi je plamen srdžbe i bijesa kroz cijelo tijelo, 
a pesnice su mi se same skupile u tvrde čvorove, kojima 
bih mu bio najradije već tada smrskao glavu. Uzrujavala 
me je već sama njegova blizina, a njegova me je drska 
primjedba oblila hladnim znojem. Udaljio sam se samo 
zbog toga, da ne ugasim pred očima svoje ispaćene poro- 
dice tračak svijetla, koji je pokazivao put do pune zdjele. 
Prepustio sam Zlati, da ona sama sve uređuje i određuje. 

Kada je sve preuzela, rekao sam joj, neka ide k Wetteru 
i traži zajam od dvadeset hiljada dinara, da budemo dužni 
samo njemu umjesto na dvadeset raznih mjesta. 

— Gdje ti živiš?! — upita ona i nasmiješi se. 

Nijesam je razumio, dok mi nije rekla, da naš prijatelj 
Wetter ne stoji slabo, već da je potpuno propao tako, da 

živi iz dana u dan, a porodica u Sarajevu gladuje. Štaviše, 
čini se, da je on već malko i umom šenuo. Te su me vijesti 
doista iznenadile, jer nijesam ni slutio, da je Svemogući 
često tako brz i na zemlji, slava Mu i dika i na nebu i na 
zemlji! 

Počeli smo i bez zajma, kako se najbolje dalo i moglo. 
Zlata je vodila kuhinju, a ja sve ostalo. Mamica se bavila 
većinom sa djecom, koja su sada bila prikovana za one dvije 
sobice. Posao je išao i bio bi se dao lijepo razviti, da je 

vino bilo bolje. Ovako je to išlo teško. Dujmović je htio 
jeftino kupiti, pa je dobio samo loše vino, a skupo prodati, 
pa su gosti malo pili i počeli izostajati. Upozorio sam ga 
na to i tražio, da nam dobavi bolju vrst vina. Nije htio 
tvrdeći, da je dobro i ono, koje smo imali, te da IMOTamo 
najprije njega istočiti. Posljedica je bila, da već prvi mje- 
sec nijesmo isplatili svih deset hiljada dinara. Dujmović je 
bio nezadovoljan, ali se nije dalo pomoći. Vidio je po raču- 
nima, da se sve do filira troši u posao, da ništa iz njega 
ne vadimo za svoje lične potrebe i da svi radimo kao mravi 
od rane zore do pola noći, ali kada ne ide, ne ide. Bez 
dobra vina nema dobre gostione! : 


. Dujmović je dolazio skoro svaki dan i najviše se zadr- 
žavao u kuhinji. Mene je to veoma smetalo, ali sam morao 
podnositi, pak sam se pretvarao, da to i ne vidim i da ne 
polažem na to nikakove važnosti. Mamica se nije mogla 
svladati kao ja, pa mu je nekoliko puta rekla, da ljudi ne 
spadaju u kuhinju. Ona je to rekla naoko posve bezazleno 
kao slučajno, i dalje gulila krumpire. i 
Ed Ne brundaj, stara! Tko tebe još za što pita? — bio 
je njegov redoviti odgovor, koji me je ujeo za srce. A ja 
sam tako, tako dobro vazda čuo svaku njegovu riječ! Nije- 
sam ja tobože pazio, gdje je on i što radi, ali sam nepre- 
kidno bio s jednim uhom na kuhinjskome prozorčiću, da 
mi ne izmakne nijedna njegova riječ. 

Mamica je šutjela, tužno kimala glavom i pratila ispod 
oka svaku njegovu kretnju, koje didi bile ki jn 
leko od Zlate. Prema njoj se vladao meko i slatko kao 
kakav zaljubljeni gimnazijalac. A ona prema njemu?! Na to 
pitanje: ne bih znao odgovoriti, jer su mi oči bile vazda 
zamagljene, kada sam je promatrao u njegovoj blizini. Sav 
sam se preobrazio, sav se preporodio i povratio u svoje 
mlade, zdrave i sretne godine ljubavi, unatoč svojoj tjele- 
snoj slabosti. Postao sam osjetljiv i ljubomoran. 


Ni drugi mjesec nijesmo mogli podmiriti cijele otplate, 
a povrh toga smo bili već i u mesnici dužni nekih sedam 
hiljada dinara. 


245 


Dujmović je tvrdio, da gosti izostaju stoga, što svi 
vide, da sam ja sušičav, pak se boje zaraze. Ja sam bio 
svijestan, da sam bolestan, no nijesam ozbiljno pomišljao, 
da sam sušičav, pa me je njegova primjedba više prestra- 
šila nego upekla. Pitao sam Zlatu, kada smo bili nasamu, 
što ona misli o mome kašlju, je li to doista sušica. 

— Ne daj važnosti Dujmovićevim riječima — odgovori 
ona samo da izbjegne odgovoru. 

Mamica mi je na to isto pitanje odgovorila, da mi je 
i pokojni otac tako kašljao. Tko dugo kašlje, dugo živi. 
I sam sam sebe uvjeravao, da nijesam sušičav, i ako sam 
osjećao, da slabim iz dana u dan. Možda ipak nije sušica. 
Kašljem teško i suho, kašljem često i dugo, ali radim 
neumorno, pa kada iza ponoći panem u krevet, ne znam ni 
za jedan dio svojega tijela. Sav sam obamro od umora i ne 
mogu se nikada odmoriti. 

I Zlata radi do iznemoglosti. Mjesto je u bazaru, razu- 
mije se, napustila, čim smo preuzeli gostionu, pripasala 
bijelu kecelju i radila kao crv. I mamica je pomagala. Svi 
smo bili neumorni, ali — bez pravoga uspjeha. Sigurno je 
tome bilo krivo osim nestašice novca još i to, što mi nijesmo 
bili vješti tome poslu. Mi smo, doduše, vjerovali, da smo 
rođeni gostioničari, no Mara nam se vazda smijala, kada 
bi god došla. Ona je našla namještenje u jednoj tvornici, 
gdje ju je gospodin ravnatelj veoma cijenio i vazda upo- 
trebljavao kod sebe za sve najpovjerljivije poslove, pa nije 
imala vremena da često dolazi, no kada bi došla — rugala 
se našoj nespretnosti. 

Jednom je zgodom to učinila i pred Dujmovićem. On se 
isto tako podrugljivo nasmiješio i rekao: 

— Moje je tvrdo uvjerenje, da sušičavi, babe i djeca 
ne spadaju u gostionu. 

— A što hoćeš da s time kažeš?! — viknuo sam ja kao 
mahnit i unio mu se u oči, držeći u razmanutoj ruci vrč 
za pivo. 

— No, no, Dragane! Nemoj se zbog toga toliko uzruja- 
vati — poče me on brzo miriti. — Nijesam ja mislio zlo, 
kako ti to tumačiš. 

— Ništa ja ne tumačim — promucao sam, klonuo i 
udaljio se. Par časaka iza toga oblila me je krv. 

Počeo sam posao zanemarivati i lunjati po gradu više 
nego je bilo potrebno. Nešto me je gonilo iz te proklete 
kuće, neka mi je nejasna bojazan i slutnja vazda lebdjela 
pred očima, pa sam bio sretan, kada bih par časaka proveo 
na svježem zraku. Osim tih slutnja gonilo me je i to, što 
sam bio potpuno načistu, da mi s tim poslom ne možemo 
dobro svršiti. Možemo se razapeti brigama, možemo se ubiti 
poslom, ali s dohocima i troškovima ne možemo doživjeti 
ravnoteže. Meni je bilo jasno i to, da je prijatelj Ivica Duj- 
mović našao lude, koje će mu robovati neko vrijeme za 
koru kruha, a zatim ostaviti i namještaj i uplaćene svote 
samo da spase gole živote s te galije. S toga sam upotrije- 
bio svaki slobodni čas, da tražim kakovo bilo namještenje. 
Neka Zlata radi, dok može, jer nema što izgubiti, no ja 
moram osigurati koru kruha i porodici i sebi, kada budemo 
bačeni na ulicu. To treba spremiti unaprijed, pa sam stoga 
i tražio. 

Kuda sam god došao, našao sam ili zatvorena vrata, 
jer su mjesta popunjena, ili zatvorena srca i duše, jer je 
moj glas stigao u poslovnicu prije mene. Razumije se samo 
sobom, da pošten poslodavac ne može pružiti koricu zarade 
čovjeku, svojemu bližnjemu, svojemu bratu, koji je pogri- 
ješio i dospio na robiju, ali kao čovjek milosrdna srca mora 
biti član društva za zaštitu životinja i unapređenje zvjeri- 
njaka, Meni doista nije nikada bilo jasno, na temelju česa 
zaključuju ta moja braća ljudi, da su bliži svakome psu, 
svakome konju, nego čovjeku, slici i prilici Božjoj, koji je 
pogriješio, jer je — svaki čovjek pogrješiv?! 

Moja je osuda počela vazda oko mene titrati kao sablast 
s milijun pandža i svaki sam čas osjećao, kako me grebe, 
para, dere, izobličuje. Ja sam osjećao, da klizi za mnom kao 
paklensko gnijezdo guja ljutica i nastoji, da me dostigne, 
da mi splete noge, da me obori i ubije. Moja se je osuda 
pretvorila u polipa s milijun sisaljka, koje se stotinama 
Pripijaju na svaki moj živac. Postajao sam nemiran, pre- 
plašen, ustravljen i kada bih primijetio, da nema nikoga 

blizu, počeo bih žurnije hodati, skoro trčati, trgati rukama, 
omahivati trupom i plačno vapiti, moliti i zaklinjati: 

— Ljudi, braćo, braćo moja rođena, spasavajte, ako 
Boga znate! Pomozite radi moje siročadi! Pomozite! Ja 
nijesam zločinac, ja nijesam opasan za vaše društvo! Spa- 
savajte! Bio sam samo slabić, lakoumnik, budala, a sada 
žderem sam sebe u kajanju i žalosti. Dosta sam kažnjen! 
Spasavajte radi Boga, spasavajte radi svoje djece! Ne 
znate, što njih čeka. Pomozite im već unaprijed. Možda će 
trebati pomoći. 

— Jao, braćo nebraćo! 


Bio sam slomljen, ubijen, uništen. A to nije bilo jedan 
sat ili jedan dan, nego iz dana u dan, sve gore i teže. U 
poslu sam se svladavao, kušao sam, da zaboravim, no čim 
sam primijetio, da dva gosta tiše govore, jer pristojni i 
pametni ljudi nikada ne viču, ja sam vjerovao, da jedan 
drugome priča o mojoj nesreći. I prije sam ja bio osjetljiv, 
no uvijek sam se nadao, da ću se smiriti i popeti na ljudsku 
visinu, a sada je to okrenulo vratolomnom brzinom u pro- 
valiju. Između mene je i ostalih ljudi zijevala bezdana 
provalija kaznene osude, preko koje sam kušao prebaciti 
most, no oni su mi ga s druge strane vazda nemilosrdno 
odgurnuli. Ja ne znam, da li bi to učinili i onda, kada bih 
taj most napravio od svoje lešine?! Ja ne znam! 


I prema Zlati sam postao nepovjerljiv. Ona nije nikada 
prigovarala Dujmoviću, pa je sigurno bila zadovoljna sa 
svim, što je on određivao i radio. Nju nije smetala visina, 
s koje je on gledao na mene i na cijelu moju porodicu; 
nijesu je smetale ni njegove poruge, ni njegovi prigovori, 
ni bezdušno izrabljivanje, koje je prema nama sistematski 
provodio, Ništa je nije smetalo, a ja sam divljao od nemoć- 
noga bijesa, srama i užasa, pa kako ne bih onda gubio 
povjerenja i u nju?! Ostala mi je jedina moja majčica i 
nerazborita dječica, Često sam sav očajan utekao među 
njih u sobu i legao na divan, da dječica gaze po meni, a 
mamica sjedi kraj mene i hladi mi polumrtvo čelo svojom 
osušenom staračkom ručicom, Ona bi me gladila kao malo 

dijete, bez i jedne riječi, bez treptaja oka, a ja bih osjećao, 
da još ipak ima i ljudi! 

O Svemogući, ali — tako, tako malo ljudi?! Zar ne bi 
dobro došao Vječnoj Pravdi opet kakav mali potop, kojemu 
bi izmakao samo jedan jedini, najpravedniji par ljudi?! 

Kada je posao sve dalje i dalje nazadovao uhvaćenim 
mahom, pokušao je Dujmović da uvodi svoje preinake. 
Najprije je htio, da njegova blagajnica svaki dan predaje 
njemu cijeli utržak. Ja sam na to pristao pod uvjetom, da 
on preuzme jamstvo kod svih obrtnika, od kojih nosimo 
robu na vjeru. On je to otklonio, pa sam i ja odbio njegov 
prijedlog, ali je on ipak naložio blagajnici, da mu predaje 
sav novac. Ona je to jednu noć učinila, jer mi je jedno- 
stavno utekla, te idućeg jutra nijesam mogao kupiti ni 
kutije šibica za gotov novac. Kada je došla u posao, izbacio 
sam je van. Ona je otišla, da se prituži gazdi i došla natrag 
skupa s njim. 

Ja sam bio sav izmučen od bijesa, te sam sjeo kraj 
jednoga stola, podbočio rukom glavu i buljio u neodre- 
đenost. Dujmović mi je počeo nešto ljutito govoriti. Ja sam 
nepomično sjedio i buljio preda se. Kada je rekao, da će 
nas sve pobacati na ulicu, ja sam skočio na noge, podbočio 
se rukama na stol i zagledao se u njega, a da jedne riječi 
nijesam progovorio. Sigurno nijesam izgledao ljubazno i 
privlačljivo, dok je Dujmović naglo ustuknuo i spustio glas. 
Štaviše, počeo je posve pristojno govoriti i nuditi mi, da 
nađemo sporazumno pametan i pravedan izlaz. 

— Slušaj, Ivice! — rekao sam ja odlučno, odmjereno i 
važući svaku riječ. — Ti si vukodlak, koji se u koži do- 
broga prijatelja uvukao u krv moju i sve moje porodice. 
Siši, pij! Ja ti ne branim, ja se ne ću ni buniti, ali nas 
nemoj ujedati, da moramo vriskati od bolova i gađenja! 
Budi oprezan, prijatelju. Mi imamo još neuređenih računa. 
Ja ih ne kanim predložiti na obračun, ali nam omogući, 
da ih mirno mogu tajiti! 

On je bio od vajkada kukavica i podlac, pa se ni sada 
nije usudio da otvoreno zatraži obračun. Drugim će putem 
on meni doći pod kožu. 

Počeo se smijuljiti kao da ne zna, o čemu ja govorim, 
i ako mi je Zlata pričala, da mu je rekla, da ja znam sve. 
Trljao je dobrostivo i prijateljski ruke, prišao mi bliže, 
potapšao me po ramenu i upitao me, kakav izlaz ja predla- 
žem. Rekao sam mu, da pristajem na to, da on ubire dnevno 
utržak vina i rakije zajedno s našim postocima i polovicu 
utrška naše robe, pa koliko bude, neka mu je to otplata. 
Vazda ćemo na svršetku mjeseca vidjeti, da li mi možemo 
još štogod dati na račun otplate. Ako možemo, dat ćemo 


rado bez obzira, da li je on već ubrao više ili manje od' 


deset tisuća. 

Po njegovu sam držanju vidio, da pristaje, no pokušao 
je, da se još cjenka, ali bez uspjeha. Na kraju je glumio 
toliko zadovoljstvo, da smo toga dana skupa večerali i na- 
pili se. Njegova gospođa nije došla ni te večeri kao ni inače 
kada, te sam je ja poznavao samo po viđenju. On je si- 
gurno mislio, da je to pametno držanje, jer se bojao, da bi 
mogla štogod primijetiti ili da bih joj mogao štogod u na- 
vali bijesa reći ja ili možda čak i mamica, Međutim, meni 
to nije bilo nikada ni na kraj pameti i ni danas ne vjerujem, 
da bih i u najslabijem času mogao biti tako slab i kuka- 
van. Dosta sam to bio i bez toga čina! 

Dujmović je glumio sretnika samo nekoliko dana, a 
vjerojatno samo dotle, dok sam se ja posve smirio i zabo- 
ravio na naš sukob. On nije mogao u svojoj jednostavnoj 
glavi ni pomišljati, kako je ljudska duša neobično složen 
stroj, pa da bi pojmio, što se po meni vije i vitla. 

One sam kobne večeri primijetio, kako Zlati u kuhinji 
nešto živahno dokazuje. Nijesam mogao uhvatiti ni jedne 
jedine riječi, pa uđem k njima. On se malko smeo, no ipak 
mi reče: 

— Govorim Zlati, kako bi se posao mogao dignuti. 

— Da čujem. 

— Bilo bi najpametnije, da ti uzmeš kakvo namje- 
štenje. 


— Da uzmem?! — rekoh ja i gorko se osmjehnem, — 
A tko mi ga nudi, da ga mogu uzeti?! ; 
— Naći će se. 

— Smjesta ga uzimljem! 

— A dotle — nastavljao je on lagang i oprezno — mo- 
žete ti i majka sa djecom uzeti negdje drugdje stan. 

— Bio bih sretan, da majku i djecu izvedem iz ovoga 
zatvora — odgovorio sam ja posve mirno — sama se pita, 
čime ćemo platiti stan, od čega ćemo živjeti?! Pokućtvo smo 
već ostavili za stanarinu, a ovdje ćemo ostaviti i košulju. 

— Naći će se. 

Zlata je sjekirom tukla ugalj kraj peći, pa kako se 
uspravila, metnula je sjekiru na stolac tako, da je držalo 
naslonila na naslon stolca. I ja sam bio naslonjen na taj 
isti stolac. 

Bio sam posve miran. Dujmovićev mi je prijedlog po- 
sve odgovarao, pa sam s bolom u duši pomišljao, kako je 
on ipak neizvediv. Razmišljao sam. I Zlata je šutjela, pa 
nijesam znao, što ona o tome misli, no to mi je bilo prilično 
svejedno. 

— Kako bilo da bilo — nastavljao je Dujmović — vi 
morate van. Ti sa svojim sušičavim kašljem rastjera sve 
goste, a ona se stara tuda vuče kao vještica, te se čovjeku 
gadi stupiti u sobu. 

Ja sam se strahovito trgnuo, no još sam smogao snage, 
da se svladam. 

— Ko Boga te molim, Ivica, nemoj nikada više tako 
govoriti o mojoj mamici — govorio sam teško, isprekidano, 
sustežući jedva provalu divljega bijesa. Uspravio sam se i 
oštro mu gledao u oči, 

— Oprosti! Ja ne mislim zlo — lecne se on i uzmakne. 
— Sve ćemo mi to urediti. Stan će vam plaćati Zlata, a 
hranu će vam odavde slati gotovu. 

Bilo mi je jasno: on treba tu samu Zlatu. Da smo tu 
svršili razgovor, možda bi danas bilo sve u redu. Ja ne bih 
bio nimalo bjedniji, nego što sam već onda bio, a drugo bi 
bilo sve mnogo bolje, ali — u zvijezdama je drukčije pisano! 
On je morao nastaviti razgovor! 

— Možete — reče — i pokućtvo odnijeti. 

Ja sam ga začuđeno pogledao. 

— Tu ćemo metnuti novo pokućtvo — odgovori on na 
moje čuđenje. 

— Za koga? — upitam ja. 

— No, naravno: za Zlatu! — usklikne on i halapljivo 
je pogleda. 

— Za Zlatu samu dvije sobe?! 

— Naravno. Uostalom: što se to tebe tiče?! 

— Što se to mene tiče?! 

— Da! 

— Ivice — — — nemoj iako sa mnom o toj stvari... 

— Ta, molim te, pusti s mirom bedastoće — reče on 
ili u šali ili s prevelike visine. Ne znam pravo. — Ako baš 
hoćeš da sve znaš, onda znaj: namjestit ću jednu sobu za 
Zlatu, a drugu za sebe. 

— Ivice — — Ne pleši mi po živcima. Oni su već 
previše izdržali. Mogu lako pući, a ja ne znam, kuda ću 
onda udariti. ; 

— Držim, da nije nužno, da se nas troje i dalje pre- 
tvaramo — reče on kao da bi popio čašu mlijeka, a meni 
pade pogled na sjekiru i u istom mi času sijevnu kroz 
mozak tako, da su mi pred očima poletjele varnice. Bez 
spremanja i razmišljanja rekoh veoma bolno i potišteno: 

— U redu! Učinit ću sve, što Zlata zaželi! 

— Ti ništarijo! — krikne ona kao zvijer i uzdigne obje 
šake na njega. Ja uhvatim sjekiru i izmaknem se, 

Udarila ga je po licu, uspravila se i stajala između nas 
velika i uzvišena, a obasjana veličanstvenom tugom i bi- 
jedom. A: 
On se iznenadio. Takav rasplet nije očekivao baš kao 
ni ja. I ja sam bio zableniit njezinom svjetlošću i veličinom. 

— Tako dakle?! — promuca on iza kratke, teške šutnje. 
.— Tako se meni vraća moje dobročinstvo?! 

— Tako se plaća podlost! — protisne Zlata, nekako 
klone u sebe, te se izmakne kao da će opet navaliti na 
njega. — Kakvo ćeš poniženje još tražiti od toga čovjeka?! 

— A tko je taj čovjek?! — upita on ironično, isceri na 
mene zube i pokaže prstom. 


252 





— Ljubavnik tvoje žene! — reče Zlata tako mirno, takr 
savršeno hladno kao da se godinu dana spremala na tu 
izjavu. 

— Šta?! — krikne on, sav izobličen. Velika mu se do- 
nja usna objesila odvratno nisko, a oči iskočile iz šupljina, 
krvave i mutne. 

Skočio je prema njoj, držeći se za stražnji džep na 
hlačama. 

— Ne usudi se, da nju takneš! — viknem ja neobičnom 
snagom, osjećajući, da bih za nju takovu dao 1 deset života. 
Zlata ga je gledala s visoka i posprdno se na silu smiješila, 
a ja sam se rinuo između njih dvoje. 

— Bludnica! 

'To je bila riječ, koju je on izustio mojoj Zlati u času, 
u kome sam ja opazio svu njezinu veličinu, svu tragičnu 
čistoću njezinih groznih žrtava i svu plemenitost njezine 
ljubavi, koja ju je vezala za mene slaba, jadna i uboga. 

Osim praska te riječi, zabljesnuo je i revolver. Ja ne 
znam, da li je on kanio u nju pucati, ili je samo htio da je 
preplaši, ili je možda u onoj smetnji i nehotice povukao 
oružje, no meni je bilo dosta. S 

Ja više nijesam imao što izgubiti osim Zlate, moja 
majka i moja djeca nijesu imali nikoga na svijetu, sposob-, 
na za život, osim nje! 

Zamahnuo sam nadčovječnom snagom i smjerio ravno 
po glavi. 

Čuo sam mukli udarac, krik, pad, hroptanje i Zlatin 
jauk. , 

Sjedio sam u sobi i nepomično zurio u svoju desnicu, 
koja je bila poškropljena krvlju i mozgom. Mamica je očaj- 
no jaukala na divanu, Slavica je užasno zapomagala, jer 
sigurno nije znala, što se je desilo, a čula je urnebes i za- 
pomaganje, dok je Željko u jednom ćošku klečao, sav šću- 
ćuren kao uplašena zvjerčica. 

Ja sam to sve vidio i to je sve, što mi je svježe ostalo 
u pameti od onoga časa, kojega je pokojnik izustio onu 
strahovitu riječ, pa dok su došli po mene. 

— Nemojte me okovati — molio sam ih ponizno i 
skrušeno. 

— Moramo. Takav je zakon. 

— Zakon?! 


XXIV. 


Ponovno su lupnula vrata na tamnici iza mojih leđa. 
Pao sam na gole daske i zaspao kao zaklan. Kada sam se 
probudio, slabe su zrake male električne žarulje kroz staklo 
nad vratima jedva probijale tamu u mojoj samici. 

Bio sam u groznici i sav slomljen i satrven. Nijesam se 
mogao ni pružiti ni okrenuti, a udove svojega tijela nije- 
sam ni osjećao. Pokušao sam da se okrenem, ali mi to nije 
uspjelo. Pao sam u neki polusan, u kojemu nijesam bio ni 
o čemu svijestan, niti sam išta osjećao ili čuo osim sablasnih 
udaraca sata na policijskoj zgradi. 

Nijesam mogao misliti na te udarce niti sam mogao 
skupiti snage, da ih očekujem, pa su me vazđa iznenadili. 
Poslije svakog sam se udarca trgnuo i uleknuo kao da mu 
želim izmaći, a on je već ležao na mome mozgu. 

Kada je ključar u zoru otključao ćeliju radi čišćenja, 
samo sam se trgnuo kao da ću ustati, no nijesam mogao 
ugoditi svoje sile da udovi složno rade, pa se nijesam ni 
maknuo. Rekao mi je nekoliko jutarnjih pozdrava i blago- 
slova, no ja sam ostao nepomičan. Bio je iznenađen, pa je 
prišao k meni i zdrmao me. 

— Jesi li ti crkao?! — upita me on prijazno i sućutno, 
podboči se rukama o koljena i nagne se prema meni. Posve 
mi se unio u lice i promatrao me veoma zabrinuto. — Koji 
ti je vrag?! 

— Nije mi ništa — odgovorim ja tiho. 

— Onda se diži. 

— Ne mogu. Ukočio sam se. 

— Vraga bi se ukočio! — odgovori on posve mirno, 
uzme me za obje noge i protegne. — Boli lt te to? 


— Ne — odgovorim ja i skupim svu snagu, da usta-' 


nem, Posrnuo sam na stražara. On me je objeručke dočekao 

i pridržao. Bio je u neprilici i nije znao, što bi sa mnom 
počeo, a ja sam opet počeo razmišljati, nijesam li to udaren 
od kapi, pak sam ispitivački počeo pojedinačno pomicati 
ruke i noge. Učinilo mi se, da je sve u redu, ali sve potpuno 
pretrnulo i nemoćno. 

— Koji ti je vrag?! — upita stražar, pusti me, izmakne 
se i stane me opet promatrati. — Da ti ne stmuliraš?! 

Trpko sam se i nasilu osmjehnuo tome naivnom, do- 
brodušnom sinu matere zemlje. 

= — Simulant si ti! — reče on sigurnije. 

— Od jučer više ne — odgovorim mu ja 1 pokušam da 
hodam. Išlo je teško i sve mi se činilo, da stupam po istu- 
čenu staklu. 

Dogođaj mi je neprekidno lebdio pred očima, ali ne 
kao zbiljski dogođaj već kao neka utvara, kao sablast ili 
ružan, mučan san. Svaki sam čas pogledavao na desnu ruku, 
da vidim, jesu li na njoj još tragovi krvi i mozga. Nije ih 
bilo, pak sam se kušao dosjetiti, kada sam ih saprao, no 
to nijesam nikako mogao dokučiti. Ni danas ne znam, kada 
i kako se je to dogodilo, a neprestano me muči to pitanje. 

Na porodicu nijesam nikako ni pomišljao, kao da je 
uopće i nema. Iščeznula je iz moje svijesti moja draga maj- 
čica, nestalo je male mučenice Slavice, izgubio se Željko i 
potonula Zlata. Činilo mi se kao da su to bili kroz neko 
vrijeme moji slučajni suputnici baš kao Petar Blažević ili 
kao onaj izmučeni kudrov, što sam ga davno već jedne 
zimske noći sreo u nekom bjelovarskom predgrađu. Sada 
sam bio posve sam sa svojom sudbinom bez ikakove, i naj- 
manje bojazni bilo za svoju bilo za njihovu sudbinu. Rije- 
šeno je, svršeno je sa svim tim tricama i glupostima dnev- 
noga života. Sada smo načistu sa svim, sve je uređeno i 
pročišćeno. 

Kada više nema ni povratka ni popravka, tada vidimo, 
kako je život jednostavna tvorevina, te kada ne bi bilo 
ljudske gluposti, koja ga komplicira, morao bi on biti lak 
i ugodan svim stvorovima na zemlji. 

Čemu sam ja trebao prolaziti sve ove muke, sva ova 
poniženja, sve ove rugobe i propasti?! Zar samo zato, da 
ubijem čovjeka i dođem na vješala?! Zar je to dostojna 

cijena za nekoliko probećarenih noći, za nekoliko upro- 
paštenih žena, djevojaka i ljudi?! A sve te slasti i lasti, sav 
taj gospodski razvrat, raskoš i obilje nije poslužilo ničemu 
drugome, nego da nas jedno po jedno dovede do postaje, 
s koje se više ne može natrag. 

Što sam ja sve pokušao, a na što sam sve još bio spre- 
man samo da se povratim u one dane, u onaj položaj, u one 
prilike, u onaj duševni mir, u kojemu sam bio, kada sam 
svojoj zadovoljnoj majčici brojio na krilo svoje krune male 
detektivske plaće?! 

Jelka? Za nju ne znamo. Možda je iz kojega noćnoga 
zabavišta prešla u dvorac kakva propaloga baruna, ali je 
mnogo vjerojatnije, da negdje grca u kalu 1 močvari, dok 
se ne zaguši. 

Wetter se bori i grca, dok su se ostali moji pašanci 
sretno izgubili u vrtlogu života. Netko ima jača, netko 
slabija pluća. ' 

Svršeno je i meni više nije preostalo ništa drugo nego 
da jadikujem i plačem, ali ja ni za to nijesam više bio spo- 
soban. Postao sam posve jednak svakoj drugoj životinji, 
koja je slučajno znala govoriti, i koju su vodali s preslu- 
šanja na preslušanje. Nijesam znao dati nikakova obrazlo- 
ženja ni razjašnjenja o svojem vladanju. 

Nije to bilo pretvaranje. 

Još ni kod sudbenog stola nijesam vidio pred sobom 
čiste slike, te je dugo trebalo, dok sam osjetio zamašitost 
svojega čina. S početka nijesam ni pomišljao na to, da sam 
svojim udarcem zatvorio gostionu, koja je hranila moju 
porodicu, a nitko nije dolazio k meni, da mi kaže, što se 
odigrava oko moje rastjerane siročadi. 

Tek poslije dugog vremena, sve malo pomalo, doznavah 
svu tragediju slabih i nevinih. 

Zlata tu i tamo dođe, no s njom se više ne da razgo- 
varati. Ja ne znam, je li luda ili nije, ali se razgovarati 
s njom ne može. Svojim dubokim, krupnim očima gleda 
iz nepojmljive daljine, lice joj se prevuklo maglom, ruke 
utanjile i produljile kao kostur, te je ne mogu ni prepo- 
znati, dok ne progovori. 

Ne znam, što se odigrava u njezinoj duši, ne znam, što 
se sve u njoj već slomilo i porušilo, a što jošte stoji i čeka 
čas svojega pada, ali vidim, da se je sva preobrazila. 
Na glavu je metnula crni rubac, te mi se pričinja kao ukleta 
udovica iz priče, a možda je samo luda — — — 

Kada mi dođe, skoro i ne razgovaramo. Samo se gle- 
damo i držimo se za ruke, a naši se prsti isprepletu, po- 
drhtavaju i šapću. 

— Valja da ne ćemo pomrijeti od gladi — rekla mi je 
jednom zgodom, gledajući nekuda u daljinu kroz prozor 
sudbene razgovornice. 

Eto, čini se, da je to jedino, što ostaje, kada se ostruže 
suvišno i neukusno mazivo. Da se ne umre od gladi. Imamo 
li bar na to pravo?! 

Kod zadnjeg mi je pohoda turnula Zlata u džep ovo 
pisamce: 

Slatki, jedini moj Dragane! 

Teška je naša sudbina, no još uvijek nije takova, da ne 
bi mogla biti i gora. To nije velika utjeha, ali je svakako 
izvor snage. Ja ću izdržati borbu, da prehranim mamicu i 
djecu. To vjeruj i to znaj. : 

Nesretna sam, što sam baš ja bila povod ovoj groznoj 


nesreći, ali bih bila neiskrena, kada ne bih priznala, da sam 


ujedno i ponosna, što si bar jednom u svome životu umje- 
sto kompromisa upotrijebio — sjekiru. 

Nemam pred Tobom tajna. Sve sam Ti ispovjedila, pak 
Te molim, usrdno i toplo, da radi naše djece vjeruješ, da 
ja nijesam ono, što je bila posljednja riječ pokojnoga Duj- 
movića. 

Za vrijeme rata sam posrnula kao i mnoge druge, inače 
čestite žene, olakšana slobodnim odgojem, a povučena — 
Tvojim prijateljem, koji je tu vezu i povjerenje izrabio, da 
se sa mnom poigra. I u toj bari — ostala je netaknuta 
moja ljubav prema Tebi. S toga sam i bila i nesretna i 
potištena. 

Ovo, Dragane, što je poslije došlo — to je trgovina duša 
za suhu koru kruha. Pogledajmo oko sebe, pa da izbro- 
jimo, koliko ih je, koje nijesu na pazaru?! Dragane moj 

zlatni, sve je ovo samo trgovina dušama. Neka ide u ovom, 
neka u onom obliku. Duše se kupuju — — — 
Sve mi oprosti, dobri moj Dragane, i budi miran. 


Ljubi Te Tvoja Zlata. 
»k 


Sada već ovdje sjedim punih pet mjeseci i čekam sud- 
benu raspravu. 

Kada sam počeo pisati ovu svoju ispovijed, vjerovao 
sam, da ću je bar u odlomcima moći pročitati na glavnoj 
raspravi. Međutim, majčica će priroda prištedjeti tu muku 
i gospodi sucima i meni. Ja već sam i posve svijesno osje- 
ćam, da su moja pluća na domaku, a sigurno je i u grlu 
nešto, što će ubrzati svršetak. Da li je to rak ili sušica, 
prilično je sporedno pitanje. Već sam prikovan za krevet. 

Svršavamo i putujemo za Mošom Kakhitelachwilli! On 
je otišao ravno pred pola godine, da iz nebeskih visina 
podrugljivo pogleda na svoju dragu Georgiju i njezine se- 
stre. Ja ću ubrzo za njim, 

Teško mi je. Strahovito mi je teško, te bih najradije 
jaukao i vikao u sav glas, da me čuju svi odbačeni i poni- 
ženi. Jecao bih, da isplačem iz sebe sav otrov i sav jed. 

Teško mi je, ali ne radi sebe. 

Ja mogu ići samo na bolje, 

Primiče se divni, cvjetni svibanj, a tada ću, ja to ću- 
tim, kada jorgovan pokrije mrko lice moje domovine, ša- 
nuti posljednji pozdrav svojoj dječici, svojoj izmučenoj 
majci i svojoj divnoj Zlati. 

* 


Tu je Bojanić završio svoje zapiske, kojima je nami- 
jenio zadaću, da posluže, kao uputa njegovu branitelju. 
Osim toga je pomišljao, da možda ne će biti dovoljno jak, 
da na glavnoj raspravi odgovara na postavljena pitanja, pa 
da bi mogao čitati iz ovih bilježaka pojedine odlomke, koji 
bi odgovarali na postavljena pitanja. Najzad — pisao ih je, 
jer je osjećao potrebu i želju, da se ispovjedi potanko i 
na tenane... 

